(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΓ΄

Τετάρτη, 13 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές και μαθήτριες και εκπαιδευτικοί συνοδοί τους από το 2ο Γενικό Λύκειο Αγίου Δημητρίου, το Δημοτικό Σχολείο Κορησσίας Κέας, το 4ο Δημοτικό Σχολείο Αγίου Δημητρίου, το Γενικό Λύκειο Γερακίου Λακωνίας, και το 13ο Γυμνάσιο Πάτρας, σελ.   
3. Ειδική Ημερήσια Διάταξη:Αποφάσεις Βουλής - Οικονομική διαχείριση Βουλής:α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2025.β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2023 και του παραρτήματος αυτού (Απολογισμός 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία)., σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
 Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας»., σελ.

ΠΡΟΕΔΡΕΥΩΝΤΕΣ

ΓΕΩΡΓΑΝΤΑΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
  
 ΕΥΘΥΜΙΟΥ Ά. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΝΤΗΣ Ι. , σελ.   
 ΚΟΝΤΟΤΟΛΗ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΜΠΑΡΑΛΙΑΚΟΣ Ξ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΣ Α. , σελ.   
 ΠΕΡΚΑ Θ. , σελ.   
 ΤΑΣΟΥΛΑΣ Κ. , σελ.   
 ΤΣΙΡΩΝΗΣ Σ. , σελ.   
 ΥΨΗΛΑΝΤΗΣ Β. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
  
Β. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Γ. Επί του σχεδίου νόμου του Υπουργείου Υγείας:

ΑΓΑΠΗΔΑΚΗ Ε. , σελ.   
 ΑΘΑΝΑΣΙΟΥ Μ. , σελ.   
 ΒΡΕΤΤΑΚΟΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΔΑΓΚΑ Π. , σελ.   
 ΔΕΛΗΚΑΡΗ Α. , σελ.   
 ΔΗΜΗΤΡΙΑΔΗΣ Π. , σελ.   
 ΚΑΖΑΜΙΑΣ Α. , σελ.   
 ΚΑΖΑΝΗ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΕΡΟΣ Γ. , σελ.   
 ΚΕΦΑΛΑ Μ. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΠΙΜΠΙΛΑΣ Σ. , σελ.   
 ΝΙΚΟΛΑΪΔΗΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΛΕΥΡΗΣ Α. , σελ.   
 ΣΤΑΜΑΤΗΣ Γ. , σελ.   
 ΤΣΙΜΑΡΗΣ Ι. , σελ.   
 ΦΕΡΧΑΤ Ο. , σελ.   
  
Δ. ΠΑΡΕΜΒΑΣΕΙΣ:  
  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΓ**΄**

Τετάρτη 13 Νοεμβρίου 2024

Αθήνα, σήμερα στις 13 Νοεμβρίου, ημέρα Τετάρτη και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας».

Τον λόγο έχει ο κ. Ιωάννης Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλημέρα σας.

Καλημέρα σε όσους άντεξαν και τη χθεσινή βραδιά. Ευτυχώς χθες είχα έρθει, όπως και όλοι μας, στις 8.45΄ για να εγγραφώ ως ομιλητής σε αυτό το σημαντικό νομοσχέδιο που συζητάμε και σήμερα. Στις 8.45΄ ήμουν στο νούμερο 22. Έλεγα, επειδή έχω μια εκπομπή να εμφανιστώ το βράδυ στις 19.30΄, θα είχα τελειώσει. Έλα, όμως, που δεν τελείωσε και έφτασα 19.15΄ και ήταν ακόμα άλλοι έξι ομιλητές να μιλήσουν πριν από εμένα, γιατί είχαν έρθει Πρόεδροι κομμάτων, που κανένας δεν σεβάστηκε τον χρόνο, όλοι μίλησαν διπλάσιο ή και υπερδιπλάσιο χρόνο, Κοινοβουλευτικοί Εκπρόσωποι, που κανείς δεν σεβάστηκε τον χρόνο. Γίνεται και αυτή η κουτοπονηριά, μιλάει πρώτα ο Κοινοβουλευτικός Εκπρόσωπος για πάρει όλο τον χρόνο που προβλέπεται από τον Κανονισμό και μετά έρχεται ο Πρόεδρος για να μιλήσει και αυτός. Τέτοιου είδους κουτοπονηρίτσες! Και τελικά ζήτησα να μιλήσω τελευταίος. Πάλι καλά που δεν μίλησα στις 4.00΄ η ώρα το πρωί και επικράτησε η λογική και ήρθαμε σήμερα το πρωί.

Έχουμε αυτή τη στιγμή εννέα κόμματα, εννέα Κοινοβουλευτικές Ομάδες. Μπορεί να είναι και δέκα σε λίγες μέρες. Μπορεί. Έχουμε τη μεγαλύτερη ομάδα Ανεξαρτήτων, δεκαοκτώ τον αριθμό, ζωή νά ’χουν. Σε λίγο δεύτερη Κοινοβουλευτική Ομάδα, θα είναι οι Ανεξάρτητοι απ’ ό,τι βλέπω με τον ρυθμό που αυξάνονται. Δεν έχει ξαναγίνει ποτέ αυτό στα χρόνια της Μεταπολίτευσης, ποτέ. Έχουμε Αξιωματική Αντιπολίτευση κόμμα με τριάντα έναν Βουλευτές. Αυτό κι αν δεν έχει γίνει ποτέ. Ακόμα και το 1974 που ο Καραμανλής είχε κερδίσει με το εξωπραγματικό 54% λόγω των συγκυριών της Μεταπολίτευσης, η αξιωματική αντιπολίτευση τότε, που ήταν η Ένωση Κέντρου υπό τον Γεώργιο Μαύρο, είχε εξήντα Βουλευτές. Για να καταλάβουμε δηλαδή πού βρισκόμαστε σήμερα σαν πολιτικό σύστημα και σαν Βουλή και αυτό πρέπει να μας προβληματίσει ιδιαίτερα.

Έρχομαι, όμως, στο νομοσχέδιο που συζητάμε σήμερα. Είναι ένα σημαντικό νομοσχέδιο. Δεν λέω ότι λύνει τα προβλήματα του ΕΣΥ, σε καμμία περίπτωση. Δεν λέω ότι θα ξυπνήσουμε μετά την ψήφιση του νομοσχεδίου αυτού σε έναν μαγικό κόσμο όπου θα πηγαίνουμε στα νοσοκομεία και θα εξυπηρετούμεθα άμεσα με μεγάλη πολυτέλεια, σε καμία περίπτωση, είναι όμως προς τη σωστή κατεύθυνση. Εγώ δεν ανήκω σε αυτούς που υποστηρίζουν ότι το ΕΣΥ είναι κατεστραμμένο, ούτε ότι το ΕΣΥ είναι παράδεισος επί της γης. Τίποτα από τα δύο δεν ισχύει.

Το δημόσιο σύστημα υγείας είναι ένα δύσκολο εγχείρημα από τότε που ξεκίνησε και το οποίο έγινε πολύ χειρότερο τα χρόνια της μεγάλης κρίσης, της μεγάλης χρεοκοπίας την περασμένη δεκαπενταετία. Ίσως δεν έχουμε συνειδητοποιήσει ακόμα -και μου κάνει εντύπωση γιατί το ακούω και από ανθρώπους που είναι χρόνια στην πολιτική- τι έχει μεσολαβήσει από το 2010 και μετά. Έχει μεσολαβήσει η χρεοκοπία της Ελλάδος, η πτώχευση της Ελλάδος. Είτε μας αρέσει είτε όχι, αυτή είναι η πραγματικότητα.

Στα χρόνια αυτά, όταν έγινε το ΕΣΥ από τον αείμνηστο Γεώργιο Γεννηματά, που τότε ήμουν δημοσιογράφος και παρακολουθούσα αυτά τα ζητήματα, δεν έκρυβα ότι ήταν ένα πολύ σημαντικό βήμα προς τα μπρος. Πράγματι έγινε ένα σημαντικό βήμα με το ΕΣΥ τότε. Όχι και πως τότε λειτουργούσε άψογα. Ξέρετε, το παρελθόν πάντα μας δημιουργεί κάποια εντύπωση ότι τα πράγματα ήταν ιδανικά, ενώ τώρα έχουν καταρρεύσει. Δεν ήταν ποτέ ιδανικά, ποτέ, και είναι απολύτως λογικό. Τίποτα δεν μπορεί να είναι ιδανικό, ιδίως σε ένα σύστημα που έχει να κάνει με την παροχή υγείας.

Όμως, στην πορεία τα πράγματα έγιναν χειρότερα και έγιναν χειρότερα για τους εξής λόγους. Ο πρώτος είναι η πτώχευση της χώρας. Κατά τη δεκαπενταετία που πέρασε δεν έγιναν επενδύσεις στο ελληνικό σύστημα υγείας. Το δεύτερο είναι ότι φορτώθηκε το Εθνικό Σύστημα Υγείας τα χρόνια αυτά με έναν πολύ μεγάλο αριθμό -μην το ξεχνάμε αυτό- ξένων μεταναστών, είτε νομίμων είτε παρανόμων, που ήρθαν στην Ελλάδα. Σε αυτούς παρέχονται δωρεάν υπηρεσίες υγείας και σωστά. Εμείς δεν είμαστε απάνθρωποι. Δεν είναι δυνατόν ένας άνθρωπος ο οποίος έχει ανάγκη νοσηλείας να μην μπορεί να νοσηλευθεί ακόμα και αν είναι παρανόμως στην Ελλάδα, ακόμη και αν έχει έρθει με παράνομο τρόπο στην Ελλάδα.

Εμείς δεν είμαστε απάνθρωποι και αυτό ισχύει βέβαια στην Ελλάδα. Στις Ηνωμένες Πολιτείες και Αμερικάνος να είσαι, αν δεν έχεις να πληρώσεις το νοσοκομείο, σε πετάνε έξω ακόμη και αν πεθαίνεις. Το λέω αυτό για να λέμε τα πράγματα με το όνομά τους. Στην Ελλάδα το δημόσιο σύστημα υγείας ακόμα λειτουργεί προς όφελος όλων των Ελλήνων -και όχι- πολιτών και δωρεάν, απολύτως δωρεάν. Δωρεάν δεν υπάρχει τίποτα στη ζωή. Από τους φόρους των Ελλήνων φορολογουμένων είναι και από τα «πακέτα» που παίρνουμε από την Ευρώπη, όπως τώρα μέσω του Ταμείου Ανάκαμψης, που θα έρθει η ώρα για να γίνουν τα απογευματινά χειρουργεία. Είναι πολύ σημαντικό μέτρο αυτό.

Ο τρίτος λόγος που έχει προβλήματα το ΕΣΥ είναι ότι κακά τα ψέματα, δεν αποδίδονται τα χρήματα στον ΕΟΠΥΥ από τις ασφαλιστικές καταβολές, γιατί όλα πηγαίνουν στην πληρωμή των συντάξεων και πηγαίνουν στην πληρωμή των συντάξεων γιατί το συνταξιοδοτικό σύστημα, παρ’ ότι κατέρρευσε το 2010 που έγιναν οι φοβερές και τρομερές μειώσεις που έχουν επιβαρύνει τους συνταξιούχους μας, παραμένει το πιο δαπανηρό ως ποσοστό του ΑΕΠ στην Ευρώπη. Αυτό δεν το έχουμε συνειδητοποιήσει και δεν θέλουμε να το συνειδητοποιήσουμε ακόμα. Ακόμα και τώρα που έχουν γίνει αυτές οι φοβερές και τρομερές περικοπές στις συντάξεις, ακόμα έχουμε το μεγαλύτερο ποσοστό από τον προϋπολογισμό μας να πηγαίνει για τη συντήρηση του συνταξιοδοτικού συστήματος.

Κάτω απ’ αυτές τις συνθήκες, λοιπόν, κάνουμε ό,τι μπορούμε προς τη σωστή κατεύθυνση και αυτό προσπαθεί να κάνει αυτό το νομοσχέδιο και για τις προληπτικές εξετάσεις. Τι έλεγε ο Ιπποκράτης; «Κρείττον το προνοείν και το προλαμβάνειν του θεραπεύειν». Πρέπει να υπάρχει πρόληψη, κάτι που δεν είχαμε στην Ελλάδα. Δεν κάναμε ποτέ προληπτικές εξετάσεις -ούτε εγώ- γιατί φοβόμαστε τους γιατρούς και τα νοσοκομεία -κακά τα ψέματα- και φοβόμαστε τι μπορεί να μας βρουν. Είναι καιρός να μάθουμε την πρόληψη, είναι πολύ σημαντικό αυτό.

Επιτέλους ξεκινούν τα απογευματινά χειρουργεία και θα είναι μια πολύ σημαντική ανακούφιση. Επίσης, δίνεται ενίσχυση προς την κατεύθυνση των γιατρών, όπως ανακοίνωσε και χθες ο Πρωθυπουργός, των παθολόγων και της γενικής ιατρικής με σαράντα χιλιάδες ευρώ εφάπαξ ανταμοιβή για να γίνουν παθολόγοι. Όλα αυτά είναι προς τη σωστή κατεύθυνση. Ας το αναγνωρίσουμε αυτό και ας πούμε ότι ναι, υπάρχουν προβλήματα στο ΕΣΥ, πολύ μεγάλα προβλήματα, αλλά προσπαθούμε στο μέτρο του δυνατού και του εφικτού να τα λύσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Λοβέρδο.

Τον λόγο έχει η κ. Παρασκευή Δάγκα από το Κομμουνιστικό Κόμμα Ελλάδας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Από τη σημερινή συζήτηση και το νομοσχέδιο επιβεβαιώνεται ότι χωρίζει άβυσσος τη στρατηγική της Κυβέρνησης στην υγεία -όπως και των άλλων κομμάτων βέβαια που υπερασπίζονται την καπιταλιστική ανάπτυξη όπου η υγεία αποτελεί εμπόρευμα- από τη σύγχρονη δυνατότητα και ανάγκη των εργαζομένων, του λαού στην υγεία, ιδιαίτερα στην πρωτοβάθμια φροντίδα υγείας που περιλαμβάνεται στην πρόταση του ΚΚΕ. Ο προσωπικός γιατρός θα μπορούσε να έχει ουσιαστικό ρόλο μόνο στα πλαίσια ενός εκτεταμένου δικτύου δημόσιων και δωρεάν δομών πρωτοβάθμιας φροντίδας υγείας με βασικό πυρήνα το κέντρο υγείας, κέντρα υγείας πλήρως στελεχωμένα με όλες τις βασικές ειδικότητες γιατρών, νοσηλευτών, ψυχολόγων και κοινωνικών λειτουργών, επισκεπτών υγείας, φυσικοθεραπευτών και άλλων υγειονομικών, όχι όπως σήμερα που είναι τραγικά υποστελεχωμένα. Ορισμένα μάλιστα σχεδιάζεται να κλείσουν, όπως το κέντρο υγείας στο Χαϊδάρι, ενώ σε ολόκληρο τον δυτικό τομέα δεν υπάρχει ούτε ένας ενδοκρινολόγος στα κέντρα υγείας της περιοχής, όπως ισχύει βέβαια και για άλλες ειδικότητες.

Σύγχρονη ανάγκη όμως είναι τα κέντρα υγείας να έχουν σύγχρονο τεχνολογικό εξοπλισμό, διαγνωστικά εργαστήρια, φυσικοθεραπευτήρια, φαρμακεία οδοντιατρεία και άλλα, αλλά στο πλαίσιο του εμπορευματοποιημένου και ιδιωτικοποιημένου συστήματος υγείας διαχρονικά όλοι όσοι κυβερνήσατε, όλες οι κυβερνήσεις έχετε «αποψιλώσει» τα κέντρα υγείας από τέτοιον εξοπλισμό και ειδικότητες, ακριβώς για να ενισχυθεί η πελατεία των ιδιωτικών διαγνωστικών μεγαθηρίων που έχουν κύκλο εργασιών μισό εκατομμύριο ευρώ τον χρόνο.

Ο προσωπικός γιατρός θα μπορούσε να παίξει καθοριστικό ρόλο μόνο ως θεσμός ενταγμένος στη σύνθεση του επιστημονικού προσωπικού των κέντρων υγείας για την πλήρη και απολύτως δωρεάν κάλυψη όλων των αναγκών σε υπηρεσίες πρωτοβάθμιας φροντίδας υγείας όλο το εικοσιτετράωρο, τριακόσιες εξήντα πέντε μέρες τον χρόνο.

Πώς θα γίνει αυτό με το νομοσχέδιό σας, με τα άρθρα 3, 4, 5, 10, 11, που καλείτε τον κόσμο να ψάχνει για προσωπικό γιατρό από ένα συνονθύλευμα δομών πρωτοβάθμιας φροντίδας υγείας από το δημόσιο και τον ιδιωτικό τομέα, ακόμα και από τα υποστελεχωμένα νοσοκομεία; Ποιες υπηρεσίες θα παρέχουν κατ’ οίκον το βράδυ, τις αργίες, όταν απαιτείται;

Ουσιαστικά και το συγκεκριμένο νομοσχέδιο είναι ένας ακόμα κρίκος στην αλυσίδα του σμπαραλιάσματος της πρωτοβάθμιας φροντίδας υγείας και σε αυτούς τους αντιλαϊκούς σχεδιασμούς έχετε την κριτική της βολικής αντιπολίτευσης που στηρίζει την εμπορευματοποίηση των υπηρεσιών υγείας και την επιχειρηματική δραστηριότητα στην υγεία, γιατί όλοι μαζί πάτε να κρύψετε ότι το παρόν νομοσχέδιο δεν είναι παρέκκλιση, αλλά η κανονικότητα της Ευρωπαϊκής Ένωσης. Ο οικογενειακός γιατρός-«κόφτης» έχει προ πολλού εφαρμοστεί στην υπόλοιπη Ευρωπαϊκή Ένωση με στόχο τη μείωση του κόστους στο πλαίσιο της λειτουργίας με επιχειρηματικά κριτήρια και της αποφόρτισης των δομών υγείας, που βέβαια έχουν τεράστιες ελλείψεις και προσωπικό μόνιμα εξαντλημένο. Γι’ αυτό άλλωστε δίνονται δισεκατομμύρια ευρώ από το Ταμείο Ανάκαμψης και τα άλλα ευρωπαϊκά προγράμματα για να δοθούν σε εργολάβους οι ανακαινίσεις και οι ενεργειακές αναβαθμίσεις των κέντρων υγείας που βέβαια θα είναι ενεργειακά αναβαθμισμένα, αλλά χωρίς γιατρούς και νοσηλευτές.

Επειδή πολλά ακούστηκαν από τους κυβερνητικούς Βουλευτές για τα ευκαιριακά προγράμματα διαγνωστικών προληπτικών εξετάσεων, δεν λέτε ότι στην ουσία είναι προγράμματα επιδότησης των επιχειρηματικών ομίλων της υγείας, γιατί τι άλλο είναι όταν το 16% των μαστογράφων βρίσκονται μόνο στον δημόσιο τομέα; Τι άλλο είναι όταν μια γυναίκα, για να προχωρήσει στην εξέταση του τεστ ΠΑΠ, δεν βρίσκει γυναικολόγο μαία στα κέντρα υγείας και ουσιαστικά η πλατφόρμα αφορά το πώς θα κλείσει ραντεβού με τον ιδιωτικό τομέα στα ιδιωτικά μεγαθήρια; Και αφήστε τα γνωστά επιχειρήματα ότι δεν ενδιαφέρει μια γυναίκα αν θα κάνει την εξέταση στο δημόσιο ή στον ιδιωτικό τομέα, γιατί πάτε έτσι να κρύψετε τον γολγοθά μιας γυναίκας της οποίας η εξέταση θα έχει κάποιο εύρημα και θα χρειαστεί να κλείσει κάποιο άμεσο ραντεβού σε ειδικότητες γιατρών οι οποίες απουσιάζουν και θα περιμένει για μήνες ή θα αναγκαστεί να χρυσοπληρώσει τον ιδιωτικό τομέα.

Πάτε να κρύψετε ότι η Ευρωπαϊκή Ένωση δεν είναι κανένα φιλόπτωχο ταμείο. Χρηματοδοτεί από τη φορολογία των λαών της Ευρωπαϊκής Ένωσης προγράμματα που υπηρετούν τη στρατηγική της ανταγωνιστικότητας των μονοπωλίων και στον τομέα της υγείας, πάντα με το κριτήριο του κόστους-οφέλους για το κράτος. Γι’ αυτό άλλωστε και με το Ταμείο Ανάκαμψης σάς «κέρασαν» τα πρώτα απογευματινά χειρουργεία, για να ωραιοποιηθεί και να νομιμοποιηθεί στη συνείδηση των εργαζομένων, του λαού το απαράδεκτο, άθλιο μέτρο των επί πληρωμή απογευματινών χειρουργείων.

Βέβαια, χαρακτηριστικό αυτών των ευρωπαϊκών προγραμμάτων, όπως και της πολιτικής διαχρονικά των κυβερνήσεων, είναι ο «κόφτης» στην κρατική χρηματοδότηση για να ανοίξουν οι κλειστές χειρουργικές αίθουσες όπως το Αττικό Νοσοκομείο, για να επαναλειτουργήσουν τα νοσοκομεία που παραμένουν κλειστά με ευθύνη όλων όσοι κυβέρνησαν, Νέα Δημοκρατία, ΣΥΡΙΖΑ, ΠΑΣΟΚ, όπως είναι το Λοιμωδών.

Μάλιστα, σε κινητοποίηση που οργάνωσαν χθες οι σύλλογοι γυναικών της ΟΓΕ στον δυτικό τομέα Αθηνών, ωμά η διοίκηση της δεύτερης υγειονομικής περιφέρειας είπε ότι τα κονδύλια για την υγεία εξαρτώνται από τις ανάγκες -αυτό τόλμησαν να πουν- για την άμυνα της χώρας. Δηλαδή όχι μόνο κάλεσαν τις γυναίκες να συμβιβαστούν με την εκρηκτική κατάσταση στα κέντρα υγείας, αλλά βαφτίσατε και άμυνα την εμπλοκή της χώρας στους επικίνδυνους νατοϊκούς σχεδιασμούς, στους ιμπεριαλιστικούς σχεδιασμούς, στο μακελειό στην Ουκρανία, στη Μέση Ανατολή, στη γενοκτονία του παλαιστινιακού λαού από το κράτος-δολοφόνο του Ισραήλ.

Άρα η ισότητα στην πρόσβαση που επικαλείστε, κυρίες και κύριοι της Κυβέρνησης, σημαίνει στην πραγματικότητα ισότητα σε δωρεάν ελάχιστες και ανεπαρκείς υπηρεσίες πρωτοβάθμιας φροντίδας υγείας.

Αν κάτι επιβεβαιώνεται είναι ότι η ικανοποίηση των σύγχρονων αναγκών των εργαζομένων του λαού, της νεολαίας μας στην υγεία απαιτεί ένα ριζικά διαφορετικό δρόμο ανάπτυξης απαλλαγμένο από τα καπιταλιστικά δεσμά, την καπιταλιστική ιδιοκτησία και βέβαια αυτή την καπιταλιστική βαρβαρότητα. Απαιτεί ένα επιστημονικό κεντρικό σχέδιο στη βάση της κοινωνικής ιδιοκτησίας όλου αυτού του πλούτου που θα μπορεί και την πλήρη καταγραφή να κάνει με τη βοήθεια των τεχνολογικών μέσων που υπάρχουν σήμερα και βέβαια να πραγματοποιήσει την προγραμματισμένη και σχεδιασμένη παρέμβαση ανάλογα με τις ανάγκες, όπως η εξασφάλιση πλήρους εμβολιασμού των παιδιών, ηλικιωμένων, ομάδων υψηλού κινδύνου. Αυτή είναι η προτεραιότητα που δίνει το κράτος των εργαζομένων του λαού σε αντιπαράθεση με το δικό σας εχθρικό για τον λαό αστικό κράτος. Με βάση αυτή την πολιτική γραμμή το KΚΕ δίνει όλες του τις δυνάμεις για να πολλαπλασιαστούν όλοι εκείνοι που παίρνουν διαζύγιο με την αναμονή και μπαίνουν στον αγώνα για αποκλειστικά δημόσια και δωρεάν υγεία χωρίς καμμία επιχειρηματική δραστηριότητα. Αυτό θα σηματοδοτήσει και απεργία στις 20 Νοέμβρη.

Ευχαριστώ, Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς θα ευχαριστήσουμε την κ. Δάγκα.

Θα δώσω τώρα τον λόγο στην κ. Καζάνη Αικατερίνη από το ΠΑΣΟΚ.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι, καλούμαστε σήμερα να ψηφίσουμε ένα νομοσχέδιο του Υπουργείου Υγείας με βασικό αντικείμενο τον θεσμό του προσωπικού ιατρού. Ο θεσμός αυτός νομοθετήθηκε πρώτη φορά από το ΠΑΣΟΚ το 1997 επί υπουργίας Κώστα Γείτονα. Έκτοτε έχουν επέλθει πολλές αλλαγές με νέους νόμους με τελευταίο το 2022. Ο νόμος αυτός δεν πέτυχε τον σκοπό του και έρχεστε σήμερα να καλύψετε αυτές τις αστοχίες. Μοναδική επιδίωξη του Υπουργείου είναι η εκταμίευση κονδυλίων του Ταμείου Ανάκαμψης. Και για να επιτευχθεί αυτό πρέπει το 75% του πληθυσμού να εγγραφεί στον θεσμό του προσωπικού ιατρού. Και αφού η Κυβέρνηση απέτυχε να προσελκύσει ειδικευμένους ιατρούς επιστρατεύει ως λύση ανάγκης αγροτικούς ιατρούς και ιατρούς χωρίς ειδικότητα.

Στην εποχή των εξειδικεύσεων καλούνται να σηκώσουν αυτή την ευθύνη ιατροί που μόλις έχουν πάρει το πτυχίο τους, αγροτικοί γιατροί οι οποίοι θα υπηρετούν τις θέσεις αυτές για μόλις δώδεκα μήνες. Αυτό θα μπορούσε να ήταν μία λύση σε άγονες περιοχές υπό την επίβλεψη πάντα ειδικευμένου ιατρού. Ακόμα το νομοσχέδιο εντάσσει στον θεσμό ιδιώτες ιατρούς μη συμβεβλημένους με τον ΕΟΠΥΥ, ιατρούς, δηλαδή, που θα πληρώνονται από τον ίδιο τον ασθενή. Η Κυβέρνηση προσπαθεί να μας πείσει ότι δίνει τη δυνατότητα στους ασθενείς να επιλέξουν αν θέλουν ιδιώτη προσωπικό γιατρό. Στην πραγματικότητα όμως οι πολίτες θα αναγκάζονται να καταφεύγουν σε ιδιώτες αφού δεν θα υπάρχουν συμβεβλημένοι. Αυτό δεν είναι επιλογή, είναι εξαναγκασμός. Η εισηγήτρια της Πλειοψηφίας ανέφερε στην επιτροπή ότι είναι σημαντικό κάθε πολίτης να λαμβάνει δωρεάν υπηρεσίες πρόληψης και υποστήριξης. Πού ακριβώς είναι το δωρεάν όταν αναγκάζονται να πληρώνουν; Βρισκόμαστε στη δεύτερη θέση στις ιδιωτικές δαπάνες για την υγεία στην Ευρώπη και με την πολιτική σας θα μας οδηγήσετε σύντομα στην πρώτη θέση. Το ΠΑΣΟΚ κατέθεσε τροπολογία σύμφωνα με την οποία το κράτος οφείλει να καλύπτει το κόστος του ιδιώτη ιατρού όταν δεν υπάρχει διαθέσιμος συμβεβλημένος. Επίσης, καταθέσαμε για εικοστή τρίτη φορά τροπολογία σχετικά με την ένταξη στον κανονισμό βαρέων και ανθυγιεινών όλων των εργαζομένων στο ΕΣΥ και στο Εθνικό Σύστημα Κοινωνικής Φροντίδας. Τις τροπολογίες τις καταθέσαμε με κάθε επίγνωση. Καλούμε την Κυβέρνηση να τις ψηφίσει και να μη μείνει στα χειροκροτήματα.

Η Κυβέρνηση πρέπει επιτέλους να ξεκαθαρίσει τη θέση της και για το άδικο μέτρο του claw back που πλήττει μικροβιολογικά και διαγνωστικά κέντρα. Πρέπει να δοθεί ένα τέλος στις απαράδεκτες αυτές πρακτικές. Στην Εύβοια τα νοσοκομεία και τα κέντρα υγείας υπολειτουργούν και πάσχουν από έλλειψη απαραίτητου εξοπλισμού. Για παράδειγμα στο Κέντρο Υγείας Χαλκίδας που εξυπηρετεί μια περιοχή εξήντα χιλιάδων ατόμων το μηχάνημα υπερήχων δε λειτουργεί εδώ και καιρό. Η κατάσταση του κτηρίου είναι επιεικώς κακή. Σπασμένα πλακάκια, γυμνά καλώδια και σωληνώσεις. Το ταβάνι έχει καταρρεύσει στο παρελθόν θέτοντας σε κίνδυνο το προσωπικό και τους ασθενείς. Στο Γενικό Νοσοκομείο Χαλκίδας τα προβλήματα υποστελέχωσης είναι έντονα. Μεγάλο πρόβλημα υπάρχει στο τμήμα επειγόντων περιστατικών. Η έλλειψη κλινών σε συνδυασμό με τη μεγάλη προσέλευση ασθενών δημιουργεί τεράστια προβλήματα. Καθημερινά οι ασθενείς περιμένουν ώρες στα επείγοντα μέχρι να αδειάσει κρεβάτι ενώ υπάρχουν φορές που ακυρώνονται μέχρι και χειρουργεία. Το νοσοκομείο στερείται αιμοδυναμικού εργαστηρίου με αποτέλεσμα εκατοντάδες ασθενείς κάθε χρόνο να μεταφέρονται σε νοσοκομεία της Αθήνας. Τι προτίθεστε να κάνετε για τα προβλήματα αυτά; Για ποιον λόγο δεν ανοίγετε τα κλειστά τμήματα ώστε να αυξηθεί ο αριθμός κλινών στο Γενικό Νοσοκομείο Χαλκίδας; Πότε θα λειτουργήσει το αιμοδυναμικό εργαστήριο.

Το Υπουργείο Υγείας μαζί με το Υπουργείο Κοινωνική Συνοχή και Οικογένειας είναι υπεύθυνο για το ζην και το ευ ζην των πολιτών. Τα τελευταία όμως έξι χρόνια δεν έχει επιδείξει καμία ευαισθησία προς τις πλέον ευαίσθητες κοινωνικές ομάδες. Ο ΕΟΠΥΥ αρνείται σε ΑΜΕΑ συνανθρώπους μας αναγκαίες θεραπείες με την ενηλικίωσή τους. Το σχετικό άρθρο 45 του ΕΚΠΥ πρέπει άμεσα να αλλάξει. Είναι ανεπίτρεπτο ενάμιση χρόνο μετά το Υπουργείο να μη διορθώνει την αδικία του άρθρου 95 του ν.5043 και συμπολίτες μας να μη λαμβάνουν την αύξηση 8% στα επιδόματα αναπηρίας. Οι κυβερνητικές πολιτικές για τα άτομα με αναπηρία είναι ανεπαρκείς. Στο πρόγραμμα του προσωπικού βοηθού αποκλείονται άτομα κάτω των δεκαέξι ή άνω των εξήντα πέντε και άτομα με υψηλά ποσοστά αναπηρίας.

Κυρίες και κύριοι, στην επιτροπή ο Υπουργός ανέφερε ότι έχει μετανιώσει για νομοσχέδια που στο παρελθόν δεν ψήφισε. Εύχομαι να μη μετανιώσει στο μέλλον για τα νομοσχέδια που ψηφίζει τώρα. Σήμερα η Κυβέρνηση αποδεικνύει για άλλη μια φορά ότι ο πολίτης δεν είναι στις προτεραιότητές της. Προσπαθεί πρόχειρα και βιαστικά να καλύψει ανεπάρκειες και απραξίες ετών για τις οποίες υπεύθυνη είναι η ίδια. Διανύουμε το έκτο έτος διακυβέρνησης της Νέας Δημοκρατίας και συνεχώς μας καλείτε να ψηφίσουμε νομοσχέδια που οδηγούν το ΕΣΥ στη διάλυση. Με την πολιτική σας επιδιώκετε να μετατρέψετε το κράτος σε μία τεράστια επιχείρηση. Εξυπηρετείτε ιδιωτικά συμφέροντα. Ενισχύετε την ανισότητα. Εμποδίζετε την ίση πρόσβαση στις υπηρεσίες υγείας και εγκαλείτε εμάς, το ΠΑΣΟΚ, να μην ασκούμε στείρα αντιπολίτευση, όπως εσείς τη χαρακτηρίζετε. Να λέμε σε όλα «ναι». Μα, δεν πρόκειται περί στείρας αντιπολίτευσης. Οραματιζόμαστε μια οργανωμένη πρωτοβάθμια φροντίδα υγείας που θα αποτελείται από όλες τις ειδικότητες και θα μπορούν να παρέχονται ολοκληρωμένες υπηρεσίες στους ασθενείς. Εμείς δεν χαριζόμαστε σε κανέναν. Είμαστε πιστοί στις ιδρυτικές μας αξίες στις ίσες ευκαιρίες και στην ισονομία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Λαζαρίδης Μακάριος από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, συζητάμε από χθες για την υγεία. Έναν τομέα πολύπαθο με χρόνια μεγάλα προβλήματα και βεβαίως πολλές προκλήσεις προς αντιμετώπιση. Ένας τομέας εύκολος για φτηνή αντιπολίτευση και ενίοτε ακραίο λαϊκισμό με αρκετά τρωτά αλλά και σημαντικά κερδισμένα στοιχήματα ειδικά την τελευταία πενταετία. Κορυφαίο όλων αυτών την περίοδο της πανδημίας. Ενώ πολλά εθνικά συστήματα ισχυρών κρατών κατέρρευσαν, το δικό μας, με την ηρωική προσπάθεια των επαγγελματιών του χώρου και τη στήριξη της Κυβέρνησης, τα κατάφερε εξαιρετικά. Βεβαίως κανείς δεν αρνείται ότι το ΕΣΥ χρειάζεται ανανέωση. Χρειάζεται περαιτέρω στήριξη, ώθηση για να ξεπεράσει τις παθογένειες και τις διακομματικές παραλείψεις των προηγούμενων δεκαετιών και έτσι να προχωρήσει μπροστά. Προφανώς υπάρχουν αδυναμίες σε ένα γηρασμένο και μη ελκυστικό ΕΣΥ και γι’ αυτό η αναβάθμισή του, όπως έχει δεσμευτεί ο Πρωθυπουργός Κυριάκος Μητσοτάκης, αποτελεί πρώτη προτεραιότητα της τρέχουσας τετραετίας.

Το Εθνικό Σύστημα Υγείας, με αργά και σταθερά βήματα, αλλάζει προς το καλύτερο. Δεν είναι τυχαίο ότι από το 2019 μέχρι σήμερα η αύξηση της χρηματοδότησης για την υγεία προσεγγίζει το 50%, αλλά και το γεγονός ότι βρίσκεται σε εξέλιξη η μεγαλύτερη αναβάθμιση, με ευρωπαϊκά κονδύλια, των υποδομών του ΕΣΥ από τότε που συστάθηκε.

Το νομοσχέδιο αυτό είναι μια ακόμα ουσιαστική και ολοκληρωμένη μεταρρυθμιστική παρέμβαση της Κυβέρνησης που αφορά την καθημερινότητα του πολίτη και δίνει έμφαση στην πρόληψη και την υγειονομική φροντίδα για όλους. Η πρόληψη, παρ’ όλο που σε αρκετά νοσήματα -χωρίς υπερβολή- σώζει ζωές, βρίσκεται πολύ χαμηλά στις προτεραιότητες των πολιτών και αυτό μέσα από τα προγράμματα «Φώφη Γεννηματά» και «Σπύρος Δοξιάδης», με χρήματα από το Ταμείο Ανάκαμψης επιχειρούμε να το αλλάξουμε. Επιδίωξή μας είναι να μεταφέρουμε στο επίκεντρο της υγειονομικής φροντίδας την πρόληψη -ο Ιπποκράτης έλεγε «Το δε προνοείν και προλαμβάνειν κρείττον εστί του θεραπεύειν»- και βεβαίως την πρωτοβάθμια φροντίδα από τη νοσοκομειακή περίθαλψη.

Για να καταλάβουμε τη σημασία της πρωτοβουλίας αυτής, επισημαίνω ότι με βάση τα επίσημα στοιχεία παραπάνω από τους μισούς ανθρώπους που πηγαίνουν στα επείγοντα των νοσοκομείων θα μπορούσαν να μην είχαν πάει εκεί. Με αυτή τη φιλοσοφία, πέρα από την υλοποίηση ενός οργανωμένου συστήματος πρόληψης με δωρεάν εξετάσεις για τον καρκίνο του μαστού, του τραχήλου της μήτρας, του παχέος εντέρου και σύντομα για τα καρδιαγγειακά νοσήματα, με το νέο νομοθέτημα αναμορφώνουμε τον θεσμό του «προσωπικού γιατρού» με διεύρυνση της κάλυψης ακόμα και στις πιο απομακρυσμένες περιοχές της πατρίδας μας. Ταυτόχρονα, το μέτρο επεκτείνεται και στους παιδιάτρους ώστε να καλυφθούν δωρεάν επισκέψεις για πεντακόσιες τριάντα χιλιάδες παιδιά μέχρι δεκαέξι ετών.

Υπενθυμίζω ότι τον θεσμό του «Οικογενειακού» ή «προσωπικού γιατρού», όπως ονομάζεται τώρα, τον είχαν ψηφίσει η κυβέρνηση του ΠΑΣΟΚ το 2010, στη συνέχεια η συγκυβέρνηση της Νέας Δημοκρατίας με το ΠΑΣΟΚ το 2014 και ακολούθως η κυβέρνηση του ΣΥΡΙΖΑ το 2017, ωστόσο δεν εφαρμόστηκε ποτέ. Πότε εφαρμόστηκε; Στην πρώτη θητεία της Κυβέρνησης Μητσοτάκη ξεκίνησε επιτέλους η εφαρμογή του και τώρα ερχόμαστε να προσαρμοστούμε στα νέα δεδομένα με βελτιωτικές κινήσεις.

Στόχος μας είναι να φτάσουμε τουλάχιστον το 75% του πληθυσμού να καλύπτεται από τον προσωπικό γιατρό, ενώ θεσπίζουμε οικονομικά κίνητρα με εφάπαξ καταβολή 40.000 ευρώ, για να κατευθύνουμε περισσότερους γιατρούς να εκπαιδευτούν στις ειδικότητες της γενικής οικογενειακής ιατρικής και της εσωτερικής παθολογίας, καθώς υπολογίζεται ότι υπάρχουν περισσότερες από πεντακόσιες κενές θέσεις στα νοσοκομεία της χώρας.

Οπότε, κυρίες και κύριοι συνάδελφοι, γίνεται εύκολα νομίζω αντιληπτό πόσο ωφέλιμη θα είναι για το σύνολο της κοινωνίας ενδεχόμενη επιτυχία του εν λόγω μέτρου. Με αυτό θέλουμε να κάνουμε τον προσωπικό γιατρό ένα σημαντικό εργαλείο για την παροχή πρωτοβάθμιας φροντίδας υγείας.

Παράλληλα, προχωράμε στη μετατροπή οκτώ κέντρων υγείας σε πανεπιστημιακά κέντρα υγείας, τα οποία διασυνδέονται με τα τμήματα ιατρικής των πανεπιστημίων, κάτι που θα συμβάλει αποφασιστικά στην αναβάθμιση των παρεχόμενων υπηρεσιών πρωτοβάθμιας φροντίδας υγείας. Στα νεοσύστατα κέντρα υγείας θα εγκατασταθούν, όπως έχει αναλύσει με εξαιρετικό τρόπο και η εισηγήτρια μας η κ. Κεφάλα, σταθμοί τηλεϊατρικής οι οποίοι διαλειτουργούν με τις δομές πρωτοβάθμιας φροντίδας υγείας και με νοσοκομεία αναφοράς, ενισχύοντας κατά πολύ το Εθνικό Σύστημα Υγείας.

Κλείνοντας, σιγά-σιγά, θα ήθελα να σταθώ, κυρία Υπουργέ, στην ανάγκη περαιτέρω στήριξης του Γενικού Νοσοκομείου Καβάλας σε ιατρικό, νοσηλευτικό και παραϊατρικό προσωπικό. Γνωρίζω πάρα πολύ καλά τις προσπάθειες οι οποίες καταβάλλονται, πρόσφατα άλλωστε ο Υπουργός συναντήθηκε με τους συνδικαλιστές του νοσοκομείου. Επίσης, θα σας πρότεινα να εξετάσετε την προοπτική το Γενικό Νοσοκομείο Καβάλας να μετεξελιχθεί σε περιφερειακό, καθώς λόγω της ποιότητας των ιατρικών υπηρεσιών που προσφέρει, υποδέχεται κάθε χρόνο χιλιάδες πολίτες από όμορους νομούς, όπως είναι της Δράμας, της Ξάνθης, ακόμα και των Σερρών. Και κάτι ακόμα σημαντικό: Ήρθε η ώρα να ολοκληρώσουμε, κυρία Υπουργέ, τον νέο Οργανισμό του Γενικού Νοσοκομείου Καβάλας, που θα οδηγήσει και στην ίδρυση ογκολογικής κλινικής που τόση ανάγκη έχει ο τόπος.

Κυρίες και κύριοι συνάδελφοι, πρόκειται για ένα νομοσχέδιο-τομή για το Εθνικό μας Σύστημα Υγείας. Στηρίζουμε κάθε πολίτη, εξασφαλίζοντας ισότιμη πρόσβαση στην υγειονομική φροντίδα και την πρόληψη, ανεξαρτήτου τόπου κατοικίας ή οικονομικής κατάστασης. Μειώνουμε τις ανισότητες και ανοίγουμε τον δρόμο για ένα πιο ασφαλές, καλύτερο μέλλον για όλους, για μια ζωή ποιοτική και αξιοπρεπή. Είναι η απάντηση στις σύγχρονες προκλήσεις.

Είμαι πεπεισμένος ότι το νομοσχέδιο αυτό μπορεί και πρέπει να αποτελέσει σημείο αναφοράς για το Εθνικό Σύστημα Υγείας, καθώς η αλήθεια είναι ότι η κλεψύδρα αδειάζει και θα αποτελέσει μια ισχυρή αφορμή για την ανανέωση της σχέσης εμπιστοσύνης μεταξύ πολιτείας και πολιτών στην παροχή υπηρεσιών υγείας.

Γι’ αυτόν το λόγο, σας καλώ όλες και όλους να το υπερψηφίσουμε, αν και δεν τρέφω φρούδες ελπίδες αναφορικά με τα κόμματα της Αντιπολίτευσης, που θα πρέπει να ξέρουν -και να το ξέρει ο ελληνικός λαός- ότι μη στηρίζοντας το συγκεκριμένο νομοσχέδιο δεν στηρίζετε και δεν ψηφίζετε την καθολική κάλυψη του πληθυσμού με δωρεάν προσωπικό γιατρό, την εφάπαξ καταβολή 40.000 ευρώ σε όλους τους αποφοίτους της Ιατρικής που ακολουθούν την ειδικότητα του Οικογενειακού Γιατρού ή της Εσωτερικής Παθολογίας, τα τριάντα επτά χιλιάδες δωρεάν απογευματινά χειρουργεία από τις 28 Νοεμβρίου και βεβαίως την ίδρυση οκτώ πανεπιστημιακών κέντρων υγείας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Λαζαρίδη.

Θα δώσω τώρα τον λόγο στον κ. Σταμάτη Γεώργιο από τη Νέα Δημοκρατία.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Ο συνάδελφος κ. Λαζαρίδης δεν είναι πεπεισμένος, προφανώς δεν τρέφει φρούδες ελπίδες ότι η Αντιπολίτευση θα το υπερψηφίσει.

Εγώ σας καλώ σήμερα, μιας και είναι και η παγκόσμια ημέρα καλοσύνης και πρέπει να ερχόμαστε κοντά ακόμα και στις πολιτικές μας, να το ψηφίσετε, κυρίως για δύο λόγους: Ο ένας λόγος είναι γιατί και εσείς προσπαθήσατε στο παρελθόν -όλοι έχουν προσπαθήσει στο παρελθόν- και τελικά η χώρα μας -και το γνωρίζει καλά και ο ιατρικός κόσμος, αλλά και οι λήπτες υπηρεσιών υγείας- δεν κατάφερε ποτέ να έχει πρωτοβάθμια φροντίδα υγείας. Οι λόγοι είναι πάρα πολλοί και δεν είναι η ώρα να τους αναλύσουμε.

Επιτέλους έρχεται -προφανώς δεν σας αρέσει αυτό- η Κυβέρνηση του Κυριάκου Μητσοτάκη να αναπτύξει αυτόν τον θεσμό.

Ξέρετε, για μένα είναι πάρα πολύ σημαντικό κάθε νομοσχέδιο -και κυρίως από τα Υπουργεία Εργασίας, Υγείας και Πρόνοιας- όλη η φιλοσοφία και το αφήγημα ενός νομοσχεδίου, να δούμε αν έχει ή δεν έχει ρεαλιστικούς στόχους. Και το συγκεκριμένο νομοσχέδιο -και απορώ γιατί ενίσταστε τόσο πολύ- έχει πολύ ξεκάθαρους και ρεαλιστικούς στόχους. Και επειδή κατακρίνεται κιόλας πολλές φορές στον δημόσιο διάλογο η Κυβέρνηση ότι αυξάνει τις ανισότητες και ούτω καθ’ εξής, θέλω να σας πω ότι οι ανισότητες μετά την κρίση έχουν μειωθεί λόγω της Κυβέρνησης και των πολιτικών του Κυριάκου Μητσοτάκη. Και, δεύτερον, αυτό το νομοσχέδιο βοηθάει να καλύψει και τις ανισότητες οι οποίες υπάρχουν.

Ξέρετε, μετά την εμβληματική, συμπεριληπτική και δικαιωματική πολιτική του προσωπικού βοηθού για τα άτομα με αναπηρία την προηγούμενη τετραετία, έρχεται πλέον ο προσωπικός βοηθός -πλέον γιατρός, οικογενειακός γιατρός- από το Υπουργείο Υγείας να δώσει ένα τελείως διαφορετικό νόημα του πώς αντιλαμβανόμαστε την επόμενη μέρα την υγεία στη χώρα, την προαγωγή υγείας και πώς όλα αυτά, τα οποία αυτήν τη στιγμή προφανώς χρηματοδοτούνται από το Ταμείο Ανάκαμψης και την επόμενη μέρα από τον κρατικό προϋπολογισμό, τα προγράμματα πρόληψης και ούτω καθεξής θα συνδυάζονται μέσω του προσωπικού γιατρού.

Ένα άλλο που το θεωρώ, κύριε Υπουργέ, πάρα πολύ σημαντικό είναι ότι πλέον με αυτή τη θέσπιση του προσωπικού γιατρού και με το ήδη ψηφισθέν νομοσχέδιο, πάλι από το Υπουργείο Υγείας, όσον αφορά την ψυχική υγεία, θα μπορούμε να έχουμε και την πρώιμη διάγνωση σε θέματα ψυχικής υγείας των νέων, που ο προσωπικός γιατρός θα μπορεί να κατευθύνει στις αντίστοιχες δομές. Και νομίζω ότι αυτό ίσως είναι το πιο σημαντικό γιατί αυτό είναι καθαρά ένα μη ταξικό νομοσχέδιο, είναι ένα νομοσχέδιο για όλους τους Έλληνες πολίτες ανεξαρτήτως φύλου, ανεξαρτήτως θρησκείας, ανεξαρτήτως της ευάλωτοτητάς τους και νομίζω ότι αυτό είναι πολύ ξεκάθαρο και γι’ αυτό, προφανώς, σας λέω να το στηρίξετε.

Από την άλλη, είναι πάρα πολύ σημαντικό -και θα το δείτε σε λίγο καιρό- όταν αυτό το νομοσχέδιο θα έρθει να συνδεθεί με την εθνική στρατηγική για τη μακροχρόνια φροντίδα υγείας. Άρα εδώ θα έχουμε μια πολιτική που θα ξεκινάει πριν γεννηθεί ο άνθρωπος μέχρι την ημέρα την οποία θα φύγει από τη ζωή. Είναι η πρώτη φορά που γίνονται στη χώρα αυτές οι συνδυαστικές πολιτικές και νομίζω αυτός είναι ένας λόγος που οι πολίτες και το αντιλαμβάνονται αλλά και στηρίζουν την Κυβέρνηση.

Στο σημείο αυτό, όμως, θα ήθελα να πω και κάτι άλλο. Είναι πολύ σημαντικό το πρόγραμμα της παχυσαρκίας των ενηλίκων. Αλλά θέλω να σταθώ στην παιδική παχυσαρκία και στο πρόγραμμα που ήδη τρέχει και φαίνεται ότι τρέχει με πολύ μεγάλη επιτυχία.

Νομίζω, κυρία Υπουργέ, στόχος της Κυβέρνησης πρέπει να είναι μέχρι το 2027 τα σχολικά γεύματα να είναι πλέον σε όλα τα σχολεία. Αυτό θα βοηθήσει και τα προγράμματα πρόληψης για την παιδική παχυσαρκία, αλλά θα μπορέσει να ενισχύσει σε μια τελείως διαφορετική προσέγγιση να μην υπάρχουν οι διακρίσεις. Θα βοηθήσει, ανεξαρτήτως προφανώς οικονομικού επιπέδου της οικογένειας, όλα τα παιδιά σε όλη τη χώρα την ώρα που χτυπάει το κουδούνι να έχουν τα σχολικά γεύματα και εκεί να μην υπάρχουν διακρίσεις. Και νομίζω ότι η Κυβέρνηση θα το καταφέρει και αυτό. Κάτι το οποίο για μένα είναι πάρα πολύ σημαντικό και θέλω να το τονίσω.

Ξέρετε, εγώ ως μικρό παιδί πήγαινα στον Ερυθρό Σταυρό, εκεί που είναι το Ερρίκος Ντυνάν, που υπήρχε τότε ο Προσωπικός Παιδίατρος. Αυτόν ξέραμε. Αυτός μας εμβολίασε, αυτός ουσιαστικά μας ενηλικίωσε, αυτός συμβούλευε τους γονείς μας, που δεν ήξεραν γράμματα, τι πρέπει να κάνουν για το παιδί.

**ΓΕΩΡΓΙΟΣ ΚΑΡΑΜΕΡΟΣ:** Να γυρίσουμε εκεί;

**ΓΕΩΡΓΙΟΣ ΣΤΑΜΑΤΗΣ:** Δεν γυρνάμε εκεί. Το πάμε ένα βήμα μπροστά, ότι αποκτάει πλέον ο πολίτης μια προσωπική σχέση με τον γιατρό που θα μπορεί να τον κατευθύνει, να τον βοηθάει, να τον ενημερώνει, να τον εμψυχώνει, ώστε όλα τα Προγράμματα, κυρίως της πρόληψης, τα οποία τώρα μπορείτε να τα κρίνετε, αλλά το 2030, το 2035, όταν θα έχει μειωθεί η θνησιμότητα, όταν αυτό που προλαμβάνουμε σήμερα δεν θα το πληρώνει αύριο ο πολίτης, τότε θα πρέπει να ανατρέξουμε, κυρία Υπουργέ, στα Πρακτικά.

Εσείς που είστε του χώρου της υγείας, ξέρετε ότι δαπανάται στα τελευταία δύο χρόνια της ζωής του ανθρώπου σχεδόν το 80%; Όταν λοιπόν έχεις αυτά τα προγράμματα, όταν ενισχύεις την πρωτοβάθμια φροντίδα υγείας, παρά όταν βάζεις σε έναν ήδη γερασμένο πληθυσμό και με αυξανόμενο το προσδόκιμο ζωής όλη αυτή τη διαδικασία, νομίζω ότι αυτό βοηθάει σε όλο αυτό.

Θέλω να κλείσω με το εξής. Δίνεται ένα ποσό, κυρία Υπουργέ, 40.000 ευρώ για να υποστηριχθεί η ειδικότητα του προσωπικού γιατρού. Θέλω να πω ότι αυτό θα πρέπει να είναι ένα ad hoc μέτρο και όχι πάντα. Και θα πρέπει από την Α΄ λυκείου, από τον σχολικό επαγγελματικό προσανατολισμό, να κατευθύνονται οι νέοι σε συγκεκριμένες επιστήμες και ειδικότητες, γιατί έτσι αναγνωρίζουμε ότι δεν έχουμε κάνει σωστά τη δουλειά μας πριν. Αυτό δεν είναι ευθύνη της δικής μας Κυβέρνησης. Αυτό είναι μια παθογένεια γενικότερα της ελληνικής δημοκρατίας, ότι κατηύθυνε ανθρώπους σε ειδικότητες, σε επιστήμες, σε επαγγέλματα και στο τέλος δεν είχε πώς να τους απορροφήσει στην αγορά εργασίας.

Οπότε, ο προσωπικός γιατρός θα είναι ο γιατρός του μέλλοντος, μαζί προφανώς με τις εξελίξεις στη βιοτεχνολογία και ούτω καθεξής, και θα είναι αυτός ο οποίος θα βοηθήσει ώστε ο πληθυσμός μας και να γηράσκει με τρόπο υγιή και να είναι πιο ενεργός, αλλά ταυτόχρονα, στο κρίσιμο κομμάτι της παιδικής ηλικίας και της ενηλικίωσης, να μπορεί να προλαμβάνει και να κατευθύνει τους νέους για καλύτερη και πρώιμη διάγνωση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Σταμάτη.

Θα καλέσω τώρα στο Βήμα την κ. Αθηνά Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κυρία Υπουργέ, πρέπει να ομολογήσω ότι αυτή τη στιγμή βρίσκομαι σε πολύ δύσκολη θέση γιατί ο κ. Σταμάτης παρουσίασε μια οραματική περιγραφή του ρόλου του γενικού, του προσωπικού γιατρού και τόνισε και κάτι για το οποίο προσωπικά παλεύω τα τελευταία δώκδεκα-δεκατρία χρόνια, που είναι η καθολική διατροφή στα σχολεία. Είναι πράγματα με τα οποία ως καθηγήτρια δημόσιας υγείας οφείλω να συμφωνήσω απόλυτα.

Σε ένα μόνο διαφωνώ, κύριε Σταμάτη, αγαπητοί συνάδελφοι, κυρία Υπουργέ. Είναι ότι το παρόν νομοσχέδιο, αυτό που καλούμαστε να ψηφίσουμε δεν αντιμετωπίζει αυτά τα θέματα και θα προσπαθήσω να εξηγήσω γιατί. Είναι ένα σχέδιο νόμου που όντως αγγίζει ένα πολύ σημαντικό κομμάτι της πρωτοβάθμιας φροντίδας υγείας, τον γενικό γιατρό ή τον γενικό παθολόγο που θα κληθεί να ηγηθεί μιας ευρύτερης ομάδας που θα υπηρετεί τον λαό σε επίπεδο πρωτοβάθμιας φροντίδας υγείας.

Η αλήθεια είναι ότι τα τελευταία σαράντα χρόνια, όπως ανέφερε η συνάδελφος από το ΠΑΣΟΚ, όντως προσπαθούμε να έχουμε μια ολιστική αντιμετώπιση της υγείας του ανθρώπου. Να δούμε σε τι στοχεύει η πρωτοβάθμια φροντίδα υγείας σύμφωνα με τον Παγκόσμιο Οργανισμό Υγείας και τη UNICEF. Θα καταθέσω για τα Πρακτικά τη μελέτη. Ποιο είναι το ζητούμενο.

Πρώτα-πρώτα, είναι ένα σύστημα. Δεν είναι ένας γιατρός. Και τι στοχεύει; Στοχεύει να προάγει τη σωματική και την ψυχική υγεία από την ώρα που γεννιέται ο άνθρωπος ή που συλλαμβάνεται το μωρό, να προστατεύει την υπάρχουσα υγεία, να προλαμβάνει τη νόσο και να έχουμε είτε πρωτοβάθμια είτε δευτεροβάθμια φροντίδα προληπτικής ιατρικής, την πρόληψη ουσιαστικά -να συγκρίνουμε και να θυμηθούμε τον ρόλο που παίζουν τα εμβόλια, απλό παράδειγμα πρωτοβάθμιας προληπτικής ιατρικής ή την έγκαιρη διάγνωση, αυτό που κάνουμε με τα τεστ- να παραπέμπει στον κατάλληλο ειδικό αν χρειάζεται παραπομπή ή να θεραπεύει το άμεσο πρόβλημα, να προσφέρει παρηγορητική θεραπεία στα τελευταία χρόνια της ζωής και ενδιάμεσα να αποκαθιστά την υγεία μετά την ιατρική παρέμβαση. Ουσιαστικά να φροντίζει το άτομο, την κοινότητα, την οικογένεια, από την ώρα της γέννησης μέχρι και τον θάνατο και να προσφέρει βελτίωση στην υγεία σε όλο αυτό το διάστημα.

Ουσιαστικά ποιος θα είναι ο ρόλος του προσωπικού γιατρού; Θα είναι ο ρόλος που έχει ένας μαέστρος στην ορχήστρα. Μπορεί να έχει μια παραγωγή μόνος του ο μαέστρος; Όχι. Μπορεί να κάνει και τη δουλειά του πιανίστα και αυτού που παίζει βιολί και βιολοντσέλο και αυτού που θα φροντίσει τον φωτισμό στην αίθουσα ή την καθαριότητα; Όχι. Άρα, πρέπει να δημιουργήσουμε αυτόν τον μαέστρο. Ή αν το δούμε σε επίπεδο δευτεροβάθμιας και τριτοβάθμιας φροντίδας υγείας, μπορεί ο νευροχειρουργός ή ο καρδιοχειρουργός να αντιμετωπίσει το πρόβλημα μόνος του και να το λύσει, όσο καλός κι αν είναι;

Άρα, υπάρχουν πολλά πράγματα που πρέπει να αντιμετωπίσουμε εκτός από τον γιατρό. Και ποια είναι αυτά τα πράγματα; Είναι όλα αυτά που καθορίζουν το επίπεδο της υγείας, που βελτιώνουν τους παράγοντες κινδύνου. Και ποιοι είναι αυτοί οι παράγοντες, ποια είναι τα determinants, όπως λέμε, της υγείας; Είναι κοινωνικοί παράγοντες, είναι οικονομικοί παράγοντες, είναι περιβαλλοντικοί παράγοντες -που συζητιούνται αυτή τη στιγμή στο Αζερμπαϊτζάν παγκοσμίως και θα ληφθούν αποφάσεις- και είναι και προσωπικοί παράγοντες, είναι το πρόσωπο αυτό το ίδιο. Ποια είναι τα χαρακτηριστικά του, ποια είναι η συμπεριφορά του, ποιες παρεμβάσεις πρέπει να κάνει ο γιατρός.

Το πρώτο και βασικό, καλούμαστε να φτιάξουμε το ιστορικό υγείας, τον φάκελο. Πριν από αυτό πρέπει να ρωτήσουμε και να μπει στο ιστορικό του προσώπου πού μένεις, με ποιον ζεις, σε ποια γειτονιά, σε ποιο σπίτι, τι τρως, πού δουλεύεις, πώς περνάς τον ελεύθερο χρόνο σου. Όλα αυτά τα αναθέτουμε στον προσωπικό γιατρό και ο προσωπικός γιατρός θα είναι υπεύθυνος για δύο χιλιάδες άτομα. Είναι τρία-τέσσερα μικρά χωριά ίσως; Και θα αναλάβει αυτούς τους δύο χιλιάδες ανθρώπους. Αν δούμε τις ώρες εργασίας, εάν αυτός ο άνθρωπος δουλεύει σαράντα ώρες την εβδομάδα, σημαίνει ότι θα δουλεύει πενήντα εβδομάδες τον χρόνο. Πώς θα μπορέσει, λοιπόν, να επηρεάσει τη συμπεριφορά του, να επηρεάσει τις συνθήκες της ζωής του και να είναι αποδεκτός κοινωνικά;

Το μεγαλύτερο πρόβλημα είναι ότι δεν έχει κύρος αυτός ο άνθρωπος. Και θέλουμε να το αναθέσουμε με το παρόν νομοσχέδιο στον αγροτικό γιατρό. Ξέρετε πόσο χρονών ήμουν όταν έπρεπε να πάω αγροτικός γιατρός; Δεν είχα κλείσει τα είκοσι τέσσερα. Θα πήγαινα εγώ όταν θα είχα μια πανδημία από τροφική δηλητηρίαση ή από μολυσμένο νερό στον δήμαρχο της περιοχής και θα του έδινα οδηγίες; Θα μου ερχόταν κάποιος που είχε ένα χρόνιο νόσημα και θα του συνέστηνα να του γράψω τα φάρμακα για να τον βοηθήσω; Ξέρετε τι θα έλεγε; Μου είπε κάποια πράγματα το γιατρουδάκι. Ας πάω στον διευθυντή της κλινικής ή ας πάω στον καθηγητή να ξέρω τι πρέπει να κάνω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα ένα λεπτό ακόμα, κύριε Πρόεδρε.

Όμως, αυτός ο γιατρός, που είναι γιατρός και πιστεύει και ονειρεύεται, θα αναγκαστεί να δεχτεί αυτή την έλλειψη κύρους. Ποια είναι η λύση; Πρώτα-πρώτα, να επηρεάσουμε θετικά την κοινωνία. Δεύτερον, να εκπαιδεύσουμε την ομάδα στην οποία θα βάλουμε. Αυτά τα κέντρα στα πανεπιστήμια ξέρετε πόσοι φοιτητές πρέπει να εκπαιδευτούν σε προπτυχιακό επίπεδο; Αν έχουμε περίπου αυτή τη στιγμή χίλια παιδιά που μπαίνουν σε κάποια ιατρική της χώρας κι αν θεωρούμε ότι θέλουμε να αλλάξουμε, να οραματιστούμε άλλη εκπαίδευση, όχι ιατροκεντρική, όχι νοσοκομειοκεντρική, θα πρέπει να τους έχουμε μαθήματα στο τρίτο, στο τέταρτο, στο πέμπτο ή στο έκτο έτος. Αυτό σημαίνει τρεις χιλιάδες φοιτητές σε οκτώ πανεπιστημιακά κέντρα υγείας. Πώς θα το κάνουμε; Χρειάζεται άλλου είδους οραματισμός. Χρειάζεται εκπαίδευση του φοιτητή μετά σε ομάδα.

Και ναι, βεβαίως, χρειαζόμαστε καλούς γενικούς παθολόγους, όχι εξειδικευμένους και γενικούς γιατρούς, αλλά είναι μια επένδυση ολιστική στην εκπαίδευση, σε καλές πρακτικές. Ας φέρουμε και κάποιους από το εξωτερικό που έχουν επιτυχημένα συστήματα πρωτοβάθμιας υγείας κι ας μην αρνηθούμε τη γνώση. Ας αξιοποιήσουμε τους ηγέτες της γενικής ιατρικής που υπάρχουν. Χρειάζεται, όμως, πολλή δουλειά, πολλή σκέψη και συνεργασία πολλών υπουργείων.

Ευχαριστώ πολύ.

(Χειροκροτήματα)

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Λινού.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και πέντε εκπαιδευτικοί συνοδοί τους από το 2ο Γενικό Λύκειο Αγίου Δημητρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην κ. Δεληκάρη Αγγελική από τη Νέα Δημοκρατία.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, είναι διακηρυγμένη η πρόθεση της Νέας Δημοκρατίας και προσωπικό όραμα του Πρωθυπουργού μας, του Κυριάκου Μητσοτάκη, η οικοδόμηση ενός συστήματος υγείας με επίκεντρο τον άνθρωπο, τον Έλληνα πολίτη σε όλα τα μήκη και τα πλάτη της πατρίδας μας.

Είναι μια προσπάθεια που ξεκίνησε από το 2019, συνεχίστηκε καθ’ όλη τη διάρκεια της πρώτης κυβερνητικής θητείας της Νέας Δημοκρατίας και εν μέσω πανδημίας μάλιστα, για να φτάσουμε σήμερα να συζητούμε στην Ολομέλεια της Βουλής ένα ακόμη νομοσχέδιο του Υπουργείου Υγείας. Ένα νομοσχέδιο, το οποίο αποτελεί μια πραγματική, μια ουσιαστική μεταρρύθμιση ή αν προτιμάτε μια αναγκαία μεταρρύθμιση, όπως το χαρακτήρισε πρόσφατα ο Υπουργός Υγείας, κ. Άδωνις Γεωργιάδης.

Η δημόσια υγεία δεν περιορίζεται μόνο στα μεγάλα νοσοκομεία του κέντρου και της περιφέρειας. Η δημόσια υγεία ξεκινά από τον προσωπικό γιατρό και τα κέντρα υγείας, δηλαδή από την πρωτοβάθμια φροντίδα υγείας. Η ανάταξη της, η ενίσχυση και η αναμόρφωση της είναι μια εκ των ουκ άνευ συνθήκη, ώστε το κράτος να μας παρέχει ολοκληρωμένες υπηρεσίες υγείας στον κάθε ενδιαφερόμενο, στον πάσχοντα, στον ανήμπορο, σε αυτόν που έχει ανάγκη.

Ακούσαμε χθες την τοποθέτηση του Πρωθυπουργού και δεν χρειάζεται να πω πως συμφωνώ με κάθε λέξη της. Είμαστε εδώ σήμερα, κυρίες και κύριοι συνάδελφοι, για να αποδείξουμε πως μπορούμε να υπερβαίνουμε τις κομματικές γραμμές και τους ιδεολογικούς μας περιορισμούς, υπερψηφίζοντας νομοσχέδια που στοχεύουν στη βελτίωση της ποιότητας της ζωής των πολιτών.

Εισέρχομαι τώρα στα σχετικά του νομοσχεδίου, τα οποία έχουν βέβαια ήδη αναλυθεί και συζητηθεί εκτενώς τόσο χθες στη διάρκεια της διαδικασίας όσο και στην Επιτροπή Κοινωνικών Υποθέσεων τις προηγούμενες ημέρες, όπου είχαμε την ευκαιρία να παρακολουθήσουμε και τις τοποθετήσεις των φορέων πάνω στις διατάξεις του.

Θα ήθελα να συνοψίσω και εγώ με τη σειρά μου ορισμένα σημεία που θεωρώ ιδιαίτερα σημαντικά και αποτελούν θεμελιώδη στοιχεία του υπό ψήφιση νομοθετήματος. Συμφωνούμε όλοι πως ο θεσμός του προσωπικού ιατρού είναι κομβικός για την πρόσβαση των πολιτών στις υπηρεσίες υγείας. Ένας γιατρός που έχει όλο το ιστορικό ενός ασθενούς, που μπορεί να κατευθύνει υπεύθυνα τον ενδιαφερόμενο στις κατάλληλες και αναγκαίες συνάμα εξετάσεις. Ο προσωπικός ιατρός πρέπει να αποκτήσει τη θέση που αρμόζει στην αλυσίδα αυτή του συστήματος υγείας, να αποτελεί τον πρώτο και πιο σημαντικό σταθμό για τον πολίτη.

Αυτήν τη στιγμή η κάλυψη όμως, των ληπτών παροχών υγείας ως προς την εγγραφή σε προσωπικό ιατρό είναι αρκετά χαμηλά, στο 55% και αυτό σε μεγάλο βαθμό οφείλεται και στην έλλειψη γιατρών στις ειδικότητες της γενικής ιατρικής και εσωτερικής παθολογίας.

Επομένως, είναι πολύ καλή η πρωτοβουλία του Υπουργείου Υγείας να δώσει κίνητρα σε ιατρούς για να αποκτήσουν τις συγκεκριμένες ειδικότητες. Στη χώρα μας οι ιατροί των ειδικοτήτων αυτών αποτελούν μόλις το 6% του προσωπικού, σε αντίθεση με το μέσο όρο του ΟΟΣΑ που ανέρχεται στο 20%. Μάλιστα, η παροχή κινήτρων δεν είναι κάτι πρωτοφανές, κάτι που απλώς το αποφασίσαμε μόνοι, αλλά είναι μια καλή πρακτική που εφαρμόζεται με κάποιες παραλλαγές στην Αγγλία, στην Αυστραλία, στον Καναδά και στη Γαλλία. Παράλληλα, με τη θεσμοθέτηση κινήτρων για την ενίσχυση του θεσμού του προσωπικού ιατρού, η δημιουργία των πανεπιστημιακών κέντρων υγείας αποτελεί μια πολύ ενδιαφέρουσα εξέλιξη. Η μετατροπή των οκτώ κέντρων υγείας σε πανεπιστημιακά είναι ένα βήμα για τη διασύνδεση των ιατρικών σχολών μας με τις υπηρεσίες της πρωτοβάθμιας φροντίδας υγείας. Τόσο η ιατρική κοινότητα των ΑΕΙ όσο και οι ωφελούμενοι από τις παροχές των συγκεκριμένων υπό μετατροπή κέντρων υγείας θα βοηθηθούν πολλαπλώς. Αυξημένο επίπεδο περίθαλψης, διάχυση της επιστημονικής γνώσης, χρήση των δυνατοτήτων που παρέχουν οι νέες τεχνολογίες, όπως για παράδειγμα με την αξιοποίηση σύγχρονων ψηφιακών εργαλείων τηλεϊατρικής.

Κυρίες και κύριοι συνάδελφοι, δεν θα επεκταθώ περισσότερο. Εξάλλου έχουν ήδη ειπωθεί πολλά και από την εισηγήτρια μας, τη Μαρία Κεφαλά, τον Υπουργό και την Αναπληρώτρια Υπουργό στις επιτροπές, αλλά και σήμερα και χθες. Θέλω να τονίσω όμως, πως παρακολουθούμε μια διαρκή προσπάθεια για τη βελτίωση των υπηρεσιών που παρέχει το κράτος τόσο στα δημόσια νοσοκομεία όσο και στην πρωτοβάθμια φροντίδα υγείας, από τις προσλήψεις που εξαγγέλλονται και υλοποιούνται, από τη συντήρηση των υφιστάμενων κτηριακών υποδομών, από την αναμόρφωση θεσμών, όπως του προσωπικού ιατρού που συζητάμε σήμερα, ώστε η προσβασιμότητα των πολιτών στις δομές της πρωτοβάθμιας φροντίδας υγείας όσο και η εξατομικευμένη παρακολούθηση να είναι καθολική και πιο εύκολη.

Κλείνοντας, σας καλώ να υπερψηφίσετε το παρόν νομοσχέδιο, παραβλέποντας τις όποιες διαφωνίες. Είναι πράξη ευθύνης προς τους συμπολίτες μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Δεληκάρη.

Θα καλέσω τώρα στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδας, κ. Νικόλαο Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ας κρατήσουν οι χοροί, τα κυβερνητικά πανηγύρια. Είναι μια μεταρρύθμιση, λέει, σταθμός στην ιστορία των πραγμάτων της ιατρικής. Ιστορική μεταρρύθμιση, έτσι το ονόμασαν χθες. Και βεβαίως, άκουσα και την κυρία Υπουργό που παρίσταται εδώ. Πότε είχαμε, λέει, πρωτοβάθμια φροντίδα υγείας; Τώρα θα αποκτήσουμε, λέει, πρωτοβάθμια φροντίδα υγείας με τον προσωπικό γιατρό. Αλήθεια, σοβαρά μιλάτε; Ο προσωπικός γιατρός, έτσι όπως τον βάζετε, είναι ιστορική μεταρρύθμιση στην πρωτοβάθμια φροντίδα υγείας και μάλιστα και ανειδίκευτος; Στην καλύτερη περίπτωση ή κόφτης θα είναι ή θα μεταβιβάζει σε άλλες δομές τα περιστατικά τα οποία θα έρχονται. Θα είναι και μεγαλύτερη ταλαιπωρία, άρα και μεγαλύτερη ταλαιπωρία για τους ασθενείς και τον κόσμο.

Τι σημαίνει επί της ουσίας πραγματική πρωτοβάθμια φροντίδα υγείας; Ανεπτυγμένα παντού και στην ύπαιθρο και στα αστικά κέντρα. Δημόσια, κρατικά κέντρα υγείας, τα οποία θα συμβάλλουν στην καθολικότητα της πρόσβασης του λαού στη δωρεάν υγεία, τα οποία θα είναι πλήρως εξοπλισμένα, τα οποία θα είναι πλήρως επανδρωμένα σε στελεχιακό δυναμικό, γιατρούς, νοσηλευτικό προσωπικό και άλλες ειδικότητες που είναι απαραίτητες για τη λειτουργία τους και θα δουλεύουν σε εικοσιτετράωρη βάση. Κάνετε κάτι τέτοιο; Όχι, τίποτα απολύτως σε αυτή την κατεύθυνση. Και σε αυτό το πλαίσιο βεβαίως, θα παίξει έναν κεντρικό ρόλο ο οικογενειακός γιατρός εντός του συστήματος των δημόσιων κέντρων υγείας. Αυτό το οποίο κάνετε λοιπόν, είναι ένας κόφτης επιπλέον και μια περαιτέρω υποβάθμιση επί της ουσίας.

Δεύτερον, λέτε για πρώτη φορά η πρόληψη στην Ελλάδα. Σοβαρά; Κάνετε τώρα πρόληψη; Μιλάτε σοβαρά δηλαδή; Ποια είναι η πρόληψη; Οι ληξιπρόθεσμες αυτές μέθοδοι, μέσα από τα διάφορα προγράμματα για τρία, τέσσερα ή πέντε χρόνια, ανάλογα με τη χρηματοδότηση; Και τι θα γίνει όταν περάσει αυτός ο χρόνος; Πώς θα διασφαλιστεί μετά; Πρέπει να υπάρχει συνολική λογική της πρόληψης. Αυτό δεν είναι πρόληψη που κάνετε. Αυτό είναι αρπαχτές επί της ουσίας για τον ιδιωτικό τομέα, για τα διαγνωστικά κέντρα. Γιατί η πρόληψη σημαίνει πως ξεκινάω από το σχολείο, από παιδί και πάω συνέχεια για όλα τα χρόνια, για όλη τη διάρκεια της ζωής. Και βεβαίως πρόληψη σημαίνει ότι αν υπάρξει κάτι, αν βρεθεί κάποιο εύρημα να μπορεί να έχει την απαραίτητη φροντίδα συνολικά μετά. Σήμερα τι φροντίδα θα έχει; Σε αυτά τα νοσοκομεία, τα υποστελεχωμένα; Ή θα τον παραπέμπετε στα ιδιωτικά ιατρεία και τα ιδιωτικά νοσοκομεία; Γι’ αυτό λέμε ότι επί της ουσίας πελατεία στα διαγνωστικά κέντρα δημιουργείτε μέσα από αυτά τα συστήματα, τα προγράμματα πρόληψης τα οποία είναι ληξιπρόθεσμα, έχουν περιορισμένο χρόνο.

Και τρίτο, λέει, επί της ουσίας τα απογευματινά ιατρεία, δωρεάν. Κι αυτό είναι ληξιπρόθεσμο, τριάντα πέντε χιλιάδες, τριάντα επτά χιλιάδες, πόσα βάζετε μέσα.

Επί της ουσίας τι θέλετε; Θέλετε να νομιμοποιήσετε την επιχειρηματική λειτουργία των νοσοκομείων και να αποδεχθεί ο κόσμος ότι θα πληρώνει στα απογευματινά χειρουργεία. Αυτό κάνετε και μάλιστα μέσα σε αυτό το πλαίσιο εντάσσετε και τα ιδιωτικά τα οποία θα μπορούν να έχουν πρόσβαση σε αυτή τη χρηματοδότηση.

Άρα, λοιπόν, την επιχειρηματική δραστηριότητα αναπτύσσετε περαιτέρω με το συγκεκριμένο νομοσχέδιο. Και το λέμε αυτό γιατί ακριβώς με τα ίδια σαθρά υλικά που χτίστηκε το δημόσιο σύστημα υγείας στη χώρα μας, το ΕΣΥ, συνεχίζεται να χτίζεται και σήμερα και τα σαθρά υλικά αποδείχθηκαν τον καιρό της πανδημίας.

Όμως, θα μου πείτε, είναι ελληνική ιδιομορφία όλο αυτό; Το παρατηρήσαμε παντού σε όλη την Ευρωπαϊκή Ένωση, στον υπόλοιπο ανεπτυγμένο κόσμο, όπου επί της ουσίας η πανδημία ανέδειξε τις αντοχές και τα όρια αυτών των συστημάτων υγείας που οικοδομήθηκαν και που βεβαίως η λογική –ποια ήταν;- ήταν η ατομική ευθύνη και «ο σώζων εαυτόν σωθήτω». Αυτό κυριάρχησε σε όλη την ανεπτυγμένη καπιταλιστικά οικονομία τον καιρό της πανδημίας. Γιατί έγινε αυτό; Γιατί επί της ουσίας δεν θέλει ούτε η Ευρωπαϊκή Ένωση ούτε η χώρα μας πια την καθολικότητα στην πρόσβαση στην υγεία για όλο τον λαό και μάλιστα δωρεάν.

Και σταματήστε την καραμέλα περί δωρεάν υγείας, ότι δεν θα πληρώσει τίποτα ο λαός! Σοβαρά μιλάτε; Αυτή τη στιγμή οι ιδιωτικές δαπάνες για την υγεία είναι στο 69% και οι δημόσιες στο 30,4%. Αυτό τι είναι; Είναι δωρεάν, όταν οι ιδιωτικές δαπάνες είναι στο 69% του συνόλου των δαπανών για την υγεία; Το 37% είναι οι άμεσες, αυτές που πληρώνονται από την τσέπη του κάθε πολίτη και το 31% είναι οι έμμεσες μέσω των εισφορών. Πληρώνει και φορολογία, πληρώνει και εισφορές.

Και επί της ουσίας, μια και λέμε όλα αυτά, να θυμηθούμε κάτι το οποίο όλοι σας θέλετε να το ξεχάσετε; Το 2009 όπου το ΑΕΠ ήταν περίπου αντίστοιχο με το σημερινό, οι φόροι ήταν 53 δισεκατομμύρια ευρώ και οι κρατικές δαπάνες για την υγεία ήταν 6,9 δισεκατομμύρια ευρώ. Το 2024 οι φόροι εκτοξεύθηκαν και θα εκτοξευθούν το 2025 στα 68 δισεκατομμύρια ευρώ, δηλαδή θα έχουμε αύξηση 28% των φόρων που πληρώνει ο λαός και οι δαπάνες για την υγεία θα είναι μειωμένες κατά 1,9 δισεκατομμύρια ευρώ, θα είναι στα 6 δισεκατομμύρια ευρώ. Για φανταστείτε την εικόνα!

Αυτή, λοιπόν, η υποχρηματοδότηση έχει οδηγήσει στην ταχύτερη εμπορευματοποίηση και όλα αυτά υπό το πρόσχημα της ελευθερίας της επιλογής. Σοβαρά μιλάτε; Και αυτό είναι πρόσχημα για όλα τα κόμματα, να έχει καθένας –λένε- ελευθερία επιλογής. Αυτό σε μία ταξική κοινωνία, σε μία κοινωνία αντιθέσεων δεν οδηγεί στην περαιτέρω υποβάθμιση των πιο λαϊκών στρωμάτων που δεν έχουν δυνατότητες; Διότι η ελευθερία επιλογής εξαρτάται από τη δυνατότητα της τσέπης του καθενός.

Να, λοιπόν, γιατί λέμε ότι η διαστρωμάτωση και η όξυνση των κοινωνικών αντιθέσεων ακόμη περισσότερο στα ζητήματα υγείας θα εκτοξευθεί τα επόμενα χρόνια, για να έχουμε -ποια εικόνα;- τη μεγάλη εικόνα που λέει ότι η υγεία αποτελεί έναν από τους πλέον αποκαλυπτικούς τομείς όπου φαίνεται η διεύρυνση της τεράστιας ψαλίδας ανάμεσα στις δυνατότητες που προσφέρει η επιστήμη, η τεχνολογία και στο επίπεδο ικανοποίησης των λαϊκών αναγκών. Να αυτή η λογική της εμπορευματοποίησης πού οδηγεί!

Διότι η απάντηση δεν μπορεί να είναι στο αν είναι αποτελεσματική η Κυβέρνηση ή αν είναι πρόχειρη σε αυτή την κατεύθυνση και στην αποδοχή συνολικότερα της εμπορευματοποίησης, αλλά στην ανατροπή αυτής της λογικής, στο ότι η υγεία είναι κοινωνικό δικαίωμα και όχι εμπόρευμα, γιατί στον καπιταλισμό είναι εμπόρευμα η υγεία και τις παλαιότερες εποχές ήταν, διότι ο λαός πλήρωνε τη φορολογία.

Και δεν μπορεί να είναι ξεκομμένες οι παροχές υγείας από τον συνολικό εμπορευματοποιημένο τομέα στον οποίο λειτουργεί η υγεία. Δηλαδή αυτοί που της παρέχουν τα μηχανήματα, τα διαγνωστικά, τα αναλώσιμα τι είναι; Δεν είναι εμπορεύματα που τα αγοράζουν τα δημόσια νοσοκομεία και πρέπει να τα πουλήσουν και αυτά; Το φάρμακο τι είναι; Και μάλιστα, επειδή ακριβώς είναι εμπόρευμα το φάρμακο, εκτινάσσετε τις τιμές της φαρμακευτικής δαπάνης. Η αύξηση των φαρμάκων -των φτηνών φαρμάκων- 337% το τελευταίο διάστημα πριν από λίγους μήνες. Έξω από τη συνταγογραφούμενη λίστα μια σειρά φαρμάκων, τα οποία τα πληρώνει ο λαός. Αύξηση της συμμετοχής και ακόμη και σε συνταγογραφούμενα φάρμακα. Όλο αυτό είναι δωρεάν παροχές υγείας;

Γι’ αυτό λέμε ότι οι σημερινές δυνατότητες που έχει η επιστήμη ανοίγουν ολοφάνερα τον δρόμο στο να βαδίσουμε κόντρα στο ρεύμα, κόντρα στη λογική της Ευρωπαϊκής Ένωσης, αλλά και του κεφαλαίου για περαιτέρω εμπορευματοποίηση της υγείας, για να μπορέσει επί της ουσίας να αναπτυχθεί ένας καθολικά δημόσιος, αναβαθμισμένος, δωρεάν τομέας υγείας, ο οποίος θα παρέχει την καθολικότητα στην πρόσβαση όλων –όλων!- ανεξαρτήτως οποιωνδήποτε διακρίσεων, χωρίς καμμία απολύτως διάκριση. Και αυτό, βεβαίως, μπορεί να γίνει μόνο σε μία σοσιαλιστική κοινωνία, που τα επιτεύγματα του σοσιαλισμού -που ανατράπηκε τριάντα χρόνια πριν- ο καπιταλισμός δεν μπορεί να τα δει ούτε με κιάλι αυτά που είχαν οι σοσιαλιστικές χώρες κατακτήσει στον τομέα της υγείας.

Και από αυτή την άποψη, λοιπόν, είναι ακριβώς το μεγάλο στοίχημα για τον λαό να εγκαταλείψει και να καταδικάσει τα κόμματα του κεφαλαίου, το πολιτικό προσωπικό της άρχουσας τάξης και να βαδίσει σε έναν συνολικότερο δρόμο ανατροπής και πρώτα από όλα για την ίδια του τη ζωή.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Τον λόγο έχει ο κ. Σπύρος Κουλκουδίνας από τη Νέα Δημοκρατία.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Για εμένα δεν αποτέλεσε έκπληξη η στείρα άρνηση και πάλι της Αντιπολίτευσης σε ένα νομοσχέδιο του Υπουργείου Υγείας. Στα θέματα υγείας, στα θέματα παιδείας, στα θέματα εθνικής άμυνας πρέπει, επιβάλλεται εδώ πέρα μέσα να υπάρχουν συγκλίσεις, να υπάρχουν συναινέσεις. Και δεν μπορώ να καταλάβω πώς μηδενίζουν το έργο το οποίο γίνεται τα τελευταία χρόνια για την υγεία στην Ελλάδα τα κόμματα της Αντιπολίτευσης, όταν τα τελευταία χρόνια έχουν γίνει πραγματικά εμβληματικές μεταρρυθμίσεις.

Θεωρεί κάποιος συνάδελφος εδώ πέρα μέσα ότι αν έρθει να κυβερνήσει, αν γίνει Υπουργός Υγείας, την επόμενη μέρα θα βρεθεί ένα μαγικό ραβδί που θα του δοθεί στο χέρι και θα λύσει όλα τα προβλήματα μονομιάς, από τη μία μέρα στην επόμενη;

Να υπενθυμίσω επιγραμματικά κάποια έργα τα οποία έχουν γίνει τα τελευταία χρόνια στον τομέα της υγείας: Να υπενθυμίσω ότι έχουν γίνει πάνω από τριάντα χιλιάδες προσλήψεις που τα επόμενα δύο χρόνια θα ξεπεράσουν τις σαράντα χιλιάδες προσλήψεις. Σε αυτό το σημείο δεν θέλω να σχολιάσω την τροπολογία η οποία θα αφαιρούσε επτάμισι χιλιάδες γιατρούς και νοσηλευτές από το σύστημα υγείας. Να υπενθυμίσω το μεγαλύτερο πρόγραμμα ανακαίνισης κτηριακών υποδομών στον χώρο της υγείας, όπου αναβαθμίζονται ογδόντα νοσοκομεία και εκατόν πενήντα έξι κέντρα υγείας. Να υπενθυμίσω τα απογευματινά χειρουργεία, που χθες ανακοίνωσε ο Πρωθυπουργός από το Βήμα της Βουλής ότι στις 28 Νοεμβρίου ξεκινούν τα δωρεάν απογευματινά χειρουργεία, κάτι στο οποίο επίσης ήσασταν αντίθετοι και δεν μπορώ να καταλάβω γιατί ήσασταν αντίθετοι. Να υπενθυμίσω τις προληπτικές εξετάσεις σε όλα τα επίπεδα, τα προγράμματα τα οποία τρέχουν -και θα αναφερθώ και στη συνέχεια σε αυτά- τα πανεπιστημιακά κέντρα υγείας τα οποία έρχονται σε αυτό το νομοσχέδιο, όπως επίσης και την αυτοτελή φορολόγηση των εφημεριών, το οποίο ήταν ένα πάγιο αίτημα των ιατρικών συλλόγων και το οποίο γίνεται πράξη.

Όλα αυτά τα βήματα, λοιπόν, τα κάνουμε μόνοι μας, τα κάνουμε εμείς και η Αντιπολίτευση λέει ένα ξερό «όχι» και πραγματικά λυπάμαι για αυτό, που σε αυτά τα θέματα δεν μπορούμε να συμφωνήσουμε μέσα στο Κοινοβούλιο.

Όσον αφορά τα θέματα του νομοσχεδίου τώρα, κυρία Υπουργέ, το νομοσχέδιο για την αναμόρφωση και ενεργοποίηση του θεσμού του οικογενειακού γιατρού αποτελεί και αυτό μία ουσιαστική μεταρρυθμιστική τομή. Ταυτόχρονα, πρόκειται για μια ολιστική παρέμβαση που πέρα από τον θεσμό του προσωπικού γιατρού και τη διασφάλιση υγειονομικής κάλυψης για κάθε πολίτη στοχεύει στην αύξηση των ιατρών που ειδικεύονται στη γενική και οικογενειακή ιατρική και στην εσωτερική παθολογία, καθώς επίσης και στην ενίσχυση του τομέα της πρόληψης.

Όλοι, πλην ίσως όσων ανακαλύπτουν ή κατασκευάζουν προβληματικά σημεία, αντιλαμβάνονται το αυτονόητο. Ποιο είναι το αυτονόητο, κυρίες και κύριοι συνάδελφοι; Ότι η καθιέρωση του θεσμού του προσωπικού γιατρού αποτελεί ένα τεράστιο άλμα για την αναβάθμιση της Πρωτοβάθμιας Φροντίδας Υγείας. Κάθε ενήλικος πολίτης αυτής της χώρας θα έχει τον δικό του προσωπικό γιατρό και σε αυτή την κατηγορία θα συμπεριλαμβάνονται και οι ανασφάλιστοι πολίτες φυσικά.

Κάθε πολίτης θα μπορεί να επιλέξει τον προσωπικό του γιατρό από το σύνολο των εγγεγραμμένων προσωπικών ιατρών στους καταλόγους, που δημιουργούνται και επικαιροποιούνται ανά δήμο ή να δηλώσει ως προσωπικό γιατρό τον ιδιώτη γιατρό που ο ίδιος θα επιλέξει. Ταυτόχρονα, διατηρεί το δικαίωμα μετεγγραφής σε άλλον προσωπικό γιατρό, το οποίο μπορεί να εγκρίνεται έως και δύο φορές τον χρόνο.

Μέχρι την 1η Ιουνίου του 2025 ορίζεται μια απλή διαδικασία μέσω της οποίας ο πολίτης μπορεί να επιλέξει τον προσωπικό του γιατρό και να επιλέξει όποιον επιθυμεί. Στην περίπτωση τώρα που οι πολίτες δεν επιλέξουν τον προσωπικό τους γιατρό έως τον Ιούνιο του 2025 το σύστημα αυτόματα θα τους εγγράφει σε έναν γιατρό, ο οποίος θα βρίσκεται κοντά στον τόπο κατοικίας τους.

Μία από τις βασικές καινοτομίες που συνιστούν επιβεβλημένη παρέμβαση για να λειτουργήσει ο θεσμός του προσωπικού γιατρού είναι ότι αυξάνεται σημαντικά ο αριθμός αυτών που έχουν τη δυνατότητα να γίνουν προσωπικοί γιατροί. Ο προσωπικός γιατρός θα έχει την ευθύνη της κλινικής εξέτασης, της διάγνωσης, της συνταγογράφησης φαρμάκων και εξετάσεων, όπως επίσης και για την κατάρτιση του προσωπικού ηλεκτρονικού φακέλου του ασθενούς, αλλά φυσικά και για την ένταξη των πολιτών στα δωρεάν προγράμματα προληπτικής ιατρικής που τρέχουν, τα οποία διενεργεί το κράτος.

Στην κατηγορία των προσωπικών γιατρών μπορούν να ενταχθούν, προφανώς, γιατροί που παρέχουν τις υπηρεσίες τους ως προσωπικοί γιατροί στο πλαίσιο του Εθνικού Συστήματος Υγείας, επίσης γιατροί που παρέχουν τις υπηρεσίες τους σε δημόσιες μονάδες παροχής υπηρεσιών πρωτοβάθμιας φροντίδας υγείας, γιατροί που ασκούν ελεύθερο επάγγελμα, διατηρούν ιδιωτικό ιατρείο και είναι συμβεβλημένοι με τον ΕΟΠΥΥ ως προσωπικοί ιατροί, αλλά και ιδιώτες γιατροί που ασκούν ελεύθερο επάγγελμα, διατηρούν ιδιωτικό ιατρείο και δεν είναι συμβεβλημένοι με τον ΕΟΠΥΥ, ούτε αποζημιώνονται από αυτόν, αλλά υπάρχει η δυνατότητα να επιλεγούν ελεύθερα από τον πολίτη και θα αμείβονται από τον ίδιο τον πολίτη. Τέλος, μπορούν να ενταχθούν γιατροί που επιθυμούν να αποκτήσουν την ειδικότητα της γενικής οικογενειακής ιατρικής, οι οποίοι θα παρέχουν στο πλαίσιο της εκπαίδευσής τους υπηρεσίες προσωπικού ιατρού. Μάλιστα, κάθε γιατρός που θα επιλέξει να εκπαιδευτεί στις ειδικότητες είτε της γενικής οικογενειακής ιατρικής είτε της εσωτερικής παθολογίας θα λάβει εφάπαξ το ποσό των 40.000 ευρώ σε επίπεδο μικτών απολαβών.

Να υπενθυμίσω ότι εδώ και σαράντα χρόνια, περίπου, δημιουργήθηκε η ειδικότητα της γενικής οικογενειακής ιατρικής, χωρίς όμως ποτέ να λειτουργήσει ο θεσμός του προσωπικού γιατρού. Για να είναι λειτουργικό το σύστημα και να διασφαλιστεί η εξυπηρέτηση των πολιτών προβλέπεται ότι ο ανώτατος εγγεγραμμένος πληθυσμός για τους προσωπικούς γιατρούς καθορίζεται σε δύο χιλιάδες λήπτες υπηρεσιών υγείας ανά γιατρό.

Αυτό που μερικοί σκόπιμα, βέβαια, παραλείπουν ή διαστρεβλώνουν είναι ότι οι υπηρεσίες προσωπικού γιατρού θα είναι δωρεάν για όλους τους πολίτες, εκτός από τους πολίτες, φυσικά, που θα επιλέξουν ως προσωπικό γιατρό έναν ιδιώτη που δεν είναι συμβεβλημένους με τον ΕΟΠΥΥ.

Το νομοσχέδιο, όμως, στοχεύει και στην κάλυψη ενός μεγάλου αριθμού παιδιών με παιδιάτρους. Όπως αναφέρεται στο σχέδιο νόμου προσωπικοί παιδίατροι θα είναι παιδίατροι των μονάδων πρωτοβάθμιας φροντίδας υγείας του Εθνικού Συστήματος Υγείας. Ειδικά για τους παιδιάτρους ο ανώτατος εγγεγραμμένος αριθμός καθορίζεται σε χίλιους πεντακόσιους εγγεγραμμένους λήπτες υπηρεσιών υγείας ανά προσωπικό γιατρό. Ουσιαστικά, σε πρώτη φάση, θα υπάρχει πρόσβαση πεντακοσίων τριάντα χιλιάδων παιδιών έως δεκαέξι ετών σε προσωπικό παιδίατρο. Και, βέβαια, να τονίσω πως και εδώ μιλάμε για δωρεάν -επαναλαμβάνω- υπηρεσίες υγείας.

Επειδή, λοιπόν, μιλάμε για δωρεάν υπηρεσίες υγείας και πάλι δεν θα μπορούσα να μην αναφερθώ στα δωρεάν απογευματινά χειρουργεία, που ανακοινώθηκαν και 28 Νοεμβρίου, επιτέλους, ξεκινάνε, κάτι για το οποίο αξίζουν πραγματικά συγχαρητήρια σε όλη την ηγεσία του Υπουργείου Υγείας.

Από εκεί και πέρα, κυρίες και κύριοι συνάδελφοι, θέλω να αναφερθώ και σε μια σημαντική και πρωτοποριακή καινοτομία του νομοσχεδίου. Αναφέρομαι στη δημιουργία των πανεπιστημιακών κέντρων υγείας. Τα οκτώ πανεπιστημιακά κέντρα υγείας, που θα δημιουργηθούν σε όλη τη χώρα, θα είναι συνδεδεμένα με τις ιατρικές σχολές των πανεπιστημίων και θα διαθέτουν σταθμούς τηλεϊατρικής. Θα έχουν τη δυνατότητα να προσφέρουν στους πολίτες παρακολούθηση και αντιμετώπιση επειγόντων περιστατικών εικοσιτέσσερις ώρες το εικοσιτετράωρο και κατά κύριο λόγο θα αποσυμφορήσουν τα νοσοκομεία μας από τη διαχείριση περιστατικών.

Με αυτόν τον τρόπο επιτυγχάνεται η άμεση διασύνδεση της ιατρικής επιστημονικής κοινότητας των πανεπιστημίων με τις δημόσιες δομές της πρωτοβάθμιας φροντίδας υγείας σε όλη τη χώρα. Κανείς μας δεν μπορεί να προσπεράσει ή να μηδενίσει αυτή τη σοβαρή μεταρρυθμιστική προσπάθεια που αναβαθμίζει ουσιαστικά την πρωτοβάθμια φροντίδα υγείας, όπως και κανείς δεν μπορεί να προσπεράσει τις σοβαρές προσπάθειες που έχει κάνει αυτή η Κυβέρνηση στα ζητήματα της πρόληψης και της προαγωγής της υγείας με δωρεάν προγράμματα πρόληψης που σώζουν ζωές.

Μάλιστα, για το πρόγραμμα πρόληψης κατά του καρκίνου του τραχήλου της μήτρας και κατά του καρκίνου του παχέος εντέρου εκδόθηκαν πάνω από τέσσερα εκατομμύρια ηλεκτρονικά παραπεμπτικά σε λιγότερο από μία εβδομάδα μέσα στον μήνα Οκτώβριο. Το πρόγραμμα πρόληψης κατά του καρκίνου του παχέος εντέρου, που δημιουργήθηκε πρόσφατα, αφορά γυναίκες και άνδρες ηλικίας πενήντα έως εξήντα εννέα ετών, οι οποίοι διαθέτουν ΑΜΚΑ είτε είναι ασφαλισμένοι είτε είναι ανασφάλιστοι. Οι πολίτες, άνδρες και γυναίκες, μπορούν να προμηθευτούν δωρεάν self-test από τα συνεργαζόμενα φαρμακεία με το Υπουργείο Υγείας και εφόσον υπάρχει θετικό αποτέλεσμα στο self-test, που σε καμμία περίπτωση δεν σημαίνει ότι υπάρχει καρκίνος, μπορούν να προχωρήσουν σε δωρεάν κλινική εκτίμηση από γιατρό γαστρεντερoλόγο, ενώ αν κριθεί σκόπιμο θα πραγματοποιηθεί και δωρεάν διαγνωστική κολονοσκόπηση.

Κυρίες και κύριοι συνάδελφοι, το νομοσχέδιο που έρχεται σήμερα προς συζήτηση και ψήφιση αλλάζει ριζικά το χάρτη της πρωτοβάθμιας φροντίδας υγείας στη χώρα μας. Καλύτερες και καθολικές υπηρεσίες υγείας, αυτός είναι μονάχα ο στόχος. Υπάρχει μια Κυβέρνηση σοβαρή και συγκροτημένη απέναντί σας, μία Κυβέρνηση που δρα, σχεδιάζει, μελετά και υλοποιεί. Και απέναντί μας δυστυχώς δεν υπάρχει καμμία συγκροτημένη και εναλλακτική πρόταση. Υπάρχει μόνο η άρνηση και η περιχαράκωση σε πολιτικές συμπεριφορές και πρακτικές του παρελθόντος.

Οι Έλληνες πολίτες, όμως, πρέπει να ξέρετε πως ζητούν λύσεις, ζητούν αλήθειες, χρειάζονται μια σοβαρή και αξιόπιστη κυβέρνηση, αλλά χρειάζονται και σοβαρή και αξιόπιστη αντιπολίτευση. Χρειάζονται, όμως, μία κυβέρνηση που να σκύβει πάνω στα προβλήματα της καθημερινότητας και να τα λύνει, να αξιοποιεί κάθε δυνατότητα, να πέφτει στα προβλήματα αυτά, να τα λύνει προς όφελος των πολιτών. Και αυτό είναι που κάνει αυτή η Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κουλκουδίνα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τρείς συνοδοί εκπαιδευτικοί από το Δημοτικό Σχολείο Κορησσίας Κέας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ, ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για το δημόσιο σύστημα υγείας της χώρας μας ασφαλώς δεν γίνεται εν κενώ. Η χώρα μας είναι δεύτερη στις ιδιωτικές δαπάνες υγείας σε όλη την Ευρωπαϊκή Ένωση σύμφωνα με τα στοιχεία της ΕΛΣΤΑΤ και της EUROSTAT. Οι δαπάνες οι δημοσιονομικές στο σύστημα υγείας είναι 6% σε εμάς έναντι 7,7% κατά μέσο όρο στις χώρες της Ευρωπαϊκής Ένωσης.

Σύμφωνα με τα στοιχεία της EUROSTAT -και αυτό είναι το πιο σημαντικό και πιο σοβαρό- ανάμεσα σε όλες τις περιφέρειες πια της Ευρωπαϊκής Ένωσης στο δείκτη των ανεκπλήρωτων αναγκών για ιατρικές εξετάσεις οι πέντε πρώτες περιφέρειες στον δείκτη είναι ελληνικές. Στις πρώτες δε δεκαπέντε συγκαταλέγονται όλες οι ελληνικές περιφέρειες και οι αιτίες είναι το κόστος, η απόσταση και οι λίστες αναμονής, πηγή EUROSTAT.

Η ΠΟΕΔΗΝ από την πλευρά της μας έχει επισημάνει πολλές φορές ότι ο αριθμός των κλινών στη χώρα μας είναι μικρότερος σε σχέση με τις υπόλοιπες ευρωπαϊκές χώρες, 3,5 ανά χίλιους κατοίκους έναντι 5,3 ανά χίλιους κατοίκους στις υπόλοιπες χώρες - μέλη της Ευρωπαϊκής Ένωσης. Και όλα αυτά συμβαίνουν πάνω σε έναν ανορθολογικό υγειονομικό χάρτη, που δεν ακολουθεί καμμία γεωγραφική ή δημογραφική λογική, με άνισα κατανεμημένες κλίνες, κλινικές, εργαστήρια και φυσικά προσωπικό σύμφωνα με έρευνα της διαΝΕΟσις.

Αυτοί είναι σκληροί δείκτες που δεν επιδέχονται αμφισβήτησης. Είναι όλα αυτά τα δεδομένα συμβατά με μια σύγχρονη ευρωπαϊκή χώρα; Είναι συμβατοί αυτοί οι σκληροί δείκτες με την κοινωνική Ευρώπη, το κοινωνικό κεκτημένο, τον ευρωπαϊκό κοινωνικό πυλώνα; Είναι αναπτυξιακοί όλοι αυτοί οι δείκτες; Ασφαλώς και όχι. Το δημόσιο σύστημα υγείας θα έπρεπε να είναι δείκτης ανάπτυξης πραγματικής, βιώσιμης και δίκαιης. Να είναι εργαλείο, μέσο περιφερειακής ανάπτυξης και δημογραφικής ασφάλειας.

Ένα παιδί στα Καλάβρυτα που βρίσκει πρόσβαση σε ποιοτικές υπηρεσίες υγείας, μπορεί να μείνει στον τόπο του. Να επιμείνει να παράγει στον τόπο του. Να δημιουργεί στον τόπο του, να κάνει οικογένεια στον τόπο του. Ένας γιατρός στο Καστελόριζο δεν επιτελεί απλώς δημογραφικό υγειονομικό έργο, αλλά επιτελεί εθνικό έργο.

Αυτή είναι η μεγάλη εικόνα για το σύστημα υγείας στην πατρίδα μας που δεν είναι αμιγώς δημοσιονομική ή χρηματοδοτική, όπως πολλές φορές ακούγεται, κυρίως από την Κυβέρνηση αμυντικά, αλλά και από την Αντιπολίτευση πολλές φορές. Είναι ζήτημα αρχιτεκτονικής.

Χρειαζόμαστε μια νέα οργάνωση για την αναγέννηση του Εθνικού Συστήματος Υγείας από την πρωτοβάθμια φροντίδα έως τη δευτεροβάθμια και ιδίως το πρώτο σκέλος της πρωτοβάθμιας με δίκτυα, ανοικτά συνεργατικά σχήματα, διεπιστημονική συνεργασία διαφορετικών ειδικοτήτων, συνεργασία δομών για ποιοτικές υπηρεσίες. Αντί να συζητάμε όλα αυτά, δυστυχώς, εδώ σήμερα έχουμε ένα σχέδιο νόμου που κοιτάζει το δέντρο και χάνει το δάσος και δεν λέει η Κυβέρνηση αυτοκριτικά τι έκανε όλα αυτά τα χρόνια, γιατί χάθηκε τόσος πολύτιμος χρόνος και έτσι να μην έχουμε στην πατρίδα μας ένα ολοκληρωμένο σύστημα πρωτοβάθμιας φροντίδας υγείας.

Υπάρχει μια επιμονή στον «προσωπικό ιατρό» και δεν λέγεται κάτι που λέγεται σε όλο τον κόσμο, ότι ο «προσωπικός ιατρός» είναι απλώς ένας κρίκος μιας ολόκληρης αλυσίδας. Δεν είναι ο «προσωπικός ιατρός» πανάκεια ούτε είναι πολλώ δε μάλλον μια σφραγίδα για συνταγές και παραπεμπτικά. Οι ειδικοί σε όλον τον κόσμο -και στη χώρα μας- συμφωνούν ότι απαιτείται διεπιστημονικό έργο ομάδων. Το δεύτερο κύμα μεταρρυθμίσεων της πρωτοβάθμιας φροντίδας, δέσμη υπηρεσιών διαφορετικών ειδικοτήτων για την πρόγνωση, τη διάγνωση και τη θεραπεία και φυσικά, διασύνδεση με τη δευτεροβάθμια περίθαλψη, ώστε να υπάρχει παραπομπή μόνο των περιστατικών που χρειάζεται, να αποσυμφορείται και το νοσοκομειακό μας σύστημα. Και αντί αυτού, η Κυβέρνηση τρέχει να κάνει το 55%, 75%. Αυτό είναι όλο. Τρέχει να πετύχει έναν λογιστικό στόχο, για να είναι εντάξει με τους στόχους που η ίδια έχει αναλάβει έναντι του Ταμείου Ανάκαμψης και Ανθεκτικότητας. Δεν ενδιαφέρεται η Κυβέρνηση πώς θα κάνει ποιοτική αναβάθμιση των υπηρεσιών, αλλά πώς θα αυξήσει το ποσοστό πληθυσμιακής κάλυψης. Και κάτι ακόμα για την κάλυψη. Κάλυψη δεν σημαίνει μόνο πλήθος ιατρών. Σημαίνει, σύμφωνα με τον Παγκόσμιο Οργανισμό Υγείας απρόσκοπτη πρόσβαση σε ένα σύστημα ποιοτικών υπηρεσιών, ώστε να καλύπτεται το κόστος με βάση την ανάγκη, όχι με βάση τη δυνατότητα του πολίτη, του ασθενούς να πληρώνει, όπως είπε χαρακτηριστικά ο ειδικός αγορητής κ. Γιάννης Τσίμαρης.

Τι κίνητρα δόθηκαν όλα αυτά τα χρόνια στους ιατρούς, για να εγγραφούν ως προσωπικοί ιατροί και να συμβληθούν με τον ΕΟΠΥΥ, για να μην τρέχει τώρα η Κυβέρνηση να καλύψει με ανειδίκευτους και αγροτικούς ιατρούς αυτά τα κενά; Και αντί να υπάρχει πραγματική στήριξη των αγροτικών ιατρών ως ιατρών υπαίθρου, εκεί που πρέπει να επιτελούν το έργο τους, στην ύπαιθρο, με την τηλεϊατρική, με τη χρήση της τεχνολογίας. αποψιλώνονται τα περιφερειακά ιατρεία στα μέρη, όπου πραγματικά υπάρχει ανάγκη, διότι τα βαπτίζετε από την ανάγκη τη δική σας να είστε εντάξει με τους στόχους που εσείς θέσατε αγροτικούς και τους γιατρούς στην Αθήνα και Θεσσαλονίκη. Πού αλλού εφαρμόζονται αυτά στην Ευρώπη;

Ακούσαμε την κυρία Υφυπουργό να μας μιλάει για το Ηνωμένο Βασίλειο στο πικ της πανδημίας. Ειπώθηκε από συναδέλφους για συμβάσεις του δικαίου του πολέμου και του διεθνούς ανθρωπιστικού δικαίου, που μόνο τότε επιτρέπουν σε γιατρούς να κάνουν εκτός ειδικότητας ιατρικές πράξεις. Πού συμβαίνει σε κανονικές συνθήκες αυτή η επίταξη, αυτή η μεταφορά ανειδίκευτων ιατρών σε θέσεις ειδικοτήτων;

Ας καταργήσουμε τις ειδικότητες αν είναι έτσι, αν οι πτυχιούχοι ιατρικής μπορούν να είναι προσωπικοί ιατροί άνευ άλλου τινός. Ή το άλλο άκρο παράδοξο. Να ακούμε ότι θα μπαίνουν μη συμβεβλημένοι ιδιώτες γιατροί στο σύστημα ως προσωπικοί ιατροί, δεν θα κάνουν συμβάσεις με τον ΕΟΠΥΥ, δεν θα πληρώνονται από το κράτος και λέμε στους πολίτες της χώρας με τις δεύτερες υψηλότερες ιδιωτικές δαπάνες υγείας στην Ευρώπη, να τους πληρώνουν εκείνοι και επίσκεψη. Αυτό είναι το σύστημα πρωτοβάθμιας φροντίδας υγείας ποιοτικό και προσβάσιμο που εγκαινιάζει σήμερα η Νέα Δημοκρατία μετά βαΐων και κλάδων. Αυτό είναι αντικίνητρο. Είναι αντικίνητρο για αυτούς που ήταν ήδη συμβεβλημένοι. Είναι σαν να τους λένε φύγετε και εσείς, σπάστε τις συμβάσεις με τον ΕΟΠΥΥ, βγείτε έξω, να πληρώνεστε επίσκεψη. Γιατί να περιμένετε τον ΕΟΠΥΥ να σας πληρώσει την αμοιβή σας;

Δεχτείτε την τροπολογία μας, έστω και τώρα, αν θέλετε να αποδείξετε ότι σας ενδιαφέρει η συναίνεση. Η συναίνεση στα σωστά, στα μεγάλα. Δεχτείτε τις προτάσεις μας, για να διασωθεί το κύρος και η αποτελεσματικότητα ενός θεσμού χρήσιμου, όπως ο «προσωπικός ιατρός». Να δεχθούμε ότι το μείζον δεν μπορείτε να συναινέσετε, στο όραμα για το Εθνικό Σύστημα Υγείας, στο πως βλέπουμε ως κοινωνικό αγαθό την υγεία. Εσείς το βλέπετε ως μια κερδοφόρα επιχειρηματική δραστηριότητα για κάποιους. Εμείς το βλέπουμε ως κοινωνικό αγαθό. Δεν θα συμφωνήσουμε σε αυτό, το σεβόμαστε, αλλά ούτε και στο έλασσον; Ούτε στις παρατηρήσεις μας για το θεσμό του «προσωπικού ιατρού»; Ούτε εκεί αξίζει να δείξετε συναίνεση και να διορθώσετε τα λάθη;

Λέτε πάρα πολλά. Καταλογίζετε στην Αντιπολίτευση έλλειψη προτάσεων, αλλά δεν διαβάζετε τις προτάσεις μας. Κι όταν τις διαβάσετε, είναι μετά από είκοσι τρεις φορές που καταθέσαμε τροπολογία για τα βαρέα και ανθυγιεινά επαγγέλματα και λέτε για λεφτόδεντρα και ξεχνάτε τι λέγατε ως Κυβέρνηση στους γιατρούς και νοσηλευτές στην πανδημία. Ξεχνάτε τι είπε η αρμόδια επιτροπή του Υπουργείου Εργασίας για τα βαρέα και ανθυγιεινά. Λες και τα λεφτόδεντρα έβγαλαν ξαφνικά πόδια, έφυγαν από το Μαξίμου και πήγαν στη Χαριλάου Τρικούπη, μέσω Σταδίου από το Υπουργείο Εργασίας. Τρόλεϊ τα λεφτόδεντρα μέσα στην Αθήνα. Αυτό μας λέτε από χθες.

Υπάρχουν τροπολογίες, τρεις στον αριθμό, για τα εργασιακά ζητήματα. την επαναφορά του κατώτατου μισθού, τα εργασιακά, τα βαρέα και ανθυγιεινά για τους γιατρούς και νοσηλευτές και τη διόρθωση, σε σχέση με την πληθυσμιακή κάλυψη και την κάλυψη του κόστους των ιδιωτών, εκτός ΕΟΠΥΥ ή προσωπικών ιατρών. Δεχτείτε τις. Υπάρχουν τροπολογίες για τους εποχικούς πυροσβέστες που έχουν κατατεθεί. Εξετάστε τις και εξηγήστε μας, γιατί δεν τις κάνετε δεκτές και τις τροπολογίες για το οικονομικό και το εργασιακό και τις τροπολογίες για τους εποχικούς πυροσβέστες. Εξηγήστε μας ποια είναι η προσέγγισή σας, διότι έχουμε και εμείς επεξεργασμένη θέση στο θέμα αυτό. Να έχουμε την άποψη της Κυβέρνησης, να δούμε ποια είναι η θέση σας, για να διαμορφώσουμε και εμείς και να καταθέσουμε τη δική μας, για να δοθεί επιτέλους λύση στην εργασιακή ομηρία ανθρώπων που μάχονται για το φυσικό περιβάλλον απέναντι σε φυσικές καταστροφές όλη τη διάρκεια του έτους, στην ουσία. Να δοθεί λύση σε αυτό το πρόβλημα.

Απαντήστε σε μια Αντιπολίτευση που σας καταθέτει προτάσεις. Μην κρύβεστε πίσω από το ηχηρό «όχι σε όλα». Δεν υπάρχει συναίνεση εκβιαστική. Η συναίνεση δομείται μέσα εδώ από τη δημοκρατική διαδικασία του διαλόγου. Γι’ αυτό υπάρχει το Κοινοβούλιο. Αλλιώς, στείλτε μας νομοσχέδια τυπωμένα, να τα ψηφίζουν οι Βουλευτές σας με ψηφιακές υπογραφές και εμείς να κάνουμε κοινοβουλευτικό έλεγχο.

Κλείνοντας, εμείς πιστεύουμε, κύριε Πρόεδρε, πως το κράτος -και όχι οι ιδιώτες στο όνομα του κράτους ή χειρότερα στο όνομα της αδυναμίας του κράτους- είναι εκείνο που οφείλει να δημιουργήσει ένα δίχτυ ασφαλείας για τους πλέον αδύναμους. Να μειώνει τις ανισότητες στην πρόσβαση σε ποιοτικές υπηρεσίες υγείας, που δυστυχώς διευρύνονται και δεν επιτρέπεται αυτά να τα συζητούμε μετά την πανδημία.

Δεν νοείται, λοιπόν, αδυναμία του κράτους, υπάρχει αποτυχία της Κυβέρνησης. Αποτυχία της Κυβέρνησης να εγγυηθεί ότι το κοινωνικό κράτος θα λειτουργεί προς όφελος της κοινωνίας, όπως ακριβώς πρέπει να λειτουργεί, με καλά σχολεία, καλά νοσοκομεία, καλές δουλειές με καλούς μισθούς. Γι’ αυτό καμμία κυβέρνηση δεν μπορεί να κρύβεται πίσω από τη δήθεν αποτυχία του κράτους, να ανέχεται την αποτυχία του κράτους ή να επενδύει πολύ χειρότερα στην αποτυχία του κράτους. Το κράτος, το δημόσιο είτε στην υγεία είτε στην παιδεία είτε στην εργασία δεν δικαιούται να αποτυγχάνει. Δεν είναι μια εταιρεία που θα πέσει έξω. Είμαστε όλοι εμείς, ως πολίτες. Όπως και αν το δει κανείς, είτε το δει ως ανταπόδοση των φορολογικών υποχρεώσεών μας είτε το δει από την πλευρά της κοινωνικής αλληλεγγύης, της κοινωνικής δικαιοσύνης, το κράτος οφείλει να είναι αρωγός του πολίτη. Ένα πραγματικό, σύγχρονο, λειτουργικό, αποδοτικό, κοινωνικό κράτος. Κι αυτό δεν είναι φιλοσοφία ούτε έπεα πτερόεντα, είναι μια χειροπιαστή πολιτική πραγματικότητα για την οποία εμείς δεν θα πάψουμε ποτέ να αγωνιζόμαστε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μάντζο.

Θα δώσω τώρα τον λόγο στον κ. Γιώργο Βρεττάκο από τη Νέα Δημοκρατία. Θα ακολουθήσει ο Κοινοβουλευτικός Εκπρόσωπος του ΣΥΡΙΖΑ κ. Καραμέρος και θα κλείσουμε αυτόν τον κύκλο με τον κ. Καζαμία.

Ορίστε, κύριε Βρεττάκο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δεν μπορώ να μη σχολιάσω την ομιλία του κ. Μάντζου, ο οποίος μας εγκαλεί γιατί δεν συναινούμε και γιατί δεν υπερψηφίζουμε τις τροπολογίες τις οποίες κατέθεσαν.

Όμως, κύριε Μάντζο, θα σας πω ότι εδώ δεν είναι αίθουσα φοιτητικής συνέλευσης. Εδώ είναι Κοινοβούλιο και όταν κάνουμε μία πρόταση, πρέπει να είναι συγκεκριμένη. Πρέπει να λέμε πού θα βρούμε τα χρήματα, πόσο κοστίζει. Η πρότασή σας, ας πούμε, για τα ανθυγιεινά -σας το είπε χθες και ο Πρωθυπουργός- θα οδηγήσει σε πρόωρες αποχωρήσεις επτάμισι χιλιάδων υγειονομικών από το σύστημα υγείας.

**ΔΗΜΗΤΡΙΟΣ ΜΑΝΤΖΟΣ:** Απαντήθηκε αυτό.

**ΓΕΩΡΓΙΟΣ ΒΡΕΤΤΑΚΟΣ:** Ποια είναι η πρότασή σας γι’ αυτό, πού θα βρείτε τα χρήματα για να καλύψετε αυτά τα κενά και πόσο κοστίζει αυτή η πρόταση; Πόσα χρήματα παραπάνω θα πρέπει να δοθούν;

Άρα, λοιπόν, όταν θέλετε συναίνεση και όταν θέλετε να πάρετε -γιατί αυτό προσπαθείτε- το ρόλο της Αξιωματικής Αντιπολίτευσης και να έχετε μια κυβερνητική πρόταση, θα πρέπει να μπορείτε να μας πείτε, όταν φέρνετε μια πρόταση, πόσο κοστίζει, από πού θα βρείτε τα χρήματα για να την καλύψετε και πώς θα αντικαταστήσετε τους επτάμισι χιλιάδες υγειονομικούς που θα φύγουν από το σύστημα υγείας.

Δεν μπορώ, επίσης, να μην αναφερθώ -αν και δεν είναι παρών- και στον Κοινοβουλευτικό Εκπρόσωπο του ΚΚΕ τον κ. Καραθανασόπουλο, που είπε κάτι απαράδεκτο θεωρώ, που προσβάλλει πρώτα απ’ όλα τους επίσης ασθενείς. Είπε ότι τα προγράμματα προληπτικής ιατρικής, τα οποία εφαρμόζει αυτή η Κυβέρνηση, είναι αρπαχτές. Και πραγματικά αυτό προσβάλλει πρώτα και πάνω απ’ όλα τους ίδιους τους ασθενείς. Να πάει να το πει αυτό στις τριάντα χιλιάδες γυναίκες, που βρήκαν ευρήματα για τον καρκίνο του μαστού και σώζουν τη ζωή τους, στους εκατομμύρια συμπολίτες μας που παίρνουν μηνύματα για να κάνουν προληπτικές εξετάσεις για μια σειρά από νοσήματα, προγράμματα που δεν υπήρχαν ποτέ, ότι χαρακτηρίζει αυτά τα προγράμματα «αρπαχτές». Είναι πραγματικά προσβλητικό και καταλαβαίνουμε ότι το ΚΚΕ έχει μια ιδεολογική διαφωνία, αλλά κάποια στιγμή να υπάρχουν και κάποια όρια στη διαφωνία αυτή.

Η Κυβέρνησή μας στις εθνικές εκλογές του 2023 έβαλε ως πρώτη προτεραιότητα την αναβάθμιση του Εθνικού Συστήματος Υγείας, αλλά και γενικότερα να βελτιώσει τη δημόσια υγεία στη χώρα μας, για να μπορέσουμε να φτιάξουμε ένα σύστημα πολύ πιο σύγχρονο και πολύ πιο αποδοτικό στις σύγχρονες απαιτήσεις της εποχής, ένα σύστημα που θα συγκλίνει πολύ περισσότερο με αυτά που βλέπουμε στα προηγούμενα ευρωπαϊκά κράτη, εκεί που θέλουμε να φτάσουμε.

Όλο το προηγούμενο διάστημα φέρνουμε μέτρα, φέρνουμε νομοσχέδια που εξυπηρετούν αυτό το σκοπό: ενισχύουν το δημόσιο σύστημα υγείας. Φέρνουμε νομοσχέδια που κατευθύνονται σε περισσότερη πρόληψη -αυτά που γίνονται στην πρόληψη δεν έχουν ξαναγίνει στη χώρα μας-, περισσότερη και καλύτερη πρωτοβάθμια φροντίδα υγείας, με παράλληλη ενίσχυση των νοσοκομείων, των γιατρών, της υλικοτεχνικής υποδομής, αναβάθμιση και ανακαίνιση των κέντρων υγείας και των τμημάτων επειγόντων περιστατικών, ενίσχυση των μισθών και των επιδομάτων, ενίσχυση των κινήτρων στις άγονες περιοχές για να μπορέσουμε να καλύψουμε και εκεί τα κενά. Παράλληλα, με τις μεταρρυθμίσεις μας προσπαθούμε να φτιάξουμε ένα πιο λειτουργικό μοντέλο που θα είναι πιο ελκυστικό, πιο ψηφιακό και πιο φιλικό στον πολίτη.

Πάντα δε, σε όλες μας τις προσπάθειες, η διαφάνεια και η πάταξη της διαφθοράς, η οποία μπορεί να υπάρξει σε κάποιες περιπτώσεις, είναι στο πρώτο πλάνο. Είδαμε τους γιατρούς που έκαναν υπερσυνταγογραφήσεις με το σύστημα που εμείς εδώ ψηφίσαμε να τους πιάνει η μέγγενη και να παίρνουν βαριά πρόστιμα.

Από την άλλη, σε όλη αυτή την προσπάθεια, να συμφωνήσουμε σε κάτι. Δεν υπάρχουν εύκολες και μαγικές λύσεις σε κανένα τομέα, ειδικά στην υγεία που απαιτεί πολύ προσεκτική και συγκεκριμένη προσπάθεια. Τους μαθητευόμενους μάγους δε, αυτούς που λέγανε ότι θα τα λύσουν όλα με έναν νόμο και ένα άρθρο, τους ξέρουμε πια και η ελληνική κοινωνία τους έχει πάει εκεί που τους αξίζει.

Βλέπουμε τα κόμματα της Αντιπολίτευσης να βγαίνουν και να κάνουν προτάσεις, κατ’ επίφαση προτάσεις, οι οποίες είναι ακοστολόγητες, είναι ανεφάρμοστες, άρα τελικά είναι και ανεύθυνες. Δεν προσφέρει τίποτα στην πολιτική ζωή τού τόπου μια τέτοιου είδους Αντιπολίτευση και όπως φαίνεται κιόλας δεν τους πιστεύει και κανείς.

Η πολιτική, όπως λέει η γνωστή ρήση, είναι η τέχνη του εφικτού. Άρα έχουμε μια Αντιπολίτευση που επιλέγει τη δημαγωγία και τον λαϊκισμό, γιατί ουσιαστικά κοροϊδεύει τους πολίτες, αφού αυτά που λέει ξέρει ότι δεν μπορούν να εφαρμοστούν και, από την άλλη, έχουμε μια κυβέρνηση που με ρεαλισμό και συγκεκριμένες, εφαρμοσμένες πολιτικές προσπαθεί να λύσει ζητήματα και να φέρει συγκεκριμένα αποτελέσματα.

Αυτό είναι σήμερα το πολιτικό σκηνικό, αλλά εμείς πρέπει να ακολουθήσουμε την ουσία. Η πραγματικότητα είναι ότι σήμερα, ναι, το δημόσιο σύστημα υγείας παρουσιάζει -κι εμείς το αναγνωρίζουμε πρώτοι- πολλά και σημαντικά προβλήματα. Επίσης, η πραγματικότητα είναι ότι με τα νομοσχέδια που φέρνουμε σιγά σιγά βελτιώνουμε την κατάσταση και λύνουμε ένα ένα από αυτά τα προβλήματα.

Είναι αυτή η Κυβέρνηση με την Κοινοβουλευτική Ομάδα της Νέας Δημοκρατίας -και είμαι περήφανος γι’ αυτό- που έφερε συγκεκριμένα νομοσχέδια, που έφερε 28 Νοεμβρίου τα τριανταεπτάμισι χιλιάδες δωρεάν απογευματινά χειρουργεία που θα ξεκινήσουν. Θυμόμαστε όλοι ειδικά τον κ. Πολάκη που ερχόταν και μας έλεγε ότι αυτό δεν πρόκειται να γίνει ποτέ. Τελικά ξεκινάει και οι ασθενείς θα απολαμβάνουν δωρεάν απογευματινά χειρουργεία, έναν θεσμό που λοιδορήθηκε.

Είμαι περήφανος που η Κυβέρνηση αυτή και με πρωτοβουλίες και της Υπουργού κ. Αγαπηδάκη, υλοποιεί ένα πρόγραμμα προληπτικής ιατρικής -που, όσο κι αν λοιδορείται, δεν μπορεί να είναι κάποιος αντίθετος σε αυτό γιατί είναι αντίθετος στην κοινή λογική- για τον καρκίνο του μαστού, του παχέος εντέρου, του τραχήλου της μήτρας. Ξεκινάει τις επόμενες μέρες για τα καρδιαγγειακά νοσήματα ένα πρόγραμμα που αφορά περίπου έναν στους δύο Έλληνες για πεντέμισι εκατομμύρια πολίτες, ενώ σε όλα τα παραπάνω θα πρέπει να προστεθεί και το πρόγραμμα για την παιδική παχυσαρκία, που πραγματικά δείχνει το δρόμο στους νέους ανθρώπους ειδικά για το πώς θα ακολουθήσουν μια υγιεινή ζωή για να μπορέσουν να προλάβουν καταστάσεις.

Επίσης, είμαι υπερήφανος που ψηφίσαμε και το έργο για τους ιδιωτικούς γιατρούς, με αποτέλεσμα σήμερα πολλοί να το αξιοποιούν και να γίνεται το σύστημά μας πιο ελκυστικό. Ακόμη, είμαι υπερήφανος που φέραμε κίνητρα, συγκεκριμένα κίνητρα, για τις απομακρυσμένες και άγονες περιοχές, με αποτέλεσμα να εξαπλασιάσουμε το επίδομα για δεκαοκτώ ειδικότητες και να προσπαθήσουμε να κάνουμε πιο ελκυστικό ένα πραγματικό πρόβλημα που είναι ότι δεν έρχονται σήμερα γιατροί στα απομακρυσμένα νοσοκομεία.

Όλη η πολιτική μας προσπαθεί να δώσει απαντήσεις σε ένα σύστημα νοσοκομειοκεντρικό που επτά στους δέκα ασθενείς που πάνε στο νοσοκομείο θα μπορούσαν να σταματήσουν στην πρωτοβάθμια, ενώ και αυτό το νομοσχέδιο που συζητάμε σήμερα προσπαθεί να απαντήσει σε αυτό το πρόβλημα.

Με τις ρυθμίσεις του παρόντος νομοσχεδίου, ο κάθε ασθενής θα πηγαίνει αρχικά σε έναν προσωπικό γιατρό -και διευρύνουμε τον θεσμό του «προσωπικού ιατρού» προκειμένου να μπορούν πολύ περισσότεροι να συμμετέχουν σε αυτό- για να του δώσει μια πρώτη συμβουλή, να τον κατευθυνθεί αν πρέπει να λάβει μεγαλύτερη φροντίδα.

Επίσης, δίνουμε κίνητρα στους γιατρούς -επειδή έχουμε περίπου το 4% των γιατρών μας να ακολουθούν τη γενική ιατρική- προκειμένου να πάνε στη γενική ιατρική. Δίνουμε κίνητρο οικονομικό ύψους 40.000 ευρώ, που δεν είναι καθόλου ευκαταφρόνητο και πιστεύουμε ότι με αυτό το μέτρο θα κατευθύνουμε πολύ περισσότερους νέους γιατρούς να πάνε προς τη γενική ιατρική. Θυμίζω ότι αντίστοιχα μέτρα πήραμε για τον τομέα της αναισθησιολογίας, με αποτέλεσμα σήμερα η ειδικότητα των αναισθησιολόγων να έχει γεμίσει, κάτι που σημαίνει ότι στο μέλλον θα έχουμε πολύ περισσότερους αναισθησιολόγους.

Επιπλέον, ιδρύουμε οκτώ πανεπιστημιακά κέντρα υγείας που θα συμβάλλουν ώστε η πρωτοβάθμια υγεία να αποκτήσει περισσότερη αξιοπιστία, να έχουμε περισσότερα ερευνητικά προγράμματα, να έχουμε περισσότερες και καλύτερες υπηρεσίες για τους πολίτες.

Τέλος, δίνουμε πρόσβαση σε δωρεάν παιδίατρο για ηλικίες κάτω των δεκαέξι ετών σε πεντακόσιες τριάντα χιλιάδες συμπολίτες μας, κάτι που θα ανακουφίσει πάρα πολύ και οικονομικά, αλλά θα παρέχει και στα παιδιά μια πολύ καλύτερη φροντίδα υγείας.

Είμαι πολύ περίεργος να δω εάν τελικά αυτά τα οποία είπα, τα οποία τα θεωρώ αυτονόητα, θα τα ψηφίσει η Αντιπολίτευση -περιμένω να το δω- ή αν θα συνεχίσετε να λέτε όχι, απλά για το όχι, χωρίς να μπορείτε να εξηγήσετε ούτε στους εαυτούς σας για ποιον λόγο δεν ψηφίζετε πράγματα που είναι αυτονόητα.

Κλείνοντας θέλω να πω κάτι που το γνωρίζουμε όλοι, ότι η προσπάθεια αυτή για την αναβάθμιση του δημόσιου συστήματος υγείας σίγουρα δεν είναι κάτι εύκολο. Αυτό όμως που υπάρχει από αυτή την Κυβέρνηση είναι ισχυρή πολιτική βούληση, πολιτική βούληση να συγκρουστεί με νοοτροπίες του παρελθόντος, να αλλάξει διαδικασίες και να ενισχύσει σημαντικά το σύστημα υγείας. Και αυτή η Κυβέρνηση και η Κοινοβουλευτική Ομάδα αυτό θα κάνει το επόμενο διάστημα, γιατί η υγεία είναι πάνω απ’ όλα και αυτό είναι κάτι που είναι οδηγός για τις αποφάσεις μας.

Υπερψηφίζουμε, λοιπόν, το νομοσχέδιο γιατί πιστεύουμε ότι και αυτό, σε συνέχεια των νομοσχεδίων που έχουμε φέρει, θα συμβάλει, προκειμένου να έχουμε μια καλύτερη δημόσια υγεία, καλύτερη πρωτοβάθμια, κάτι το οποίο αγωνιζόμαστε για να καταφέρουμε και είμαι σίγουρος ότι στο τέλος της τετραετίας θα είμαστε σε πολύ καλύτερο σημείο απ’ ό,τι ήμασταν στην αρχή της.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττάκο.

Θα καλέσω τώρα στο Βήμα τον Κοινοβουλευτικό Εκπρόσωπο από τον ΣΥΡΙΖΑ κ. Καραμέρο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κυρίες Βουλεύτριες, κύριοι Βουλευτές, έχει πραγματικά πολύ μεγάλο ενδιαφέρον αυτή η συζήτηση, αυτός ο μαραθώνιος χθες από τις εννέα το πρωί έως τις δώδεκα τα μεσάνυχτα και η υπόλοιπη συζήτηση.

Θα πιάσω το νήμα από εκεί που το άφησε ο τελευταίος ομιλητής: «Δεν έχει προτάσεις η Αντιπολίτευση, τα προοδευτικά κόμματα της Αντιπολίτευσης, μιλάνε για λεφτόδεντρα, δεν είναι κοστολογημένες οι προτάσεις».

Θα σας πω ένα παράδειγμα που πραγματικά διαψεύδει, εκθέτει την επιχειρηματολογία σας. Από το 2020 ο ΣΥΡΙΖΑ - Προοδευτική Συμμαχία κατέθεσε οκτώ συγκεκριμένες κοστολογημένες προτάσεις για την αγροτική και κτηνοτροφική παραγωγή και θα συνδέσω αυτήν την υπόθεση και με τα επόμενα. Λέγατε για λεφτόδεντρα, ακοστολόγητο, καθόταν ο κ. Σκέρτσος με το κομπιουτεράκι εκεί στο Mac και έλεγε ότι δεν υπάρχει, είναι ακοστολόγητη η πρόταση. Και πηγαίνετε πριν λίγους μήνες -κάτι που θα εφαρμοστεί από την 1η Ιανουαρίου του 2025- και καταργείτε τον ειδικό φόρο στα καύσιμα, στο αγροτικό πετρέλαιο εν προκειμένω, τον μηδενίζετε, μηδενισμός ο ΕΦΚ στο αγροτικό πετρέλαιο για τους αγρότες και τους κτηνοτρόφους! Λεφτόδεντρα βρήκατε και το κάνατε; Σας ρωτώ. Είναι τώρα κοστολογημένο και εφαρμόζετε μία από τις προτάσεις της Αξιωματικής Αντιπολίτευσης;

Άρα λέτε ψέματα συνειδητά. Παρουσιάζετε μια επίπλαστή πραγματικότητα, προκειμένου να καλύψετε αυτό το οποίο έχουν καταλάβει όλοι, ακόμα και αυτοί που ψήφισαν Νέα Δημοκρατία, ένα μεγάλο ποσοστό, πέρσι το καλοκαίρι, ότι εξυπηρετείτε τους λίγους και αδιαφορείτε για τα συμφέροντα και την καθημερινότητα των πολλών.

Και θα σας εξηγήσω επί τη βάσει του νομοσχεδίου που συζητάμε. Τι έμεινε χτες -είναι και πρωτοσέλιδο σήμερα στην «Εφημερίδα των Συντακτών»- απ’ όσα είπε ο κ. Μητσοτάκης; Να τρώτε λίγο -λέει- να μην πίνετε πολύ, να αθλείστε. Πολύ χρήσιμες αυτές οι συμβουλές και προσπαθούμε στην καθημερινότητά μας μέσα από την πίεση να τις εφαρμόσουμε. Είπα και εγώ, λοιπόν, στη σύντροφό μου ότι ο κ. Μητσοτάκης είπε να τρώμε λίγο και προσεκτικά. Έχετε πάει να δείτε τις τιμές των οπωροκηπευτικών αυτό το διάστημα, γιατί αφήσατε ανεξέλεγκτη την αγορά ενέργειας, γιατί δεν στηρίζετε τον αγροτικό και τον κτηνοτροφικό τομέα, γιατί απωλέσατε το δημόσιο πυλώνα της ενέργειας;

Ο κ. Κακλαμάνης τον Οκτώβριο κατέθεσε ερώτηση. Τα λέμε εμείς πέντε, έξι χρόνια εδώ και ο ΣΥΡΙΖΑ και το ΠΑΣΟΚ και τα άλλα κόμματα. Και λέτε ότι θέλετε την κρατικοδίαιτη ΔΕΗ. Ο κ. Κακλαμάνης, λοιπόν, σας είπε ότι - αποδίδω με έναν σχετικό τρόπο τα όσα έκανε κατέθεσε στην ερώτησή του- αφήσατε ανεξέλεγκτη την αγορά ενέργειας. Πάει, λοιπόν, η σύζυγος να πάρει μπρόκολο και κουνουπίδι. Ξέρετε πόσο έχει το κιλό από τη λαϊκή μέχρι τα σουπερμάρκετ. Το κουνουπίδι έχει από 2 έως 2 ευρώ το κιλό και το μπρόκολο έχει από 3 έως 3,70 ευρώ. Λέω περίπου τις τιμές. Το αγοράζεις το μπρόκολο και το κουνουπίδι που έχει τιμή κρέατος πια, πρέπει να το βράσεις όμως κιόλας. Ξέρετε πόσο έχει η τιμή της ενέργειας, η τιμή του ρεύματος; Παρακολουθείτε τι συμβαίνει με το Χρηματιστήριο της Ενέργειας; Η τιμή της ενέργειας, η μεγαβατώρα έχει πάει στα 229,84 ευρώ δηλαδή 230 ευρώ, ενώ το περασμένο Σάββατο είχε 91. Η αύξηση είναι 150%.

Σας λέμε τα κόμματα της προοδευτικής Αντιπολίτευσης εδώ και έξι χρόνια και σας το λένε και κάποιοι Βουλευτές σας τώρα, κύριε Μητσοτάκη. Αναθεωρείστε το target model για τον τρόπο παραγωγής ενέργειας, κοιτάξτε τη νόθευση του ανταγωνισμού, απωλέσατε δίνοντας, το 17% στο CVC, τον δημόσιο χαρακτήρα της ΔΕΗ. Άρα ούτε φθηνό ρεύμα μπορούν να έχουν οι πολίτες. Το πληρώνουν πανάκριβα. Και το πληρώνουν πανάκριβα γιατί η τιμή της χονδρεμπορικής στην Ελλάδα είναι 230 ευρώ, ενώ στην Πορτογαλία είναι 70 ευρώ, στην Ισπανία 76 ευρώ, στη Γερμανία 169 ευρώ και 230 στην Ελλάδα.

Και έρχεστε και λέτε ότι υπάρχει πρόβλημα και θα κάνουμε τους αγροτικούς γιατρούς προσωπικούς. Άκουσα τον Βουλευτή Δράμας τον κ. Νικολαΐδη. Δεν είναι ότι δεν βγάζετε προκηρύξεις για γιατρούς. Δεν είναι θέμα μισθών των ιατρών. Δεν μπορούν να πάνε οι άνθρωποι να βρουν ένα σπίτι να μείνουν. Βγάλατε επτά θέσεις για γιατρούς στο νοσοκομείο της Δράμας και δεν πήγε κανένας. Δεν ήταν ότι δεν πήγε μόνο λόγω της αμοιβής του. Δεν πήγε λόγω του κόστους ζωής. Δεν πήγε λόγω του στεγαστικού προβλήματος.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τώρα θυμηθήκατε το καμπανάκι, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Είναι αυτόματο.

**ΓΕΩΡΓΙΟΣ ΚΑΡΑΜΕΡΟΣ:** Α, είναι αυτόματο; Εντάξει. Δύο λεπτά θέλω ακόμα.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Και η Κυβέρνηση απουσιάζει.

**ΓΕΩΡΓΙΟΣ ΚΑΡΑΜΕΡΟΣ:** Δεν πειράζει, ας λείπει η κυρία Υπουργός. Πήγε να δει τις πραγματικές τιμές και τι συμβαίνει στην πραγματικότητα.

Όσο αφορά το στεγαστικό, λοιπόν, που αφορά και τους γιατρούς, αφορά και τα νέα ζευγάρια και τους νέους ανθρώπους μεθαύριο που θα περάσουν σε ένα πανεπιστήμιο και θα πρέπει να νοικιάσουν ένα σπίτι. Τι κάνατε για το στεγαστικό ζήτημα; Ελάχιστα. Κάνατε το πρόγραμμα «Σπίτι Ι» και «Σπίτι ΙΙ», σποτάκια ωραία στο Tik Tok, στο Instagram, με ένα ζευγάρι που είναι πολύ ευτυχισμένο που θα πάρει δάνειο και θα μπλέξει με τις τράπεζες. Την ώρα που η Πορτογαλία δέσμευε τρία δισεκατομμύρια ευρώ για τη δημιουργία είκοσι έξι χιλιάδων νέων κατοικιών και επιδοτούσε διακόσιες πενήντα χιλιάδες ευάλωτες οικογένειες για την πληρωμή του ενοικίου την ώρα που η Ισπανία φτιάχνει είκοσι χιλιάδες κατοικίες, την ώρα που η Ιταλία έφτιαχνε δέκα χιλιάδες κατοικίες, εσείς στέλνετε τους νέους ανθρώπους 30 με 39 ετών στις τράπεζες να πάρουν δάνειο. Γι’ αυτό οι τέσσερις συστημικές τράπεζες -και δείτε τα στοιχεία- το πρώτο εννεάμηνο του 2024 έχουν 3.500.000.000 κέρδη με αύξηση των κερδών τους από 16% ως 40% και είναι πολύ ευτυχισμένες φυσικά, πολύ ευχαριστημένες με τα κέρδη και δεν απαιτούν να επιστρέψετε και τα δάνεια των 500 εκατομμυρίων ευρώ που χρωστάτε.

Αυτή είναι η πραγματικότητα. Αυτή είναι η πραγματικότητα από την οποία προσπαθείτε να ξεφύγετε με επικοινωνία, με ανάπτυξη της οικονομίας που διευρύνει τις ανισότητες. Υπάρχει ανάπτυξη της οικονομίας από το 2018 και μετά που βγήκαμε από τα μνημόνια. Είναι προφανές.

Αλλά φαίνεται πως εκεί που κινείστε, βλέπετε τα πανάκριβα leasing αυτοκίνητα που υπάρχουν στους δρόμους και τις ανακαινίσεις και τις ανοικοδομήσεις που υπάρχουν για γραφεία στις καλές γειτονιές και στις γειτονιές που αναπτύσσονται και χάνετε τη μεγάλη εικόνα και σπρώχνετε τον κόσμο στα άκρα από την στιγμή που δεν αντιμετωπίζετε τα προβλήματά τους.

Και τι κάνετε εδώ; Δανείζομαι τον τόνο της χθεσινής συζήτησης. Χρησιμοποιείτε ορολογία και ύφος Trump γιατί θεωρείτε πως με αυτόν τον τρόπο θα μπορείτε να κρατήσετε τους πολίτες και τους ψηφοφόρους κοντά σας. Δεν είναι αυτή η λύση. Η λύση είναι να δείτε τα προβλήματα και να τα αντιμετωπίσετε. Δεν μπορεί να γυρίσουμε στη δεκαετία του ΄70, αγαπητέ συνάδελφε, που είμαστε περίπου συνομήλικοι, ή του ΄80 που πηγαίναμε σε έναν παιδίατρο στον Ερυθρό Σταυρό για να μας δει. Γιατί εμένα η μητέρα μου μένει στο Μενίδι και προσωπικό ιατρό βρήκε στη Χαλκίδα. Τι σόι προσωπικός γιατρός είναι -και ρωτάω εσάς, κύριε της Νίκης, που είστε γιατρός- μία γυναίκα από το Μενίδι συνταξιούχος να έχει προσωπικό γιατρό στη Χαλκίδα; Και πού θα πάει να βρει αγροτικό γιατρό στο Μενίδι; Πείτε μου.

Σας ρωτάω. Είστε Αναπληρωτής Υπουργός Υγείας. Δεν έχετε καμμία επαφή με την πραγματικότητα. Χαμογελάτε, γράφετε στο Twitter και στο Tik Tok, αλλά είστε πολύ μακριά από την πραγματικότητα.

Λέω για τις μεταφορές και κλείνω. Κοιτάξτε να δείτε τι γίνεται στο μετρό της Αθήνας. Οι μισές σκάλες δεν λειτουργούν. Λέμε ότι έχουμε κυκλοφοριακό. Πώς να μην έχουμε; Με την πανδημία και μετά τα Τέμπη ο κόσμος δεν εμπιστεύεται τα μέσα μεταφοράς. Αυτή είναι η πραγματικότητα. Και τι κάνετε εσείς; Πηγαίνετε στο Ταμείο Ανάκαμψης -προσέξτε- και δεσμεύετε 0,7% των χρημάτων που δικαιούμασταν για τις μεταφορές, 7% η Γαλλία που έχει το πιο πλήρες σιδηροδρομικό δίκτυο και 17% η Ρουμανία για τις μεταφορές, για τα τρένα και όλα τα υπόλοιπα, δηλαδή, μόλις 227 εκατομμύρια ευρώ. Αυτό κάνετε σε όλους τους κρίσιμους τομείς.

Στην παιδεία; Ξέρουν τα παιδιά τα σχολεία. Τα σχολεία τα συντηρούν οι δήμοι, ο πρώτος βαθμός αυτοδιοίκησης. Καταργήσατε τις σχολικές επιτροπές και δεν ξέρουν οι τριακόσιοι τόσοι δήμοι σε όλη τη χώρα αν χρειαστεί να βάλουν λίγο επιπλέον πετρέλαιο ή να αλλάξουν ένα καζανάκι στο σχολείο. Υγεία, παιδεία -δεν πάω στη δικαιοσύνη, γιατί δεν έχω χρόνο- μεταφορές, ενέργεια, κόστος ζωής, δεν έχετε καμμία επαφή με την πραγματικότητα.

Και φυσικά δε μας απάντησαν για τα επιμέρους. Μπορεί να ακούγεται δυσάρεστο, χαλάει την επικοινωνία, αυτόν τον ψυχαγωγικό καπιταλισμό που ζούμε. Δεν μου απάντησε ο Υπουργός και θέλω να μου απαντήσει σήμερα πραγματικά. Τι συμβαίνει με τους ανθρώπους που πηγαίνουν στα ιατρεία πόνου και αναγκάζονται να πληρώνουν συμμετοχή για τη μορφίνη, για τους ογκολογικούς ασθενείς; Έχετε φτιάξει νόμο, τον ν.5007/2022. Εφαρμόζεται ή κάποιος ο οποίος θα νοσήσει και θα έχει πόνους από μεταστάσεις, θα πληρώνει συμμετοχή για τη μορφίνη;

Είναι δυσάρεστο θέμα και δεν σας αρέσει, και δεν το απαντάτε, και έρχεστε εδώ και αλληλοσυγχαίρεστε; Να μας απαντήσετε συγκεκριμένα.

Τριάντα δευτερόλεπτα ακόμα, κύριε Πρόεδρε, ζητώ και ευχαριστώ πολύ για την ανοχή σας.

Καταθέσαμε μία τροπολογία, τα κόμματα της προοδευτικής Αντιπολίτευσης, για την οποία επίσης δεν έχετε τοποθετηθεί, όχι για την παράταση της αντιπυρικής περιόδου, γιατί πλέον οι όροι αυτοί «αντιπυρική περίοδος», «πολιτική προστασία», ξέρετε, είναι παρωχημένοι με την κλιματική κρίση. Στην πραγματικότητα όλο το έτος πρέπει να είναι μια προσπάθεια της πολιτείας να αμβλύνει τις συνέπειες της κλιματικής κρίσης. Μέχρι προχθές στο Λιβάδι Ελασσόνας είχε δασική πυρκαγιά από την ξηρασία τουλάχιστον δύο μηνών και δεν μπορούσαν να πετάξουν αεροπλάνα γιατί είχε συννεφιά, γιατί είναι Νοέμβριος. Εσείς, ενώ έχετε τρεισήμισι χιλιάδες κενά στην Πυροσβεστική, κυνηγάτε και δέρνετε τους δυόμισι χιλιάδες εποχικούς πυροσβέστες.

Και τι σας λέμε; Δεν υπάρχει αντιπυρική περίοδος πλέον από την άνοιξη μέχρι τέλη Οκτωβρίου, είναι όλη η χρονιά, γιατί από τις φωτιές πηγαίνουμε στις πλημμύρες. Και την αγνοείτε την τροπολογία, δεν έχετε απαντήσει. Γιατί δεν την περνάτε; Μήπως δεν έχει και αυτή κοστολόγηση; Είναι σαν την πρότασή μας για το αγροτικό πετρέλαιο, το οποίο τελικά το φέρνετε χωρίς κοστολόγηση, κατά τη δική σας λογική, που παίρνετε το κομπιουτεράκι και μετράτε τι; Τις ζωές των ανθρώπων μετράτε; Την ποιότητα ζωής, την καθημερινότητά μας μετράτε;

Να μας δώσετε πραγματικές απαντήσεις και να μην κρύβεστε πίσω από τα άρθρα των νομοσχεδίων που σας ετοιμάζουν οι συμβουλευτικές εταιρείες των οποίων τα συνέδρια τιμάει ο ίδιος ο Πρωθυπουργός. Μέχρι τώρα βλέπαμε τους λομπίστες εδώ στο εντευκτήριο της Βουλής με τις καρφίτσες στο πέτο από τις μεγάλες πολυεθνικές εταιρείες συμβούλων, που φέρνουν copy paste -που είχε πει και μια ψυχή- τα νομοσχέδια, φασόν δηλαδή, και στη συνέχεια λέμε «γιατί δεν ταιριάζει αυτό το άρθρο με την ελληνική πραγματικότητα;». Γιατί κάποιος το μετέφρασε και το έφερε. Αυτή είναι η πραγματικότητα που έχετε φτιάξει έξι χρόνια.

Σύντομα θα δείτε στην κάλπη την αλλαγή. Μην πλανάστε ότι το προοδευτικό μέτωπο θα έχει τη σύνθεση και τη διάταξη που έχει σήμερα, όπως σας βολεύει, για να συνεχίσετε αυτά τα οποία κάνετε. Τα πράγματα σε πολύ σύντομο χρονικό διάστημα θα είναι πολύ διαφορετικά και ο προοδευτικός χώρος θα έχει την αντιστοίχιση και την εκπροσώπηση που του αρμόζει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα εννέα μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Αγίου Δημητρίου (Β΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο η κ. Αγαπηδάκη για μία παρέμβαση τριών λεπτών.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Καραμέρο, καταλαβαίνω ότι το κόμμα σας φυλλοροεί, έχετε πολλά εσωτερικά προβλήματα αυτόν τον καιρό. Γι’ αυτό από χθες έχετε κάνει πάλι τη γνωστή σας προσπάθεια να φωνάζετε, να με προσβάλλετε την ώρα που μιλούσα, προσπαθείτε να με αποσυντονίσετε. Δεν τα καταφέρατε.

**ΓΕΩΡΓΙΟΣ ΚΑΡΑΜΕΡΟΣ:** Πότε σας προσέβαλα;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θέλετε να αναφέρω τις λέξεις που λέγατε χθες την ώρα που μιλούσα; Τις άκουσαν όσοι ήταν γύρω σας. Δεν θα επανέλθω. Το έχετε κάνει και άλλη φορά όμως και από μικροφώνου, δεν είναι κάτι κρυφό. Όμως τώρα έχετε αναλάβει έναν ρόλο.

**ΓΕΩΡΓΙΟΣ ΚΑΡΑΜΕΡΟΣ:** Απαντήστε επί της ουσίας για τη μορφίνη και τους ογκολογικούς ασθενείς και αφήστε τις εντυπώσεις.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μη με διακόπτετε. Σεβαστείτε, όπως σας σεβάστηκα.

Έχετε αναλάβει έναν ρόλο καινούργιο στο κόμμα σας. Θα σας συμβούλευα να μιλήσετε με τους προκατόχους σας να σας εξηγήσουν ότι αυτή η κοινοβουλευτική διαδικασία είναι καλό πρώτα απ’ όλα να επικεντρώνεται στην ουσία. Δεύτερον, να επιδεικνύουμε τον δέοντα σεβασμό. Δεν έχω ούτε twitter ούτε Tik tok. Έχετε μπερδευτεί. Και, ξέρετε, το διαδίκτυο είναι χρήσιμο και για άλλα πράγματα όταν κανείς γράφει, όπως γράφουμε όλοι ή να μπορεί απάντα σε mail, να βλέπει έγγραφα. Καλό είναι να μάθετε και αυτή τη χρήση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Ολοκληρώνουμε αυτόν τον κύκλο με τον Κοινοβουλευτικό Εκπρόσωπο από την Πλεύση Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να ξεκινήσω με το φλέγον θέμα των εποχικών πυροσβεστών. Η Πλεύση Ελευθερίας έχει καταθέσει τροπολογία με την οποία καλεί να επεκταθεί η αντιπυρική περίοδος και σε έναν ολόκληρο χρόνο, σε δώδεκα μήνες, διότι αντιμετωπίζουμε μια πρόκληση από την κλιματική κρίση η οποία το απαιτεί. Επίσης προτείνει να επεκταθεί το ίδιο διάστημα, δηλαδή ένας χρόνος να γίνει, και η αντιπλημμυρική περίοδος και ζητάει να υπάρξει μέσα από αυτήν την τροπολογία η μονιμοποίηση των εποχικών πυροσβεστών. Είναι μία πρόταση η οποία έχει ευρεία στήριξη και απορούμε γιατί η Κυβέρνηση δεν απαντά σε αυτή την πρόταση.

Η Κυβέρνηση θα εκπροσωπηθεί μέσω του Πρωθυπουργού στην Παγκόσμια Διάσκεψη για το Περιβάλλον, την COP29, που λαμβάνει χώρα αυτές τις μέρες στο Αζερμπαϊτζάν. Απορούμε, πραγματικά, θα πάει ο Πρωθυπουργός εκεί και θα τους πει ότι η Ελλάδα που αντιμετωπίζει έντονο πρόβλημα κλιματικής κρίσης έχει τρεισήμισι χιλιάδες οργανικά κενά στην Πυροσβεστική; Θα τους πει μήπως ότι έχουμε δυόμισι χιλιάδες εποχικούς πυροσβέστες τους οποίους όμως απολύουμε στις 31 Οκτωβρίου γιατί έχουμε κηρύξει εκεί το τέλος της αντιπυρικής περιόδου παρ’ όλο που εκδηλώνονται πυρκαγιές και μετά γιατί δεν έχουμε λεφτόδεντρα; Αυτό θα τους πει;

Απορούμε, πραγματικά, πώς η Κυβέρνηση μπορεί από τη μία να ισχυρίζεται ότι η κλιματική κρίση είναι πρόβλημα που χρήζει άμεσης αντιμετώπισης και από την άλλη να μη μονιμοποιεί τους εποχικούς πυροσβέστες. Να τους αποκαλεί από τη μία ήρωες και από την άλλη όταν θέλουν να μονιμοποιηθούν και πραγματοποιούν ειρηνική διαμαρτυρία να τους στέλνει τα ΜΑΤ για να τους χτυπάει. Τι αλλοπρόσαλλη πολιτική είναι αυτή;

Η Πλεύση Ελευθερίας θα βρίσκεται στο πλευρό των εποχικών πυροσβεστών και θα συνεχίσουμε να ζητάμε από την Κυβέρνηση να αλλάξει ριζικά τη στάση της πάνω σε αυτό το θέμα. Θεωρούμε ότι η στάση της είναι απαράδεκτη και ότι ο τρόπος με τον οποίο αντιμετωπίζει την αντιπυρική περίοδο και τις πυρκαγιές καθώς και την κλιματική κρίση είναι ολοκληρωτικά εσφαλμένος.

Έρχομαι τώρα στο νομοσχέδιο που συζητάμε σήμερα, το οποίο κάτω από άλλες συνθήκες, πράγματι, θα μπορούσε να ήταν ένα σημαντικό νομοσχέδιο, διότι προσπαθεί με κακό τρόπο, κατά την άποψή μας, να αντιμετωπίσει το πρόβλημα της πρωτοβάθμιας περίθαλψης. Η Αντιπολίτευση άκουσε χθες τον Πρωθυπουργό, ο οποίος ήρθε στη Βουλή, να μας δίνει ξανά μαθήματα και διαλέξεις για το γεγονός ότι οι προτάσεις της Αντιπολίτευσης δεν είναι κοστολογημένες. Ακούσαμε τη ρητορεία για τα λεφτόδεντρα τα οποία υποτίθεται, σύμφωνα με τον Πρωθυπουργό, η Αντιπολίτευση θεωρεί ότι υπάρχουν και δεν κοστολογεί τις προτάσεις που κάνει.

Κυρία Υπουργέ, το νομοσχέδιο όλο που κάνατε -εσείς είστε Κυβέρνηση, δεν είστε αντιπολίτευση και είστε υποχρεωμένοι να το κοστολογείτε- το νομοσχέδιο που φέρνετε, λοιπόν, συνοδεύεται από μία ειδική έκθεση η οποία έχει πάει και στο Γενικό Λογιστήριο του Κράτους. Το Γενικό Λογιστήριο του Κράτους προσπάθησε να βγάλει συμπεράσματα με βάση αυτή την έκθεση του Υπουργείου για το τι θα στοιχίσει η αλλαγή αυτή που θέλετε να φέρετε. Δεν υπάρχει ούτε ένας αριθμός ποσού που να συνοδεύει αυτή την έκθεση, κυρία Υπουργέ. Σας παρακαλώ, μη μιλάτε με τη συνεργάτη σας. Πείτε μου γιατί δεν υπάρχει ούτε ένας αριθμός, κυρία Υπουργέ, στη συνοδευτική έκθεση η οποία υποτίθεται πως κοστολογεί.

Σας διαβάζω τι λέει: «Προβλέπεται να υπάρξει από το νομοσχέδιο ετήσια δαπάνη από τη σύσταση προσωρινών θέσεων, από την αποζημίωση των οριζόμενων παιδιάτρων, από την αύξηση του διοικητικού κόστους, από τη χορήγηση ειδικής αμοιβής στα μέλη ΔΕΠ, ΕΕΠ, ΕΔΙΠ κ.λπ.». Πόσο θα στοιχίσει αυτό; Δεν υπάρχει αριθμός. Παρακάτω: «Προβλέπεται δαπάνη από την καταβολή εφάπαξ οικονομικού κινήτρου προσέλκυσης στους ιατρούς 40.000 ευρώ». Δεν μπορείτε να πάρετε ένα κομπιουτεράκι και να δείτε πόσο θα σας στοιχίσει; Αλλά δεν κοστολογείτε τα νομοσχέδια σας. Ναι, γελάτε, γελάτε. Δεν έχετε τι να πείτε, γι’ αυτό γελάτε.

Μετά η έκθεση λέει ότι θα υπάρχει ενδεχόμενη δαπάνη από την κάλυψη του κόστους εκπαίδευσης. Το νομοσχέδιο μιλάει για υποχρεωτική εκπαίδευση ούτως ώστε να εκπαιδευτούν γιατροί και να γίνουν γενικοί γιατροί και παθολόγοι και προβλέπει ενδεχόμενη, λέει, δαπάνη! Δεν είναι βέβαιη η δαπάνη. Πώς τα υπολογίζετε αυτά, κυρία Υπουργέ; Και από πάνω έρχεται ο Πρωθυπουργός εδώ και δίνει μαθήματα στην Αντιπολίτευση, διότι λέει δεν κοστολογεί. Κοστολογήστε πρώτα εσείς αυτά τα απλά νούμερα, που δεν θέλετε να κοστολογήσετε, και μετά ελάτε να πείτε στην Αντιπολίτευση ότι θα πρέπει και αυτή να κοστολογεί τις προτάσεις της.

Έρχομαι τώρα στο κεντρικό ζήτημα, νομίζω, του νομοσχεδίου που αφορά το γεγονός ότι προσπαθεί να φτιάξει μία πρωτοβάθμια περίθαλψη με ελάχιστους παθολόγους και γενικούς γιατρούς.

Η Ελλάδα, κυρία Υπουργέ, είναι ουραγός στην Ευρώπη στον αριθμό των παθολόγων και γενικών γιατρών. Έχει ανά εκατό χιλιάδες κατοίκους, σύμφωνα με έκθεση της EUROSTAT για το 2021, που εκδόθηκε το 2023, κάτω από πενήντα παθολόγους και γενικούς γιατρούς ανά εκατό χιλιάδες . Η Σερβία έχει εκατό. Η Πορτογαλία, που έχει τον ίδιο πληθυσμό με μας, έχει τριακόσιους, δηλαδή έξι φορές πιο πολλούς. Τα καταθέτω στα Πρακτικά για να υπάρχουν.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με βάση αυτά προσπαθείτε να φτιάξετε ένα σύστημα πρωτοβάθμιας περίθαλψης. Με τους αριθμούς που έχουμε δίνετε τη δυνατότητα οι πρωτοβάθμιοι γιατροί να έχουν μέχρι και δύο χιλιάδες ασθενείς ο καθένας. Με αυτά τα νούμερα, επειδή έχουμε πολύ λίγους παθολόγους και γενικούς γιατρούς, θα πρέπει να αφιερώνουν οι παθολόγοι και οι γενικοί ιατροί ελάχιστο χρόνο για να εξετάζουν τους ασθενείς. Η Βρετανία που έχει αντίστοιχο νούμερο δηλαδή δύο χιλιάδες εκατό ανά παθολόγο γιατρό, έχει φτάσει σε ένα σύστημα το οποίο οδηγεί στην εξέταση τριάντα επτά ασθενών την ημέρα ανά παθολόγο. Τριάντα επτά ασθενείς θα βλέπει ο παθολόγος για να μπορούν να συμπληρωθούν τα νούμερα. Η διάρκεια της επίσκεψης στη Βρετανία που έχει τα ίδια ποσοστά με αυτά που προσπαθεί να φέρει το νομοσχέδιο και η οποία βρίσκεται σε κρίση, είναι κάτω από δέκα λεπτά τον ασθενή. Τόση ώρα ο παθολόγος θα μπορεί να δει τον ασθενή.

Επίσης πρέπει να σας πω ότι σύμφωνα με έρευνα που έγινε από την Pulse στη Βρετανία για το 2023, οι ασθενείς, επειδή ο αριθμός των παθολόγων δεν είναι επαρκής και η αναλογία είναι ένας προς δύο χιλιάδες, υποχρεώνονται να περιμένουν κατά το 1/3 αυτών μία με δύο εβδομάδες για το ραντεβού. Θα υπάρξουν ουρές με άλλα λόγια. Φοβόμαστε ότι το νομοσχέδιο δεν κάνει απολύτως τίποτα για να αντιμετωπίσει αυτά τα προβλήματα.

Επιπλέον, εντάσσει ανειδίκευτους και αγροτικούς γιατρούς, τους βαφτίζει προσωπικούς γιατρούς, διατηρεί ένα σύστημα το οποίο ήδη υπάρχει, δηλαδή ο ιδιωτικός γιατρός ο οποίος πληρώνεται από τον πολίτη, και αυτοί αφορούν ένα μεγάλο τμήμα του πληθυσμού, θα βαπτιστεί προσωπικός γιατρός ενώ θα παραμείνει ο γιατρός έτσι όπως είναι. Απορούμε, δηλαδή, τι κάνει το νομοσχέδιο ως προς αυτό.

Και τέλος, υπάρχει ένα άρθρο το οποίο είναι, πραγματικά, περίεργο για την αξιολόγηση, το άρθρο 16. Θα αξιολογούνται, λέει, οι παθολόγοι και οι γενικοί γιατροί. Το άρθρο αυτό περιέχει οκτώ με εννέα αράδες και λέει ότι θα υπάρχει μια αξιολόγηση. Δεν περιγράφει ούτε ποιος θα κάνει την αξιολόγηση ούτε με βάση τι κριτήρια θα κάνει την αξιολόγηση ούτε και τι θα γίνει αφού η αξιολόγηση καταλήξει σε ένα συμπέρασμα ας πούμε αρνητικό. Τι μέτρα πρόκειται να ληφθούν;

Αυτός, φοβόμαστε, είναι ο πρόχειρος και εμβαλωματικός τρόπος με τον οποίο πάτε να νομοθετήσετε σε ένα κεντρικής σημασίας ζήτημα, που είναι η πρωτοβάθμια περίθαλψη. Το κάνετε χωρίς καμμία σοβαρή κοστολόγηση, δίχως να υπάρχει η παραμικρή αίσθηση από την πλευρά του Υπουργείου των τεράστιων οργανωτικών και χρηματοδοτικών απαιτήσεων αυτού του φιλόδοξου εγχειρήματος. Γιατί σκοπός είναι, φοβόμαστε, να κάνει μία μεταρρύθμιση μόνο στα χαρτιά όχι στην πραγματικότητα. Και αυτό για να έρχεται ο Πρωθυπουργός στη Βουλή και να παραμυθιάζει τους πολίτες αλλά και το Ταμείο Ανάκαμψης βέβαια, ότι θα πραγματοποιήσει μία μεταρρύθμιση και έναν εκσυγχρονισμό τη στιγμή που στο πεδίο ελάχιστα πρόκειται να αλλάξουν στο ακόμη, δυστυχώς, ανύπαρκτο επίπεδο δημόσιας πρωτοβάθμιας υγείας στη χώρα.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Θα συνεχίσουμε τώρα με τις δευτερολογίες των εισηγητών και ειδικών αγορητών. Θα ξεκινήσουμε με αντίστροφη σειρά με τον κ. Πέτρο Δημητριάδη από τους Σπαρτιάτες, αν συμφωνείτε για πέντε λεπτά με τη σχετική ανοχή.

**ΠΕΤΡΟΣ ΔΗΜΗΤΡΙΑΔΗΣ:** Και λιγότερο, κύριε Πρόεδρε, θα χρειαστώ. Ευχαριστώ πολύ.

Κυρία Υπουργέ, κυρίες και κύριοι συνάδελφοι, εχθές ανέλυσα τους λόγους για τους οποίους δεν υπερψηφίζουμε το νομοσχέδιο. Διότι εμείς θεωρούμε ότι γίνεται άκρως βεβιασμένα, προσπαθεί να καλυφθεί η πληθυσμιακή κάλυψη του 75% με το να δηλώνεται ως προσωπικός ιατρός γιατροί οι οποίοι είναι γιατροί της υπαίθρου που έχουν μόλις πάρει πτυχίο, οι οποίοι, όπως είπα μπορεί να είναι οι καλύτεροι γιατροί, όμως δεν έχουν την απαραίτητη εξειδίκευση και κατάρτιση και εμπειρία. Οπότε για μας προσωπικά δεν ξέρω τι παροχές υγείας θα παρέχουν στους πολίτες. Όπως επίσης οι γιατροί οι οποίοι δεν έχουν πάρει την ειδικότητα, πράγμα που για εμάς είναι πάρα πολύ σημαντικό, είναι σημαντική έλλειψη καθώς επίσης και γιατροί οι οποίοι ναι μεν υπηρετούν στα νοσοκομεία και στα κέντρα υγείας όμως είναι τόσο καταπονημένοι που εγώ δεν ξέρω κατά πόσο αυτοί οι άνθρωποι θα μπορέσουν να αντεπεξέλθουν στα καθήκοντά τους.

Γενικώς η Κυβέρνηση, επειδή είδε πως δεν μπορεί να φτάσει το όριο του 75%, για να πάρει τα χρήματα από το Ταμείο Ανάκαμψης, για λόγους καθαρά δημοσιονομικούς, προσπαθεί με εντελώς πρόχειρο τρόπο και μια λύση ανάγκης η οποία δεν ξέρω κατά πόσο θα λειτουργήσει στην πράξη, πόσο θα είναι ωφέλιμη για τους πολίτες, να καλύψει αυτό το κενό με γιατρούς οι οποίοι δεν έχουν την απαραίτητη εμπειρία. Και όπως είπα και χθες, το να έχει ένας γιατρός την απαραίτητη εμπειρία και εξειδίκευση είναι πάρα πολύ σημαντικό και γι’ αυτόν το λόγο, ξέρετε, και η ιατρική επιστήμη έχει διάφορα στάδια. Γι’ αυτό και ο γιατρός ξεκινάει ως γιατρός της υπαίθρου, μετά πηγαίνει στη ειδικότητα και μετά γίνεται γιατρός ειδικότητας. Είναι για μας πάρα πολύ σημαντικό.

Θεωρώ επίσης πως τα πανεπιστημιακά κέντρα υγείας είναι μια πολύ καλή ιδέα ως ιδέα, αλλά δεν ξέρω όμως στην υλοποίησή τους τι θα συμβεί, δεδομένου ότι τα κέντρα υγείας είναι υποστελεχωμένα, δεδομένου ότι υπάρχει υποχρηματοδότηση, υποστελέχωση. Γενικότερα για μας είναι πάρα πολύ σοβαρά αυτά τα στοιχεία γι’ αυτόν τον λόγο αυτές οι ελλείψεις δεν μας ενθαρρύνουν να υπερψηφίσουμε το νομοσχέδιο. Θα το καταψηφίσουμε γιατί γίνεται με λάθος τρόπο. Θέλουμε να υπάρχει προσωπικός ιατρός όμως να γίνεται σωστά και όχι βεβιασμένα. Τα είπα χθες δεν θα τα επαναλάβω.

Για τις τροπολογίες. Θα πω για την τροπολογία με αριθμό 272 ότι ναι μεν συμφωνούμε με τη χορήγηση σύνταξης λόγω αναπηρίας από κοινή νόσο στο άρθρο 3 όμως μας προβληματίζει το άρθρο 1 στο οποίο όταν υπάρχει μία δημόσια σύμβαση στο Υπουργείο Υγείας και των φορέων που εποπτεύει που αφορούσε προμήθειες προϊόντων ιατρικού εξοπλισμού, συσκευών, βοηθημάτων και προστατευτικού εξοπλισμού και προορίζονται για χρήση στην ιατρική περίθαλψη υπερβαίνει το ποσό του ενός εκατομμυρίου, τότε θα πρέπει για να επιβληθεί μειωμένος συντελεστής να γίνει ερώτημα στην ΑΑΔΕ. Εάν όμως, προσέξτε, η ΑΑΔΕ δεν απαντήσει εντός δεκαπέντε ημερών εγγράφως τότε θα επιβληθεί μειωμένος συντελεστής ΦΠΑ. Για ποιον λόγο να γίνει αυτό; Και όλα αυτά την ώρα που δεν γίνεται μείωση του ΦΠΑ στα τρόφιμα και σε άλλους τομείς εμείς δίνουμε τη δυνατότητα να υπάρξει μειωμένος ΦΠΑ στις συμβάσεις του Υπουργείου Υγείας μεγάλες συμβάσεις με μεγάλο ποσό.

Εμείς διαφωνούμε με αυτή την πρακτική. Θα θέλαμε να υπάρξει κανονικά ο συντελεστής 24% εκτός αν θέλετε να τον μειώσετε γενικώς. Μειώστε τον γενικώς. Δεν μπορεί να πληρώνουν οι δικηγόροι και όλες οι υπηρεσίες 24% ΦΠΑ και οι εταιρείες να δίνεται η δυνατότητα, προσέξτε, να υπάρχει μειωμένος ΦΠΑ σε συμβάσεις του Υπουργείου Υγείας εάν δεν απαντήσει η ΑΑΔΕ. Για εμάς είναι λάθος αυτό. Δεν υπάρχει καμμία τέτοια προϋπόθεση. Εμείς ψηφίζουμε παρών.

Όσον αφορά τη 271 για την προαιρετική λειτουργία υποκαταστημάτων καταστημάτων παροχής υπηρεσιών στον καταναλωτή τις Κυριακές ,έχουμε πει ξεκάθαρα εμείς ότι είμαστε υπέρ της κυριακάτικης αργίας. Ναι μεν εδώ στην τροπολογία λέει ότι είναι προαιρετική και όχι υποχρεωτική αλλά φοβόμαστε όμως μήπως -λέω μήπως- αυτό το προαιρετικό που λέει η τροπολογία γενικευθεί και στο τέλος γίνει κανόνας, δεν ξέρω. Ναι μεν προβλέπεται ότι θα παρέχεται η ανάπαυση σε άλλη μέρα και θα υπάρχει αποζημίωση, όμως σε μια περίοδο που υπάρχει ελαστικοποίηση των εργασιακών σχέσεων και το Σώμα Επιθεώρησης Εργασίας είναι υποστελεχωμένο δεν ξέρω κατά πόσον, αν υπάρξει παραβίαση αυτών των διατάξεων, θα μπορέσουμε να την εντοπίσουμε. Έχουμε έναν έντονο προβληματισμό για αυτό εδώ, γιατί πολλές φορές ξεκινάμε από το προαιρετικό και το γενικεύουμε έτσι συνήθως ξεκινάει. Για αυτόν τον λόγο δεν υπερψηφίζουμε τις τροπολογίες. Για τα υπόλοιπα έχουμε μιλήσει.

Θα θέλαμε εμείς με τη σειρά μας να πούμε για το θέμα των εποχικών πυροσβεστών ότι είναι άδικο και είναι κρίμα αυτοί οι άνθρωποι, που μάχονται όλη την αντιπυρική περίοδο, να αντιμετωπίζονται ως ταραχοποιά στοιχεία με ΜΑΤ και καταστολή όταν ζητάνε τα δικαιώματά τους. Το θέμα, λοιπόν, είναι να υπάρξει μονιμοποίηση των ανθρώπων αυτών. Να μην είμαστε επιλεκτικοί, να μην έχουμε επιλεκτική ευαισθησία όποτε μας συμφέρει είναι ήρωες -και μάλιστα έχουν πεθάνει και άνθρωποι, έχουν πεθάνει δύο εποχικοί πυροσβέστες το καλοκαίρι- όποτε μας συμφέρει, λοιπόν, είναι ήρωες και όποτε δεν μας συμφέρει τους πετάμε χημικά.

Το ίδιο, βέβαια, ισχύει και για τους υγειονομικούς. Όχι όποτε θέλαμε επί κορωνοϊού ήταν ήρωες και τους χειροκροτούσαμε και στη συνέχεια τώρα τους αντιμετωπίζουμε έτσι αυτούς τους ανθρώπους και δεν τους δίνουμε τα δικαιώματά τους και δεν τους δίνουμε τους μισθούς που τους αξίζουν.

Για εμάς προσωπικά αυτά είναι τα μεγάλα προβλήματα. Εμείς θέλουμε να υπάρχει μια πρωτοβάθμια φροντίδα υγείας σωστά δομημένη και επίσης ένα σύστημα υγείας το οποίο θα είναι ορθώς δομημένο, να είναι στελεχωμένο επαρκώς, να υπάρχει κατάλληλος εξοπλισμός και εγκαταστάσεις, γιατί ο μέσος Έλληνας και η μέση Ελληνίδα πληρώνουν εισφορές και φόρους γι’ αυτόν τον λόγο.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δημητριάδη.

Τον λόγο έχει ο ειδικός αγορητής από την Πλεύση Ελευθερίας, ο κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ.

Η Πλεύση Ελευθερίας είναι πιστή στην αρχή της διαρκούς υπηρεσίας απέναντι στον λαό. Είμαστε υπέρ της στήριξης ενός δημόσιου συστήματος υγείας που αντικειμενικά θα υπηρετεί και θα εξυπηρετεί τους πολίτες και θα στηρίζεται στην επάρκεια του ιατρικού και νοσηλευτικού προσωπικού, την ελεύθερη επιλογή του γιατρού στον δήμο του πολίτη και όχι σε άλλους δήμους μακριά, ώστε να αναγκάζεται να διανύει χιλιόμετρα όπως ανέφερα και χθες σε διάφορα παραδείγματα που είπα. Είναι άξιο τραγικής διακωμώδησης ένας πολίτης από την Αθήνα να έχει προσωπικό γιατρό στην Καρδίτσα και αυτό είδαμε ότι ήταν σε πάρα πολλές περιπτώσεις. Επίσης, να γίνεται σωστή κατανομή των χρηματοδοτικών πόρων και αμέριστη υποστήριξη στην πρωτοβάθμια φροντίδα υγείας ώστε να μπορεί να έχει πρόσβαση σε αυτήν ο κάθε Έλληνας πολίτης χωρίς προβλήματα, χωρίς να χρειάζεται να πληρώνει και χωρίς να χρειάζεται να δίνει φακελάκι, κάτι που είναι απαράδεκτο στις μέρες μας, ιδιαίτερα τώρα που η οικονομική κρίση έχει αποκάμει τους πολίτες.

Ξέρουμε όλοι πού έχουν φθάσει οι τιμές στην αγορά. Ξέρουμε πού έχουν φθάσει τα ενοίκια και πώς οι αποκαρδιωμένοι πολίτες ψάχνουν απεγνωσμένα να βρουν ένα σπίτι για να μείνουν, όπως και άλλοι πολίτες εξίσου αγανακτισμένοι από τα δάνεια που είχαν πάρει στην εποχή της οικονομικής δήθεν ευμάρειας και τώρα τους χτυπούν την πόρτα τα ξένα funds. Γι’ αυτό κρίνουμε απαραίτητο να μειωθεί ο εγγεγραμμένος αριθμός ατόμων ανά προσωπικό γιατρό, καθώς ο αριθμός δύο χιλιάδες είναι πολύ μεγάλος και οι ασθενείς δεν θα μπορούν με ευκολία να κλείσουν ραντεβού. Επίσης, αυτό θα είναι ένας προφανής λόγος οι γιατροί να μην μπορούν να αφιερώσουν τον απαραίτητο κατάλληλο χρόνο για τους ασθενείς τους, όπως ανέφερα στη χθεσινή μου ομιλία με παραδείγματα.

Η πρωτοβάθμια φροντίδα υγείας αποτελεί κομβικό σημείο για την πρόληψη και την προαγωγή της υγείας και εξασφαλίζει συνολικά τις ανάγκες όλων των πολιτών. Όμως, εδώ βλέπουμε μία ενέργεια που μπορεί να δημιουργήσει υπηρεσίες, αλλά και ασθενείς διαφόρων ταχυτήτων.

Με αυτό το νομοσχέδιο και με όλα αυτά που ακούσαμε αυτές τις ημέρες βλέπουμε να γίνεται μία προσπάθεια να αναμορφωθεί ένας θεσμός που με τυμπανοκρουσίες ξεκίνησε πριν από δυόμισι χρόνια με τον ν.4931/2022, ο οποίος όμως δεν απέδωσε αυτά που πίστευε τότε η Κυβέρνηση και δεν έτυχε και της εμπιστοσύνης από τους πολίτες. Το ίδιο, όμως, μπορεί να συμβεί και τώρα.

Επιτρέψτε μου να αναφέρω ένα, τουλάχιστον, παράδειγμα από τα πολλά άρθρα που έχουμε. Στις κατηγορίες των γιατρών που θα υπηρετήσουν ως προσωπικοί γιατροί στην περίπτωση β΄ νοούνται όσοι γιατροί υπηρετούν ως αγροτικοί και στην περίπτωση γ΄ όσοι επιθυμούν να αποκτήσουν την ειδικότητα του γενικού γιατρού. Και σε αυτές τις δύο περιπτώσεις, δηλαδή, θα υπηρετούν ως προσωπικοί γιατροί, μη εξειδικευμένο ακόμα προσωπικό που θα καλείται μετά από μικρή προετοιμασία να αναλάβει την παρακολούθηση έως και δύο χιλιάδων ατόμων.

Επιπλέον, οι αγροτικοί γιατροί παραμένουν στον τόπο που παρέχουν υπηρεσίες για περιορισμένο χρονικό διάστημα. Συνεπώς, όταν θα έχουν αποκτήσει μια πιο εμπεριστατωμένη εικόνα για την υγεία των ασθενών, θα αποχωρούν και θα αναλαμβάνουν τις περιπτώσεις τους άλλοι, οι επόμενοι, οι οποίοι θα πρέπει από την αρχή να αποκτήσουν νέα εικόνα. Ουσιαστικά μετατρέπει τον αγροτικό γιατρό και τον ανειδίκευτο σε προσωπικό γιατρό. Αυτό αποτελεί μια σοβαρή αντίφαση καθότι ο σκοπός του θεσμού του προσωπικού γιατρού είναι να αποκτά κατά το δυνατόν ο προσωπικός γιατρός διαχρονική γνώση της ιατρικής κατάστασης του ασθενούς του, προκειμένου να παρεμβαίνει, πραγματικά, προληπτικά και να επιτυγχάνεται ταυτόχρονα η μέγιστη δυνατή επιμέλεια στην πρόληψη, στην έγκαιρη διάγνωση και στην ελάχιστη δυνατή σπατάλη χρόνου, ιατρικών πράξεων και πόρων. Πιθανόν τοπικές μονάδες υγείας στελεχωμένες από διεπιστημονική ομάδα συμπεριλαμβανομένου και του οικογενειακού γιατρού να φέρνανε καλύτερα αποτελέσματα.

Από τα ανωτέρω συνάγεται πως ο πραγματικός σκοπός του παρόντος δεν είναι τόσο ο δηλωμένος στόχος, δηλαδή η ανάπτυξη της πρωτοβάθμιας φροντίδας και η πρόληψη, όσο η επίτευξη της μέγιστης δυνατής κάλυψης στα χαρτιά. Ενδιαφέρει,, δηλαδή το να παρουσιάζεται ότι όλοι οι πολίτες έχουν προσωπικό γιατρό και όχι η ποιότητα των υπηρεσιών που αυτός παρέχει. Το παρόν νομοσχέδιο ουσιαστικά, όπως εισάγεται, δεν επιφέρει πραγματική μεταρρύθμιση σε έναν θεσμό που αποσκοπεί –υποτίθεται- να γίνει ο βασικός πυλώνας της πρωτοβάθμιας περίθαλψης και αισθανόμαστε ότι ο πραγματικός σκοπός του νομοσχεδίου είναι η επίτευξη αριθμητικών στόχων που έχουν τεθεί από την Κομισιόν, προκειμένου να μη χαθούν χρήματα από το Ταμείο Ανάκαμψης και Ανθεκτικότητας.

Εμείς πιστεύουμε ότι το νομοσχέδιο έρχεται με αποσπασματικό τρόπο να διορθώσει τις στρεβλώσεις του προηγούμενου νόμου και αποτελεί μια προσπάθεια εμφάνισης πλασματικής κάλυψης πληθυσμού. Η υγεία πρέπει να είναι για όλους ισότιμη, αξιότιμη, άξια εμπιστοσύνης, καθολική, δωρεάν σε όλες τις βαθμίδες.

Είδαμε στο παρελθόν ότι οι πολίτες δεν έβρισκαν διαθέσιμο γιατρό στην περιοχή τους για να ορίσουν ως προσωπικό γιατρό, γιατί δεν υπήρχε ικανή προσέλευση γιατρών ώστε να μπουν στο σύστημα εξαιτίας και των χαμηλών αποδοχών τους. Η προσέλευση ήταν κατά πολύ μικρότερη του αναμενόμενου αριθμού. Έτσι η πρωτοβάθμια φροντίδα υγείας παρέμεινε ανεπαρκής και η μόνη λύση θα ήταν να προχωρήσουμε σε μαζικές προσλήψεις υγειονομικών και μαζί με τον αναγκαίο εξοπλισμό να καλύπτουν τον Έλληνα πολίτη κάθε στιγμή. Πιστεύουμε ότι με αυτό το νομοσχέδιο οι υπηρεσίες υγείας για τον λαό είναι στοιχειώδης απέναντι στις πραγματικές ανάγκες του ελληνικού λαού τις οποίες κάθε μέρα και εμείς προσπαθούμε να τις αποκρυπτογραφούμε για να μπορούμε να ζητάμε την επίλυσή τους.

Καταλήγοντας, θα πω για δύο θέματα της απόλυτης επικαιρότητας. Το πρώτο είναι το θέμα της γυναικοκτονίας το οποίο γίνεται μια κατάσταση που δεν μπορεί πια να μένουμε με τα μάτια έτσι και να την παρακολουθούμε. Πρέπει να πάρουμε σοβαρά μέτρα γιατί χτες είχαμε δύο γυναικοκτονίες.

Το δεύτερο είναι για τους εποχικούς πυροσβέστες. Πρέπει αυτοί οι άνθρωποι να γίνουν μόνιμοι για όλη τη χρονιά. Έχουμε καταθέσει την τροπολογία που λέει ότι αυτή η περίοδος πρέπει να είναι για όλο τον χρόνο και για κάθε χρόνο. Γιατί φανταστείτε τι μπορεί να συμβεί εάν γίνει κάτι τέτοιο ανάλογο, όπως έγινε στην Ισπανία, εδώ στην Αθήνα. Έχουμε κλείσει όλα τα ρέματα. Από μικρό παιδί που ήμουν παρακολούθησα το κλείσιμο των ρεμάτων στη Γλυφάδα, στο Μοσχάτο, γιατί είμαι κάτοικος της Αθήνας. Είδα πριν είκοσι χρόνια να κλείνουμε τον Κηφισό. Φανταστείτε, λοιπόν, τι θα γίνει εάν μία ανάλογη βροχή πέσει στην Αθήνα. Θα καταστραφούν ολόκληρες περιοχές. Γι’ αυτό δεχθείτε την τροπολογία μας, την τροπολογία της Πλεύσης Ελευθερίας.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπιμπίλα.

Θα καλέσω τώρα στο Βήμα τον ειδικό αγορητή από τη Νίκη, τον κ. Νικόλαο Παπαδόπουλο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριοι Υπουργοί, σεβαστοί συνάδελφοι, χθες έμεινε κάτι έωλο. Για το νομοσχέδιο τα ανέπτυξα όλα διεξοδικά. Είπε η αγαπητή Υφυπουργός –που σαν άνθρωπος, προς Θεού, δεν έχω τίποτα μαζί της- «ούτε ιατρική ξέρετε» και ένα απόφθεγμα που της είπα αγιογραφικό «ούτε αυτό το γράφει στην Αγία Γραφή». Και στα δύο είμαι υποχρεωμένος να αμυνθώ. Σε ό,τι αφορά την ιατρική, εγέρασα στα χειρουργεία καρδιάς, ανοικτής καρδιάς, στις κλινικές και στα νοσοκομεία. Αν νομίζει ότι ξέρει περισσότερη ιατρική μόνο αυτή θα μπορέσει να το υποστηρίξει, φαντάζομαι, στον αιώνα του παραλογισμού που ζούμε.

Δεύτερον, το αγιογραφικό χωρίο που ανέφερα είναι στο έκτο κεφάλαιο του Ματθαίου, στίχος 21, που λέει ότι «εκεί που είναι οι θησαυροί μας εκεί είναι και η καρδιά μας». Δηλαδή αυτό που μας έλεγαν οι γονείς μας «μην κοιτάτε να θησαυρίζετε στη γη στους ουρανούς να θησαυρίζετε γιατί εδώ είμαστε περαστικοί και παρεπίδημοι».

Και ένα άλλο. Είδα και τον κ. Πλεύρη πριν και θα ήθελα να του απαντήσω. Είχαμε πει χθες για τα θέματα της πανδημίας να δούμε αυτά που έρχονται. Μου έρχεται πάλι ένα άλλο αγιογραφικό από την Παλαιά Διαθήκη, από το Βιβλίο των Ψαλμών. Στον 103 Ψαλμό, λοιπόν, λέει ότι ο Θεός έκανε και προνόησε για τα πάντα. Λέει κάπου «πέτρα καταφυγή τοις λαγωοίς».

Kαι ξέρετε ότι αυτή η Κυβέρνηση έχει πολλούς «λαγωούς» και ευχόμαστε να είναι πέτρα αυτή που θα τους καλύψει, γερή φωλιά, δηλαδή, γιατί ο λαός λέει και κάτι άλλο: «λαγός την φτέρην έσειεν». Η φτέρη είναι ένας ωραίος θάμνος, πλούσιος και δροσερός και πάει ο λαγός τρυπώνει και τρώει καλά ο καημένος, αλλά τον βλέπει από μακριά ο κυνηγός και ο κυνηγός εδώ είναι ο λαός και ξέρετε μετά τι γίνεται.

Ας τα αφήσουμε αυτά για να πούμε δυο πράγματα και για το παρόν νομοσχέδιο. Θέλω να κάνω δύο παρατηρήσεις. Τα νομοσχέδια που παρατηρώ σ’ αυτήν την επιτροπή αλλά και σε άλλες έχουν δύο συστατικά. Το πρώτο είναι η εξαπάτηση σε πάρα πολλά σημεία. Το δεύτερη συστατικό που είναι ακόμα χειρότερο είναι η υποχρεωτικότητα.

Οφείλω να πω ότι αυτό το νομοσχέδιο υποχρεωτικότητα αναφέρει μόνο στον φάκελο και μάλιστα η ποινή που βάζει δεν είναι πολύ άσχημη όπως ήταν στο προηγούμενο του κ. Πλεύρη –νομίζω- ο οποίος έλεγε: «αν δεν μπεις στον υποχρεωτικό γιατρό, τα φάρμακα θα τα πληρώνεις, σε κλινική δεν θα πας, στο νοσοκομείο αν πας αλίμονό σου».

Υποχρεωτικότητες είδαμε σ’ αυτήν την Κυβέρνηση και σ’ άλλο νομοσχέδιο που είχαμε την επίταξη, αλλά άρον άρον τον πήραν πίσω λόγω της γενικής κατακραυγής. Στην πανδημία είχαμε απίστευτες υποχρεωτικότητες. Έκαναν υποχρεωτικότητα οι άνθρωποι ό,τι τους κατέβαινε στο κεφάλι, εμβόλια, μάσκες, αποστάσεις, στο ενάμισι μέτρο κολλάς, όρθιος κολλάς, καθιστός κολλάς, sms ακόμα και για να βγάλουμε βόλτα τον σκύλο και lockdowns.

Τώρα έχουμε και άλλες υποχρεωτικότητες, πολύ ύποπτα νομοσχέδια που πρέπει να τα δείτε, αγαπητοί συνάδελφοι. Είναι οι υποχρεωτικές ψηφιακές ταυτότητες και ο υποχρεωτικός προσωπικός αριθμός, προσωπικός γιατρός, προσωπικός φάκελος υγείας. Την υποχρεωτικότητα όπου τη δει ένας πραγματικός δημοκράτης την καταστρατηγεί και την ελέγχει. Όλα τα άλλα είναι «να’ χαμε να λέγαμε» για τις δημοκρατίες τους.

Στους αντιρρησίες συνείδησης, στους μάρτυρες του Ιεχωβά, δίνουμε μια εναλλακτική, έναν τρόπο να κάνουν τη θητεία τους οι άνθρωποι όπως και στους μουσουλμάνους. Είπαμε ότι έχουν ευαισθησία και τους ελέγχει η συνείδησή τους για τα λιποσφαιρίδια τα χοίρεια που είχαν τα εμβόλια και τους σεβαστήκαμε. Τους ορθόδοξους χριστιανούς που είχαν πρόβλημα μερικοί με τα εμβόλια τα οποία προέρχονταν από κυτταρικές σειρές ανθρώπινες νεκρωθέντων εμβρύων γιατί δεν τους σεβαστήκατε; Και τώρα με τον ψηφιακό ολοκληρωτισμό μέσω των ψηφιακών ταυτοτήτων και του προσωπικού αριθμού και με τον ιατρικό φάκελο προωθείτε πάλι υποχρεωτικότητες.

Δεν σας εμπιστευόμαστε γιατί λέτε συνεχώς ψέματα. Στην αρχή ο Πρωθυπουργός έλεγε για τις ταυτότητες αυτές ότι δεν θα υπάρχουν τσιπάκια. Έρχεται ο κ. Κατσαφάδος σε ερώτησή μας και λέει υπάρχει τσιπάκι μάλιστα δύο τσιπάκια ένα RFID και ένα RFC.

Τώρα με τον προσωπικό αριθμό και την υποχρεωτικότητα -να σας πω και κάτι άλλο ως ορθόδοξος χριστιανός- θίγεται βάναυσα ο πολίτης –ακούστε το αυτό γιατί θα αντιδράσει ο κόσμος-, γιατί ο Έλληνας ορθόδοξος χριστιανός είναι προσωπικότητα έχει το «κατ’ εικόνα του Θεού». Είναι το μόνο ον στον πλανήτη που έχει προσωπικότητα και δεν είναι νούμερο, κυρία Αγαπηδάκη. Θέλετε να μας κάνετε νούμερα; Δεν θα γίνουμε νούμερα. Ο ορθόδοξος Έλληνας έχει προσωπικότητα, δηλαδή έχει όνομα, έχει επίθετο, έχει πατέρα, έχει μητέρα, έχει παιδιά, είναι πρόσωπο.

Βλέπω και τον Υπουργό εδώ, τον αγαπητό κ. Άδωνι Γεωργιάδη, που σε παλαιότερο βίντεο διερρήγνυε τα ιμάτιά του και έλεγε «εγώ ποτέ δεν πρόκειται να το κάνω γιατί σ’ αυτόν τον αριθμό, σ’ αυτήν την ταυτότητα θα συμπυκνωθούν το φορολογικό μητρώο, το ποινικό μητρώο, ο ιατρικός φάκελος, οι καταναλωτικές συνήθειες εγώ ποτέ δεν θα το πάρω». Να δω τι θα κάνετε εσείς που τα υποστηρίζατε αυτά με τόσο πάθος.

Εμείς θα καταψηφίσουμε το νομοσχέδιο για όλα αυτά που σας είπα. Εύχομαι καλή φώτιση σε όλους σας. Χαίρετε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Αγίου Δημητρίου.

Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής από τη Νέα Αριστερά κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κυρίες και κύριοι Υπουργοί, αγαπητοί συνάδελφοι, προτού ξεκινήσω την ομιλία μου θα ήθελα να πω ότι τα εμβόλια καλώς γίνονται. Ως μουσουλμάνος στο θρήσκευμα αλλά και ως οδοντίατρος θα ήθελα να το τονίσω αυτό για την προστασία της δημόσιας υγείας. Ειδικά τώρα που οι πανδημίες μάς χτυπάνε την πόρτα πρέπει να είμαστε πολύ τολμηροί έτσι ώστε να ξεκινούν περισσότερες δράσεις όσον αφορά την κάλυψη της δημόσιας υγείας.

Σε αυτό το νομοσχέδιο βλέπουμε την Κυβέρνηση απομονωμένη για ακόμη μια φορά να επιμένει στην ορθότητα των παρεμβάσεών της. Αντίθετα, τα επιχειρήματα που έχει αναπτύξει σύσσωμη η Αντιπολίτευση καταδεικνύουν ότι ουσιαστικά πρόκειται για ένα ακόμα νομοσχέδιο υποβάθμισης του δημόσιου συστήματος υγείας. Η Κυβέρνηση προσπαθεί να μας πείσει ότι όλα βαίνουν καλώς στο δημόσιο σύστημα υγείας και ότι η Αντιπολίτευση γκρινιάζει για λόγους κομματικής μικροπολιτικής. Η Νέα Δημοκρατία, δυστυχώς, κρίνει εξ ιδίων τα αλλότρια, καθώς είναι το κόμμα που διαχρονικά ακολουθεί την τακτική του λαϊκισμού και της κομματικής σκοπιμότητας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Κύριοι και κυρίες της Κυβέρνησης, παρουσιάζετε μια εξωραϊσμένη κατάσταση στο σύστημα υγείας σε σημείο που αναρωτιόμαστε αν αυτή η συζήτηση αφορά μια άλλη χώρα. Δεν έχετε πει κουβέντα για την αποτυχία του ν.4931/2022, για τον προσωπικό γιατρό, τον οποίον τώρα με άλλες στρεβλώσεις έρχεστε δήθεν να διορθώσετε. Δεν είπατε κουβέντα για τους πολίτες που αναγκάστηκαν να γραφτούν τυπικά σε έναν προσωπικό ιατρό οι περισσότεροι υπό την απειλή της αυξημένης συμμετοχής στο κόστος εξετάσεων και φαρμάκων και που πληρώνουν από την τσέπη τους όλες τις υπηρεσίες υγείας.

Οι παρεμβάσεις σας για τη μεγάλη μεταρρύθμιση στην πρωτοβάθμια φροντίδα υγείας έγιναν πριν από δυόμισι χρόνια και απέτυχαν αλλά θριαμβολογούσατε τότε. Έτσι έρχεστε τώρα κάτω από πιέσεις της Ευρωπαϊκής Ένωσης να «βαφτίσετε» προσωπικούς ιατρούς τους αγροτικούς γιατρούς και τους ειδικευόμενους και συνεχίζετε να θριαμβολογείτε. Από τα επιχειρήματα που έχουν αναπτύξει οι Βουλευτές της Νέας Δημοκρατίας προς υπεράσπιση, αυτό που εισπράττουμε είναι ότι αναιρείται η πενταετής ιατρική εξειδίκευση, απαξιώνεται ο κομβικός ρόλος του προσωπικού ιατρού και ευτελίζεται η πρωτοβάθμια φροντίδα υγείας.

Ακούσαμε χτες από τον Πρωθυπουργό ότι έχουν γίνει τριάντα χιλιάδες προσλήψεις στο ΕΣΥ και ότι προσεχώς θα γίνουν άλλες δέκα χιλιάδες και απορούμε πού έχουν πάει όλες αυτές οι προσλήψεις, γιατί ο Πανελλήνιος Ιατρικός Σύλλογος, που είναι φιλοκυβερνητικός, στην απόφαση της συνόδου στις 2 Οκτωβρίου του 2024 αποτιμά την κατάσταση στο ΕΣΥ προβληματική με αμφίβολη έως αρνητική προοπτική, καθώς οι πρόσφατες ρυθμίσεις ούτε ικανές να μεταρρυθμίσουν το σύστημα είναι άλλα ούτε και να το ενισχύσουν στον αναγκαίο βαθμό.

Η «αποψίλωση» του ΕΣΥ από υπηρετούντες ιατρούς προχωρά με ραγδαίους ρυθμούς παρά τα όσα ισχυρίζεστε. Όσοι παρακολουθούν τη «ΔΙΑΥΓΕΙΑ» του Υπουργείου Υγείας διαπιστώνουν ότι καθημερινά δημοσιεύονται παραιτήσεις ιατρών ΕΣΥ. Μάλιστα στις 11 Νοεμβρίου, προχτές, δημοσιεύτηκαν έξι παραιτήσεις γιατρών ΕΣΥ εκ των οποίων τρεις επιμελητές β΄, δύο διευθυντές και ένας επιμελητής α΄. Όταν όμως οι υγειονομικοί λένε ότι ζουν σε συνθήκες πολέμου χωρίς να υπάρχει πόλεμος, όταν τα «εντέλλεσθαι» «πέφτουν βροχή» για την κάλυψη κενών σε άλλες ειδικότητες και σε άλλες πόλεις, όταν οι συνθήκες υπερεφημέρευσης και υπερεργασίας δημιουργούν τις πλέον αποτρεπτικές συνθήκες πώς θα μείνουν στο σύστημα; Πώς να εκλάβουμε τους πανηγυρισμούς του Υπουργού επειδή για τις διακόσιες εβδομήντα θέσεις ιατρών ΕΣΥ που προκηρύχθηκαν υπάρχουν διακόσες εξήντα πέντε οριστικοποιημένες αιτήσεις και αυτό επιτεύχθηκε επειδή δόθηκαν από την Κυβέρνηση κίνητρα; Σοβαρά; Έχετε ξεχάσει; Εμείς θυμόμαστε ότι για κάθε θέση που προκηρυσσόταν στο ΕΣΥ υπήρχαν τουλάχιστον δέκα αιτήσεις.

Θα αναφερθώ και στα σοβαρότατα προβλήματα υγειονομικής περίθαλψης της ευρύτερης περιοχής της ανατολικής Μακεδονίας και Θράκης, η οποία περιλαμβάνει τόσο παραμεθόριες όσο και νησιωτικές περιοχές. Οι ιατρικοί σύλλογοι της Σάμου τα έχουν θέσει επανειλημμένως και έχουν ζητήσει συνάντηση με τον Υπουργό προκειμένου να εκθέσουν τα προβλήματα, με προεξέχον την άμεση και ταυτόχρονη προκήρυξη όλων των κενών οργανικών θέσεων σε πρωτοβάθμια και δευτεροβάθμια περίθαλψη καθώς είναι επισφαλής η λειτουργία κλινικών των νοσοκομείων και των κέντρων υγείας με γιατρούς που μετακινούνται εδώ και χρόνια για να καλύψουν τις ανάγκες και με ελλείψεις σε νοσηλευτικό, τεχνολογικό και διοικητικό προσωπικό.

Για την περιφέρειά μου, τη Ροδόπη, έχω καταθέσει και ερώτηση στο Υπουργείο Υγείας, σχετικά με τις τραγικές ελλείψεις στην πρωτοβάθμια φροντίδα υγείας. Περιφερειακά ιατρεία που λειτουργούν περιορισμένα και μόνο μία-δύο φορές την εβδομάδα, κυρίως, για τη συνταγογράφηση φαρμάκων, κέντρα υγείας που βρίσκονται αντιμέτωπα με δραματικές ελλείψεις σε ιατρικό και νοσηλευτικό προσωπικό, ανεπάρκεια σε χρηματοδότηση για τη συντήρηση ασθενοφόρων και έλλειψη οδηγών ασθενοφόρων.

Αποτέλεσμα των παραπάνω όμως είναι οι κάτοικοι να αναγκάζονται να διανύσουν πολλά χιλιόμετρα για να προσεγγίσουν τις πλησιέστερες δομές υγείας. Για την άμεση αντιμετώπιση ή διακομιδή ενός έκτακτου περιστατικού ούτε λόγος. Και δεν έχετε πλέον καμμία δικαιολογία για την κατάρρευση του δημόσιου συστήματος υγείας γιατί κυβερνάτε έξι χρόνια. Και αν από τις δημοσκοπήσεις της κοινής γνώμης προκύπτει σταθερά πως η βελτίωση του συστήματος υγείας αποτελεί μείζονα απαίτηση των πολιτών και ως επιλογή έρχεται αμέσως μετά το αίτημα αντιμετώπισης της ακρίβειας, είναι δικό σας κατόρθωμα.

Θα κλείσω με αναφορά στο θέμα της αντιμετώπισης παχυσαρκίας για την οποία ο Πρωθυπουργός ανέφερε τη σημασία της υγιεινής διατροφής και ότι είναι μεγαλύτερο το πρόβλημα στα φτωχά νοικοκυριά. Πράγματι αυτό ισχύει όπως και πολλά άλλα. Δυστυχώς για εσάς μόλις χτες δημοσιεύτηκαν τα στοιχεία του ΟΟΣΑ που χτυπάει καμπανάκι καθώς η Ελλάδα έχει τις χειρότερες επιδόσεις, ενώ καταγράφει τον τρίτο χειρότερο μισθό ανάμεσα σε τριάντα πέντε χώρες μετά το Μεξικό και την Κολομβία. Τι μας θυμίζει τώρα η Κολομβία;

Σύμφωνα, λοιπόν, με τον ΟΟΣΑ η χώρα μας καταγράφει τις χειρότερες επιδόσεις στα μισθολογικά όπως προκύπτει από την έκθεση για την ευζωία σε τριάντα τέσσερις χώρες μέλη του οργανισμού. Σε ειδική ανάλυση που γίνεται για έκτη φορά παρουσιάζει τα πιο πρόσφατα στοιχεία με βάση ογδόντα δείκτες ευημερίας ενώ επικεντρώνεται σε έντεκα διαστάσεις: εισόδημα και πλούτο, στέγαση, εργασία και ποιότητα απασχόλησης, υγεία, γνώση και δεξιότητες, ποιότητα περιβάλλοντος ή υποκειμενική ευημερία, ασφάλεια, ισορροπία επαγγελματικής και προσωπικής ζωής, κοινωνικές σχέσεις και συμμετοχή στα κοινά. Όσο και να φωνάζετε, όσο και να ομολογείτε, οι δείκτες είναι αμείλικτοι και καταδεικνύουν την αποτυχία σας στην ευημερία και προστασία των πολιτών. Και αυτό πλέον οι πολίτες το εισπράττουν και προκύπτει σε όλες τις δημοσκοπήσεις.

Καταψηφίζουμε το νομοσχέδιο. Το θεωρούμε επικίνδυνο και σας ζητάμε να το πάρετε πίσω. Για τη Νέα Αριστερά απόλυτη πολιτική προτεραιότητα είναι η αντιμετώπιση των ακάλυπτων υγειονομικών αναγκών και των ανισοτήτων στην υγεία μέσα από ένα ολοκληρωμένο ισχυρό και ποιοτικό σύστημα πρωτοβάθμιας φροντίδας υγείας το οποίο θα καλύπτει με καθολικότητα, ισότητα και ποιότητα τις σύγχρονες υγειονομικές ανάγκες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Φερχάτ.

Τον λόγο έχει η ειδική αγορήτρια της Ελληνικής Λύσης, κ. Μαρία Αθανασίου.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε, Υπουργέ, ξεκινώντας από την τροπολογία 271, το άρθρο 1 «Παράταση προθεσμιών οργανωτικών θεμάτων αρμοδιότητας Υπουργείου Κλιματικής Κρίσης και Πολιτικής Προστασίας», επισημαίνουμε ότι ναι μεν είναι αντιληπτή η ανάγκη στελέχωσης των νεοσύστατων υπηρεσιών στον φορέα υποδοχής μέχρι την έκδοση του οργανισμού του Υπουργείου Κλιματικής Κρίσης και Πολιτικής Προστασίας, ωστόσο το Υπουργείο Κλιματικής Κρίσης και Πολιτικής Προστασίας συστάθηκε ήδη τον Σεπτέμβριο του 2021, δηλαδή, πλέον των τριών ετών και ακόμα λειτουργεί χωρίς οργανισμό με μεταβατικές διατάξεις προσωρινής ισχύος.

Για το άρθρο 2, «Προαιρετική λειτουργία εμπορικών καταστημάτων και καταστημάτων παροχής υπηρεσιών στον καταναλωτή», πριν γίνει υποχρεωτικό και αυτό, η Ελληνική Λύση θεωρεί κατ’ αρχάς ότι την Κυριακή, μέρα αφιερωμένη στον Κύριο, θα έπρεπε να είμαστε αποδεσμευμένοι και απερίσπαστοι από βιοτικά ζητήματα τα οποία μπορούμε να διευθετήσουμε τις άλλες μέρες. Όμως μιας και τίθεται προς επεξεργασία το άρθρο αυτό επισημαίνουμε ότι αιτία της μειωμένης κίνησης δεν είναι ότι τα καταστήματα είναι κλειστά την Κυριακή αλλά διότι η αγοραστική δύναμη των πολιτών είναι ασθενής. Ας φροντίσει, λοιπόν, η Κυβέρνηση να ενισχύσει το οικογενειακό βαλάντιο προκειμένου οι πολίτες να μπορούν να αντεπεξέρχονται στα πάγια έξοδά τους πρώτα και κατόπιν να αποκτήσουν και αγοραστική δύναμη. Και είμαστε βέβαιοι ότι δεν θα χρειαστεί να είναι τα καταστήματα ανοιχτά τις Κυριακές. Προς το παρόν το να είναι τα καταστήματα ανοιχτά μάλλον προσθέτει αυξημένο κόστος στους εμπόρους χωρίς κανένα αντισταθμιστικό όφελος.

Το άρθρο 3 «Θητεία των οργάνων διοίκησης του δημοσίου τομέα» αποτελεί μέτρο προσωρινού χαρακτήρα το οποίο καταδεικνύει την τεράστια κωλυσιεργία της δημόσιας διοίκησης και την κυβερνητική αδυναμία να εφαρμόσει τις διατάξεις που η ίδια ψηφίζει. Εν προκειμένω, για περισσότερο από ένα χρόνο δεν έχει εφαρμοστεί η κείμενη νομοθεσία για την κάλυψη των θέσεων διοίκησης των δημοσίων φορέων. Η Κυβέρνηση, λοιπόν, κινείται παρατείνοντας θητείες και μάλιστα προβαίνει σε αόριστες παρατάσεις προσωρινών θητειών ή θητειών που έχουν λήξει προ πολλού χωρίς με αυτό τον τρόπο να καλύπτει ανάγκες και πολύ περισσότερο χωρίς να εξυπηρετεί την ανάπτυξη και τη σταθερότητα του δημοσίου τομέα.

Ως προς τη δεύτερη τροπολογία επισημαίνουμε ότι στα δύο πρώτα άρθρα η Ελληνική Λύση θεωρεί ότι απώτερος σκοπός της Κυβέρνησης για τη μείωση του ΦΠΑ στις δημόσιες συμβάσεις και τα ιδιωτικά νοσοκομεία στα οποία θα γίνονται οι καθυστερημένες επεμβάσεις στις λίστες ασθενών δεν είναι το δημόσιο συμφέρον και η ευημερία των πολιτών, αλλά ουσιαστικά η διευκόλυνση των ιδιωτικών συμφερόντων στο πλαίσιο της ιδιωτικοποίησης και της τήρησης ιδιωτικών υποχρεώσεων εκ μέρους κυβερνητικών στελεχών. Πιο συγκεκριμένα στο άρθρο 1 με τίτλο «Διαδικασία υπαγωγής δημοσίων συμβάσεων αρμοδιότητας Υπουργείου Υγείας με συντελεστή φόρου προστιθέμενης αξίας» επισημαίνουμε ότι η Κυβέρνηση επιλέγει να μειώσει τον ΦΠΑ στις δημόσιες συμβάσεις διευκολύνοντας κατ’ αυτόν τον τρόπο τους φίλους της εργολήπτες. Επί παραδείγματι, στις δημόσιες συμβάσεις-προμήθειες προϊόντων ιατρικού εξοπλισμού, συσκευών, βοηθημάτων κ.λπ. των οποίων η χρηματική αξία υπερβαίνει το 1.000.000 ευρώ η Κυβέρνηση είναι πρόθυμη μέσω απόφασης διοικητή της ΑΑΔΕ να μειώνει τους συντελεστές ΦΠΑ κατά περίπτωση με την πρόφαση της διασφάλισης των δημόσιων εσόδων. Αντιθέτως την ίδια στιγμή η Κυβέρνηση διατηρεί τον ΦΠΑ αμείωτο σε προϊόντα πρώτης ανάγκης παρά τις επανειλημμένες διαμαρτυρίες μας. Και τούτο αποβαίνει σε βάρος της αγοραστικής δύναμης των πολιτών οι οποίοι πλέον δυσκολεύονται να αντεπεξέλθουν ακόμα και σε βασικές τους ανάγκες της καθημερινής ζωής.

Στο άρθρο 2, «Υλοποίηση προγράμματος και διενέργεια εκκρεμών χειρουργικών επεμβάσεων και άλλων επεμβατικών πράξεων που διενεργούνται πέραν του τακτικού ωραρίου λειτουργίας των νοσοκομείων του ΕΣΥ» θεωρούμε ότι τελικώς κερδισμένοι θα βγουν πάλι οι ιδιώτες οι οποίοι θα αναλάβουν το εγχείρημα και οι κλινικές στις οποίες θα λαμβάνουν χώρα τα χειρουργεία, καθώς η επιχορήγηση θα αποτελεί ένα επιπρόσθετο έσοδο για αυτές. Η Ελληνική Λύση εκφράζει τις αμφιβολίες της ως προς το αν θα επιλέγονται δημόσια νοσοκομεία για να διενεργούν τέτοιου είδους χειρουργικές επεμβάσεις. Η Κυβέρνηση διατείνεται ανακριβώς ότι οι ανάγκες και οι ελλείψεις στο ιατρικό νοσηλευτικό προσωπικό δημιουργήθηκαν δήθεν την περίοδο της πανδημίας αποκρύπτοντας τη σκληρή πραγματικότητα που είναι η απαξίωση του ιατρικού και νοσηλευτικού κλάδου, στην οποία τους οδήγησε η κυβερνητική πολιτική και οι συνειδητές κυβερνητικές επιλογές. Γι’ αυτό και οι άγονοι διαγωνισμοί πρόσληψης γιατρών στα δημόσια νοσοκομεία. Γι’ αυτό και οι μαζικές παραιτήσεις γιατρών από το ΕΣΥ στην πιο παραγωγική ηλικία τους. Γι’ αυτό και η μαζική φυγή δεκάδων χιλιάδων γιατρών στο εξωτερικό οι οποίοι δεν ανέχονται τον εξευτελισμό και την εξουθένωση στην οποία τους υποβάλλει συστηματικά και συνειδητά η Κυβέρνησή σας. Θα μπορούσε, λοιπόν, το Υπουργείο Υγείας να χρησιμοποιήσει την προβλεπόμενη επιχορήγηση για το εν λόγω πρόγραμμα προκειμένου να προσελκύσει και να επαναφέρει στην Ελλάδα τους νέους γιατρούς και νοσηλευτές που έχουν εγκαταλείψει την Ελλάδα προσφέροντας τις υπηρεσίες τους στο εξωτερικό.

Κλείνοντας, η Αυστραλία και ο Καναδάς, κύριοι Υπουργοί, έχουν αξιόλογη πρωτοβάθμια φροντίδα υγείας. Φέρτε, λοιπόν, εκπαιδευτές για να μας δώσουν τις απαιτούμενες κατευθύνσεις, δηλαδή, τα φώτα τους. Η Ελληνική Λύση πολλές φορές έχει καταθέσει συγκεκριμένες προτάσεις για το ζήτημα. Δυστυχώς, η Κυβέρνησή σας κωφεύει και μας αγνοεί.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ Αθανασίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» τριάντα δύο μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Αγίου Δημητρίου (Γ΄ Τμήμα).

Η Βουλή σας καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Να καλέσω στο Βήμα τον ειδικό αγορητή του Κομμουνιστικού Κόμματος Ελλάδας και αντιπρόεδρο της Βουλής, κ. Γεώργιο Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ολοκληρώνεται η συζήτηση και αυτού του νομοσχεδίου. Νομίζω ότι η κοινοβουλευτική μας ομάδα ξεκάθαρα στην επιτροπή, χθες στη συζήτηση και σήμερα, έδωσε τις βασικές στρατηγικές κατευθύνσεις αυτού του νομοσχεδίου, τις πολιτικές που ξεδιπλώνονται και τον ρόλο που θα διαδραματίσουν οι ρυθμίσεις του νομοσχεδίου, συγκεκριμένα οι ρυθμίσεις που αφορούν τον προσωπικό γιατρό.

Όμως, για μια ακόμη φορά, αυτό που θέλουμε να τονίσουμε είναι ότι και από αυτό το νομοσχέδιο λείπει, απουσιάζει, ουσιαστικά ο κύριος προσανατολισμός της πρωτοβάθμιας φροντίδας υγείας που πρέπει να είναι η πρόληψη, για καθολική κάλυψη των σύγχρονων και διαρκώς μεταβαλλόμενων λαϊκών αναγκών, για πρωτογενή πρόληψη, αγωγή και προαγωγή της υγείας, η αντιμετώπιση των κοινωνικών παραγόντων ως καθοριστικών που σχετίζονται με την εμφάνιση των ασθενειών, τη βελτίωση των συνθηκών εργασίας, κατοικίας, εκπαίδευσης, άθλησης, διατροφής, δημόσιας υγείας και συνολικότερα της ανύψωσης του βιοτικού επιπέδου του λαού μας.

Ουσιαστικά ο προσανατολισμός συνεχίζει να είναι στους ασθενείς και όχι στους υγιείς. Έτσι ήταν διαχρονικά εξάλλου, ακολουθώντας ακριβώς τις κατευθύνσεις της Ευρωπαϊκής Ένωσης για περιορισμό σε ορισμένες υποτυπώδεις δωρεάν εξετάσεις ιατρικές, εργαστηριακές, διαγνωστικές, όπως και σε προγράμματα ενημέρωσης, καμπάνιας και συμβουλές. Στηρίζονται, δηλαδή, στην πολιτική ενίσχυση της ατομικής ευθύνης για τη λήψη των μέτρων που σχετίζονται με τα θέματα της πρόληψης.

Μπορεί να το ακούσαμε, το είπε και ο Πρωθυπουργός χθες, το ακούμε και όλο το προηγούμενο διάστημα, αλλά όσες συμβουλές και να δώσει ο προσωπικός γιατρός -το είπαμε και στην επιτροπή- για παράδειγμα στο ζήτημα της σωστής διατροφής ή και της άσκησης και της γυμναστικής, ποια είναι η πρακτική αξία για τον άνεργο, τον εργαζόμενο των 500, 600, 800, 1000, 1200 ευρώ και πάει λέγοντας, όταν στερείται -και δεν χρειάζεται να το εξειδικεύσουμε αυτό, άσε που δεν έχουμε και τον χρόνο- η οικογένεια σήμερα βασικά αγαθά στη διατροφή της, αλλά και για να ασκηθεί. Και για να ασκηθεί, αν βρει υποδομές -ξέρουμε όλοι τι συμβαίνει στα αστικά κέντρα και όχι μόνο- κατά κανόνα θα πρέπει να πληρώσει.

Επομένως, η ρύθμιση για τον προσωπικό γιατρό με τον οποίο θα πρέπει να συνδεθούν όλοι από μια πανσπερμία δομών, φορέων κ.λπ., δημόσιας ή ιδιωτικής πρωτοβάθμιας φροντίδας υγείας, αφ’ ενός υπονομεύει τον ενιαίο και επιτελικό χαρακτήρα που πρέπει να έχει το σύστημα υγείας, συνολικότερα, σε όλα τα επίπεδα και αφ’ ετέρου, μόνο ως εμπαιγμός ακούγεται ο ισχυρισμός πως θα παρέχονται υπηρεσίες πρόληψης, προαγωγής της υγείας, στην οικογένεια, στα σχολεία, στους χώρους δουλειάς -έτσι αναφέρεται- στους χρόνιους και ψυχικά πάσχοντες και άλλους, όταν πλέον η δημόσια πρωτοβάθμια φροντίδα υγείας είναι ανύπαρκτη -υπό διάλυση- με τεράστιες ελλείψεις σε προσωπικό όλων των αναγκαίων ειδικοτήτων και κλάδων υγειονομικών και παράλληλα στον αναγκαίο εξοπλισμό.

Έτσι, λοιπόν, γιατί το ακούσαμε επανειλημμένως κατά τη διάρκεια της συζήτησης του νομοσχεδίου, η καθολικότητα, η ισότιμη πρόσβαση, που προπαγανδιστικά ισχυρίζεται και η Κυβέρνηση ότι εξασφαλίζει το νομοσχέδιο, σημαίνει πως καθολικά και ισότιμα τα λαϊκά στρώματα, ναι, θα έχουν δωρεάν, ελάχιστες όμως, και ανεπαρκείς υπηρεσίες πρωτοβάθμιας φροντίδας υγείας.

Αντίστοιχα, το ζήτημα που προβάλλεται περί ελεύθερης επιλογής -ελευθερία, λέει, επιλογής γιατρού- στην ουσία έρχεται να συγκαλύψει το πρόβλημα, αφού ελεύθερη επιλογή ουσιαστικά δεν υπάρχει και σήμερα, διότι αυτή καθορίζεται από την τσέπη του καθενός, από τη δυνατότητά του αν έχει να πληρώνει ή όχι.

Και βέβαια επαναφέρω ένα ερώτημα που είχαμε βάλει και στην επιτροπή και απάντηση δεν πήραμε, φυσικά. Με ποιο επιστημονικό κριτήριο ο ασθενής θα επιλέξει τον κατάλληλο γιατρό; Γιατί γνωρίζουμε πολύ καλά -και γνωρίζετε- ότι η αντιμετώπιση ενός ασθενούς, ακόμα και με χρόνιο πρόβλημα, απαιτεί ή όχι για παράδειγμα τη συλλογική αντιμετώπιση από διεπιστημονική ομάδα γιατρών διαφορετικών ειδικοτήτων και αυτό αφορά φυσικά όλα τα ζητήματα της πρόληψης, της θεραπείας, της αποκατάστασης γεγονός, όμως, που απαιτεί δομές. Εμείς θέλουμε δημόσιες δομές, επαρκώς ελεγχόμενες, λειτουργία με κριτήριο τις ανάγκες του ασθενούς και οπωσδήποτε χωρίς τις συνθήκες του ανταγωνισμού και του κέρδους.

Όμως, αυτό που καθορίζει την έκταση και τη συχνότητα των υπηρεσιών πρωτοβάθμιας φροντίδας υγείας -που ήταν και πριν φυσικά και είναι και τώρα- ποιο είναι; Ο κανονισμός παροχών του ΕΟΠΥΥ. Συνεπώς, ελεύθεροι είναι οι ασθενείς, μπορούν να πάνε στον όποιο γιατρό, αλλά αυτό δεν σημαίνει ότι θα αναγνωρίζεται και η δαπάνη από τον ΕΟΠΥΥ. Και από τη στιγμή που ο θεσμός του προσωπικού γιατρού συνδέεται με όρους περιορισμού του κόστους των ασθενών, χάνει το αναγκαίο και χρήσιμο περιεχόμενο που έχει.

Και φυσικά, επαναλαμβάνουμε, ότι αυτός ο θεσμός μπορεί να λειτουργήσει ουσιαστικά υπέρ του λαού, μέσα από ένα ανεπτυγμένο, στελεχωμένο, εξοπλισμένο, κρατικό σύστημα πρωτοβάθμιας φροντίδας υγείας -κέντρα υγείας κ.λπ.- που θα έχει, όμως, ως κριτήριο την έγκαιρη, ασφαλή και αποτελεσματική αντιμετώπιση των λαϊκών αναγκών στην υγεία. Απολύτως δωρεάν και φυσικά σε όλα τα επίπεδα του κρατικού συστήματος υγείας.

Αναφορικά με τις δύο τροπολογίες: Την τροπολογία 271 θα την καταψηφίσουμε. Θα καταψηφίζαμε και ξεχωριστά τα άρθρα αν ήταν χώρια. Και θα αναφερθώ στο άρθρο 1. Εδώ τι γίνεται στην ουσία; Είναι οι παρατάσεις αποσπάσεων και οικονομικών δεδομένων κ.λπ. του Υπουργείου Πολιτικής Προστασίας. Εδώ μιλάμε για μια απαράδεκτη κατάσταση και στην ουσία, μέσω του άρθρου αυτού της τροπολογίας, διαιωνίζεται αυτή η απαράδεκτη κατάσταση και η Κυβέρνηση φαίνεται ότι δεν έχει πάρει εδώ και έναν χρόνο περίπου κανένα μάθημα από τις καταστροφές, αλλά συνεχίζει με την αντίληψη και πολιτική του κόστους–οφέλους και συνεχίζει χωρίς την αναγκαία οργάνωση και στελέχωση του κρατικού μηχανισμού.

Αντίστοιχα, το άρθρο 2 της συγκεκριμένης τροπολογίας, που αφορά την κυριακάτικη αργία, θα το καταψηφίζαμε, όπως και το τρίτο άρθρο. Άρα, συνολικά την τροπολογία 271 την καταψηφίζουμε.

Κύριε Πρόεδρε, εν τάχει -και κλείνω με αυτό, ευχαριστώ για την ανοχή- στην τροπολογία 272 θα ψηφίσουμε «παρών» στο σύνολο. Να κάνω μια αναφορά μόνο για το άρθρο 2, που αφορά στα χειρουργεία.

Πρόκειται, κατά τη γνώμη μας, φυσικά –και το γνωρίζαμε εξάλλου από τους προηγούμενους μήνες με την ανακοίνωσή του- για ένα προπαγανδιστικό περιτύλιγμα επιχορηγούμενων απογευματινών χειρουργείων για να ωραιοποιηθεί ακριβώς αυτό, το αντιλαϊκό μέτρο των επί πληρωμή απογευματινών χειρουργείων από τους ασθενείς και φυσικά στο πλαίσιο της επέκτασης της επιχειρηματικής δράσης των δημόσιων νοσοκομείων.

Έτσι λοιπόν το κριτήριο, για παράδειγμα, των τεσσάρων μηνών και άνω της αναμονής στις λίστες, συνοδεύεται και από άλλα γενικά κριτήρια που δεν προσδιορίζονται για την ένταξη των ασθενών στο πρόγραμμα αυτό, το οποίο είναι περιορισμένο και ληξιπρόθεσμο, μέχρι να εξαντληθεί το συνολικό ύψος της χρηματοδότησης. Και παράλληλα φυσικά, με αυτό το πρόγραμμα, θα συνεχίσει να εφαρμόζεται το μέτρο των πληρωμών των περισσότερων ασθενών στα απογευματινά χειρουργεία -έτσι είναι- και φυσικά όλων των ασθενών μετά τη λήξη αυτού του προγράμματος.

Εμείς το έχουμε πει επανειλημμένως και το προηγούμενο διάστημα και με ερωτήσεις και ασκώντας κοινοβουλευτικό έλεγχο, πέρα από τα ζητήματα της επιχειρηματικής δράσης και την κατάργηση της επιχειρηματικής δράσης των δημόσιων νοσοκομείων, ζητούσαμε και ζητούμε τη λήψη όλων των απαραίτητων μέτρων για την πλήρη λειτουργία όλων των χειρουργικών αιθουσών, τραπεζών κ.λπ. στα νοσοκομεία. Το ξέρετε πολύ καλά ότι περίπου το 50% σε όλη την επικράτεια είναι κλειστά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω, κλείνω.

Στη Λάρισα στο Πανεπιστημιακό Νοσοκομείο από τις δώδεκα χειρουργικές αίθουσες -χρόνια τώρα, δεν είναι τωρινό φαινόμενο- λειτουργούν οι μισές, οι έξι. Και ερώτηση έχουμε κάνει, αλλά απάντηση δεν έχουμε πάρει. Πάρτε προσωπικό. Αυτή είναι η αιτία που δεν λειτουργούν. Πρέπει να υπάρχει περισσότερο νοσηλευτικό προσωπικό και προφανώς η αντίστοιχη υποστήριξη μετεγχειρητικά σε τμήματα ανάνηψης ή ενδεχομένως και κρεβάτια εντατικής θεραπείας. Να, λοιπόν, πώς λύνονται ή θα λύνονταν τα προβλήματά με τις λίστες, που με την πολιτική σας -και εσείς όπως και οι προηγούμενες κυβερνήσεις- δημιουργήσατε τις λίστες, ακριβώς λόγω της υπολειτουργίας των δημόσιων νοσοκομείων, τον περιορισμό των αιθουσών και πάει λέγοντας.

Βέβαια, έστω και με αυτήν τη διαδικασία, με το ότι κάποιοι από τους ασθενείς θα έχουν τη δυνατότητα να χειρουργηθούν, οδηγούμαστε να ψηφίσουμε «παρών» και συνολικά στην τροπολογία αυτήν την 272.

Και κλείνω, κύριε Πρόεδρε, με το εξής ερώτημα προς τον Υπουργό -επειδή δεν τον ακούσαμε χθες- θεωρούμε ότι η τροπολογία που κατέθεσε το Κομμουνιστικό Κόμμα Ελλάδας για τους εποχικούς πυροσβέστες, γίνεται δεκτή. Γιατί δεν ακούσαμε να λέει ότι δεν την κάνει δεκτή. Άρα, θεωρείται μάλλον δεκτή. Έτσι δεν είναι;

Λοιπόν, περιμένουμε από τον Υπουργό να απαντήσει και να πει ότι δεν την κάνει δεκτή για παράδειγμα. Αυτό νομίζω επιτάσσει και η διαδικασία η κοινοβουλευτική.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Να υπενθυμίσω μόνο και να παρακαλέσω, αν είναι δυνατόν, να προσεγγίζουμε τον χρόνο, διότι στις 12.30΄ υπάρχει ειδική ημερήσια διάταξη. Αυτή η παρατήρηση ισχύει για όλους όσους θα ακολουθήσουν και μέχρι και τους Υπουργούς. Παράκληση θερμή, λοιπόν, αυτή.

Και να καλέσω στο Βήμα τον ειδικό αγορητή του ΠΑΣΟΚ - Κινήματος Αλλαγής, τον κ. Ιωάννη Τσίμαρη.

**ΙΩΑΝΝΗΣ ΤΣΙΜΑΡΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, κατά τη διάρκεια της συζήτησης του νομοσχεδίου πολλά ακούστηκαν στην Εθνική Αντιπροσωπεία. Οι τοξικότητες δεν έχουν θέση στην κοινοβουλευτική διαδικασία, αν επιθυμούμε να υπηρετούμε τον ελληνικό λαό καθώς πρέπει και οφείλουμε.

Όσον αφορά τα άρθρα, θέλω να πω ότι σε αρκετά είμαστε θετικοί. Ένα από αυτά είναι το άρθρο 36, όπου ανοίγει ο δρόμος για την επέκταση του τμήματος επειγόντων περιστατικών του Πανεπιστημιακού Νοσοκομείου Ιωαννίνων και επιτυγχάνει με αυτόν τον τρόπο τη ρύθμιση των αλλαγών των όρων δόμησης. Ευελπιστούμε να ολοκληρωθεί εντός των δεκατεσσάρων μηνών που είναι το χρονοδιάγραμμα, γιατί πραγματικά είναι αναγκαίο για όλη τη βορειοδυτική και όχι μόνο Ελλάδα.

Όσον αφορά το άρθρο 37 για το «ΝΙΜΙΤΣ», τα έχετε ακούσει, το καταψηφίζουμε. Δεν έγινε διαβούλευση και με αυτό τον τρόπο δεν υπάρχει μία αιτιολογία γι’ αυτές τις αλλαγές. Υπάρχει φόβος ότι υπάρχει πρόθεση να ενταχθεί το «ΝΙΜΙΤΣ» στο ΕΣΥ χωρίς να υπάρχει διαβούλευση με τους ενδιαφερόμενους.

Όσον αφορά τις τροπολογίες, την τροπολογία 271/23 θα την καταψηφίσουμε, γιατί σε ένα τόσο σημαντικό Υπουργείο και με δεδομένες τις πάγιες ανάγκες, αυτές καλύπτονται με μεταφερόμενους υπαλλήλους, αποσπάσεις και μετακινήσεις, με αποτέλεσμα να μη λειτουργεί καλά και δίνετε ακόμα μία παράταση.

Στο άρθρο 2, έχουμε εκφραστεί και στην Ολομέλεια επ’ αυτού, είμαστε αντίθετοι.

Το ίδιο και στο άρθρο 3 γιατί θεωρούμε ότι είναι φωτογραφικό.

Τώρα όσον αφορά την τροπολογία 272/24, στο άρθρο 1, στην παράγραφο 2α γράφετε ότι στο Υπουργείο Υγείας δύναται να ορίζονται και άλλα αγαθά και υπηρεσίες υγειονομικού χαρακτήρα. Υπηρεσίες να υπόκεινται στη μείωση του ΦΠΑ; Δεν το έχω υπ’ όψιν μου.

Όσον αφορά στα απογευματινά χειρουργεία μας κατηγορείτε ότι είμαστε αντίθετοι στα απογευματινά χειρουργεία. Κύριε Υπουργέ, εμείς διαφωνούμε και είχαμε πει όχι τώρα, σε αυτό το σύστημα υγείας που είναι υποστελεχωμένο και όχι με τον τρόπο που τα έχετε φέρει, απελευθερωμένες όλες οι επεμβάσεις και με τον τρόπο που γίνεται η όλη διαδικασία. Εμείς θέλαμε μικρές επεμβάσεις και μεσαίες επεμβάσεις και όχι καρκίνους.

Το θέμα είναι με τις ρυθμίσεις που φέρατε, μετά την εκκαθάριση λίστας δεν μας έχετε πει πρώτον, αν έχει μειωθεί η λίστα, αν δηλαδή με τα απογευματινά χειρουργεία καταφέραμε και η λίστα συνεχώς μειώνεται εφόσον έχει γίνει η εκκαθάριση, αν σταθεροποιείται ή αυξάνει. Αυτό είναι το ένα ερώτημα.

Το δεύτερο είναι πόσες πρωινές χειρουργικές αίθουσες ανοίξατε στο ΕΣΥ; Γιατί αυτό είναι το ζητούμενο. Για να μπορεί κάποιος να χειρουργηθεί δωρεάν θέλουμε πρωινές αίθουσες.

Τρίτον. Αυτά τα χρήματα, όπως να ανακατευθύνονται, ποιος αποφασίζει ποιος ασθενής από τη λίστα θα μπαίνει; Γιατί ξέρετε οι κατηγορίες των λιστών έχουν μεγάλες αποκλίσεις. Αυτό είναι το ερώτημα. Δεν έχουμε πρόσβαση στη λίστα εμείς να δούμε πώς είναι η λίστα. Το ερώτημα είναι ποιος θα αποφασίζει και με τι κριτήρια. Εκεί είναι ένα πάρα πολύ μεγάλο ερώτημα.

Επίσης, ποιες επεμβάσεις θα τοποθετηθούν; Σε αυτό δεν υπάρχει πληροφόρηση. Θα γίνει ανακατανομή ανά ειδικότητα; Θα πηγαίνει όποια ειδικότητα έχει κρίση; Σε αυτή την τροπολογία θα πούμε «παρών».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχω μακρηγορήσει αλλά έχω κι άλλα να πω.

Όσον αφορά τις προτάσεις μας, δεν έχουμε ακούσει αν τις υιοθετείτε. Έχουμε καταθέσει προτάσεις οι οποίες έχουν ως στόχο να υπάρχει δέσμευση σε αυτό που πρέπει να εκπροσωπεί ένα σύστημα υγείας, δηλαδή την καθολική και ισότιμη πρόσβαση που δεν τα πετυχαίνουμε σε ίδιες υπηρεσίες υγείας. Δεν το πετυχαίνουμε αυτό βάζοντας τους αγροτικούς.

Και το άλλο είναι να μην πληρώνει ο ασθενής όταν συμμετέχει σε ένα σύστημα, το οποίο γίνεται με τους ιδιώτες γιατρούς οι οποίοι δεν συμμετέχουν στον ΕΟΠΥΥ με κάποια σύμβαση. Έχουμε πει με την τροπολογία μας ότι αν δεν φταίει οι ασθενείς γιατί στην περιοχή του δεν βρίσκει γιατρό του δημόσιου συστήματος, θα πρέπει να αποζημιώνεται ο ασθενής με βάση το τι στοιχίζει στο κράτος αν θα πήγαινε με σύμβαση στον ΕΟΠΥΥ.

Έχουμε βάλει τις κόκκινες γραμμές μας όσον αφορά τους αγροτικούς. Ο τρόπος που νομοθετείτε είναι πρωτοφανής. Δεν υπάρχει πουθενά παγκοσμίως ειδικευόμενος να του δίνεται ισότιμη αναγνώριση. Άλλο εκτελώ λόγω αναγκών, δεν έχει μπει στο νομοσχέδιο, και άλλο να είναι ισότιμη η πρόσβαση σε δυνατότητες που έχει ειδικώς. Ενώ ξέρουμε καλά ότι οι αγροτικοί αυτή τη στιγμή έχουν συγκεκριμένους περιορισμούς σε πολλά θέματα. Αυτό είναι ανατρεπτικό. Έχουμε βάλει και γεωγραφικούς προορισμούς για να μην ανατραπεί η κατανομή ανά την Ελλάδα.

Φυσικά, πάμε πάλι για τις ειδικότητες. Στο προηγούμενο νομοσχέδιο λέγατε άλλες ειδικότητες. Εμείς θέλουμε συγκεκριμένα. Τις ορίσατε με ΚΥΑ. Εμείς θέλουμε να λέει ειδικότητες παθολογίας. Τις βγάλατε. Θεωρούμε ότι δεν διαπραγματευτήκατε σωστά γιατί βάλατε μέσα τους παιδιάτρους, άρα μπορούσατε να τις βάλετε. Απλά δεν τις πιστεύετε. Και δεν αλλάζουμε άποψη γι’ αυτό. Δεν τις πιστεύετε.

Για εμάς στο ΠΑΣΟΚ το επίκεντρο του συστήματος πρέπει να είναι ο ίδιος ο ασθενής και πιστεύουμε ότι ο άξονας νομοθέτησης πρέπει να είναι η πρόσβαση, να συνδέεται με τις ανάγκες της υγείας και όχι με την ικανότητα πληρωμής. Θα πρέπει να έχει καθολικότητα και να υπάρχει ισοτιμία. Με τον τρόπο αυτό που το κάνετε ναρκοθετείτε την εμπιστοσύνη των πολιτών στον θεσμό που είναι και απαραίτητη προϋπόθεση για την επιτυχία του. Αυτό πρέπει να είναι η αρχή του συστήματος υγείας, ισότιμη, καθολική πρόσβαση, με βάση την ανάγκη. Κι αυτό εδώ, λυπάμαι πολύ, δεν επιτυγχάνεται. Καταψηφίζουμε επί της αρχής.

(Χειροκροτήματα από την πτέρυγα του ΠΑΣΟΚ–Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Τσίμαρη.

Να καλέσω τώρα στο Βήμα τον εισηγητή του ΣΥΡΙΖΑ - Προοδευτική Συμμαχία κ. Ανδρέα Παναγιωτόπουλο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, ως υπηρετών το σύστημα υγείας και μάλιστα την πρωτοβάθμια για πάρα πολλά χρόνια, προσπαθώ σήμερα να τα συνδυάσω και αναπολώ το παρελθόν να δω πώς ήταν τότε και σήμερα με την εξέλιξη της τεχνολογίας, της επιστήμης, της κοινωνίας εάν είμαστε καλύτερα. Σαφώς δεν είμαστε καλύτερα.

Είχα ακούσει, όμως, την κυρία Αναπληρώτρια Υπουργό να λέει ότι «έρχεται μια μεγάλη μεταρρύθμιση στην πρωτοβάθμια φροντίδα υγείας, η οποία θα αλλάξει τον χάρτη της χώρας, θα αλλάξει τα δεδομένα, θα αλλάξει την πρόσβαση αυτού του λαού στην πρωτοβάθμια φροντίδα υγείας». Το πίστεψα κι εγώ καλοπροαίρετα και προσπαθώ τώρα να καταλάβω ποια είναι η καλυτέρευση η οποία έρχεται.

Ξαφνιάστηκε η κυρία Υπουργός προχτές όταν είπα ότι φτάσαμε να αναπολούμε το σύστημα της πάλαι ποτέ κοινωνικής ασφάλισης. Ξαφνιαστήκατε. Ξαφνιάζομαι κι εγώ, είναι γεγονός. Διότι σκεπτόμενος τώρα πριν ανέβω στο Βήμα ότι ήμουνα σε ένα κέντρο υγείας σε μια δομή της πρωτοβάθμιας φροντίδας της πρώην κοινωνικής ασφάλισης, τα παλιά ιατρεία του ΙΚΑ η οποία ξέρετε τι είχε; Είχε διακόσιους είκοσι ιατρούς όλων των ειδικοτήτων. Ξέρετε τι άλλο είχε; Είχε τμήμα οδοντοτεχνικό με επτά οδοντοτεχνίτες και τέσσερις οδοντιάτρους που ασχολούνταν με αυτό και με άλλους δώδεκα οδοντίατρους που κάνανε πάλι αυτή τη φροντίδα. Είχε φυσιοθεραπευτήριο. Είχε μονάδα μητέρας, παιδιού και οικογένειας. Είχε παιδοψυχιατρικό τμήμα. Είχε μαγνητικό τομογράφο. Όπως τ’ ακούτε. Είχε μαστογράφο. Είχε οστική πυκνότητα. Είχε υπερήχους. Είχε ακτινολόγους. Είχε όλα αυτά που ακούτε.

Τι έχει σήμερα; Για να δούμε την καλυτέρευση, κύριε Υπουργέ, που προτείνετε. Τίποτα δεν έχει απ’ αυτά. Έχει εξήντα γιατρούς οι οποίοι τρέχουν να βγάλουν πέρα τα ραντεβού καθημερινά. Όλα τα άλλα συρρικνώνονται ολοταχώς.

Φεύγουν με σύνταξη, δεν αναπληρώνεται κανένας και συνεχώς γεμίζουμε κενά. Και έρχεται η κυρία Υπουργός να πει ότι φέρνουμε μεταρρύθμιση. Μάλιστα. Ποια είναι η μεταρρύθμιση που φέρνουμε σήμερα; Βαφτίζουμε τους αγροτικούς γιατρούς και τους ανειδίκευτους, προσωπικούς γιατρούς. Να κάνουν τι; Τι θα κάνουν; Θα περάσουν ονόματα μέσα στο σύστημα και ΑΜΚΑ, γιατί δεν πρόκειται να κάνουν τίποτα άλλο, τα οποία θα τα παραδώσουν στον επόμενο που θα έρθει, «πάρε τα», να τα δει, μέχρι να τα δει θα φύγει και εκείνος και ούτω καθεξής. Αυτή είναι η προσέγγιση που κάνετε στην πρωτοβάθμια φροντίδα υγείας; Έτσι αντιλαμβάνεστε την πρόληψη; Έτσι αντιλαμβάνεστε την προαγωγή υγείας; Συγγνώμη. Ποιος είναι ο ρόλος της οικογένειας, της γειτονιάς, της κοινότητας; Πώς θα παρεμβαίνετε στην οικογένεια και μιλάμε γενικότερα μετά για τη βία την ενδοοικογενειακή, την ενδοσχολική, στη γειτονιά και όλα αυτά τα ευτράπελα που βλέπουμε τελευταία; Από πού πρέπει να ξεκινήσουμε; Με την Αστυνομία νομίζετε ότι θα λύσουμε αυτά τα μέτρα; Αλλοίμονο! Αλλοίμονο εάν νομίζετε ότι με τέτοιους μηχανισμούς θα παρέμβουμε στην κοινωνία και θα λύσουμε ζητήματα.

Και ερωτώ την κυρία Υπουργό, έχει προσωπικό γιατρό;

Γελάει, δεν ακούει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον κ. Μητσοτάκη έχει! Έδωσε ιατρικές συμβουλές εχθές.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, συνεχίστε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Έχουν προσπαθήσει ποτέ να κλείσουν ραντεβού με τον γιατρό τους; Και αν είναι σε άλλο νομό, τι λένε δηλαδή; Επικοινωνούμε τηλεφωνικά και παίρνουμε οδηγίες. Αυτή είναι η σχέση γιατρού-ασθενούς; Έτσι αντιλαμβάνεστε την παρέμβαση του γιατρού στον άνθρωπο ή τη σχέση του ιατρού με τον άνθρωπο;

Έχετε πάει ποτέ; Τον έχετε δει; Έχετε σχέση;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αμέ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μπράβο.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, παράκληση θερμή.

Σας παρακαλώ συνεχίστε την ομιλία σας, χωρίς διακοπές από πουθενά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Συμφωνούμε.

Λοιπόν, να πω ότι απλά φτωχύνατε τον ελληνικό λαό και των φτωχύνατε από όλες τις απόψεις και κάνετε μαθήματα δια στόματος Πρωθυπουργού για υγιεινή διατροφή και δεν ξέρω εγώ τι άλλο πρέπει να κάνει. Μου θυμίσατε, όταν ήμουν δήμαρχος, είχα πολλούς Ρομά στο δήμο μου και ήρθε μια δασκάλα να κάνει μαθήματα διατροφής στα παιδιά του σχολείου, στα γυφτόπουλα δηλαδή που ήταν ρακένδυτα και έμεναν σε καλύβες. Και τους λέει, αύριο θα έρθετε εδώ με μια μπανάνα, με έναν ανανά και ένα αβοκάντο. Νομίζω ότι γινόμαστε αστείοι πλέον, διότι όταν για τον πολίτη –και τα είπε ο κ. Λαμπρούλης νωρίτερα- των 500, 600, 700 και 1.200 ευρώ όταν πάει στο σπίτι του και δεν έχει να ανάψει θέρμανση και δεν έχει να ζεσταθεί ποια πρόληψη και προαγωγή της υγείας του λέτε; Τα ακούει βερεσέ ο άνθρωπος αυτά. Και ακούει και την κ. Σδούκου, την κυρία Υπουργό να λέει «ακρίβυνε η χονδρική σήμερα, γιατί δεν έχει αέρα και είχε και συννεφιά», λες και τον χειμώνα θα είναι ηλιόλουστες οι ημέρες όλες. Νομίζω ότι δουλευόμαστε. Τον αέρα τη μια φορά τον βαφτίζουμε «στρατηγό άνεμο» που καίει τα πάντα και την άλλη τον βαφτίζουμε «καταστρεπτικό» γιατί δεν φυσάει και δεν γυρνάνε όλα αυτά που λέτε.

Ο στόχος σας είναι η κατασπατάληση του δημοσίου χρήματος με το Ταμείο Ανάκαμψης και γι’ αυτό ακριβώς δεν έχετε έναν σχεδιασμό, γι’ αυτό ακριβώς δεν λέτε πού ακριβώς πάνε αυτά τα λεφτά και τι θα αποδώσουν στο τέλος. Βλέπουμε σήμερα να πληρώνουν οι καρκινοπαθείς για τον πόνο τους τη μορφίνη από την τσέπη τους. Βλέπουμε σήμερα τα selftest kits του προγράμματος της πρόληψης του παχέος εντέρου, το οποίο είναι χρηματοδοτούμενο από το Ταμείο Ανάκαμψης να στοιχίζει τρεις φορές παραπάνω από όσο κοστίζει ή ο ΕΟΠΥΥ αποζημιώνει. Αλλά αυτά δεν τα ακούτε ούτε απαντάτε σε αυτά. Και βλέπουμε τους εργαζόμενους του «Ευαγγελισμού», τις καθαρίστριες χθες, να διαμαρτύρονται και να διαδηλώνουν απ’ έξω γιατί μπαίνουν οι εργολάβοι και ξαναμπαίνουν στο εξευτελιστικό εργασιακό καθεστώς, αλλά και την οικονομική τους εξαθλίωση. Αλλά ούτε αυτά τα ακούτε ούτε τα βλέπετε ούτε σας λένε τίποτα. Έχετε την καραμέλα της κοστολόγησης.

Σας καταθέσαμε, κύριε Υπουργέ, τόσες τροπολογίες. Ούτε καν απαντάτε ούτε ναι ούτε όχι ούτε τίποτα. Ούτε τις ακούτε. Ούτε πυροσβέστες ούτε την αυτοτελή φορολόγηση των εφημεριών την οποία σας είχα καταθέσει. Παρά τη φυλάξατε. Σε μας λέγατε για κοστολόγηση τότε και ότι είμαστε εκτός τόπου και χρόνου. Τι φυλάξατε, διότι ήρθαν τα αποτελέσματα των ευρωεκλογών και η κοινωνική πίεση και των Βουλευτών σας και του λαού και αναγκάζεστε να το αποδεχθείτε και δια στόματος Πρωθυπουργού το εξαγγέλλετε στη Βουλή λες και έχετε κάνει την κατάκτηση του αιώνος. Αλλά εμείς δεν έχουμε πρόταση, γιατί δεν κοστολογούμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Παναγιωτόπουλε, παρακαλώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε και συγγνώμη.

Αλλά και μια σειρά άλλες τροπολογίες είτε με τα κίνητρα στις άγονες και ακριτικές περιοχές είτε άλλο.

Το νομοσχέδιο αυτό θεωρούμε, κύριε Πρόεδρε και κύριε Υπουργέ ότι δεν λύνει τίποτα. Είναι απλώς και μόνον για να εγγραφεί ο κόσμος στους αγροτικούς γιατρούς, ειδικευόμενους και όπου αλλού βρουν κάποιο όνομα για να συμπληρώσετε τις λίστες, να λέτε ότι έχουμε κάλυψη πληθυσμού 75% σήμερα και πάμε για το 95% και έτσι να εκταμιεύσετε τα χρήματα του Ταμείου Ανάκαμψης και Ανθεκτικότητας.

Εμείς θεωρούμε ότι τα πετάτε τα λεφτά αυτά και αυτά τα λεφτά δεν θα τα ξαναδεί η χώρα και ο λαός, δυστυχώς και μετά λύπης μου.

Να είστε καλά.

**ΠΡΟΕΔΡΕΥΩΝ (Αθανάσιος Μπούρας):** Να δώσω τώρα τον λόγο στην κυρία Αναπληρώτρια Υπουργό για τρία λεπτά.

Παράκληση θερμή για την τήρηση του χρόνου προς όλες τις κατευθύνσεις.

Ορίστε, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Μια διευκρίνιση, γιατί έχουν ακουστεί αυτές τις μέρες, το πιο καλοπροαίρετο που μπορώ να σκεφτώ είναι ανακρίβειες, μέχρι και συκοφαντικά ψεύδη για το selftest του παχέος εντέρου. Και θέλω εδώ με όσο πιο καλοπροαίρετο τρόπο μπορώ, να δώσω κάποιες διευκρινήσεις, ελπίζοντας να είναι από άγνοια όλες αυτές οι ανακρίβειες που ακούγονται όλες αυτές τις ημέρες κι όχι από σκόπιμη διάθεση διαστρέβλωσης, συκοφαντίας ενός προγράμματος το οποίο έχει ήδη σώσει ζωές ανθρώπων.

Πρέπει να γνωρίζει η Εθνική Αντιπροσωπεία ότι με τον ν.4675/2020 εθνικό γνωμοδοτικό όργανο του Υπουργείου Υγείας για τα προγράμματα αυτά είναι η Επιτροπή Εμπειρογνωμόνων Δημόσιας Υγείας, η οποία απαρτίζεται από καθηγητές πανεπιστημίου, ειδικούς στα θέματα υγείας εγνωσμένου κύρους, ενώ ειδικά για το πρόγραμμα αυτό, της πρόληψης του καρκίνου του παχέος εντέρου, όπως συμβαίνει με κάθε πρόγραμμα, συνεργαστήκαμε με την Ελληνική Γαστρεντερολογική Εταιρεία.

Αυτοί λοιπόν, οι καθ’ ύλην αρμόδιοι άνθρωποι που έχουν την επιστημονικά τεκμηριωμένη γνώση -δεν είναι πολιτική απόφαση δική μου ή του Υπουργού ή του οποιουδήποτε- και την επιστημονικά τεκμηριωμένη προσέγγιση, έχουν βάλει τρία σκαλιά στο πρόγραμμα αυτό: Self-test. Ποιο τεστ; Όχι τη Mayer, κύριε Παναγιωτόπουλε. Γιατί όχι; Διότι σύμφωνα με τους ειδικούς η Mayer είναι μια παλιά εξέταση, η οποία αφορά ουσιαστικά το GFOBT, που είναι η εκτέλεση της μεθόδου η οποία έχει να κάνει με την οξείδωση της γουϊάκειος. Το GFOBT τεστ λοιπόν επηρεάζεται από τρόφιμα, συμπληρώματα, φάρμακα, όπως ορισμένα φρούτα και λαχανικά, το κόκκινο κρέας, συμπληρώματα βιταμινών, βιταμίνη C, σίδηρο, αναλγητικά. Δηλαδή αν έχεις πάρει ασπιρίνη, στην εξέταση που λέτε τόσες μέρες ότι εμείς κατασπαταλήσαμε τα χρήματα του Ταμείου Ανάκαμψης και δεν πήγαμε να κάνουμε την καλή τη Mayer, βάλαμε τον ανοσοχημικό έλεγχο του IFOBT και του FIT που είναι η μόνη σοβαρή εξέταση selftest που μπορεί να γίνει. Η εξέταση που λέτε τόσες μέρες, δίνει ψευδώς θετικά αν έχεις πιει ασπιρίνη, αν έχεις φάει συγκεκριμένα φρούτα, αν έχεις φάει κόκκινο κρέας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Συμφωνούμε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αν συμφωνείτε τι μας λέτε να πάμε να την κάνουμε; Ένα.

Δεύτερον, αυτό το προέκρινε η Ελληνική Γαστρεντερολογική Εταιρεία -και κανείς εδώ δεν ξέρει καλύτερα από αυτούς- και η ομάδα των ειδικών. Συγκρίνετε τη Mayer, που ξαναλέω ότι την έχουν εγκαταλείψει μέχρι και τα εργαστήρια, που κάνει 2,73 ευρώ με το IFOBT, τον ανοσοχημικό έλεγχο του FOBTκαι του FIT.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τα λεφτά είναι το θέμα, δεν συγκρίνω.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αυτό κοστίζει με βάση τιμολόγιο ΕΟΠΥΥ-ΗΔΙΚΑ 13,91 ευρώ. Στο πρόγραμμα που κάνουμε κοστίζει 7 ευρώ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την ακρίβεια στον χρόνο η οποία μου είναι και πάρα πολύ πολύτιμη.

Και θα καλέσω την τελευταία εισηγήτρια της Πλειοψηφίας, την κ. Μαρία - Αλεξάνδρα Κεφάλα για τη δική της δευτερολογία.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κυρία, κύριοι Υπουργοί, κυρίες και κύριοι συνάδελφοι, το νομοσχέδιο του προσωπικού γιατρού και της ενίσχυσης της πρόληψης αποτελεί μια από τις πιο σημαντικές πρωτοβουλίες που έχουν αναληφθεί τα τελευταία χρόνια για τη βελτίωση του συστήματος υγείας στην Ελλάδα. Στόχος του είναι να προσεγγίσουμε την υγεία από μια πιο ολιστική, πιο ανθρώπινη, πιο προληπτική σκοπιά, ώστε να προσφέρουμε καλύτερη ποιότητα ζωής στους πολίτες και να μειώσουμε το βάρος των ασθενειών στον πληθυσμό και το σύστημα υγείας.

Αρχικά, η ιδέα του προσωπικού γιατρού είναι να αποκτήσει κάθε πολίτης έναν επαγγελματία υγείας στον οποίο θα απευθύνεται για τακτικούς ελέγχους και ιατρική καθοδήγηση. Αυτός ο προσωπικός γιατρός θα είναι υπεύθυνος για την παρακολούθηση της υγείας του πολίτη, τη συμβουλευτική και την παραπομπή του σε άλλες ειδικότητες όταν χρειάζεται. Έτσι, οι πολίτες αποκτούν ένα κεντρικό σημείο αναφοράς για τα ζητήματα της υγείας τους, ενώ παράλληλα ενισχύεται η πρωτοβάθμια φροντίδα και αποφεύγονται οι άσκοπες επισκέψεις στα νοσοκομεία.

Η δημιουργία αυτού του θεσμού στοχεύει στην ενίσχυση της πρόληψης που είναι ίσως το πιο κρίσιμο κομμάτι του νομοσχεδίου. Οι τακτικοί έλεγχοι, οι ιατρικές εξετάσεις και η συστηματική παρακολούθηση της υγείας μπορούν να βοηθήσουν να εντοπιστούν πιθανά προβλήματα προτού εξελιχθούν σε σοβαρές ασθένειες.

Ένα ακόμη σημαντικό όφελος αυτού του συστήματος είναι ότι δίνει στους πολίτες την ευκαιρία να αποκτήσουν συνείδηση της σημασίας της υγείας τους και των προληπτικών ελέγχων. Σε πολλές περιπτώσεις παρατηρούμε ότι οι άνθρωποι απευθύνονται σε γιατρό μόνο όταν υπάρχει ήδη κάποιο σοβαρό σύμπτωμα ή πρόβλημα. Με το νέο σύστημα ευελπιστούμε ότι θα αλλάξει αυτή η νοοτροπία και θα επικρατήσει μία προσέγγιση προληπτικής φροντίδας στην οποία καθένας μας θα είναι πιο συνειδητοποιημένος για την υγεία του και θα αξιοποιεί τις δωρεάν εξετάσεις που του παρέχει η πολιτεία.

Ακούσαμε ότι το νομοσχέδιο δεν μιλάει για υποδομές και για ανθρώπινο δυναμικό. Να θυμίσω ότι βρίσκεται σε εξέλιξη η μεγαλύτερη κτηριακή παρέμβαση η οποία γίνεται στο ΕΣΥ με 650 εκατομμύρια ευρώ από το Ταμείο Ανάκαμψης και το ΕΣΠΑ; Να θυμίσω ότι τα πρώτα εκατόν τριάντα κέντρα υγείας θα έχουν ολοκληρωθεί μέχρι το επόμενο καλοκαίρι και τα υπόλοιπα είκοσι έξι ως το τέλος του 2025; Ότι ταυτόχρονα εξελίσσονται παρεμβάσεις αναβάθμισης στα τμήματα επειγόντων περιστατικών σε ενενήντα τρία νοσοκομεία, ενώ δημιουργούνται τρία νέα νοσοκομεία στη Σπάρτη, στην Κομοτηνή και το Παιδιατρικό της Θεσσαλονίκης; Ότι την τελευταία πενταετία έχουν προσληφθεί τριάντα χιλιάδες γιατροί, νοσηλευτές και διοικητικά στελέχη στον χώρο της υγείας; Ότι οι αποδοχές των υγειονομικών ακολουθούν μία ανοδική πορεία και αυξήθηκαν πέρυσι μόνο γύρω στο 10%; Να θυμίσω τη στήριξη στους γιατρούς με επιμέρους ενισχύσεις, κίνητρα και στοχευμένες πολιτικές και φυσικά το ποσό των 40.000 ευρώ εφάπαξ στους αποφοίτους της Ιατρικής που ακολουθούν την ειδικότητα της Γενικής Οικογενειακής Ιατρικής ή της Εσωτερικής Παθολογίας;

Και ίσως εδώ θα πρέπει το Υπουργείο να δει ποιες ακόμη ειδικότητες θα πρέπει να μπουν σε αυτό το καθεστώς. Και επειδή βλέπω και τον Υφυπουργό ψυχικής υγείας, οι παιδοψυχίατροι, για παράδειγμα, είναι λίγοι, την ίδια ώρα που παρατηρούνται, παρατηρούμε όλοι συνεχιζόμενη επιθετικότητα και ακραίες συμπεριφορές στα παιδιά. Μήπως, λοιπόν, πρέπει να δώσουμε κίνητρα και σε αυτή την ειδικότητα;

Ακούσαμε ότι η πρόβλεψη του «προσωπικού γιατρού» θα περιορίσει την ελεύθερη πρόσβαση των πολιτών σε άλλες ειδικότητες, θέτοντας εμπόδια στην επιλογή του ασθενούς. Όμως, η αλήθεια είναι ότι ο «προσωπικός γιατρός» λειτουργεί ως ένας αρωγός και καθοδηγητής που βοηθά τους πολίτες να ακολουθούν τις κατάλληλες διαδρομές εντός του συστήματος υγείας, χωρίς, βέβαια, να μειώνει τις επιλογές τους. Αντίθετα, προσφέρει έναν έμπιστο σύμβουλο που γνωρίζει σε βάθος το ιστορικό υγείας του πολίτη, προσφέροντας πιο στοχευμένη και πιο αποτελεσματική φροντίδα. Άλλωστε, οι πολίτες θα διατηρήσουν το δικαίωμα πρόσβασης στις υπηρεσίες που χρειάζονται, απλά με έναν πιο οργανωμένο τρόπο.

Ακούσαμε πως το νομοσχέδιο μπορεί να ενισχύσει την ιδιωτικοποίηση της υγείας και να οδηγήσει σε μεγαλύτερη εξάρτηση από ιδιωτικούς φορείς. Ωστόσο, το νομοσχέδιο επικεντρώνεται στην ενίσχυση της δημόσιας υγείας μέσω της πρωτοβάθμιας φροντίδας, μειώνοντας τις περιττές επισκέψεις σε νοσοκομεία και τις επιπρόσθετες ιδιωτικές δαπάνες. Επομένως, αντί να προωθεί την ιδιωτικοποίηση, το νομοσχέδιο αποσκοπεί να προσφέρει στους πολίτες μία προσβάσιμη και ποιοτική δημόσια υγειονομική φροντίδα.

Ακούσαμε ότι το νομοσχέδιο μπορεί να μην καλύψει επαρκώς τις ανάγκες των ευάλωτων ομάδων και των απομακρυσμένων περιοχών. Μα, στόχος μας είναι η ισότιμη πρόσβαση σε όλους, η μείωση των ανισοτήτων. Γι’ αυτό ακριβώς ενισχύουμε την πρωτοβάθμια φροντίδα και προχωράμε σε δημιουργία δικτύου προσωπικών γιατρών με υποδομές και προγράμματα που θα υποστηρίζουν τους γιατρούς σε απομακρυσμένες και δυσπρόσιτες περιοχές, αξιοποιώντας κιόλας την τηλεϊατρική.

Ακούσαμε ότι το νομοσχέδιο ενδέχεται να αυξήσει τη γραφειοκρατία και να δυσχεράνει τη γρήγορη και αποτελεσματική πρόσβαση στην υγεία. Ωστόσο, το νομοσχέδιο έχει σχεδιαστεί ακριβώς για να απλοποιήσει και να αποσυμφορήσει το σύστημα, οργανώνοντας την περίθαλψη σε πιο προσβάσιμα επίπεδα.

Με τον «προσωπικό γιατρό» κάθε πολίτης θα έχει έναν συγκεκριμένο άνθρωπο στον οποίο θα απευθύνεται για να λύσει άμεσα τα ζητήματα υγείας του και να τον καθοδηγήσει αποφεύγοντας τις περιττές διαδικασίες και τις καθυστερήσεις.

Επιπλέον, οι ψηφιακές υποδομές και οι ηλεκτρονικοί φάκελοι υγείας θα μειώσουν τη γραφειοκρατία.

Κυρίες και κύριοι συνάδελφοι, με την εφαρμογή αυτού του νομοσχεδίου η Ελλάδα ακολουθεί επιτυχημένα παραδείγματα άλλων ευρωπαϊκών χωρών που έχουν αναπτύξει ισχυρά συστήματα πρωτοβάθμιας φροντίδας υγείας, ενισχύοντας τη δημόσια υγεία και μειώνοντας μακροπρόθεσμα το κόστος και την επιβάρυνση του συστήματος. Είναι μία αναγκαία προσπάθεια που στόχο έχει να αλλάξει ριζικά τον τρόπο με τον οποίο αντιλαμβανόμαστε και διαχειριζόμαστε την υγεία μας. Μας προτρέπει να δούμε την υγεία ως μία συνεχή διαδικασία και όχι απλώς ως μία ανάγκη που προκύπτει από στιγμές ασθένειας.

Αυτό το νομοσχέδιο μπορεί να βελτιώσει σημαντικά την ποιότητα ζωής των πολιτών, να μειώσει το κόστος της υγειονομικής φροντίδας, να ενισχύσει το σύστημα υγείας της χώρας μας συνολικά και πραγματικά δεν καταλαβαίνω σε τι από όλα δεν συμφωνεί η Αντιπολίτευση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την προσέγγιση στον χρόνο.

Και τώρα θα δώσω τον λόγο στην Πρόεδρο της Πλεύσης Ελευθερίας, η οποία ζήτησε και έχει τη δική της παρέμβαση για πέντε λεπτά.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Γεμίσαμε κομπογιαννίτες εδώ στην Αίθουσα. Ακούσαμε τον κ. Μητσοτάκη να παριστάνει τον προσωπικό γιατρό όλων μας, στη συνέχεια την κ. Αγαπηδάκη και στο τέλος από την εισηγήτρια της Νέας Δημοκρατίας ακούσαμε και προσκλήσεις στον κ. Βαρτζόπουλο να μας απευθύνει και ψυχιατρικές συμβουλές.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Εγώ είμαι γιατρός πάντως, κυρία Κωνσταντοπούλου, είμαι παιδίατρος.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Είναι παιδίατρος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ακούστε: Είστε γιατρός, εννοείτε ότι θέλετε να κάνετε τη γιατρό μας; Γιατί καλό είναι γενικά να συγκρατηθείτε λίγο. Υπήρχαν και άλλοι στην ιστορία που έκαναν ιατρικές πράξεις στη χώρα, κάποιοι την έβαλαν στον γύψο. Οπότε καλό είναι όλοι όσοι έχετε εμπνεύσεις να συγκρατηθείτε. Γελάει ο κ. Πλεύρης δίπλα σας, αλλά δεν είναι αστείο στα αλήθεια πενήντα χρόνια μετά την αποκατάσταση της δημοκρατίας και όταν βλέπουμε ότι έχετε κάποια θέματα γενικά με τη δημοκρατική λειτουργία και με την αναγνώριση των δημοκρατικών θεσμών στη χώρα, ακόμα και της ίδιας της Βουλής που συστηματικά την απαξιώνετε.

Η υγεία δεν φτιάχνεται και η δημόσια υγεία δεν αποκαθίσταται με νομοσχέδια και ασκήσεις επί χάρτου. Αποκαθίσταται με πολύ γερή χρηματοδότηση, όταν υπάρχει η πολιτική βούληση, με στελέχωση, με ενίσχυση του προσωπικού -νοσηλευτικού, ιατρικού, βοηθητικού- με προσλήψεις, με αναπλήρωση των κενών οργανικών θέσεων, με σεβασμό στους ασθενείς και όχι, βεβαίως, με μακέτες σαν αυτές που περιέγραψε χτες ο κ. Μητσοτάκης. Οπότε, σας παρακαλούμε πάρα πολύ, μην μας μεταρρυθμίζετε, μην μας σώζετε και μην κάνετε άλλες ιατρικές πράξεις πάνω στη χώρα και πάνω στην κοινωνία!

Θα μου επιτρέψετε, επίσης, μιας και έγινε αναφορά στον κ. Βαρτζόπουλο, που μας κάνει την τιμή και εμφανίστηκε, να αναφερθώ σε ένα θέμα που τον αφορά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Από το πρωί είναι εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά, δεν κουράστηκε. Είναι από το πρωί εδώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Από χθες όλη την ημέρα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο ημέρες. Βαρέα και ανθυγιεινά θα του δώσουμε, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τον συκοφαντήσατε χωρίς λόγο.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη χάνουμε χρόνο έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ χαίρομαι που είναι εδώ, γιατί έχει άλλη μία ευκαιρία να ανακαλέσει τις προκλητικές δηλώσεις που έκανε για τις γυναικοκτονίες. Τώρα που φτάσαμε να θρηνούμε χθες δύο γυναίκες θύματα γυναικοκτονίας, η μία πυροβολήθηκε, η άλλη μετά από μέρες υπέκυψε στα τραύματα, γιατί ο κ. Βαρτζόπουλος, ψυχίατρος, από τη θέση του Υφυπουργού Υγείας είπε δημόσια ότι οι γυναικοκτονίες είναι θέμα DNA. Οι γυναίκες είναι αδύναμες, οι άνδρες είναι επιθετικοί και δεν είναι κάποιο άλλο θέμα. Είναι θέμα βιολογικό. Και χθες όταν μιλούσα για τις γυναικοκτονίες, όταν γνωρίζαμε για ένα θύμα, αντιδρούσαν από κάτω οι άνδρες Βουλευτές σας να μην ποινικοποιηθεί η γυναικοκτονία.

Μα, δεν αισθάνεστε μια ευθύνη; Δεν αισθάνεστε ότι πρέπει να απολογηθείτε; Δεν αισθάνεστε ότι πρέπει να αναλάβετε επιτέλους κάποια πρωτοβουλία και να σταματήσετε να τροφοδοτείτε με τη στάση σας και με τις λέξεις σας και με τις πράξεις σας αυτό το φαινόμενο;

Κύριε Μητσοτάκη, επιτέλους, θα έρθετε στη Βουλή; Είκοσι οκτώ επίκαιρες ερωτήσεις έχω καταθέσει από τις 27 Νοεμβρίου 2023. Κλείνουμε έναν χρόνο που καλώ τον Πρωθυπουργό να μου απαντήσει τι θα κάνει για τις γυναικοκτονίες.

Ξέρετε τι έλεγα στην πρώτη επίκαιρη ερώτηση στις 27 Νοεμβρίου; Οι κρατικοί μηχανισμοί είναι σχεδόν ανύπαρκτοι και πάντως ανίκανοι να προστατεύσουν τα θύματα, ενώ συχνά η κακοποίηση αναπαράγεται ή ανατροφοδοτείται από τους ίδιους τους θεσμούς που επαναθυματοποιούν το θύμα. Ακούστε το. Αυτό μπορεί να το διαπιστώσει κανείς αν μιλήσει με θύματα, αν ακούσει τις ηχητικές καταγραφές στην Άμεση Δράση από γυναίκες που ζητούν απελπισμένα βοήθεια την ώρα που κακοποιούνται ή αν επισκεφθεί ξενώνες όπου φιλοξενούνται γυναίκες που έχουν κακοποιηθεί.

Όταν έλεγα αν ακούσει τις ηχητικές καταγραφές, γιατί εγώ έχω ακούσει ξανά και ξανά, δυστυχώς, λόγω της δουλειάς μου και λόγω της ενασχόλησής μου και του ενδιαφέροντος μου, όταν το έλεγα αυτό, κύριε Υπουργέ, ήταν τέσσερις μήνες πριν δολοφονηθεί η Κυριακή Γρίβα, που άκουσε το πανελλήνιο την κοπέλα αυτή να μιλάει με το κέντρο της Αστυνομίας όπου την είχανε παραπέμψει από το Αστυνομικό Τμήμα και να της λένε ότι το περιπολικό δεν είναι ταξί.

Τα ξέρετε, γιατί ακόμα και αν δεν τα έχετε πληροφορηθεί, σας τα έχω πει και ξαναπεί εδώ μέσα στη Βουλή. Καταθέτω στα Πρακτικά τις είκοσι οκτώ επίκαιρες ερωτήσεις μου.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά τις προαναφερθείσες επίκαιρες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιτέλους, τι πρέπει να γίνει; Δεν το καταλαβαίνετε; Δεν καταλαβαίνει ο κ. Μητσοτάκης ότι δεν αρκούν τα βιντεάκια και οι διακηρύξεις; Δεν καταλαβαίνει ότι πρέπει να αναλάβετε πρωτοβουλία; Δεν καταλαβαίνετε εσείς, κύριοι, οι άνδρες Βουλευτές που αντιδράτε κάθε φορά; Σήμερα, ευτυχώς δεν μιλάτε, γιατί είναι βαρύ δύο γυναίκες σε μια ημέρα. Δεν το καταλαβαίνετε; Τι άλλο πρέπει να κάνουμε;

Και έρχομαι στο θέμα των εποχικών πυροσβεστών, αφού πω ότι εχθές με δύο από τα θύματα της αστυνομικής βίας επισκεφθήκαμε το Συνήγορο του Πολίτη και ξεκίνησε η αρχή του ελέγχου των περιστατικών αυθαιρεσίας και αστυνομικής βίας από τον Συνήγορο του Πολίτη ως αρμόδια αρχή. Λυπάμαι πάρα πολύ που εκθέτετε τη χώρα μας με τις πράξεις σας στον έλεγχο για παραβιάσεις του κράτους δικαίου. Εσείς που θα θάλπετε τις παραβιάσεις εκθέτετε τη χώρα και όχι τα θύματα που καταγγέλλουν ή εμείς που τους υπερασπιζόμαστε, όταν δεν γινόμαστε και οι ίδιοι θύματα.

Κύριε Γεωργιάδη, θα το πληροφορηθήκατε και θα το είδατε ότι υπέστην και εγώ αστυνομική βία, ότι και με έσπρωξαν και με προπηλάκισαν και πέταξαν επάνω μου κρότου λάμψης. Και όσο και αν είχε ακουστεί αστείο, όταν σας ρώτησα: «Γιατί στείλατε τριάντα αστυνομικούς της ΟΠΚΕ στο Μονομελές Πλημμελειοδικείο Βόλου;» και μου απαντήσατε: «Και τις ειδικές δυνάμεις θα στείλουμε για να απαλλαγούμε από εσάς», και όσο και αν ισχύει αυτό που σας είπα εγώ ότι και το Θεό τον ίδιο να στείλετε από εμένα δεν θα απαλλαγείτε, είναι κάπως προβληματικό σε περίοδο λεγόμενης δημοκρατίας να ρίπτεται βομβίδα κρότου λάμψης σε πολιτικό Αρχηγό και να μην έχει ειπωθεί μία λέξη από πλευράς της Κυβέρνησης. Είναι κάπως ανησυχητικό το γεγονός ότι δεν έχετε καταδικάσει αυτή τη βία και ότι κάνατε τα πάντα βέβαια για να μην δημοσιοποιηθεί.

Και ευχαριστώ πολύ τα κόμματα της Αντιπολίτευσης για την πολύ αποτελεσματική συνεργασία που είχαμε στο να μπλοκαριστεί η προσπάθεια σας να αλλάξετε το Συνήγορο του Πολίτη την ώρα που ερευνώνται τέτοια περιστατικά, γιατί αυτό το προσπαθήσατε το πρωί της ημέρας που εκδηλώθηκε η αστυνομική βία και το ίδιο πρωί προσκρούσατε στο τείχος της Αντιπολίτευσης, που δεν σας επέτρεψε να αλλάξετε το Συνήγορο του Πολίτη. Χαίρομαι πολύ γι’ αυτό.

Και βέβαια, θα πρέπει να απαντήσω στον κύριο Πρωθυπουργό και σε όλους όσοι λένε ότι έχει λήξει η θητεία του Συνηγόρου του Πολίτη. Έχει λήξει, ναι. Και άλλων έχει λήξει η θητεία, αλλά για αυτούς φέρνετε φωτογραφικές ρυθμίσεις, όπως η ρύθμιση του άρθρου 3 της 271 τροπολογίας, που είναι φωτογραφική για πολλοστή φορά για τον Πρόεδρο του Εθνικού Κτηματολογίου, που είναι ένα σκάνδαλο ολκής. Εκεί δεν έχετε θέματα με λήξη θητείας, νομοθετείτε. Σήμερα φέρνετε την επ’ αόριστον παράταση της θητείας, παρά το γεγονός ότι υπάρχει πρόδηλη σύγκρουση καθηκόντων και συμφερόντων στο πρόσωπο αυτό και παρά το γεγονός ότι είναι τόσο διαβλητή η διαδικασία του Κτηματολογίου, ώστε κοντεύει να φτάσει η στιγμή που το 85% των περιουσιών στην Κέρκυρα θα μείνουν εκτός κτηματογράφησης. Αλλά για τον κ. Σακαρέτσιο -τα ξέρει η κ. Καραγεωργοπούλου, τα έχει πει κατ’ επανάληψη στη Βουλή- γίνονται φωτογραφικές ρυθμίσεις, γιατί εκεί δεν πειράζει η λήξη της θητείας, πειράζει σ’ αυτούς που σας ενοχλούν.

Εποχικοί πυροσβέστες, κλιματική κρίση, πολιτική προστασία, η Αντιπολίτευση έχει καταθέσει πολλαπλές τροπολογίες και έχει πάρει θέση, θέση κρυστάλλινη. Υπάρχει η τροπολογία του ΚΚΕ, που έχουμε πει ότι τη στηρίζουμε. Υπάρχει η τροπολογία της Πλεύσης Ελευθερίας, που έχουν τοποθετηθεί όλα τα κόμματα ότι είναι θετική και λέει για παράταση της αντιπυρικής περιόδου όλο το χρόνο και κήρυξη αντιπλημμυρικής περιόδου όλο τον χρόνο.

Διότι, αν είστε σοβαροί, όταν μιλάτε για κλιματική κρίση και πολιτική προστασία, δεν μπορεί να ισχυρίζεστε, ότι οι κίνδυνοι πυρκαγιάς είναι εξάμηνοι και οι κίνδυνοι πλημμύρας δεν υπάρχουν και θα βρεθείτε υπόλογοι στις πλημμύρες που έρχονται.

Η πρότασή μας: Κήρυξη δωδεκάμηνης αντιπλημμυρικής περιόδου, κήρυξη και παράταση της αντιπυρικής περιόδου όλο τον χρόνο, παράταση των συμβάσεων των εποχικών πυροσβεστών, ώστε να υπηρετούν χωρίς να ισχύει η απόλυσή τους την 1η Νοεμβρίου.

Επιτέλους, αναλογιστείτε ότι φέτος έδωσαν τη ζωή τους και έχασαν τη ζωή τους σε συνθήκες εξουθένωσης, τέσσερις πυροσβέστες μας, ο ένας εποχικός, ο Ανδρέας Ανδρεάδης. Δούλευε τριάντα τέσσερις ώρες και οδηγώντας μετά από τριάντα τέσσερις ώρες υπηρεσίας, σκοτώθηκε ο άνθρωπος αυτός. Χτες ήταν η μέρα του πεσόντος πυροσβέστη. Δεν είπατε λέξη.

Σας ζητούμε ανάληψη της ευθύνης για την κλιματική κρίση, όχι δημόσιες σχέσεις στο Αζερμπαϊτζάν που θα γίνει Αζερμπαϊτζάν-gate σε λίγο κατά το Κατάρ-gate με την επίσκεψη του Πρωθυπουργού, αλλά πραγματική νομοθετική πρωτοβουλία, μονιμοποίηση των εποχικών πυροσβεστών διά της παράτασης της αντιπυρικής περιόδου και της κήρυξης αντιπλημμυρικής περιόδου όλη τη χρονιά, δικαιοσύνη, προστασία του περιβάλλοντος, σεβασμός στους ήρωές μας. Δεν θα σταματήσουμε να το λέμε και να το διεκδικούμε.

Καλείστε να απαντήσετε και ό,τι και αν απαντήσετε, εμείς, θα συνεχίσουμε να υπερασπιζόμαστε τους εποχικούς μας πυροσβέστες και το δίκαιο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Θα κλείσουμε τη διήμερη, πολύωρη -μέχρι βαθιά μεσάνυχτα χθες- συνεδρίαση, για το σχέδιο νόμου, με την ομιλία του Υπουργού Υγείας, του κ. Άδωνι Γεωργιάδη, στον οποίο δίνω τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε Πρόεδρε.

Κατ’ αρχάς, πριν μπω στα του νομοσχεδίου, ως Υπουργός Υγείας της Ελλάδος και αναγνωρίζοντας την τεράστια προσφορά διαχρονικά στο Εθνικό Σύστημα της Υγείας της Ελλάδος της οικογένειας Βαρδινογιάννη, θέλω να εκφράσω τα ειλικρινή μου συλλυπητήρια στην οικογένεια του εκλιπόντος Βαρδή Βαρδινογιάννη.

Ο Βαρδής Βαρδινογιάννης και η αείμνηστη άγγελος σύζυγός του Μαριάννα Βαρδινογιάννη, έχουν προσφέρει διαχρονικά συγκλονιστικά πράγματα στο Εθνικό Σύστημα Υγείας. Μόλις προχθές, παρέλαβα τη μεγάλη δωρεά των 700.000 ευρώ για το Νοσοκομείο Κορίνθου, με τα ηλεκτρικά κρεβάτια και αισθάνομαι πάντα την ανάγκη ως Υπουργός, να ευχαριστώ τους μεγάλους ευεργέτες του Εθνικού Συστήματος Υγείας.

Επίσης, θα ήθελα εισαγωγικά να πω και να διαβάσω την ανακοίνωση της οικογένειας της Γαρυφαλλιάς -της αειμνήστου που την σκότωσε με πολύ μεγάλο ξυλοδαρμό ο σύντροφός της- γιατί τους θεωρώ παράδειγμα προς μίμηση όλους αυτούς τους ανθρώπους οι οποίοι τον προσωπικό τους πόνο -γιατί η οδύνη του να χάνεις έναν δικό σου άνθρωπο είναι συγκλονιστική- καταφέρνουν και τον μετατρέπουν σε πράξη αλληλεγγύης και κοινωνικής προσφοράς στους συνανθρώπους μας. Είναι άξιοι επαίνου!

Διαβάζω την ανακοίνωση της οικογένειας: «Με βαθιά θλίψη ανακοινώνουμε ότι η Γαρυφαλλιά μας, έχασε τη δύσκολη και γενναία μάχη που έδινε από τα ξημερώματα της προηγούμενης Δευτέρας, καθώς ενημερωθήκαμε ότι είχε επέλθει ο εγκεφαλικός της θάνατος. Θα θέλαμε να εκφράσουμε την ειλικρινή μας ευγνωμοσύνη προς το ιατρικό και νοσηλευτικό προσωπικό του Νοσοκομείου «ΚΑΤ» και του «Αγίου Ανδρέα», που κατέβαλαν κάθε δυνατή προσπάθεια σε αυτή την άνιση μάχη που έδινε η κόρη και η αδελφή μας. Στην πιο δύσκολη και σκληρή στιγμή μας, αποφασίζουμε να τιμήσουμε τη μνήμη της Γαρυφαλλίτσας μας, προσφέροντας τη δυνατότητα για ζωή σε άλλους συνανθρώπους μας, μέσω της δωρεάς των οργάνων της. Ελπίζουμε ότι η αγάπη και το φως θα συνεχίσουν να ζουν μέσα από εκείνους».

(Χειροκροτήματα από την πτέρυγα της Νέας Δημοκρατίας)

Συγκλονιστική πράξη αλληλεγγύης από μία σπουδαία οικογένεια! Τους ευχαριστώ ως Υπουργός Υγείας της Ελλάδος και τους εκφράζω τα ειλικρινή μου συλλυπητήρια.

Ξεκινάμε τώρα τη συζήτηση. Κύριε Πρόεδρε, θα απαντήσω σε όλα όσα έχω σημειώσει, γιατί δεν μου αρέσει να μείνει απολύτως τίποτα αναπάντητο κι αν κάτι δεν απάντησα στην ομιλία μου, θα μας συγχωρέσετε, είναι καθαρά λόγω αβλεψίας.

Το πρώτο που θέλω να απαντήσω είναι από τις τελευταίες ειρωνείες της κ. Κωνσταντοπούλου, μέχρι τα πρωτοσέλιδα της «Εφημερίδας των Συντακτών», η έκπληξή μου -αν και το «έκπληξη» το βάζω σε εισαγωγικά, γιατί με τους αριστερούς δεν έχω έκπληξη στην μικροψυχία- όταν βγήκαν να ειρωνευτούν τον Πρωθυπουργό, για το ότι έκανε πρόταση από του Βήματος της Βουλής για υγιεινό τρόπο ζωής.

Ωωωωωω, έγκλημα του Κυριάκου Μητσοτάκη που είπε να γυμναζόμαστε. Εγκλημάτησε ο Πρωθυπουργός. Ντροπή του, που είπε πως πρέπει να προσέχουμε τη διατροφή μας. Αν είναι δυνατόν, πώς τόλμησε ο Κυριάκος Μητσοτάκης να πει από τη Βουλή κάτι τέτοιο!

Με τέτοια Αντιπολίτευση περιμένετε να κερδίσετε τον Μητσοτάκη. Θα περιμένετε καμμιά χιλιετία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά λέγατε και για τα Τέμπη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διότι προφανώς, αυτά που είπε χθες εδώ ο Πρωθυπουργός, είναι οι αυτονόητες συμβουλές του Παγκόσμιου Οργανισμού Υγείας και οποιουδήποτε ασχολούμενου με την υγεία στον πλανήτη Γη. Και μάλιστα, οι κατευθυντήριες οδηγίες του ΠΟΥ λένε ότι πρέπει τα δημόσια πρόσωπα να αξιοποιούν τις θέσεις και την προβολή τους ως παράδειγμα προς μίμηση, για να κινητροδοτούν περισσότερους ανθρώπους να λαμβάνουν αυτές αποφάσεις στη ζωή τους.

Διότι έχει αποδειχθεί ότι αν πείθαμε τους συμπολίτες μας να κάνουν τρεις φορές την εβδομάδα από είκοσι λεπτά ήπια άσκηση -λίγο περπάτημα, δηλαδή- θα είχαμε 20% μείωση στα εγκεφαλικά και τις καρδιαγγειακές παθήσεις. Προφανώς, ο Πρωθυπουργός είναι ο επικεφαλής μιας τέτοιας καμπάνιας -για τέτοιες καμπάνιες έχουμε χρησιμοποιήσει χρήματα από το Ταμείο Ανάκαμψης και με τον Παγκόσμιο Οργανισμό Υγείας και με τη UNICEF- και αντί να πείτε «μπράβο, που το είπε ο Μητσοτάκης» και να το λέτε και όλοι σας από του Βήματος Βουλής, γιατί μπορεί να πείθεται κάποιος ψηφοφόρος σας να το κάνει, βγαίνετε να κατηγορήσετε τον πρωθυπουργό με τη γνωστή σας μικροψυχία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο στον Πρωθυπουργό!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι να πω!

**ΓΕΩΡΓΙΟΣ ΚΑΡΑΜΕΡΟΣ:** Κι εσείς δαγκωνόσασταν χθες, όταν …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, ναι, δαγκωνόμουν εγώ! Ευτυχώς, αθλούμαι εγώ, όσο μπορώ περισσότερο. Ευτυχώς!

Δεύτερον, τη δημοκρατία τη βλάπτει η συνωμοσιολογία και ειδικά στον ΣΥΡΙΖΑ, αλλά φυσικά και σε όλη την Αριστερά. Η συνωμοσιολογία είναι παρούσα, καθώς πάνω σε αυτήν ευδοκιμεί.

Προχωράμε. Ανέφερε πριν ο κ. Παναγιωτόπουλος από κάτω για τα τεστ για τον καρκίνο του παχέος εντέρου και έκανε έτσι με τα δάχτυλά του, για να πει τα λεφτά. Δεν έχετε καταλάβει τίποτα από το πρόγραμμα. Πραγματικά ομολογώ, δεν πρέπει να παρακολουθείτε καν. Δηλαδή, είναι εντυπωσιακό. Ποια είναι η νέα συνωμοσιολογία; Δεν έχω διαβάσει το «ΜΑΚΕΛΕΙΟ». Okay την έχω ακούσει από εσάς εδώ στη Βουλή, τώρα αυτές τις δύο μέρες, από έξι-επτά διαφορετικούς ομιλητές, είδα και τον εισηγητή του ΣΥΡΙΖΑ, τον κ. Παναγιωτόπουλο, να κάνει και τα λεφτά. Ποια είναι η συνωμοσιολογία; Ότι το τεστ για τον καρκίνο του παχέος εντέρου θα έπρεπε να κάνει άλλος, λέει, 1 ευρώ, άλλος, λέει, 2 ευρώ, άλλος, λέει, 3 ευρώ. Άρα εσείς το πληρώνετε 3 ευρώ, άρα, πού πάνε τα λεφτά; Στην τσέπη του Γεωργιάδη. Ευτυχές, θα ήταν για την τσέπη μου, παρά ταύτα, είναι απόλυτα ψευδές.

Πάμε, λοιπόν, να εξηγήσουμε γιατί αυτή είναι μια άλλη παροιμιώδης ανοησία. Αγοράζει το Υπουργείο Υγείας, έστω και ένα τεστ σε οποιαδήποτε τιμή; Δηλαδή, το Υπουργείο Υγείας της Ελλάδος, έτσι μπορεί με μία εταιρεία να αγοράζει ένα τεστ, ας πούμε, 7 ευρώ, που θα έπρεπε να το πάρει 4 ή 3 ή 1 και άρα, η διαφορά είναι η μίζα των κακών πολιτικών; Όχι. Το Υπουργείο Υγείας της Ελλάδας δεν αγοράζει κανένα τεστ. Το Υπουργείο Υγείας της Ελλάδας είπε δώστε μου τις προδιαγραφές του ΕΟΦ τι πρέπει να έχουν τα τεστ που θα αποζημιώνουμε. Έβγαλε όλες τις προδιαγραφές. Είπε ότι τα τεστ που είναι για τον καρκίνο του παχέος εντέρου, πρέπει να έχουν αυτές τις πιστοποιήσεις. Μάλιστα.

Είπαμε εμείς: Ανεξαρτήτως εταιρείας, όποια τεστ έχει ένας φαρμακοποιός που έχουν τις προδιαγραφές του ΕΟΦ, εμείς τα αποζημιώνουμε με επτά ευρώ. Μπορεί ένας φαρμακοποιός να το πάρει 3 ευρώ; Δεν έχω ιδέα. Μπορεί να το πάρει 1 ευρώ που είπε ο κ. Πολάκης; Δεν έχω ιδέα!

Κανονικά στην αγορά έκαναν 10 ευρώ -η λιανική πώληση είναι 12 ευρώ-, αλλά μπορεί να πει κάποιος ότι με μια μαζική παραγγελία μπορείς να πάρεις χαμηλότερη τιμή. Αν υποτεθεί, λοιπόν, ότι ένας φαρμακοποιός παίρνει το τεστ 3 ευρώ, 2 ευρώ, 1 ευρώ, ποιος παίρνει τη διαφορά των ευρώ αυτών; Ο Υπουργός; Η Αγαπηδάκη; Ή ο φαρμακοποιός;

Αυτή, κύριοι συνάδελφοι, η διαφορά τιμής αν προκύπτει -εγώ δεν το γνωρίζω- είναι αμοιβή του φαρμακοποιού, για να συμβάλλει μαζί με τα 3 ευρώ που είναι για το λογιστήριο για να κάνει την εγγραφή στη βάση δεδομένων, η όποια διαφορά. Γιατί είναι πολλές οι εταιρείες, εγώ δεν μπορώ να σας πω πόσο το παίρνει ο κάθε φαρμακοποιός, δεν είναι μία προμήθεια. Ο κάθε φαρμακοποιός αγοράζει από τη φαρμακαποθήκη και από την εταιρεία που βρει. Άλλος μπορεί να το πάρει 5, άλλος μπορεί να το πάρει 6, άλλος μπορεί να το πάρει 4. Δεν έχω ιδέα. Τη διαφορά της τιμής την παίρνει ο φαρμακοποιός.

Ούτε αυτό δεν έχετε καταλάβει, για τα λεφτά που κάνετε έτσι, κύριε Παναγιωτόπουλε! Μα πώς μπορείτε τόσο εύκολα να έχετε φάει τα μούτρα σας στη «NOVARTIS», στο ΚΕΕΛΠΝΟ, να σας έχουν ξεφτιλίσει παντού στα δικαστήρια και να έρχεστε ακόμα και να κάνετε το αυτό πράγμα στη Βουλή σε εμάς. Πώς δεν ντρέπεστε πραγματικά, ειλικρινά! Δεν ντρέπεστε καθόλου!

(Χειροκροτήματα από την πτέρυγα της Νέας Δημοκρατίας)

Πάμε, λοιπόν.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τα αδιευκρίνιστα; Μην προκαλείτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τα αδιευκρίνιστα -έχω πάει ήδη έναν στα δικαστήρια, μην πάω και δεύτερον, γιατί βαριέμαι να έχω τη μισή σας Ομάδα στα δικαστήρια- έχουν απαντηθεί εκεί που πρέπει στον εισαγγελέα και στην εφορία, όχι σε εσάς. Όχι σε εσάς, κύριε! Όχι σε εσάς! Όταν θα σας ελέγξει εσάς ο εισαγγελέας τι λεφτά έχετε στην τράπεζα, μετά να μου το πείτε. Κομμένη, λοιπόν, η πλάκα!

Πάμε τώρα…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μελανό σημείο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπα αυτό εδώ στη Βουλή δεν θα μας το ξανακάνετε έτσι, με την ιστορία του κόμματός σας, συκοφαντίες!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ποια ιστορία; Πεντακάθαροι! Αλλού αυτά!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν πάμε τώρα πολύ γρήγορα -γιατί αυτά έχουν απαντηθεί- σε θέματα όπως «προσωπικός γιατρός», γιατί μπαίνουν οι επιπλέον ειδικευόμενοι, αγροτικοί κ.λπ., για να πιάνουν τον στόχο.

Είπατε πολλές φορές ότι δεν λειτουργεί ο «προσωπικός γιατρός». Λάθος! Η μεταρρύθμιση που έκανε ο Θάνος Πλεύρης και η Μίνα Γκάγκα και ο Μάριος Θεμιστοκλέους και η Ειρήνη Αγαπηδάκη τότε -εγώ δεν ήμουν στο Υπουργείο- είναι η πρώτη επιτυχημένη εφαρμογή του οικογενειακού γιατρού μετά από πολλούς προηγούμενους Υπουργούς που είχαν νομοθετήσει τον θεσμό. Προσέξτε. Ένας από τους προηγούμενους Υπουργούς που είχε νομοθετήσει τον θεσμό και δεν τα κατάφερε ήμουν και εγώ το 2014. Βάζω και τον εαυτό μου σε αυτούς που δεν τα κατάφεραν.

Πράγματι, ο νόμος του Πλεύρη λειτούργησε και από το μηδέν πήγαμε στα 5,5 εκατομμύρια. Τώρα πάμε να πάρουμε τα 5,5 εκατομμύρια και να τα πάμε στα 8 εκατομμύρια, στα 7,5 εκατομμύρια και ταυτόχρονα βάζουμε τους ποιοτικούς δείκτες για να τους συνδέουμε με τον ιατρικό φάκελο και να γίνει το εργαλείο πιο λειτουργικό. Άρα όχι «δεν πέτυχε ο οικογενειακός γιατρός», πέτυχε! Και κάτι που επιτυγχάνει εξελίσσεται. Αυτή είναι η εξέλιξή του.

Και ιδιαίτερα θέλω να συγχαρώ την κ. Αγαπηδάκη για τα πανεπιστημιακά κέντρα υγείας. Τα θεωρώ πολύ μεγάλη μεταρρύθμιση γιατί μπορούν να συμβάλουν, εκτός της παροχής υπηρεσιών υγείας πρωτογενώς, στο να μπορέσουμε να ανεβάσουμε το κύρος της πρωτοβάθμιας, το οποίο το θεωρώ πάρα πολύ σημαντικό.

Είπε η κ. Αθανασίου από την Ελληνική Λύση ότι ο Καναδάς και η Αυστραλία έχουν καλή πρωτοβάθμια και να τους πάρουμε αυτούς να μας συμβουλεύσουν.

Μα εμείς έχουμε πάρει επισήμως γι’ αυτό το νομοσχέδιο, γι’ αυτή τη μεταρρύθμιση, ως σύμβουλό μας τον Παγκόσμιο Οργανισμό Υγείας. Δεν μπορεί να μην ξέρετε ότι παγκοσμίως ο «νούμερο 1» θεσμός που ειδικεύεται στις συμβουλές για την πρωτοβάθμια φροντίδα υγείας είναι ο Παγκόσμιος Οργανισμός Υγείας, που είναι ο πρώτος φορέας στον κόσμο και γι’ αυτό, ξέρετε, κάνει και κάθε χρόνο το μεγάλο συνέδριο στην πρωτεύουσα του Καζακστάν, στην Άλμα-Άτα. Γιατί από εκεί είχε ξεκινήσει το πρώτο συνέδριο πριν από σαράντα χρόνια για την πρωτοβάθμια φροντίδα υγείας και έγινε η έναρξη αυτού που λέμε πρωτοβάθμια φροντίδα υγείας οργανωμένα. Ο ΠΟΥ, ο «νούμερο 1» σύμβουλος του κόσμου, μας έχει συμβουλεύσει γι’ αυτά που έχουμε φέρει εδώ. Τι να τους κάνουμε τους Καναδούς και τους Αυστραλούς, αφού κι αυτούς ο ΠΟΥ τους συμβούλεψε; Έλεος!

Και πάμε τώρα στα πιο «ζουμερά» πολιτικά, τα οποία θέλω λίγο να εξηγήσω γιατί πραγματικά, δεν ξέρω, ο καθένας ας βγάλει τα συμπεράσματά του.

Κύριε συνάδελφε του ΠΑΣΟΚ, σας ευχαριστώ. Και δεν το λέω ειρωνικά. Σας ευχαριστώ. Για τους άλλους δε με ενδιαφέρει, γιατί είναι αυτό που είναι. Η απόφαση του ΠΑΣΟΚ να πει «παρών» στα δωρεάν απογευματινά χειρουργεία, μου προσφέρει και προσωπικά αλλά και στην παράταξή μου δυο τεράστιες υπηρεσίες:

Η πρώτη υπηρεσία είναι, σε προσωπικό επίπεδο, ότι μου τα χαρίζετε. Τα δωρεάν απογευματινά χειρουργεία είναι μία μεταρρύθμιση που -είτε αρέσει είτε δεν αρέσει- συνδέεται προσωπικά με εμένα. Δεν υπήρχε στο Υπουργείο Υγείας πριν πάω. Φτιάχτηκε επί θητείας μου, ξεκινάνε επί θητείας μου, θα γίνουν επί θητείας μου. Όποιος ασθενής πάει από δω και μπρος σε δωρεάν απογευματινό χειρουργείο πρέπει να ξέρει δύο πράγματα: Ότι το έκανε η Κυβέρνηση της Νέας Δημοκρατίας και του Κυριάκου Μητσοτάκη με Υπουργό τον Άδωνι Γεωργιάδη και το ΠΑΣΟΚ ψήφισε «παρών». Άρα δεν υπάρχει ούτε ένας που θα μπει να κάνει δωρεάν απογευματινό χειρουργείο και θα χρωστά στο ΠΑΣΟΚ ούτε έστω μια ηθική επιβράβευση. Ευχαριστώ γι’ αυτό. Καλό για εμένα είναι, πιστεύω κακό για εσάς.

Θέλω να απαντήσω λίγο στα ερωτήματα που θέσατε για να καταλάβει και ο κόσμος και μετά να εξηγήσω γιατί θεωρώ ότι πια το ΠΑΣΟΚ δυστυχώς επί Νίκου Ανδρουλάκη γίνεται όχι «πράσινος ΣΥΡΙΖΑ» -είναι πολύ ήπιος ο χαρακτηρισμός-, επιστρέφει σε εποχές ακραίου λαϊκισμού και θα το αποδείξω.

Προσέξετε, λοιπόν. Λέτε «πώς θα γίνεται η επιλογή;». Έχουμε εξηγήσει: Πάμε με τον χρόνο προς τα πίσω. Σε κάθε κλινική θα πάρουν την άλλη εβδομάδα είκοσι τηλέφωνα. Ποια είκοσι τηλέφωνα; Τα είκοσι αρχαιότερα. Εμείς -με τον κ. Θεμιστοκλέους- θα απελευθερώνουμε από την πλατφόρμα εικοσάδες. Τελειώσατε τα είκοσι πρώτα; Μετά απελευθερώνουμε τα είκοσι επόμενα. Άρα δεν μπορεί να κάνει επιλογή ο γιατρός ούτε να πάρει φακελάκι, ούτε να προσπεράσει κανείς τη λίστα. Γιατί για να πάρουν τα χρήματα των αμοιβών από τα δωρεάν απογευματινά χειρουργεία οι χειρουργικές ομάδες, θα πρέπει να προχωράνε είκοσι, είκοσι, είκοσι, είκοσι από πίσω προς τα εμπρός. Αυτό κάναμε.

Γιατί επιλέξαμε το χρονικό προσδιορισμό; Γιατί αν βάζαμε «βαρύτητα χειρουργείου» ή οτιδήποτε άλλο, εκεί θα έμπαινε στην ιατρική πράξη και πραγματικά εκεί δεν θα μπορούσε να το ελέγξει. Βάλαμε την ημερομηνία και είπαμε: Θα πηγαίνετε από αυτόν που περιμένει περισσότερο προς αυτόν που περιμένει λιγότερο. Όταν με το καλό καθαρίσετε όλη σας τη λίστα, θα έχετε πάρει όλα τα εν δυνάμει χρήματα που μπορεί να διεκδικήσει η κλινική σας. Αν τελειώσετε γρήγορα τη δική σας λίστα, θα σας δίνουμε και από άλλες λίστες άλλων χειρουργικών κλινικών που πάνε πιο αργά και έτσι θα μπουν και σε έναν ανταγωνισμό.

Είπατε για την ενιαία λίστα χειρουργείου. Βεβαίως έχει μειωθεί η αναμονή στην ενιαία λίστα κατά κάποιες χιλιάδες, όχι εντυπωσιακά –νομίζω επτά, οκτώ χιλιάδες παρακάτω είμαστε από τα απογευματινά, τα επί πληρωμή λέω τώρα- όμως έχουμε αποφασίσει, έχουμε φτιάξει την πλατφόρμα. Η πλατφόρμα οσονούπω σε ειδική εκδήλωση του Υπουργείου Υγείας θα ανακοινωθεί δημόσια και όλοι οι ασθενείς και όσοι ενδιαφέρονται θα μπορούν να μπαίνουν και να βλέπουν όχι μόνο το σύνολο της λίστας, αλλά και ανά κλινική, ώστε να παρακολουθούν και την εξέλιξη ανά κλινική πώς μειώνεται η λίστα αναμονής των χειρουργείων.

Η μεταρρύθμιση αυτή αξιολογήθηκε από την Ευρωπαϊκή Επιτροπή ως δομική, σπουδαία μεταρρύθμιση. Αυτή είναι η ακριβής φράση. Γιατί τη θεωρεί η Ευρωπαϊκή Επιτροπή -γι’ αυτό μας δίνει τα λεφτά- δομική, σπουδαία μεταρρύθμιση; Γιατί φτιάχνοντας τις δομές για να γίνουν τα περίπου τριάντα επτά χιλιάδες δωρεάν απογευματινά χειρουργεία, οι δομές αυτές, αυτές οι χειρουργικές ομάδες και αυτή η γνώση του να κάνεις τα απογευματινά χειρουργεία, θα μείνουν και μετά που θα ξαναξεκινήσουν τα επί πληρωμή. Γιατί τώρα τα επί πληρωμή σταματάνε. Δεν μπορεί το σύστημα να εξυπηρετήσει και τα δύο ταυτόχρονα. Άρα σταματάνε τα επί πληρωμή. Για έναν χρόνο και κάτι θα έχουμε τα δωρεάν απογευματινά χειρουργεία στα οποία εσείς είπατε «παρών» -είμαστε μόνοι μας- και μετά θα συνεχίσουν κανονικά τα επί πληρωμή.

Και πάμε τώρα να εξηγήσω με βάση την περίφημη τροπολογία του ΠΑΣΟΚ για τα βαρέα και ανθυγιεινά πώς αποδεικνύεται δυστυχώς –εγώ το ξαναλέω, εσείς με μισείτε και με λέτε ακροδεξιό, φωνακλά και διάφορα τέτοια, εγώ δεν κρατάω κακίες, εγώ με το ΠΑΣΟΚ έχω υπάρξει Υπουργός σε δύο υπουργικά συμβούλια, οι μισοί είναι φίλοι μου, έχω συνεργαστεί μαζί τους, τώρα θα κάθομαι να τους κρατάω μούτρα; Μια χαρά συνεργαστήκαμε- ότι για την ιστορία και την πλάτη που βάλατε στη χώρα για να μείνει όρθια, αυτό που κάνετε τώρα είναι αξιοθρήνητο.

Πάμε, λοιπόν. Είχαμε χθες μια σύγκρουση. Έχει έρθει ο Πρωθυπουργός και έχει πει ότι αν ψηφιστεί η τροπολογία σας, θα φύγουν επτάμισι χιλιάδες. Σηκώνεται ο κ. Μάντζος, λέει ότι δεν ξέρει τι λέει ο Πρωθυπουργός γιατί δεν θα φύγει κανένας και ότι η τροπολογία σας είναι από σήμερα για δώδεκα χρόνια εμπρός. Βγαίνω εγώ, λέω «όχι, δεν είναι έτσι, γιατί μπορεί να εξαγοράσουν, άρα είναι επτάμισι χιλιάδες».

Μάλιστα. Σήμερα το πρωί, κύριε Μάντζε -μπήκατε την καταλληλότερη στιγμή στην Αίθουσα- η Γραμματέας του Πολιτικού Σχεδιασμού του Πανελληνίου Σοσιαλιστικού Κινήματος, η κ. Άννα Διαμαντοπούλου ήταν στην εκπομπή του κ. Άρη Πορτοσάλτε. Επαναλαμβάνω: Ποια είναι η διαφωνία μας; Εγώ λέω ότι τροπολογία αυτή εάν ψηφιστεί, θα θέσει επτάμισι χιλιάδες εκτός, εσείς είπατε «όχι, είναι για δώδεκα χρόνια μετά».

Πάμε να δούμε τι είπε η κ. Διαμαντοπούλου. Πορτοσάλτε: Λέει ότι θα μας φύγουν όλοι όσοι τεκμηριώνουν σύνταξη. Διαμαντοπούλου: Θα το πω. Ναι, αλλά είναι μεγάλο το θέμα, δεν είναι μικρό. Όταν λοιπόν λέμε ότι θα πρέπει να μπουν και αυτοί οι άνθρωποι -ο κ. Γεωργιάδης, Υπουργός Εργασίας- στην ΠΟΕΔΗΝ -αυτό που είπατε κι εσείς-, άρα δεν είναι θέμα που δεν το ξέρει η Κυβέρνηση.

Δεν υπάρχουν στοιχεία. Σας διαβεβαιώ το έψαξα παντού ότι επτάμισι χιλιάδες θα φύγουν. Είναι ψευδές. Δεν υπάρχουν στοιχεία που να το τεκμηριώνουν. Υπάρχει ένας αριθμός πιθανόν γύρω στους δύο χιλιάδες, αλλά πρέπει να πω ότι γενικώς οι γιατροί δεν είναι θετικοί. Γιατί θέλουν να μείνουν μέχρι τα εβδομήντα. Δηλαδή δεν είναι θετικοί αυτοί οι δύο χιλιάδες γιατί οι ίδιοι δεν θα θελήσουν να φύγουν.

(Θόρυβος στην Αίθουσα από την πτέρυγα του ΠΑΣΟΚ - Κινήματος Αλλαγής)

Ένα λεπτό. Είναι η Γραμματέας σας; Η Γραμματέας σας του Πολιτικού Σχεδιασμού είπε σήμερα στο ραδιόφωνο όχι ότι δεν θα μπορούν να φύγουν κάποιοι αμέσως. Είπα ότι δεν είναι επτάμισι χιλιάδες αλλά δύο χιλιάδες.

**ΔΗΜΗΤΡΙΟΣ ΜΑΝΤΖΟΣ:** Προβλέπεται είπε.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Κύριε Υπουργέ, συνεχίστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ δεν διακόπτω ποτέ όταν είμαι εκεί. Η διαφωνία μας ήταν από την αρχή απλή. Αν η τροπολογία δημιουργεί τον κίνδυνο του να φύγουν αμέσως κάποιοι. Εσείς είπατε όχι, εμείς είπαμε ναι, η Γραμματέας Πολιτικού Σχεδιασμού του ΠΑΣΟΚ είπε περίπου δύο χιλιάδες. Βρείτε τα μεταξύ σας.

Αλλά έχει ακόμα πιο ενδιαφέρον η συνέντευξη. Ξέρετε γιατί; Εδώ, λοιπόν, λέει η Άννα Διαμαντοπούλου «να συζητήσουμε Κυβέρνηση και Αντιπολίτευση για το καλό του ελληνικού λαού, να βρούμε μία λύση, ώστε οι νοσηλεύτριες και οι νοσηλευτές που είναι από το πιο δύσκολα επαγγέλματα που ξέρουμε όλοι, να κάνουμε μια σταδιακή προσέγγιση, ώστε να μπορέσουν να έχουν αυτό το δικαίωμα που δεν έχουν αντίστοιχο στον ιδιωτικό που μπήκαν μετά το ’11».

Η κ. Διαμαντοπούλου μάς λέει ότι αυτό που φέρατε είναι μόνο για τους νοσηλευτές και τις νοσηλεύτριες που μπήκαν μετά το ’11 και θα εφαρμοστεί σταδιακά.

Αναφορικά με την τροπολογία του ΠΑΣΟΚ στο άρθρο 1 λέει: «Στον κανονισμό βαρέων και ανθυγιεινών επαγγελμάτων υπάγονται….

**ΘΕΟΦΙΛΟΣ ΞΑΝΘΟΠΟΥΛΟΣ:** Πιο αργά, να καταλαβαίνουμε τι λέτε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στο άρθρο 2: Οι απασχολούμενοι ως νοσηλευτικό μάλιστα, επιστημονικό, δεν τους είπε η Διαμαντοπούλου, τεχνολογικό δεν τους είπε η Διαμαντοπούλου, υγειονομικό, δεν τους είπε η Διαμαντοπούλου, βοηθητικό, δεν τους είπε η Διαμαντοπούλου σε νοσηλευτικά ιδρύματα και λοιπά -τα λέει όλα- «Βοήθεια στο Σπίτι», τα πληρώματα ασθενοφόρων του ΕΚΑΒ, οι εργαζόμενοι σε υπηρεσίες καθαριότητας που λαμβάνουν το επίδομα επικινδυνότητας.

Δηλαδή, η Γραμματέας του πολιτικού σχεδιασμού σας πάει σήμερα στο ραδιόφωνο και μας καλεί σε μία πολιτική συνεννόηση που θα αφορά μόνο σε κάποιους νοσηλευτές και κάποιες νοσηλεύτριες και αυτούς σταδιακά, και το ΠΑΣΟΚ στη Βουλή καταθέτει μια οριζόντια τροπολογία που τους περιλαμβάνει όλους.

**ΔΗΜΗΤΡΙΟΣ ΜΑΝΤΖΟΣ:** Εσείς σε ποιον απαντάτε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στο ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Στην τροπολογία δεν θα απαντήσετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν αναγνωρίζετε τη συνέντευξη της κ. Διαμαντοπούλου;

**ΠΡΟΕΔΡΕΥΩΝ (Αθανάσιος Μπούρας):** Κύριε Μάντζο, σας παρακαλώ! Δεν υπάρχει διάλογος.

**ΔΗΜΗΤΡΙΟΣ ΜΑΝΤΖΟΣ:** Απαντήστε στις τροπολογίες όλες.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, θερμή παράκληση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα η Γραμματέας του πολιτικού σχεδιασμού του ΠΑΣΟΚ στην πρώτη της συνέντευξη είπε άλλα για την τροπολογία σας.

**ΔΗΜΗΤΡΙΟΣ ΜΑΝΤΖΟΣ:** Απαντήστε στις τροπολογίες και για τους εποχικούς πυροσβέστες…(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Μάντζο, σας παρακαλώ, μη ζητάτε διευκρινίσεις.

Συνεχίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέω, λοιπόν, προς τον ελληνικό λαό. Γι’ αυτό το ΠΑΣΟΚ είπε «παρών» στα δωρεάν απογευματινά χειρουργεία. Γιατί το ΠΑΣΟΚ του κ. Νίκου Ανδρουλάκη έχει γίνει ένα κόμμα που δεν μπορεί να αναλάβει την παραμικρή ευθύνη και που προφανώς οι πρώην εσωκομματικοί αντίπαλοι για την αρχηγία δεν μπορούν ούτε να συνεννοηθούν μεταξύ τους στο τι λένε. Όμως, για να κυβερνήσεις την Ελλάδα, πρέπει να έχεις και ορισμένα χαρακτηριστικά σοβαρότητας και υπευθυνότητας.

Και κλείνω και με το τελευταίο θέμα για να ενημερώσω το Σώμα γιατί και αυτό έχει κάποιο ενδιαφέρον.

**ΔΗΜΗΤΡΙΟΣ ΜΑΝΤΖΟΣ:** Και για τις τροπολογίες…

**ΠΡΟΕΔΡΕΥΩΝ (Αθανάσιος Μπούρας):** Κύριε Μάντζο, σας παρακαλώ. Είπατε τις θέσεις σας και ο Υπουργός τις δικές τους. Μην καταγράφετε τίποτα απ’ όσα διακόπτει ο κ. Μάντζος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εάν η τροπολογία σας έλεγε αυτά που είπε σήμερα στο ραδιόφωνο η κ. Άννα Διαμαντοπούλου θα είχε κάποιο νόημα να την συζητήσουμε. Η τροπολογία που φέρατε εσείς, είναι άλλο πράγμα και αυτή που υπερασπίστηκε στη δημοσιότητα για να πάρετε ψήφους δήθεν υπευθυνότητας, η κ. Διαμαντοπούλου, είναι άλλο πράγμα. Σας τσάκωσα για τη λαθροχειρία που πήγατε να κάνετε. Γι’ αυτό έχετε εκνευριστεί και φωνάζετε. Αλλά το πραγματικό για κάποιον που θέλει να κυβερνήσει δεν είναι να τον τσακώνει ο Γεωργιάδης. Είναι να μπορεί να αναλαμβάνει ευθύνες. Καταλάβατε;

Ως προς τον κατώτατο μισθό σάς απάντησα χθες. Εγώ έχω μείνει στον κατώτατο μισθό στην ψήφο του ΠΑΣΟΚ το 2014. Η ψήφος του ΠΑΣΟΚ το 2014 για τον κατώτατο μισθό και τον τρόπο υπολογισμού του ήταν ορθότατη. Πάρτε τον κ. Βενιζέλο τηλέφωνο, τον τότε Πρόεδρό σας, να σας εξηγήσει γιατί την ψήφισε και γιατί ήταν ορθή.

**ΔΗΜΗΤΡΙΟΣ ΜΑΝΤΖΟΣ:**…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακούστε τώρα…

**ΠΡΟΕΔΡΕΥΩΝ (Αθανάσιος Μπούρας):** Κύριε Μάντζο, σας παρακαλώ! Μη διακόπτετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό το παραμύθι, εκεί ήμουν. Μια χαρά το ψηφίσατε, σαν καλά παιδάκια. Και τώρα που είστε ένα μικρό κόμμα χωρίς κυβερνητικές ευθύνες, υπόσχεστε στον κόσμο λαγούς με πετραχήλια. Εγώ θα παραμείνω στην ψήφο του ΠΑΣΟΚ το 2014 για τον βασικό μισθό.

**ΓΕΩΡΓΙΟΣ ΚΑΡΑΜΕΡΟΣ:** Για το Υπουργείο σας θα μας πείτε; Για τη συνταγογράφηση της μορφίνης θα πρέπει να μας ενημερώσει ο κ. Πλεύρης;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Συνεχίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσα έχω πει για το Υπουργείο μου είναι.

Για τη μορφίνη θα απαντούσα, αλλά με προλάβατε. Η μορφίνη έχει μηδενική συμμετοχή κύριε Καραμέρο. Δεν έχει συμμετοχή. Πράγματι κάποιοι ασθενείς ταλαιπωρήθηκαν για τον εξής λόγο. Ενώ το σκεύασμα μορφίνης που υπήρχε στον κατάλογο ήταν η ενέσιμη μορφή και αυτή είναι που είχε μηδέν συμμετοχή, βγήκε σε πόσιμη μορφή. Η σε πόσιμη μορφή δεν έχει πάρει ακόμα τιμή και επειδή δεν έχει πάρει τιμή, δεν είναι στον κατάλογο της μηδενικής συμμετοχής. Έχω δώσει εντολή στη Διεύθυνση Φαρμάκων –διότι επειδή είναι ναρκωτικό την τιμή δεν την βγάζει ο ΕΟΦ, αλλά το Υπουργείο- να βγάλουν άμεσα τιμή και στην πόσιμη μορφή, ώστε να μπορεί να ενταχθεί στον κατάλογο και να είναι στην μηδενική συμμετοχή. Πάει και αυτό.

Έπαιρναν την κανονική. Παίρνουν αυτή που παίρνουν όλα αυτά τα χρόνια. Η πόσιμη είναι κάτι καινούριο. Δεν θα το πληρώνουν. Μπορούν να πάρουν εκείνη που έπαιρναν μέχρι χθες και σε μία με δύο εβδομάδες θα μπορούν να πάρουν την καινούργια.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Πόσο θα ζήσουν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ζουν και με αυτή που έπαιρναν μέχρι χθες. Ζούσαν γιατρέ -μην το λέτε τώρα αυτό- με τη δυσκολία των ανθρώπων που έχουν αυτή την ασθένεια.

Πάμε τώρα στο μείζον. Να ενημερώνουμε και λίγο το Σώμα. Κάθε πολιτική απόφαση πρέπει να αξιολογείται στην εφαρμογή της. Ήρθαμε και ψηφίσαμε το καλοκαίρι κάποια μέτρα. Βάσει αυτών που ψηφίσαμε προκηρύξαμε τις θέσεις για τις άγονες περιοχές στην Ελλάδα, αυτές δηλαδή τις θέσεις που προκηρύσσαμε διαρκώς και διαρκώς και δεν είχαν κανένα ενδιαφέρον. Έβγαιναν άγονες.

Προκηρύξαμε συνολικά διακόσιες ενενήντα επτά θέσεις με τα νέα κίνητρα. Η πλατφόρμα έκλεισε πριν λίγο. Στις 12.00΄ έκλεισε η πλατφόρμα με την παράταση που είχαμε δώσει. Από τις διακόσιες ενενήντα τρεις θέσεις έχουμε αιτήσεις ορισμένες πολλαπλές και από τις διακόσιες ενενήντα μία. Δεν έχουν καλυφθεί δηλαδή καθόλου οι ενενήντα δύο θέσεις. Άρα στη μεγάλη εικόνα από διακόσιες πενήντα επτά διαρκώς άγονες θέσεις έχουμε καλύψει ένα περίπου 70%.

Για τις υπόλοιπες ενενήντα μία θέσεις θα τις επαναπροκηρύξουμε αμέσως. Πιστεύω ότι μέσα στον Δεκέμβριο θα μπορούμε να τις επαναπροκηρύξουμε, ώστε να μπορέσουμε να το κάνουμε. Στις κρίσιμες περιοχές έχουμε πάει σχετικά καλά. Πρόβλημα, δυστυχώς, παραμένει να έχει η Κως, στην οποία δεν πήγε τελικά κανένας. Είχε δηλώσει χθες ένας αίτημα για παθολόγο. Δεν πήγε, ακύρωσε την αίτησή του.

Στη Δράμα έχει συμβεί το εξής. Στη Δράμα προκηρύξαμε πέντε εσωτερικής παθολογίας και δύο θέσεις σε ΜΕΘ. Έχουμε μία αίτηση για τη ΜΕΘ για Επιμελητή Α΄ και τρεις επίσης για Επιμελητή Β΄. Δεν έχουμε για παθολογία. Άρα καλύψαμε τις θέσεις ΜΕΘ στη Δράμα. Δεν έχουμε καλύψει τις θέσεις παθολογίας, που θα επαναπροκηρύξουμε. Στην Κω δεν έχουμε, δυστυχώς, συμμετοχή. Θα δούμε τι θα κάνουμε εκεί. Στην Ξάνθη που ήταν η άλλη πόλη που μας είχε πάρα πολύ ταλαιπωρήσει, πηγαίνουμε πάρα πολύ καλά. Προκηρύξαμε μία θέση ΜΕΘ, μία αναισθησιολογίας, τρεις παθολογίας και μία ουρολογίας. Έχουν καλυφθεί οι θέσεις ΜΕΘ, η αναισθησιολογίας -που είναι πολύ σημαντικό- και της παθολογίας. Στην Ξάνθη λήξαμε τελικώς το πρόβλημά μας και είχε διαρκέσει για πάρα πολύ καιρό.

Στις Σέρρες είχαμε προκηρύξει μία θέση ορθοπεδικής, μία θέση παθολογίας μια θέση Επιμελητού Β΄ για τα ΤΕΠ και έχουν υποβληθεί επτά αιτήσεις, μία αίτηση για την εσωτερική παθολογία και μία για το ΤΕΠ. Άρα κλείνουν και οι Σέρρες 100%. Λύνεται το πρόβλημα των Σερρών.

Επίσης, λύνεται το πρόβλημα της Σπάρτης. Πήγαμε καλά και στη Σπάρτη. Στην Άρτα πήγαμε πάρα πολύ καλά. Μην τα πάρω όλα ένα, ένα. Μας έχει μείνει πράγματι πρόβλημα οι παθολόγοι στη Δράμα και μας έχει μείνει και η Κως και η Κέρκυρα. Στην Κέρκυρα είχαμε έναν, αλλά τελικά δεν κατέθεσε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Θα επαναξιολογηθεί; Γιατί στη Δράμα δεν έρχεται κανένας; Πρέπει να το αξιολογήσετε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, συνεχίστε γιατί έχουμε υπερβεί κάθε όριο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ σε όλα τα μέτρα βλέπετε ότι μου αρέσει να κρίνουμε την εφαρμογή τους. Σας είπα, είχαμε διακόσιες ενενήντα επτά θέσεις που έβγαιναν διαρκώς άγονες. Κάναμε το νέο σύστημα και από εκεί που αυτές έβγαιναν 297-0 έχουμε για τις διακόσιες μία αιτήσεις. Δεν το λες αποτυχία, με συγχωρείτε, το θεωρώ μεγάλη επιτυχία.

Για τις ενενήντα δύο που δεν έχουμε αιτήσεις θα τις επαναπροκηρύξουμε αμέσως. Στο ενδιάμεσο έχουμε ψηφίσει τα θεσμικά κίνητρα που δεν είχαμε προλάβει μέχρι τώρα στο ερανιστικό μας νομοσχέδιο, τα οποία, επίσης, κάτι πιθανόν να δώσουν. Άρα θα δούμε στο επόμενο τρίμηνο τι κάνουμε για αυτές τις περιοχές που δεν καταφέραμε να πιάσουμε. Σε γενικές γραμμές, όμως, με αυτή μας την πολιτική στις περισσότερες περιοχές της χώρας τα προβλήματα που είχαμε χθες λύθηκαν. Δεν μπορεί ούτε αυτό να μην σας αρέσει. Δεν μπορεί να είστε σε όλα «παρών», κύριε συνάδελφε του ΠΑΣΟΚ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, σας παρακαλώ θερμά, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κλείνω, κύριε Πρόεδρε.

Τελικά, όπως το λέω πάντα, η πολιτική είναι εφαρμοσμένη τέχνη. Δεν είναι να τσακωνόμαστε.

Θα κλείσω με το εξής: Είμαι πάρα πολύ περήφανος και θέλω ιδιαίτερα να ευχαριστήσω πρώτα από όλα τον κ. Μάριο Θεμιστοκλέους, με τον οποίο συνεργαστήκαμε και συνεργαζόμαστε για να κάνουμε τα δωρεάν απογευματινά χειρουργεία πραγματικότητα.

Ευχαριστώ πολύ, Μάριε, και όλη την ομάδα.

Θέλω να ευχαριστήσω τον κ. Νίκο Παπαθανάση, τον Αναπληρωτή Υπουργό Οικονομικών και υπεύθυνο για το Ταμείο Ανάκαμψης, γιατί χωρίς τη δική του ενεργό συμβολή, και του Ορέστη Καβαλάκη από την ΕΥΣΤΑ, δεν θα μπορούσαμε να πάρουμε τόσο γρήγορα αυτή την έγκριση.

Θέλω ιδιαιτέρως να ευχαριστήσω δημόσια τον πρώην Επίτροπο της Ελλάδος, τον κ. Μαργαρίτη Σχοινά, ο οποίος συνέβαλε καθοριστικά στο να εγκρίνουν οι ευρωπαϊκές αρχές αυτή τη μεγάλη μεταρρύθμιση, όπως λέει η Ευρωπαϊκή Επιτροπή, για την οποία το ΠΑΣΟΚ ψηφίζει «παρών».

Και πρέπει να πω δημοσίως ένα μεγάλο ευχαριστώ στον Πρωθυπουργό της χώρας, τον κ. Κυριάκο Μητσοτάκη, ο οποίος αντιλήφθηκε από την αρχή αυτή μας την πρόταση, αυτή μου την ιδέα, και την υιοθέτησε, και βοήθησε με το προσωπικό του κύρος να γίνει αυτό πραγματικότητα. Δεκάδες χιλιάδες συμπολίτες μας, που ταλαιπωρούνται επί σειρά ετών, θα μπορέσουν να έχουν άμεσα, δωρεάν το χειρουργείο τους μέσα στο Εθνικό Σύστημα Υγείας και αυτό είναι τελικά το μείζον και όχι τι ψήφισε ή δεν ψήφισε το ΠΑΣΟΚ.

(Χειροκροτήματα από την πτέρυγα της Νέας Δημοκρατίας)

Κλείνοντας, για το παρόν νομοσχέδιο αξίζουν τα συλλογικά εύγε της Αντιπροσωπείας στην κ. Ειρήνη Αγαπηδάκη, την Αναπληρώτρια Υπουργό Υγείας, κυρίως διότι το πρόγραμμα «Σπύρος Δοξιάδης» και όσοι το σχεδίασαν, ο Μάριος, ο Θάνος, η Μίνα Γκάγκα, όλη η ομάδα που έχει εργαστεί όλα αυτά τα χρόνια, η Ειρήνη φυσικά τώρα, τελείως δευτερευόντως εγώ, δικαιούνται ένα εύγε, διότι με το πρόγραμμα αυτό κάθε μέρα σώζουν ζωές.

Δεν έχετε ακόμα αντιληφθεί το εξής: Από τα τεστ αυτά στο φαρμακείο, που τα κατηγορείτε δύο μέρες συνεχώς στη Βουλή, για την ανίχνευση του καρκίνου του παχέος εντέρου ήδη, τώρα που μιλάμε, έχουν γίνει τα πρώτα χειρουργεία. Ήδη, δηλαδή, άνθρωποι που είχανε καρκίνο και δεν το ξέρανε αυτή τη στιγμή θεραπεύονται λόγω του προγράμματος προλαμβάνω του «Σπύρος Δοξιάδης» για τον καρκίνο του παχέος εντέρου.

Όσο και αν εσείς μας κατηγορείτε και κάνετε αυτά τα χυδαία του κ. Παναγιωτόπουλου για εμάς ηθική ευχαρίστηση ότι συμβάλαμε στο να σωθεί έστω και μία ανθρώπινη ζωή είναι τεράστια! Ευχαριστούμε πολύ, κυρία Αγαπηδάκη, για αυτό!

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα δύο μαθητές και μαθήτριες και τέσσερις εκπαιδευτικοί συνοδοί από το Γενικό Λύκειο Γερακίου Λακωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η Βουλευτής κ. Μαρία - Ελένη (Μαριλένα) Σούκουλη - Βιλιάλη ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας και άλλες διατάξεις του Υπουργείου Υγείας».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, σαράντα τέσσερα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 174 - 191)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Υγείας: «Αναμόρφωση του θεσμού του Προσωπικού Ιατρού - Σύσταση Πανεπιστημιακών Κέντρων Υγείας –Σύνταξη αναπηρίας από κοινή νόσο και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου σελ.192.α.)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να διακόψουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος διακόπτεται η συνεδρίαση για δέκα λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αποφάσεις Βουλής - Οικονομική διαχείριση Βουλής:

α) Μόνη συζήτηση και ψήφιση του Σχεδίου Προϋπολογισμού Δαπανών της Βουλής, οικονομικού έτους 2025.

β) Μόνη συζήτηση και έγκριση του Απολογισμού Δαπανών της Βουλής, οικονομικού έτους 2023 και του παραρτήματος αυτού (Απολογισμός 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Η Διάσκεψη των Προέδρων στη συνεδρίαση της 7ης Νοεμβρίου 2024 αποφάσισε τη συζήτησή τους σε μία συνεδρίαση ως εξής. Να λάβουν τον λόγο, εφόσον το επιθυμούν, οι εισηγητές, οι ειδικοί αγορητές και οι Κοινοβουλευτικοί Εκπρόσωποι με χρόνο ομιλίας τα πέντε λεπτά, ένας ομιλητής που έχει οριστεί από κάθε Κοινοβουλευτική Ομάδα επίσης για πέντε λεπτά, καθώς και ένας Ανεξάρτητος Βουλευτής ομοίως για πέντε λεπτά.

Η συζήτηση θα ολοκληρωθεί, όπως πάντα γίνεται, με την ομιλία του Προέδρου της Βουλής κ. Κωνσταντίνου Τασούλα.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα συνεφώνησε.

Τον λόγο έχει ο εισηγητής της Πλειοψηφίας κ. Βασίλειος - Νικόλαος Υψηλάντης για πέντε λεπτά.

Ορίστε, κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, ο φετινός προϋπολογισμός που κατατίθεται στη Βουλή των Ελλήνων έρχεται σε μία συγκυρία που ολόκληρος ο κόσμος βρίσκεται σε περιδίνηση λόγω των πολέμων ιδιαίτερα στη Μέση Ανατολή και Ουκρανία, εν μέσω γεωπολιτικής αστάθειας, αλλά και της κλιματικής κρίσης. Η Βουλή των Ελλήνων, με δεδομένη την κατάσταση αυτή, υιοθετεί επιλογές που κατατείνουν στη χρηστή διαχείριση των πόρων της με τον εξορθολογισμό των λειτουργικών δαπανών μέσω οριζόντιων προμηθειών και στοχευμένης χωρικής ανακατασκευής, με την εξοικονόμηση ενέργειας και μείωση του περιβαλλοντικού αποτυπώματος. Αντλεί πόρους από διαρθρωτικά ταμεία και άλλα χρηματοδοτικά ταμεία που στοχεύουν στην ενεργειακή αναβάθμιση των κτηρίων της Βουλής, αλλά και σε δράσεις πράσινης ανάπτυξης.

Ο προϋπολογισμός, συνεπώς, της Βουλής των Ελλήνων των δαπανών του οικονομικού έτους 2025 θέτει τους εξής στόχους: Πρώτον, η αναβάθμιση του μηχανισμού συστηματικής παρακολούθησης του νομοθετικού έργου και του κοινοβουλευτικού ελέγχου. Δεύτερον, η βελτιστοποίηση και ο περαιτέρω εκσυγχρονισμός της λειτουργίας των διοικητικών, οικονομικών διαδικασιών και ενίσχυσης των δράσεων εξωστρέφειας. Τρίτον, η διαφάνεια και η λογοδοσία, παράγοντας σύγχρονες μεθόδους οικονομικής παρακολούθησης, σύγχρονα πληροφοριακά συστήματα και εργαλεία. Τέταρτον, η αποδοτικότερη κατανομή των πόρων του ανθρώπινου δυναμικού και των υποδομών της Βουλής.

Έτσι, για το έτος 2025 ο προϋπολογισμός της Βουλής ανέρχεται στο ποσό των 169.950.000 ευρώ που σε σχέση με το 2024 έχει μία αύξηση της τάξεως του 6,62%, δηλαδή συνολικά 10.550.000 ευρώ. Και τούτο οφείλεται στην οριζόντια αύξηση των μισθών του δημοσίου από 1ης Απριλίου 2025, στην εναρμόνιση με το θεσμικό πλαίσιο του ν.4940/2022 που αφορά την καταβολή κινήτρου επίτευξης δημοσιονομικών στόχων, όπως προβλέπεται από τον Κανονισμό της Βουλής και τον ν.4940/2022 που αφορά στην καταβολή επιδόματος επικίνδυνης και ανθυγιεινής εργασίας εξαιτίας της διεύρυνσης των κατηγοριών εργαζομένων που το δικαιούνται, καθώς επίσης και στο περαιτέρω κόστος ελέγχου των δηλώσεων περιουσιακής κατάστασης με διεύρυνση των ελεγχομένων.

Εδώ πρέπει να σημειώσω ότι ένα από τα αιτήματα του Συλλόγου των Υπαλλήλων της Βουλής γίνεται δεκτό. Θεωρώ ότι η συνετή διαχείριση και η συνετή προσέγγιση των αιτημάτων από τον Πρόεδρο της Βουλής στη συνέχεια ενδεχομένως να αποφέρει -και το ζητάμε και εμείς- την ικανοποίηση και των άλλων αιτημάτων, ακόμα και της εξέτασης των αιτημάτων των συνεργατών μας, των συνεργατών της Βουλής.

Το ύψος του προϋπολογισμού καλύπτει το όριο του αναθεωρημένου μεσοπρόθεσμου προγράμματος δημοσιονομικής στρατηγικής. Για όλο το έτος του ΄25 λειτουργούν χορηγικά πολιτιστικές παρεμβάσεις, παρεμβάσεις σε κτήρια και δραστηριότητες του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία που αγγίζουν όλη την κοινωνία. Πρέπει να το τονίζουμε ότι η Βουλή των Ελλήνων βρίσκεται παντού και ανταποκρίνεται σε όλα τα αιτήματα, τα πολιτιστικά αιτήματα, τα κοινωνικά αιτήματα του ελληνικού λαού σε όλη την επικράτεια.

Μέσα από αυτές τις σκέψεις μπορούμε να μιλήσουμε και για τις δραστηριότητες που η Βουλή προχωρεί και για την κοινοβουλευτική διπλωματία, όπως η διδυμοποίηση με την Εθνοσυνέλευση της Δημοκρατίας της Μολδαβίας και άλλες δραστηριότητες.

Οκτώ είναι οι δαπάνες ανά μείζονα κατηγορία. Η κατηγορία 21 απεικονίζει όλες τις παροχές στους εργαζόμενους, το ποσό των 127.167.000 ευρώ. Η κατηγορία 22 αφορά στις κοινωνικές παροχές. Είναι οι συντάξεις, τα βοηθήματα σε φυσικά πρόσωπα, 740.000 ευρώ. Η τρίτη κατηγορία 23 αφορά σε επιχορηγήσεις σε ΟΤΑ και λοιπά νομικά πρόσωπα, εισφορές και συμβατικές υποχρεώσεις σε διεθνείς οργανισμούς. Η τέταρτη στη σειρά είναι η κατηγορία 24 που περιλαμβάνει πιστώσεις για την αγορά φαρμάκων, αναλωσίμων, καυσίμων, τηλεφωνικές ατέλειες κ.λπ., η οποία ανέρχεται στο συνολικό ποσό των 30.521.000 ευρώ. Πέμπτη κατηγορία είναι η 26 που περιλαμβάνει πιστώσεις που αφορούν τόκους από την εκτέλεση δικαστικών αποφάσεων ή συμβατικών αποφάσεων που προϋπολογίζεται στο ποσό των 1.000 ευρώ. Η έκτη κατηγορία, η κατηγορία 29, περιλαμβάνει πιστώσεις από κατανομή. Είναι το ειδικό αποθεματικό της Βουλής, 100.000 ευρώ. Η κατηγορία 31 περιλαμβάνει πιστώσεις για έξοδα ελλιπών υποδομών, αγορά ηλεκτρικών και ηλεκτρονικών συσκευών και λογισμικών που προϋπολογίζεται στο ποσό των 4.461.000 ευρώ. Τελευταία κατηγορία είναι η κατηγορία 33 που περιλαμβάνει πιστώσεις για την αγορά έργων τέχνης, πινάκων ζωγραφικής, που προϋπολογίζεται στο ποσό των 80.000 ευρώ.

Τονίζεται ότι αποτυπώνονται διακριτά οι προϋπολογισμοί που αφορούν στη λειτουργία του Γραφείου Προϋπολογισμού του Κράτους και στις λειτουργικές δαπάνες της Ειδικής Επιτροπής Ελέγχου Δηλώσεων Περιουσιακής Κατάστασης, οι οποίες αποτελούν ανεξάρτητες μονάδες.

Έχει κατατεθεί επίσης προς έγκριση ο προϋπολογισμός για το ’23 του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία, ο οποίος έχει ήδη εγκριθεί από το ίδρυμα και έχει ελεγχθεί από το Ελεγκτικό Συνέδριο. Με την έκθεση του κατασταλτικού ελέγχου δαπανών και υποχρεώσεων του Ιδρύματος της Βουλής των Ελλήνων του οικονομικού έτους ΄23 αναδεικνύεται η χρηστή δημοσιονομική διαχείρισή τους.

Σχετικά με τον απολογισμό δαπανών της Βουλής του οικονομικού έτους ’23 τονίζω ότι οι αρχικές πιστώσεις του οικονομικού έτους ’23 ήταν 148.900.000 ευρώ και μετά την εκτέλεση των αιτιολογημένων αποφάσεων του Προεδρείου της Βουλής έχει καταχωρηθεί και κάνουν τις αντίστοιχες αποφάσεις με το Υπουργείο Οικονομικών. Οι δαπάνες μειώθηκαν από εκείνες που είχαν προβλεφθεί στα 294.525 ευρώ και επεστράφη ένα ποσό.

Με βάση αυτά θεωρώ ότι γίνεται χρηστή διαχείριση των χρημάτων μας, των χρημάτων της Βουλής των Ελλήνων, η οποία πρέπει να τονίσουμε ότι δεν υπερβαίνει το 2 τοις χιλίοις των κρατικών εξόδων. Γίνεται χρηστή διαχείριση για όλα αυτά που ξοδεύονται, όλα τα χρήματα σε σχέση με τα υπόλοιπα έξοδα του κράτους και αυτό οφείλεται και στον Πρόεδρο της Βουλής, τον κ. Τασούλα, τον οποίον επιθυμώ και από το Βήμα αυτό να συγχαρώ και για τις προσπάθειές του για τη μεγάλη εξωστρέφεια που πρέπει να έχει η Βουλή.

Τονίζω ότι η Νέα Δημοκρατία υπερψηφίζει τον Προϋπολογισμό Δαπανών της Βουλής οικονομικού έτους 2025, τον Απολογισμό Δαπανών της Βουλής οικονομικού έτους 2023 και του παραρτήματος αυτού (Απολογισμός 2023 των πεπραγμένων του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία).

Τέλος, θέλω να ευχαριστήσω θερμά τη Γραμματεία της Επιτροπής Οικονομικών της Βουλής για τη συνεργασία, καθώς επίσης και τα στελέχη των υπηρεσιών της Βουλής και τη Γενική Διευθύντρια για την άριστη συνεργασία που έχουμε μαζί τους. Τονίζουμε ότι βρισκόμαστε κοντά τους και τους ευχαριστούμε για όλες τις προσπάθειες, έτσι ώστε η Βουλή των Ελλήνων να μη σταματάει καθ’ όλη την περίοδο της λειτουργίας της ούτε μισό λεπτό.

Επίσης, θα ήθελα να συγχαρώ το Ίδρυμα της Βουλής για τον Κοινοβουλευτισμό και τη Δημοκρατία που παράγει ένα εξαιρετικό έργο σε όλα τα επίπεδα για τη διατήρηση της πολιτικής ιστορίας της χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε κι εμείς.

Θα καλέσω στο Βήμα την εισηγήτρια του ΣΥΡΙΖΑ - Προοδευτική Συμμαχία κ. Μαρίνα Κοντοτόλη.

Ορίστε, κυρία συνάδελφε, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πράγματι η συζήτηση του προϋπολογισμού και του απολογισμού της Βουλής συντελείται εν μέσω μιας δύσκολης κατάστασης για το μεγαλύτερο κομμάτι της ελληνικής κοινωνίας. Πρόκειται για μία μάχη επιβίωσης των συμπολιτών μας, των εργαζομένων, των συνταξιούχων, των αγροτών, των αυτοαπασχολούμενων και των μικρομεσαίων επιχειρήσεων.

Σύμφωνα με την ετήσια έκθεση του Οργανισμού Οικονομικής Συνεργασίας και Ανάπτυξης, η Ελλάδα κατατάσσεται στις τελευταίες θέσεις σε μισθολογικά ζητήματα, με τον τρίτο χαμηλότερο μισθό ανάμεσα στις τριάντα πέντε χώρες του ΟΟΣΑ, ξεπερνώντας μόνο το Μεξικό και την Κολομβία. Οι Έλληνες δυσκολεύονται να καλύψουν τις βασικές τους ανάγκες, με περισσότερους από το 65% των πολιτών να δηλώνουν ότι αντιμετωπίζουν οικονομικές δυσχέρειες. Συγκριτικά το ποσοστό αυτό είναι υψηλότερο από το 2010, γεγονός που δείχνει ότι τα οικονομικά προβλήματα έχουν γίνει εντονότερα με την πάροδο του χρόνου. Πώς συνάδουν αυτά τα στοιχεία του ΟΟΣΑ με τους κυβερνητικούς κομπασμούς για οικονομική ευτυχία και ευημερία; Τι να πω;

Κύριε Πρόεδρε, κυρίες και κύριοι συνάδελφοι, ο προϋπολογισμός της Βουλής, όπως και κάθε προϋπολογισμός, αναφέρεται πρωτίστως σε ανθρώπους και δευτερευόντως σε αγαθά και μέσα και υπό αυτήν την έννοια κριτήριο στην κριτική ενός προϋπολογισμού είναι το κατά πόσο υπηρετεί τις ανάγκες των ανθρώπων και εν προκειμένω των εργαζομένων στη Βουλή των Ελλήνων.

Κατ’ αρχάς, να ευχαριστήσουμε όλους τους εργαζόμενους και τα αρμόδια τμήματα που εργάστηκαν επιμελώς για τη σύνταξή του. Αξίζουν τα συγχαρητήριά μας και την επιβράβευσή μας.

Αναφερθήκαμε και στην επιτροπή, κύριε Πρόεδρε, ως ΣΥΡΙΖΑ - Προοδευτική Συμμαχία για τα θέματα που έχουν θέσει οι εργαζόμενοι στη Βουλή, αιτήματα που δεν το υιοθετούμε άκριτα μόνο και μόνο επειδή τα υποβάλλουν οι εργαζόμενοι.

Για παράδειγμα, ποιος μπορεί να διαφωνήσει ότι δεν πρέπει να υπάρχουν εργαζόμενοι πολλών ταχυτήτων με διαφορετικές εργασιακές σχέσεις και μισθούς στον ναό της δημοκρατίας και της ισότητας; Ποιος μπορεί να διαφωνήσει ότι πρέπει να καλυφθούν με μόνιμους διορισμούς οι πάγιες και διαρκείς ανάγκες της Βουλής ή στην ένταξη των μόνιμων υπαλλήλων της Βουλής στην υποχρεωτική επικουρική ασφάλιση και στην επέκταση χορήγησης επιδόματος επικίνδυνης και ανθυγιεινής εργασίας σε όσες κατηγορίες εργαζομένων το δικαιούνται;

Επίσης, πρέπει να δείτε, κύριε Πρόεδρε, το θέμα του αποκλεισμού των μετακλητών υπαλλήλων στα βουλευτικά γραφεία από την ετήσια εκκαθάριση των δαπανών κίνησης, όπως συνακόλουθα πρέπει να δείτε και πώς θα ενταχθούν στις δαπάνες κίνησης και οι αποσπασμένοι στα βουλευτικά γραφεία, οι οποίοι προσφέρουν εξίσου σημαντικές υπηρεσίες στον ίδιο χώρο εργασίας.

Ως προς τα μισθολογικά των εργαζομένων στη Βουλή αναφέρετε ότι η αύξηση κατά 6,62% του προϋπολογισμού του 2025 σε σχέση με αυτόν του 2024 αφ’ ενός βρίσκεται εντός των δημοσιονομικών στόχων του μεσοπρόθεσμου προγράμματος της Κυβέρνησης, αφ’ ετέρου οφείλεται κυρίως στην αύξηση των μισθών των εργαζομένων. Μία αύξηση που δεν θα είναι παρά γύρω στα 12 ευρώ καθαρά τον μήνα από τον Απρίλιο του 2025, ενώ ο πληθωρισμός έχει μειώσει την αγοραστική τους δύναμη πολλαπλάσια. Αναγράφεται, κύριε Πρόεδρε, στη σελίδα 13 και το είπατε και στην επιτροπή, ότι οι εργαζόμενοι θα δουν αυξήσεις από το κίνητρο επίτευξης στόχων που θέσπισε η Κυβέρνηση στο δημόσιο. Γνωρίζετε όμως ότι πρώτον μιλάμε για ένα επίδομα και όχι για τακτικές αποδοχές, με ό,τι σημαίνει αυτό. Θυμίζω δε ότι οι εργαζόμενοι έχουν υποστεί για δεκαετίες τα δεινά της επιδοματική πολιτικής μέχρι να φτάσουμε στο ενιαίο μισθολόγιο του 2015, αφού είχαμε μπει σε μνημόνια.

Δεύτερον, γνωρίζετε καλά ότι το επίδομα αυτό δεν μπορεί να είναι ανώτερο από το 15% των ετησίων αποδοχών του εργαζόμενου. Άρα, για ένα μέσο εισόδημα 20.000 ευρώ μιλάμε για 1.500 ευρώ το ανώτερο εκ των οποίων το 40% θα το πάρουν όλοι, δηλαδή 600 ευρώ. Τα υπόλοιπα 900 ευρώ μόνο όσοι πετύχουν τους στόχους τους.

(Στο σημείο αυτό κτυπάει το κουδούνι λήξεως της ομιλίας της κυρίας Βουλευτή)

Κύριε Πρόεδρε, μπορώ να έχω λίγο ακόμα χρόνο;

**ΠΡΟΕΔΡΕΥΩΝ (Αθανάσιος Μπούρας):** Συνεχίστε.

**ΜΑΡΙΝΑ ΚΟΝΤΟΤΟΛΗ:** Ευχαριστώ.

Επομένως, αυτό δεν μπορεί να θεωρηθεί ως μία γενικευμένη πολιτική ενίσχυσης της αγοραστικής δύναμης των εργαζομένων αλλά ως μια ακόμα προσπάθεια εξωραϊσμού της κατάστασης που έχει δημιουργήσει η Κυβέρνηση.

Τρίτον, το επίδομα αυτό θα το κατανείμουν στους εργαζόμενους τα στελέχη της δημόσιας διοίκησης, διευθυντές και προϊστάμενοι οι οποίοι δεν έχουν προκύψει σε πάρα πολλές περιπτώσεις από ένα αδιάβλητο και διαφανές σύστημα επιλογής αλλά ουσιαστικά από διορισμό κατόπιν αντικατάστασης. Δηλαδή, με άλλα λόγια θα έρθουν τα κομματικά στελέχη σας που είναι σε θέσεις στελέχους της διοίκησης να μοιράσουν ένα επίδομα με εντελώς υποκειμενικά κριτήρια επίτευξης στόχων.

Τέταρτον, μειώνετε τη δαπάνη μισθοδοσίας κατά 400.000 ευρώ περίπου λόγω της επαναφοράς της προσωπικής διαφοράς στον μισθό των υπαλλήλων από την 1η Ιουνίου του 2024, μειώνοντας ή ακόμα και εξαφανίζοντας τη μικρή αύξηση στους μισθούς του 2024. Για όλους αυτούς τους λόγους, λοιπόν, επιτρέψτε μας να διαφωνούμε και να ζητάμε γενναίες αυξήσεις των μισθών στο δημόσιο για όλους χωρίς εξαιρέσεις.

Κύριε Πρόεδρε, κυρίες και κύριοι συνάδελφοι, αναφερθήκαμε και στην επιτροπή στην ενοικίαση του κτηρίου Μποδοσάκη που αύξησε σημαντικά τις δαπάνες της Βουλής για τη στέγαση των υπηρεσιών της. Προφανώς και δεν είμαστε της αντίληψης ότι οι εργαζόμενοι δεν πρέπει να έχουν αξιοπρεπείς χώρους εργασίας. Όμως η πολιτική στέγασης των υπηρεσιών της Βουλής δεν μπορεί να υπηρετεί παρά μόνο το δημόσιο συμφέρον. Συνακόλουθα στη σελίδα 10 αναφέρετε, κύριε Πρόεδρε, τις προϋπολογιζόμενες δαπάνες ανά μείζονα κατηγορία και ανάμεσά τους συναντάμε την κατηγορία 22 για κοινωνικές παροχές. Το είπαμε και στην επιτροπή και πραγματικά, κύριε Πρόεδρε, αναμένω κάποια συμβολική πρωτοβουλία της Βουλής στο πλαίσιο της αποκατάστασης των καταστροφών και των θυμάτων από τις πλημμύρες στη Θεσσαλία.

Κλείνοντας, κυρίες και κύριοι συνάδελφοι, υπερψηφίζουμε τον απολογισμό του έτους 2024 με την κριτική που ασκήσαμε πέρυσι από την ίδια θέση δεδομένου ότι αποτυπώνει αξιόπιστα τις προϋπολογιζόμενες δαπάνες. Επίσης, στο πνεύμα των όσων κριτικά ανέπτυξα τόσο στην επιτροπή όσο και στην παρούσα Ολομέλεια ως εκπρόσωπος του ΣΥΡΙΖΑ - Προοδευτική Συμμαχία και ως κοσμήτορας της Βουλής υπερψηφίζουμε τον προϋπολογισμό του έτους 2025.

Σας ευχαριστώ για την προσοχή σας.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Θα καλέσω στο Βήμα τον εισηγητή εκ μέρους του ΠΑΣΟΚ - Κινήματος Αλλαγής, κ. Απόστολο Πάνα.

Ορίστε, κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κυρίες και κύριοι συνάδελφοι, για το πολίτευμά μας, η λειτουργία του ελληνικού Κοινοβουλίου συνδέεται άμεσα με την ποιότητα της δημοκρατίας στη χώρα μας. Σε κάθε περίπτωση, λοιπόν, θα πρέπει να διασφαλίζεται η ανεξάρτητη λειτουργία του ελληνικού Κοινοβουλίου αυτού του κορυφαίου θεσμού για την Ελληνική Δημοκρατία αλλά και η αξιοπρεπής και χωρίς εξαρτήσεις συμμετοχή και λειτουργία του πολιτικού προσωπικού, δηλαδή, των Βουλευτών με διασφάλιση της αντικειμενικότητας και της αξιοπιστίας στο έργο τους.

Η διαφάνεια και η χρηστή διαχείριση στην οικονομική αλλά και διοικητική λειτουργία του Κοινοβουλίου αντανακλά ασφαλώς στο κύρος του πολιτικού συστήματος και την αποτελεσματικότητα του κοινοβουλευτικού έργου. Ο προϋπολογισμός της Βουλής έρχεται σε μία περίοδο όπου η χώρα μας τα προηγούμενα χρόνια πέρασε πολλαπλές κρίσεις, την υπερδεκαετή οικονομική κρίση, την πανδημία και πλέον έχει να αντιμετωπίσει την ακρίβεια και τη μεγάλη ενεργειακή κρίση. Ο σημερινός όμως προϋπολογισμός είναι αυξημένος από τον προηγούμενο και αυτό οφείλεται κατά κύριο λόγο στις εφαρμογές του νέου μισθολογίου και των σχετικών αυξήσεων σε υπαλλήλους και εργοδοτικές εισφορές. Επίσης, αφορά και τις επιχορηγήσεις του Ιδρύματος της Βουλής των Ελλήνων για την κάλυψη των ετήσιων λειτουργικών δαπανών, τα μισθώματα καθώς και τα μηχανήματα και τον εξοπλισμό, την αύξηση των δαπανών σε σχέση με τον έλεγχο του πόθεν έσχες, που είναι αρκετά μεγάλη. Φυσικά δεν υπάρχει καμμία αύξηση όσον αφορά στους μισθούς των Βουλευτών. Ο προϋπολογισμός, λοιπόν, στη Βουλή στην ουσία αφορά το κόστος λειτουργίας της δημοκρατίας μας. Αφορά, επίσης, ένα ελάχιστο ποσοστό των συνολικών δαπανών του κράτους σύμφωνα με το προσχέδιο του προϋπολογισμού.

Κυρίες και κύριοι συνάδελφοι, η δημοκρατία στη χώρα μας συνδέθηκε με την περίοδο της Μεταπολίτευσης, μια περίοδο με μεγάλες κοινωνικές αλλαγές, με ατομικές ελευθερίες, με άνοδο του βιοτικού επιπέδου για τους πολίτες, με πρόοδο και ανάπτυξη. Άντεξε στην κρίση παρ’ ότι βγήκαν ξανά στην επιφάνεια οι λανθάνοντες κίνδυνοι από τους διαχρονικούς εχθρούς της. Τα γεγονότα, λοιπόν, που ζήσαμε μας δημιουργούν την ανάγκη για θωράκιση της δημοκρατίας, για τους θεσμούς της δημοκρατίας αλλά και την προστασία και τη διασφάλιση των ατομικών δικαιωμάτων, των ατομικών ελευθεριών των πολιτών. Και σε αυτά τα ζητήματα θα πρέπει έμπρακτα να αποδεικνύουμε την αντίστοιχη πολιτική μας βούληση.

Επαναφέρω σήμερα ξανά, για δεύτερη συνεχόμενη χρονιά, το αίτημα το οποίο έκανα και πέρσι. Θα μπορούσε, δηλαδή, να υπάρχει ένα λογισμικό, ένας μηχανισμός για τον έλεγχο των κινητών όλων των Βουλευτών των πολιτικών προσώπων είτε φέρονται παρακολουθούμενοι, είτε όχι. Ο Πρόεδρός μας, Νίκος Ανδρουλάκης, επιβεβαιωμένο θύμα αυτής της λειτουργίας, έχει κάνει συγκεκριμένη πρόταση για να μάθουμε την αλήθεια των παρακολουθήσεων από το παράνομο λογισμικό ή την απόπειρα παρακολούθησης. Στο πλαίσιο, λοιπόν, αυτό θεωρώ ότι υπάρχουν περιθώρια από τα οικονομικά της Βουλής και μπορεί να αναληφθεί αυτό το κόστος, όπως άλλωστε έχει προχωρήσει και στο Ευρωκοινοβούλιο. Και αυτή θα είναι η απάντησή μας, της Βουλής, σε ένα τοξικό κλίμα που μπορεί ξανά να δηλητηριάσει με κάποιο τρόπο την πολιτική ζωή του τόπου μας.

Πέρα, λοιπόν, από όλα αυτά έχουμε φυσικά και δαπάνες όπως είπαμε για εξωστρεφείς δράσεις, για δράσεις συνεργασίες, για δαπάνες κοινωνικής και πολιτιστικής προσφοράς. Ως μια απλή παρατήρηση θα ήθελα να σημειώσω ότι θα μπορούσαμε να έχουμε μια αναλυτικότερη καταγραφή ώστε να γνωρίζουμε, όχι μόνο τα μέλη της επιτροπής αλλά και οι Βουλευτές, τις δράσεις αυτές και τους φορείς που ενισχύουμε. Επίσης, θα αναφέρω, όπως σωστά είπατε, ότι υπάρχουν αναγκαίες δαπάνες για την αναβάθμιση της λειτουργίας του Κοινοβουλίου, της ψηφιακής και ηλεκτρονικής φυσικά και αντίστοιχα από τους Βουλευτές. Και χαίρομαι που έγινε μνεία ειδικά για την ενεργειακή αναβάθμιση, κάτι το οποίο είπαμε πέρσι και συνεχίζεται, πράγμα το οποίο είναι πολύ σημαντικό για την εξοικονόμηση όχι μόνο ενέργειας αλλά και πόρων για το ελληνικό Κοινοβούλιο.

Πριν κλείσω θα ήθελα να εκφράσω και εδώ στην Ολομέλεια την εμπιστοσύνη μας αλλά και τις ευχαριστίες μας από την πλευρά του ΠΑΣΟΚ - Κινήματος Αλλαγής, αλλά και το ίδιος προσωπικά, προς τις υπηρεσίες και τους υπαλλήλους της Βουλής για τη μεθοδική, ολοκληρωμένη, επιστημονική και αναλυτική επεξεργασία και προετοιμασία των σχεδίων του προϋπολογισμού αλλά και της ορθής εκτέλεσής του. Και αυτό αφορά όλες τις υπηρεσίες και το προσωπικό της Βουλής, τους συνεργάτες που μας στηρίζουν στο έργο μέσα σε δύσκολες συνθήκες, χωρίς μέχρι τώρα να έχουν καταφέρει να έχουν τα προαπαιτούμενα που χρειάζονται σε ό,τι αφορά το εργασιακό τους περιβάλλον.

Και εδώ θα ήθελα να τονίσω και το εξής, ότι υπάρχουν και τα δίκαια αιτήματα των υπαλλήλων της Βουλής, τα οποία μας τα έκαναν γνωστά με το υπόμνημά τους, και πρέπει επιτέλους να δώσουμε λύσεις, ιδίως σε αυτά που μπορούμε να ανταποκριθούμε άμεσα, αλλά και συνολικά, ώστε να μπορούν οι υπάλληλοι της Βουλής να έχουν την ποιότητα της εργασίας την οποία χρειάζονται.

Καταλήγοντας, θέλω να πω ότι είμαστε συμπαραστάτες και στο αίτημα του Συλλόγου Επιστημονικών Συνεργατών της Βουλής των Ελλήνων, που μας κατατέθηκε με υπόμνημα, όπου εξαιρούνται από την εκκαθάριση των δαπανών κίνησης που γίνεται κάθε τέλος του έτους. Πρέπει να στηριχθούν οι υπάλληλοι, το επιστημονικό προσωπικό της Βουλής, το οποίο αφορά και εμάς τους Βουλευτές και μας στηρίζουν σε όλη αυτήν την προσπάθεια που κάνουμε.

Θέλω να πω ότι σήμερα καταλήγουμε στον κορυφαίο θεσμό της δημοκρατίας, τον οποίο όλοι μας στηρίζουμε και υπηρετούμε. Στο πλαίσιο αυτό, υπερψηφίζουμε και τον απολογισμό και τον προϋπολογισμό της Βουλής των Ελλήνων.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Πάνα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το 13ο Γυμνάσιο Πάτρας.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Καλώ στο Βήμα τον ειδικό αγορητή της Ελληνικής Λύσης κ. Στυλιανό Φωτόπουλο.

Ορίστε, κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Κυρίες και κύριοι συνάδελφοι, θα ξεκινήσω από το γεγονός σύμφωνα με το οποίο ο προϋπολογισμός της Βουλής μειώθηκε σημαντικά, από 220.000.000 το 2009 στα 159.400.000 το 2024 και 169.950.000 το 2025. Δηλαδή μιλάμε για περίπου 50 εκατομμύρια ευρώ.

Πρόκειται, ασφαλώς, για μεγάλες μειώσεις όλα τα προηγούμενα χρόνια, οι οποίες συνεχίζονται παρά τον πληθωρισμό που έχει σωρευτικά υπερβεί το 20% από το έτος 2020, ενώ ο περιορισμός προήλθε κυρίως από την κατακόρυφη μείωση των αμοιβών του προσωπικού. Είναι, τουλάχιστον, άδικοι κάποιοι ισχυρισμοί σύμφωνα με τους οποίους η Βουλή δεν συμμετείχε στη λιτότητα που επιβλήθηκε στην Ελλάδα, αν και αυτή η λιτότητα με τον τρόπο και όπως εφαρμόστηκε λόγω των μνημονίων όχι μόνο δεν βοήθησε την οικονομία μας, αλλά αντίθετα την κατέστρεψε εντελώς.

Συνεχίζοντας, λοιπόν, θα θέλαμε να σας αναφέρουμε για μία ακόμη φορά την ανάγκη επιβολής και διαχείρισης του διπλογραφικού λογιστικού συστήματος, το οποίο δεν εφαρμόζεται ακόμη, αλλά όπως ανέφερε ο κύριος Πρόεδρος θα εφαρμοστεί από την 1η του 2025 όπως και σε όλο το δημόσιο λογιστικό. Κατά την άποψή μας, θα μπορούσε ακόμα και μόνη της η Βουλή να το εφαρμόσει, έχουν τα στελέχη της και την ικανότητα και την εκπαίδευση για να το κάνουν αυτό και το έχουν αποδείξει. Θεωρούμε, λοιπόν, ότι είναι κάτι το οποίο, ακόμα και αν δεν εφαρμοστεί σε όλο το δημόσιο λογιστικό, η Βουλή είναι σε θέση να τα καταφέρει.

Σε κάθε περίπτωση, όσον αφορά τον προϋπολογισμό της Βουλής, διαπιστώσαμε πως πρόκειται για έναν ορθολογικό απολογισμό -όσον αφορά το 2023- και για ένα νοικοκυρεμένο προϋπολογισμό όσον αφορά το έτος 2025, για το οποίο δεν έχουμε κανέναν ενδοιασμό να δώσουμε τα συγχαρητήρια τόσο στη θεσμική ηγεσία όσο και στους αρμόδιους για τη σύνταξη και εφαρμογή τους, κάτι που κάναμε και κατά τη συνεδρίαση του Διοικητικού Συμβουλίου του Ιδρύματος της Βουλής.

Τώρα, όσον αφορά το σύνολο των δαπανών για το 2023, ανήλθε σε περίπου 148 εκατομμύρια, από προϋπολογισμό 148.605.000. Οπότε υπάρχει μια συνετή διαχείριση και εν προκειμένω υπήρξε και ένα μικρό αδιάθετο υπόλοιπο, κάτι το οποίο μας κάνει να ψηφίσουμε υπέρ του απολογισμού.

Για το έτος 2025, προβλέπεται σύνολο δαπανών, όπως είπα, 169.950.000 από 159.400.000, αυξημένες κατά 10.550.000 ή κατά 6,62%. Η αύξηση αυτή οφείλεται, αφ’ ενός στο γεγονός ότι θα δοθεί το κίνητρο επίτευξης στόχων, αφ’ ετέρου στο μεγάλο κόστος αύξησης που θα έχουν η διαχείριση των δηλώσεων περιουσιακής κατάστασης, στην αύξηση των δαπανών για την επιχορήγηση του Ιδρύματος της Βουλής, στην αύξηση των βασικών μισθών λόγω ωρίμανσης κατά 895.000 και σε διάφορες άλλες μικρότερες αυξήσεις, με τις οποίες δεν έχουμε αντίρρηση εάν δεν αφορούν δαπάνες για κέντρα φύλαξης παράνομων μεταναστών όπως είχε γίνει το 2019.

Από εκεί και πέρα, στη διάρκεια των επιτροπών, αναφερθήκαμε στα δύο βασικά προβλήματα του προσωπικού της Βουλής, τα οποία εξέθεσαν και τα οποία μας βρίσκουν σύμφωνους, αφού πρόκειται για κάτι εντελώς αυτονόητο. Οφείλουμε να σημειώσουμε ότι οι υπάλληλοι της Βουλής απώλεσαν μεσοσταθμικά το 53% των αποδοχών τους από τα μνημόνια αφ’ ενός, αφ’ ετέρου ο πληθωρισμός έχει μειώσει κατά πολύ τους σημερινούς μισθούς τους, ειδικά όσον αφορά τα τρόφιμα των οποίων η άνοδος στον δείκτη τιμών έχει υπερβεί το 30%.

Η μη άνοδος των μισθών ανάλογα με την αύξηση της παραγωγικότητας και του πληθωρισμού, είναι μια αντίληψη που προέρχεται από την πολιτική των μνημονίων, σύμφωνα με την οποία μόνο οι εργαζόμενοι πρέπει να επιβαρύνονται με μειώσεις ενώ όλοι οι άλλοι μπορούν απλά να αυξάνουν τις τιμές τους. Αυτή η αντίληψη πρέπει, επιτέλους, να σταματήσει και οι αυξήσεις οφείλουν, τουλάχιστον, να καλύπτουν τον πληθωρισμό, πολύ δε περισσότερο όταν αυξάνεται ταυτόχρονα η παραγωγικότητα των εργαζομένων, όπως μας διαβεβαίωσε και ο Πρόεδρος της Βουλής, αλλά και από την αντίληψη την οποία έχουμε εμείς για το έργο το οποίο παράγεται από τα στελέχη και τους υπαλλήλους της Βουλής.

Συντασσόμαστε, επιπλέον, με το βασικό αίτημα των επιστημονικών συνεργατών των Βουλευτών, το οποίο είναι να μην εξαιρούνται από την εκκαθάριση των δαπανών κίνησης που γίνεται κάθε τέλος του έτους, για το σύνολο των εργαζομένων που μισθοδοτούνται από το λογιστήριο της Βουλής. Το θεωρούμε πάντως απολύτως θεμιτό, πόσο μάλλον όταν αμείβονται με χαμηλούς μισθούς συγκριτικά με αυτά που προσφέρουν στο κοινοβουλευτικό έργο και με τις σπουδές που θα πρέπει να έχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι κάτι που πρέπει να αλλάξει, αφού οι Βουλευτές είτε δεν θα βρίσκουν επιστημονικούς συνεργάτες είτε οι συνεργάτες που θα βρίσκουν δεν θα έχουν τα απαιτούμενα προσόντα για το έργο το οποίο είναι υποχρεωμένοι να σηκώσουν. Αν μη τι άλλο, οφείλουμε να δούμε τι συμβαίνει σε άλλα ευνομούμενα κράτη, αλλά και στην Ευρωβουλή, έτσι ώστε να εφαρμόσουμε κάτι ανάλογο στην Ελλάδα.

Τώρα, όσον αφορά στο Ίδρυμα της Βουλής, ο απολογισμός του ήταν εξαιρετικός, ενώ σε σχέση με τις προγραμματιζόμενες δράσεις του είναι πολύ σημαντικές για τον πολιτιστικό τομέα. Εμείς προτείναμε ανέκαθεν να χρηματοδοτούνται από το ίδρυμα επιπλέον εργασίες οικονομικού και επιστημονικού ενδιαφέροντος σε περιοχές εκτός Αττικής.

Κλείνοντας, ως Ελληνική Λύση θέλουμε να ευχαριστήσουμε το προσωπικό της Βουλής για το επίπεδο των υπηρεσιών που προσφέρει, αποτελώντας ένα παράδειγμα για όλους τους υπαλλήλους του δημοσίου -και όχι μόνο- τομέα στην Ελλάδα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Καλώ στο Βήμα την ειδική αγορήτρια της Νέας Αριστεράς κ. Θεοπίστη Πέρκα.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Και εγώ θα ξεκινήσω με τις ευχαριστίες μου για την αγαστή συνεργασία που έχουμε με τους υπαλλήλους της Βουλής, καθώς είναι οι υπάλληλοι της Βουλής που επιδεικνύουν αυτή την υπευθυνότητα, τον επαγγελματισμό και συνεισφέρουν καθοριστικά στην άρτια λειτουργία του ιδρύματος και του κοινοβουλευτικού έργου, έργου που ποτέ άλλοτε δεν ήταν τόσο πυκνό όσο την τρέχουσα περίοδο.

Τώρα σε σχέση με το κείμενο του προϋπολογισμού, τέθηκε και από άλλους συναδέλφους το ζήτημα της παράδοσης την τελευταία στιγμή του σχεδίου. Θεωρούμε κι εμείς ότι θα έπρεπε τα μέλη της επιτροπής να έχουν ενημερωθεί εγκαίρως και λεπτομερώς από τους αρμόδιους υπαλλήλους της Διεύθυνσης Οικονομικών πριν από τη συζήτηση της εισηγητικής.

Είπαμε ότι καλό είναι από δω και πέρα να στέλνεται και με ηλεκτρονική μορφή. Καταλαβαίνετε, κύριε Πρόεδρε, ότι γίνονται όλα πιο εύκολα.

Περνώντας στην εισηγητική έκθεση, θα επαναλάβω κάτι που μπορεί για κάποιους να είναι ήσσονος σημασίας, όμως θα το ξαναπώ εγώ. Έχει μια αναφορά στη δεύτερη παράγραφο στις πρόσφατες εχθροπραξίες στη Μέση Ανατολή. Είπαμε ότι ο όρος «εχθροπραξίες» είναι πολύ χαλαρός την ώρα που ένας λαός εξοντώνεται. Πρόκειται για ολοκληρωτικό πόλεμο, για γενοκτονία και καλό είναι να είμαστε ακριβείς και ειλικρινείς.

Στην τρίτη παράγραφο γίνεται αναφορά σε εξοικονόμηση πόρων, εξορθολογίζοντας τις λειτουργικές δαπάνες μέσω οριζόντιων προμηθειών και στοχευμένης χωροταξικής ανακατανομής. Στην πράξη, όμως, καμμία μείωση δεν προβλέπεται σε σχέση με τις αναφερόμενες κατηγορίες δαπανών. Αντίθετα, σε σχέση με τα μισθώματα κτηρίων ενώ η δαπάνη για το 2023 ήταν περίπου 3,5 εκατομμύρια το 2024 έχουμε μια κατακόρυφη αύξηση σε 5.120.000, με πρόβλεψη, σύμφωνα με τον εγκριθέντα προϋπολογισμό του 2024, για 4.520.000. Εδώ να σημειώσουμε ότι την περίοδο 2015-2019 είχε ξεκινήσει μια συστηματική προσπάθεια να μειωθούν οι δαπάνες για τα ενοίκια που επωμίζεται η Βουλή.

Γνωρίζουμε ότι στο κτήριο «Μποδοσάκη» το οποίο νοικιάστηκε το 2024 έχει ενοικιαστεί για την στέγαση υπηρεσιών της Βουλής. Εγκαταστάθηκαν στο πέμπτο και έκτο όροφο υπηρεσίες του Γραφείου του Πρωθυπουργού. Θα έπρεπε, λοιπόν, η δαπάνη αυτή να επιβαρύνει, τουλάχιστον ένα μέρος της, τον προϋπολογισμό της Γενικής Γραμματείας του Πρωθυπουργού και όχι τον προϋπολογισμό της Βουλής.

Τώρα σε σχέση με τις αποδοχές των υπαλλήλων της Βουλής. Παρατηρείται μια αύξηση στις αποδοχές των τακτικών υπαλλήλων και του προσωπικού με σχέση εργασίας ιδιωτικού δικαίου ορισμένου χρόνου λόγω μισθολογικών ωριμάνσεων. Η Νέα Αριστερά είναι εν γένει υπέρ σε ό,τι αφορά στις αυξήσεις εργαζομένων όλων των βαθμίδων, οπότε και σε αυτή την περίπτωση είμαστε θετικοί, πόσω μάλλον όταν οι υπάλληλοι της Βουλής με τις περικοπές των μισθών τους κατά την περίοδο των μνημονίων απώλεσαν περίπου μεσοσταθμικά το 53% των αποδοχών τους, το οποίο είναι ένα ποσοστό πολύ υψηλότερο από το υπόλοιπο δημόσιο. Δεν μπορούμε παρά να υποστηρίξουμε την όποια μισθολογική αύξηση, αλλά και γενικότερα τα αιτήματα του Συλλόγου Υπαλλήλων της Βουλής τα οποία θα μπορούσαν να υλοποιηθούν άμεσα.

Επιγραμματικά θα τα αναφέρω: Τη χορήγηση του κινήτρου επίτευξης στόχων στήριξης του κοινοβουλευτικού έργου σε όλους τους υπαλλήλους. Την άρση των οικονομικών ανισοτήτων μεταξύ των διαφόρων κατηγοριών εργαζομένων με τη μισθολογική εξίσωση των συναδέλφων ιδιωτικού δικαίου ορισμένου χρόνου με τους μόνιμους και αορίστου χρόνου υπαλλήλους της Βουλής. Την ένταξη των μονίμων υπαλλήλων της Βουλής στην υποχρεωτική επικουρική ασφάλιση. Η επέκταση στους δημοσιογράφους μου είπε ο Πρόεδρος ότι έχει ικανοποιηθεί. Στην επέκταση της χορήγησης επιδόματος επικίνδυνης και ανθυγιεινής εργασίας σε όσες κατηγορίες εργαζομένων απαιτείται. Και αυτό το είδατε θετικά.

Και βεβαίως, στηρίζουμε και το αίτημα του Συλλόγου Επιστημονικών Συνεργατών της Βουλής των Ελλήνων για την ένταξή τους στην εκκαθάριση των δαπανών κίνησης. Και αυτοί, όπως και οι μόνιμοι υπάλληλοι, επιβαρύνονται με βαρύ κοινοβουλευτικό έργο και δεν θα έπρεπε να υπάρχει αυτή η εξαίρεση μιας εκκαθάρισης δαπάνης την οποία λαμβάνουν καθ’ όλη τη διάρκεια του έτους.

Από τα παραπάνω ένα από τα πιο κρίσιμα ζητήματα είναι η μισθολογική εξίσωση μεταξύ των εργαζομένων ιδιωτικού δικαίου ορισμένου χρόνου με τους μόνιμους και αορίστου χρόνου υπαλλήλους της Βουλής. Γενικότερα, πρέπει να αμβλυνθούν οι εργασιακές και οικονομικές ανισότητες γιατί δεν επιτρέπεται υπάλληλοι στην ίδια εργασία, με τα ίδια προσόντα, να αμείβονται διαφορετικά.

Μιλώντας για το δημόσιο, δεν γίνεται να μην αναφερθώ στους αποσπασμένους δημοσίους υπαλλήλους. Προτείνουμε να βρεθεί ο κατάλληλος τρόπος ώστε να μη συνεχιστεί αυτή η άδικη μεταχείριση εις βάρος τους. Οι αποσπασμένοι δημόσιοι υπάλληλοι κάνουν ακριβώς την ίδια εργασία, έχουν τα ίδια καθήκοντα με τους επιστημονικούς συνεργάτες των Βουλευτών. Καιρός είναι να καταργήσουμε κάποιες απαρχαιωμένες αντιλήψεις και διακρίσεις των υπαλλήλων και το μόνο κριτήριο θα έπρεπε να είναι τα τυπικά προσόντα και ο χρόνος προϋπηρεσίας και λέμε ότι η αξιοκρατία πρέπει να αρχίσει από την ελληνική Βουλή.

Πέρα από το μισθολογικό κομμάτι, έχουμε να παρατηρήσουμε ότι στο κείμενο δεν γίνεται καμμία αναφορά για τον αριθμό προσλήψεων και αποχωρήσεων τακτικών υπαλλήλων για το 2024 και το 2025. Είναι γεγονός ότι από το 2019, όταν και προσλήφθηκαν μέσω ΑΣΕΠ δεκατρείς υπάλληλοι αυξημένων προσόντων, δεν έχει γίνει καμμία μόνιμη πρόσληψη, ενώ υπάρχει συγκεκριμένη διαδικασία πλήρωσης θέσεων. Οι προσλήψεις γίνονται μόνο με συμβάσεις ορισμένου χρόνου παρ’ όλο που αφορούν σε θέσεις πάγιων και διαρκών αναγκών της Βουλής.

Πρέπει, συνεπώς, να εξετάσουμε τη δυνατότητα τερματισμού του καθεστώτος εργασίας με συμβάσεις ορισμένου χρόνου και τη σταδιακή απορρόφηση των υφιστάμενων υπαλλήλων ΙΔΟΧ. Σήμερα οι υπάλληλοι ΙΔΟΧ είναι περίπου διακόσιοι εβδομήντα και μάλιστα και αυτοί είναι δύο ταχυτήτων, αφού περίπου εξήντα από αυτούς με προϋπηρεσία πάνω από δέκα έτη αμείβονται όπως οι τακτικοί υπάλληλοι ενώ οι υπόλοιποι με προϋπηρεσία από πέντε έτη και πάνω έχουν μισθούς πολύ χαμηλότερους.

Κατά τα άλλα, έχω να σημειώσω ότι στην κατηγορία της μείωσης δαπανών έχουμε και μείωση στις δαπάνες μισθοδοσίας, αφού οι τελευταίες μειώνονται κατά 400.000 ευρώ περίπου λόγω της μείωσης της προσωπικής διαφοράς από την επικείμενη -ελάχιστα, βέβαια, τονίζω- αύξηση των αποδοχών των υπαλλήλων. Θα πρέπει να εξετάσετε άμεσα το ζήτημα της μείωσης της προσωπικής διαφοράς από οποιαδήποτε μελλοντική αύξηση στις αποδοχές των υπαλλήλων και την επαναφορά της αναστολής μείωσής της. Γιατί, ουσιαστικά, είναι σαν να παίρνετε πίσω από τους υπαλλήλους με προσωπική διαφορά την αύξηση στο μισθό τους και εν τέλει σαν να μην υπάρχει καμμία αύξηση.

Κλείνοντας, κύριε Πρόεδρε, με τις όποιες επιμέρους παρατηρήσεις εκφράσαμε και μακριά από λαϊκίστικες, αντικοινοβουλευτικές κραυγές, θεωρούμε ότι η εύρυθμη λειτουργία της Βουλής ως πυλώνας του δημοκρατικού πολιτεύματος είναι σημαντικό να υποστηρίζεται επαρκώς και δίκαια. Θα ψηφίσουμε υπέρ του προϋπολογισμού δαπανών της Βουλής του έτους 2025 και της έγκρισης του απολογισμού δαπανών της Βουλής οικονομικού έτους 2023 και του παραρτήματος αυτού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ.

Καλείται στο Βήμα, εκ μέρους της Κοινοβουλευτικής Ομάδας της Νίκης, ο ειδικός αγορητής κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Ο προϋπολογισμός του οικονομικού έτους 2025 είναι αυξημένος κατά 10.550.000 ευρώ σε σχέση με αυτόν του 2024, γεγονός που αποδίδεται στην οριζόντια αύξηση των μισθών του δημοσίου από 1η Απριλίου του 2025. Δυστυχώς, όμως, οι αυξήσεις στον δημόσιο τομέα δεν καλύπτουν ούτε καν τον πληθωρισμό, ενώ θα έπρεπε να καλύπτουν και τον πληθωρισμό, αλλά και τον ρυθμό μεγέθυνσης της οικονομίας έτσι ώστε η αγοραστική τους δύναμη να παραμένει, τουλάχιστον, σταθερή.

Ένας από τους βασικούς στόχους του προϋπολογισμού είναι η αποδοτικότερη κατανομή και αξιοποίηση των πόρων του ανθρώπινου δυναμικού και των υποδομών της Βουλής. Στο πλαίσιο αυτό, ως Νίκη, στηρίζουμε όλα τα αιτήματα του Συλλόγου Υπαλλήλων της Βουλής. Να μην τα αναφέρω γιατί τα έχουν αναφέρει και όλοι οι συνάδελφοι νωρίτερα. Τα ανωτέρω, όμως, αιτήματα τα θεωρούμε και εύλογα και ρεαλιστικά και ζητούμε να τα λάβετε υπ’ όψιν και να τα εγκρίνετε.

Θα επιμείνω, όμως, για τους επιστημονικούς συνεργάτες των Βουλευτών, οι οποίοι εξαιρούνται από την εκκαθάριση των δαπανών κίνησης στο τέλος κάθε έτους, σε αντίθεση με κάθε άλλη κατηγορία εργαζομένων στο ελληνικό Κοινοβούλιο. Στην προχθεσινή σας αναφορά στο ζήτημα της ένταξης των επιστημονικών συνεργατών των Βουλευτών στην εκκαθάριση δαπανών κίνησης που γίνεται κάθε τέλος του έτους για το σύνολο των εργαζομένων που μισθοδοτούνται από το λογιστήριο της Βουλής των Ελλήνων, αναφέρατε, κύριε Πρόεδρε, επί λέξει: «Οι επιστημονικοί συνεργάτες μισθοδοτούνται από τη Βουλή. Δεν είναι υπάλληλοι της Βουλής. Είναι υπάλληλοι ενός εκάστου εξ ημών που η Βουλή έχει αναλάβει την υποχρέωση της καταβολής των αποδοχών τους και των κρατήσεων τους. Είναι δηλαδή, μία ιδιωτική υπόθεση. Απόδειξη ότι δεν επεμβαίνει η Βουλή στο ποιον έχετε».

Για ποιον λόγο, κύριε Πρόεδρε, εξαιρείτε τους επιστημονικούς μας συνεργάτες από την εκκαθάριση μιας δαπάνης την οποία λαμβάνουν καθ’ όλη τη διάρκεια του έτους και μάλιστα, χωρίς να αιτιολογείτε για ποιους λόγους και με ποια κριτήρια εξαιρείτε μόνο τους επιστημονικούς συνεργάτες και μόνο στο τέλος του έτους. Γιατί δεν απαντήσατε και δεν αναφέρατε τι προτίθεστε να κάνετε σχετικά με το ανωτέρω ζήτημα. Με ποιον συζητάτε, αν όχι με τους Βουλευτές, τα ζητήματα που αφορούν στους επιστημονικούς μας συνεργάτες;

Ως προς το εργασιακό καθεστώς των επιστημονικών συνεργατών, αναφέρετε ότι είναι ιδιωτική υπόθεση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Όμως, σύμφωνα με την πολύ πρόσφατη υπ’ αριθμόν 10585/2024 απόφαση του Μονομελούς Πρωτοδικείου Αθηνών, την οποία και θα καταθέσω στα Πρακτικά, οι επιστημονικοί συνεργάτες των Βουλευτών δεν μπορούν να λαμβάνουν τα δώρα του ιδιωτικού τομέα που διεκδικούν, δεδομένου ότι -όπως αναφέρει η συγκεκριμένη απόφαση στη σελίδα 21- λαμβάνουν μισθό, έστω και με τη μορφή της αναδοχής χρέους από το δημόσιο ταμείο και έχουν ενταχθεί σε μισθολογικό κλιμάκιο δημοσίου δεν δύναται να θεωρηθούν υπάλληλοι του ιδιωτικού τομέα, καθώς σε αυτούς εφαρμόζονται ανάλογα οι διατάξεις του Κανονισμού της Βουλής περί τακτικών αποδοχών των υπαλλήλων της Βουλής.

(Στο σημείο αυτό ο Βουλευτής κ. Σπυρίδων Τσιρώνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μπορεί όποτε συμφέρει τη Βουλή και τον προϋπολογισμό να υπολογίζονται ως ιδιωτική υπόθεση και όποτε συμφέρει διαφορετικά να λογίζονται ως δημόσιοι υπάλληλοι. Θα πρέπει να το ξεκαθαρίσετε είτε να παίρνουν το ένα είτε να παίρνουν το άλλο.

Οι επιστημονικοί συνεργάτες των Βουλευτών δεν αποτελούν ξένο σώμα ούτε συνιστούν ιδιωτική υπόθεση. Αντίθετα, παρέχουν συνεχώς και αδιαλείπτως λόγω της κατάρτισης και του ανώτερου μορφωτικού επιπέδου τους, που συνιστά άλλωστε προαπαιτούμενο για να βρίσκονται σε αυτή θέση, πολύ υψηλού επιπέδου υπηρεσίες και συμβάλλουν τα μέγιστα για τη διεξαγωγή του νομοθετικού έργου, του κοινοβουλευτικού ελέγχου και της επίτευξης των σκοπών του Κοινοβουλίου.

Περαιτέρω όσον αφορά στον απολογιστικό έλεγχο του Ιδρύματος της Βουλής των Ελλήνων επισημαίνω αυτό που και η έκθεση του Ελεγκτικού Συνεδρίου καταγράφει ότι λόγω των ενδογενών περιορισμών στις εσωτερικές δικλίδες αναπόφευκτος είναι ο κίνδυνος να μην εντοπιστούν ορισμένα ουσιώδη σφάλματα και παραλείψεις, ακόμα και όταν αυτός -ο έλεγχος, δηλαδή- γίνεται στο πλαίσιο των διεθνών προτύπων.

Τέλος, υπενθυμίζω ότι οι προβλεπόμενες θέσεις των υπαλλήλων στη Βουλή ανέρχονται σε δύο χιλιάδες εξήντα οκτώ, υπολείπονται δηλαδή εκατόν σαράντα πέντε θέσεις μόνιμων υπαλλήλων, τριακόσιες πενήντα οκτώ θέσεις υπαλλήλων ιδιωτικού δικαίου και είκοσι μετακλητών. Τα ανωτέρω κενά οδηγούν αναπόφευκτα στην εντατικοποίηση της δουλειάς των παρόντων υπαλλήλων, αναμένοντας από εσάς εναργέστερες πρωτοβουλίες στην κατεύθυνση της πλήρωσης αυτών των κενών.

Θα υπερψηφίσουμε τόσο τον απολογισμό του 2023 όσο και τον προϋπολογισμό του 2025 με την ευχή και την ελπίδα ικανοποίησης των ζητημάτων που σας θέσαμε.

Και ολοκληρώνοντας θέλω από το Βήμα και εκ μέρους όλων των συναδέλφων της Νίκης να ευχαριστήσω το προσωπικό της Βουλής για την άμεση ανταπόκριση και την υποδειγματική διεκπεραίωση κάθε αιτήματός μας μέχρι τώρα.

Σας ευχαριστούμε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε για τη συνέπεια στον χρόνο. Τον λόγο τώρα έχει από την Πλεύση Ελευθερίας η κ. Καραγεωργοπούλου.

Παρακαλώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Συζητάμε σήμερα σε μια Βουλή ιδιότυπης σύζευξης δημοκρατίας και ιδεολογικής οπισθοδρόμησης. Για την έγκριση του απολογισμού δαπανών Βουλής οικονομικού έτους 2023 και του παραρτήματος αυτού, απολογισμού 2023 πεπραγμένων του Ιδρύματος της Βουλής των Ελλήνων για τον κοινοβουλευτισμό και τη δημοκρατία.

Επίσης, αντικείμενο ψήφισης είναι η επεξεργασία και έγκριση του σχεδίου προϋπολογισμού δαπανών της Βουλής, οικονομικού έτους 2025.

Στο πλαίσιο αυτού του σχεδίου ο Πρόεδρος της Βουλής μάς μίλησε στη διάρκεια της επιτροπής για την ανάγκη αντικατάστασης των επιχρισμάτων των εξωτερικών όψεων του εμβληματικού μας κτηρίου, του Μεγάρου της Βουλής.

Αυτό που μας βαραίνει, όμως, είναι αν ακόμη και τότε, η σημειολογική αυτή παρέμβαση αισθητικής και συντήρησης θα ήταν ικανός λόγος να ξεπλύνει την ντροπή εκείνης της προσβλητικής για τον δημοκρατικό κόσμο φωταγώγησης του ναού της δημοκρατίας με την ισραηλινή σημαία, λίγες ημέρες μετά από την έναρξη του αιματηρού πολέμου στη Γάζα της Παλαιστίνης, τον Οκτώβριο του 2023. Από τότε το Ισραήλ έχει σκορπίσει τον όλεθρο στον λαό των Παλαιστινίων και ήδη σήμερα επεκτείνει την καταστροφή και την ανθρωπιστική κρίση στον Λίβανο. Η γενοκτονία συνεχίζεται με αμείωτο ρυθμό, ο λιμός πλήττει μεταξύ άλλων παιδιά και άμαχο πληθυσμό, την ώρα που οι ισραηλινές δυνάμεις συνεχίζουν χωρίς αναστολή τις στρατιωτικές τους επιχειρήσεις και παρά τη διεθνή κατακραυγή. Η ειδική επιτροπή που εξετάζει την υπόθεση ανέφερε ότι η κατάσταση είναι εξαιρετικά σοβαρή και προέτρεψε όλες τις πλευρές να λάβουν μέτρα, ώστε να αποφευχθεί μια πρωτοφανής για την παγκόσμια ιστορία ανθρωπιστική καταστροφή.

Η Κυβέρνησή σας, όμως, κύριοι της Κυβέρνησης, αρνείται να καταδικάσει τον αιματηρό αυτό πόλεμο. Κάτω από αυτές τις συνθήκες με την αιδώ να μας ακολουθεί ως κράτος, η Βουλή των Ελλήνων υποδέχεται σχεδόν καθημερινά τα δικά μας παιδιά, εκείνα που βιώνουν από δική σας επιλογή έναν άλλον ακήρυχτο πόλεμο. Εκείνον που δικαιολογείται από το κόμμα της Νέας Δημοκρατίας να χρωστάει 500 εκατομμύρια ευρώ, την ίδια στιγμή που ο Πρωθυπουργός της χώρας ανανεώνει τη θητεία του διοικητή της Ανεξάρτητης Αρχής Δημοσίων Εσόδων, εγκαινιάζοντας τα πολυτελή γραφεία του στο αρχηγείο της οδού Πειραιώς, με κάθε αμετροέπεια, επιβαρύνοντας το ελληνικό δημόσιο, δηλαδή τους Έλληνες φορολογούμενους, με τεράστια κόστη για τη γιορτή έναρξης ακόμα λειτουργίας και την εκμετάλλευση των χώρων-γραφείων.

Κύριοι της Κυβέρνησης, την ώρα που δηλώνει ο Πρόεδρος της Βουλής των Ελλήνων με αυταρέσκεια ότι ενισχύετε τον Σύλλογο Ατόμων με Αναπηρία και τον Πανελλήνιο Σύλλογο Τυφλών με δαπάνη του προϋπολογισμού της Βουλής γνωρίζετε πόσο καλά υποθάλπετε την πολιτική που επιβραβεύει το modus operandi των τραπεζών, των εταιρειών διαχείρισης δανείων και των εισπρακτικών εταιρειών που πρωτοστατούν στην παραβίαση του νόμου, οδηγώντας στη σίγαση του εργαλείου τέλεσης εγκλημάτων σε βάρος της κοινωνίας ανυπεράσπιστων πολιτών και μεταξύ αυτών στην απώλεια πρώτης κατοικίας ακόμα και ατόμων με αναπηρία.

Στη Βουλή των Ελλήνων η δημοκρατία τραυματίζεται, κύριοι συνάδελφοι, καθημερινά. Και αν εδώ καλούμαστε να συζητάμε για τον πολιτισμό και τα γράμματα μέσα από τις δράσεις της Βουλής των Ελλήνων, οφείλουμε να αναδείξουμε πως εκτός των τειχών η απόσταση του κατώτατου μισθού - ημερομισθίου από το επίπεδο μισθού αξιοπρεπούς διαβίωσης είναι μυθώδους διάστασης. Ο δείκτης σοβαρής, υλικής και κοινωνικής στέρησης είναι προκλητικός στο να ανασυγκροτήσετε τους στόχους δαπανών της Βουλής του ελληνικού λαού, με βάση τις ενδότερες ανάγκες υπαρξιακής υφής και συνέχισης του βίου του κάθε πολίτη αυτής της χώρας στην πραγματική ζωή και όχι σε διαδρόμους μουσειακής τέχνης με τις «αρτηρίες» της δημοκρατίας να τελούν σε πλήρη φραγή και ασφυξία. Ο χρόνος και ο τόπος απαιτούν έναν διαφορετικό προσανατολισμό, αυτόν που ιδωμένος από τα μάτια των δικών μου μεταλλωρύχων της πόλης του Λαυρίου ονομάζουν «Της μέσα γης».

Για τη βελτίωση της διεθνούς θέσης της Ελλάδας και την υποστήριξη γενικώς των συμφερόντων του Ελληνισμού, τη συμβολή στην καλλιέργεια της ιστορικής μνήμης του λαού θα περιμέναμε από το Ίδρυμα της Βουλής να λάβει μια σαφή θέση στη διεκδίκηση των γερμανικών αποζημιώσεων από το κράτος της Γερμανίας. Η προσβλητική παρουσία του Γερμανού Αξιωματούχου Σταϊνμάγερ στη χώρα μας με έμφαση τις ημέρες εορτασμού της απελευθέρωσης της πατρίδας μας από τη γερμανική κατοχή που άφησε ανεξίτηλο αποτύπωμα στην ιστορική μνήμη, έκανε να έχει στηλιτευτεί θεσμικά σε αποκατάσταση της αλήθειας που υπονομεύτηκε για την εξυπηρέτηση αλλότριων συμφερόντων.

Και, τέλος, για την προαγωγή του κράτους δικαίου, αυτό που προσμένουμε από τη Βουλή των Ελλήνων είναι οι πράξεις που το αναδεικνύουν καθημερινά ως υπέρτατη αρχή και όρο υποστατού σε κάθε εκδήλωση. Σε αυτό το πλαίσιο ας γίνει περισσότερο αισθητή, βιωτή η δημοκρατία interna corporis. Γιατί δημοκρατία σημαίνει ακούμε τον αντίλογο, σημαίνει μιλάμε και κυρίως, ακούμε. Και όταν εκείνοι που μας ακούν είναι οι ανθοί της ελληνικής κοινωνίας, οι νέοι μας, οι μαθητές που καθημερινά σχεδόν μας επισκέπτονται και τους χειροκροτούμε μετά από την αναγγελία της τιμητικής παρουσίας του στο ελληνικό Κοινοβούλιο, η ευθύνη μας για την προαγωγή της αξίας του κοινοβουλευτισμού και του εποικοδομητικού διαλόγου με την παράθεση θέσεων και αντιθέσεων, για την προαγωγή ουσιαστικού έργου νομοθέτησης είναι πολλαπλάσια, γιατί κάνει να απευθύνεται σε εκείνες τις εύπλαστες προσωπικότητες όχι με διδαχές σοφιστικής και προβολής περιβλημάτων λόγου που εντυπωσιάζουν, αλλά με το κύρος και την ευπρέπεια του ήθους του λόγου που αναδεικνύει τους λόγους των πράξεων. Γιατί απευθύνεται ακόμα σε εκείνους που περιμένουν τη δικαίωση των πενήντα επτά νεκρών του εγκλήματος των Τεμπών, με διαδικασίες καθαρές και αμόλυντες. Γιατί ό,τι αφορά στη Βουλή των Ελλήνων και των Ελληνίδων δεν είναι ζήτημα μεγεθών ποσοτικών, αποτιμητών σε χρήμα, σε πείσμα των καιρών και της ψεύτικης εικόνας που η Πλεύση Ελευθερίας δεν θα σταματήσει να αποκαλύπτει, αλλά εκείνων των άλλων ποιοτικών μεγεθών που με συναίσθηση ευθύνης υπηρετούμε σε εφαρμογή του πρώτου άρθρου του Συντάγματος «όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα».

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Ολοκληρώνουμε με τους Σπαρτιάτες και τον κ. Χαλκιά.

Ορίστε, κύριε συνάδελφε.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα καλούμαστε να κυρώσουμε όχι μόνο τον απολογισμό για το έτος 2023, αλλά και τον προϋπολογισμό δαπανών της Βουλής για το επόμενο έτος, το 2025. Στο έτος που μεσολάβησε από τη συζήτηση για το ίδιο θέμα και βλέποντας τις προτάσεις που κατέθεσα πέρυσι, χαίρομαι που βλέπω ότι, τουλάχιστον, υιοθετήθηκε η πρότασή μου αναφορικά με τις ανταποδοτικές παροχές, για την επίτευξη στόχων στήριξης του κοινοβουλευτικού έργου. Μια παροχή που λαμβάνουν άλλωστε όλοι οι δημόσιοι υπάλληλοι ανεξαρτήτως φορέα.

Ωστόσο, υπάρχουν πολλά περισσότερα αιτήματα που αφορούν σε μια σειρά από παθογένειες, μια σειρά από αδικίες που δεν εξισώνονται μόνο με το κίνητρο επίτευξης στόχων. Αναφέρομαι στη διακριτική μεταχείριση υπαλλήλων με διαφορετική σχέση εργασίας, συμπεριλαμβανομένων, φυσικά, και των επιστημονικών συνεργατών μας που εξαιρούνται μίας παροχής που λαμβάνουν όλοι οι υπόλοιποι εργαζόμενοι στη Βουλή των Ελλήνων. Για τους μόνιμους υπαλλήλους, καθώς και για όσους υπηρετούν με σχέση ιδιωτικού δικαίου αορίστου και ορισμένου χρόνου, παρατηρούνται σημαντικές διαφοροποιήσεις τόσο στις ασφαλιστικές εισφορές όσο και στην απόδοση βαρέων και ανθυγιεινών κατά περίπτωση. Επίσης, παρ’ όλο που με απόφαση του Προέδρου της Βουλής δίνονται κάποιες μη χρηματικές παροχές εν είδει προπληρωμένης κάρτας σε όλους τους δημοσιογράφους και υπηρετούντες συναφών επαγγελμάτων, οι εργαζόμενοι στη Βουλή των Ελλήνων δεν λαμβάνουν απολύτως τίποτα.

Είναι γνωστό τοις πάσι ότι κανένας δημόσιος υπάλληλος δεν έχει λάβει για περισσότερο από μία δεκαετία δώρα Χριστουγέννων και Πάσχα, καθώς και επίδομα αδείας. Μιλάμε για την κατάργηση του δέκατου τρίτου και δέκατου τέταρτου μισθού στο δημόσιο, η οποία έχει δημιουργήσει εργαζόμενους δύο ταχυτήτων σε ολόκληρη τη χώρα, αφού οι ιδιωτικοί υπάλληλοι εξακολουθούν να λαμβάνουν τους δύο επιπλέον μισθούς και μάλιστα χωρίς καμμία περικοπή καθ’ όλα αυτά τα έτη.

Τα τελευταία, όμως, χρόνια και ειδικά λόγω των σημαντικών σε ένταση πληθωριστικών πιέσεων καθίσταται πιο αναγκαία από ποτέ κάποια παροχή στους εργαζόμενους στο ελληνικό Κοινοβούλιο, έστω πριν τις γιορτές σαν μία ελάχιστη ένδειξη αναγνώρισης του κόπου που καταβάλλουν καθημερινά ώστε να διενεργείται απρόσκοπτα το κοινοβουλευτικό έργο.

Αν αναλογιστούμε ότι οι στόχοι επιτυγχάνονται μόλις με το 75% των οργανικών θέσεων να είναι καλυμμένες, συνειδητοποιούμε εύκολα ότι οι εργαζόμενοι έχουν υπερβάλει εαυτόν ώστε να μπορούμε εμείς να κάνουμε τη δουλειά μας.

Το ίδιο έργο επιτελούν και οι επιστημονικοί μας συνεργάτες, για τους οποίους δεν υπάρχει κυριολεκτικά Σαββατοκύριακο ή ημέρες αργίας. Δεν φτάνει που ο μισθός που λαμβάνουν δεν είναι σε καμμία περίπτωση ανταγωνιστικός σε σχέση με τις συνθήκες στην ελεύθερη αγορά εργασίας, ούτε αυτοί λαμβάνουν δέκατο τρίτο και δέκατο τέταρτο μισθό, παρ’ όλο που εργάζονται με συμβάσεις ιδιωτικού δικαίου.

Στην επιστολή που μας απέστειλε ο σύλλογός τους ζητούν συγκεκριμένα να συμπεριλαμβάνονται στην εκκαθάριση των δαπανών κίνησης κάθε τέλος του έτους και να λαμβάνουν αυτό που λαμβάνουν όλοι οι υπόλοιποι εργαζόμενοι με οποιαδήποτε εργασιακή σχέση στη Βουλή των Ελλήνων. Βάσει του Κανονισμού μας η Ολομέλεια είναι αυτή που αποφασίζει για αυτά τα θέματα. Γιατί, λοιπόν, να μην υποστηρίξουμε όλοι έμπρακτα αυτούς που με το έργο τους επικουρούν το δικό μας έργο;

Κύριε Πρόεδρε, κυρίες και κύριοι συνάδελφοι, οφείλουμε να αναγνωρίσουμε ότι οι υπηρεσίες που προσφέρουν οι επιστημονικοί συνεργάτες της Βουλής είναι όχι μόνον υψηλής ποιότητας, αλλά και υψηλής εξειδίκευσης. Οι άνθρωποι αυτοί για να αποκτήσουν την εμπειρία, τις γνώσεις και την υψηλή εξειδίκευση έχουν δαπανήσει ζωές ολόκληρες επάνω στα επιστημονικά τους αντικείμενα. Όμως, είναι ηλίου φαεινότερον ότι οι αμοιβές που λαμβάνουν από τη Βουλή για τις υπηρεσίες τους δεν ανταποδίδουν ούτε στο ελάχιστο τις μακροχρόνιες και επίπονες προσπάθειές τους. Αν δεν μπορούμε να τους αυξήσουμε κατά ένα σοβαρό ποσοστό τις αμοιβές τους ώστε να ανταποκρίνονται στην υψηλή πνευματική τους αξία και στους διαρκείς κόπους τους προκειμένου να αποκτήσουν και να διατηρήσουν αυτή την αξία, μπορούμε τουλάχιστον να μην τους απαγορεύουμε να έχουν αμοιβές από άλλες επιστημονικές δραστηριότητες που αμείβονται από τον κρατικό προϋπολογισμό.

Για να γίνω πιο σαφής, υπάρχει διάταξη εκ του ν.4354/2015 άρθρο 7 παράγραφος 1 ΙA και 28 παράγραφος 1, που εφαρμόζεται και τροποποιείται από την απόφαση της Ολομέλειας της Βουλής -αριθμός πρωτοκόλλου 2142 και αριθμός διεκπεραίωσης 1495 στο ΦΕΚ που είχε δημοσιευθεί 22/12-2-2024- που ορίζει ότι οι συνολικές αποδοχές από τον κρατικό προϋπολογισμό των συνεργατών της Βουλής δεν μπορούν να υπερβαίνουν τις αποδοχές του Γενικού Γραμματέα της Βουλής. Και ναι μεν οι αποδοχές των επιστημονικών συνεργατών από τη Βουλή δεν θα πρέπει να υπερβαίνουν τις αποδοχές του Γενικού Γραμματέα της Βουλής, αλλά δεν υπάρχει κανένας λόγος αυτό να μην επεκτείνεται στο σύνολο των αποδοχών που μπορεί να λαμβάνονται και από άλλες παράλληλες επιστημονικές υπηρεσίες των ανθρώπων αυτών οι οποίες είναι αμειβόμενες από τον κρατικό προϋπολογισμό.

Η εν λόγω περιοριστική διάταξη αποτελεί αντικίνητρο για καλούς επιστήμονες να επιλέξουν να συνεργαστούν με τους Βουλευτές, καθόσον η αμοιβή που λαμβάνουν αποκλειστικά από τη Βουλή είναι σχετικώς μικρή και δεν ανταποκρίνεται στην πραγματική τους αξία. Θα πρέπει, λοιπόν, να καταργηθεί αυτός ο περιορισμός για τους επιστημονικούς συνεργάτες, ώστε αυτό να αποτελέσει κίνητρο για προσέλκυση των καλύτερων, ώστε να βελτιώνεται διαρκώς η ποιότητα του κοινοβουλευτικού έργου.

Κλείνοντας, οι Σπαρτιάτες υπερψηφίζουμε τον απολογισμό για το έτος 2023 και τον προϋπολογισμό δαπανών για το 2025.

Εκ μέρους του Προέδρου των Σπαρτιατών και της Κοινοβουλευτικής μας Ομάδας θέλω να ευχαριστήσω όλους τους εργαζόμενους της Βουλής.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώθηκε ο κύκλος των εισηγητών-ειδικών αγορητών και περνάμε στον κύκλο των ομιλητών. Θα προηγηθεί ο κ. Ξανθόπουλος από τον ΣΥΡΙΖΑ.

Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε και ευχαριστώ και τους συναδέλφους. Ήδη παράλληλα τρέχει η διαδικασία της Επιτροπής «Πόθεν Έσχες», στην οποία είμαι μέλος και με αυτή την έννοια έχει πολύ μεγάλη σημασία η προτεραιότητα που μου δώσατε.

Κύριε Πρόεδρε, κυρίες και κύριοι συνάδελφοι, το Σώμα μιλάει για τον απολογισμό και τον προϋπολογισμό της Βουλής. Είναι ένα νομοθέτημα το οποίο ουσιαστικά αντιμετωπίζει τα προβλήματα λειτουργίας του Κοινοβουλίου και με την έννοια αυτή έχει πολύ μεγάλη σημασία αυτή η συναίνεση που διαφαίνεται στο Σώμα, ότι αναγνωρίζουμε όλοι τη σημασία αυτού του νομοθετήματος.

Δεν θέλω να μείνω στα κονδύλια. Η εισηγήτριά μας, η κ. Κοντοτόλη, έκανε τις επισημάνσεις της. Θέλω να κάνω μερικές σημειακές και πολύ συγκεκριμένες παρατηρήσεις.

Παρατηρούμε, κύριε Πρόεδρε και κυρίες και κύριοι συνάδελφοι, μία μείωση της μισθοδοσίας κατά περίπου 400.000 ευρώ, δηλαδή αυτό πρακτικά σημαίνει ότι και η μικρή αύξηση που είχε χορηγηθεί στους μισθούς την τρέχουσα περίοδο ουσιαστικά εξαφανίζεται και ειλικρινά δεν καταλαβαίνω ποιος είναι ο λόγος, από τη στιγμή που έχει αυξηθεί και ο προϋπολογισμός της Βουλής και φτάνει περί τα 160 εκατομμύρια ευρώ, να υπάρχει αυτού του είδους η αντιμετώπιση.

Θέλω να επισημάνω εδώ και μία θεσμικού χαρακτήρα διαφοροποίηση. Έχουμε υπαλλήλους στο τακτικό προσωπικό της Βουλής, έχουμε υπαλλήλους αορίστου χρόνου και έχουμε υπαλλήλους ορισμένου χρόνου. Κατά την άποψή μου, η Βουλή οφείλει να είναι η επιτομή της θεσμικής λειτουργίας και προφανώς δεν συνάδει αυτό που θέλουμε να είναι η Βουλή με αυτό που πράγματι ισχύει. Δεν μπορεί να υπάρχουν τρεις κατηγορίες υπαλλήλων και βεβαίως, να υπάρχει ένα μισθολόγιο δύο ταχυτήτων. Κατά την άποψή μου, η Βουλή δεν μπορεί να αυτοσχεδιάζει, δεν πρέπει να αυτοσχεδιάζει. Το κύρος της Βουλής και κυρίως το ότι αποτελεί σημείο αναφοράς του δημοκρατικού πολιτεύματος έχει και περιορισμούς, έχει και ευθύνες και με αυτή την έννοια δεν μπορούμε να μη σχολιάσουμε αρνητικά το καθεστώς που προανέφερα.

Τέλος, δεν άκουσα τίποτα για προγραμματισμό προσλήψεων. Δηλαδή είναι προφανές ότι κάποιοι υπάλληλοι θα φύγουν στο αμέσως προσεχές μέλλον. Έχουμε κενές οργανικές θέσεις. Κατά την άποψή μας, θα πρέπει να υπάρξει ένας συγκεκριμένος προγραμματισμός και βεβαίως, με μία πάγια διαδικασία και όχι με τη διαδικασία των ατομικών συμβάσεων ή με όποια άλλη διαδικασία έχει ο κύριος Πρόεδρος κατά νου. Διότι ξαναλέω ότι η Βουλή είναι η επιτομή, πρέπει να είναι η επιτομή της νομιμότητας και με την έννοια αυτή πρέπει να περιφρουρήσουμε και το κύρος των διαδικασιών.

Δεύτερη παρατήρηση: Το κτήριο Μποδοσάκη. Είχαμε μισθώματα 3,5 εκατομμύρια το 2023, ανεβαίνουν στα 5 εκατομμύρια για το 2024 και για το 2025. Δεν θα είχα αντίρρηση, δεν είναι ποσοτική η επιφύλαξη που εκφράζω, είναι θεσμική, με την έννοια ότι σε αυτό το γραφείο το οποίο μισθώνει η Βουλή στεγάζεται ένα μεγάλο μέρος των υπηρεσιών του Γραφείου του Πρωθυπουργού.

Θέλω να το ξαναπώ, για να μην καταλείπεται καμμία αμφιβολία. Είμαστε άλλο εμείς ως Βουλή, άλλο το νομοθετικό Σώμα, στο οποίο εκπροσωπείται η ετυμηγορία του ελληνικού λαού και βεβαίως εντελώς διαφορετικό πράγμα το Γραφείο του Πρωθυπουργού. Θα επιμείνω στο κομμάτι αυτό, γιατί πολλές φορές για εμάς τους νομικούς ο τύπος καταπίνει την ουσία. Με την έννοια αυτήν, λοιπόν, δεν κρίνω σκόπιμο να συστεγάζονται σε γραφείο που μισθοδοτεί η Βουλή και λειτουργούν οι Υπηρεσίες της Βουλής οι Υπηρεσίες του πρωθυπουργικού Γραφείου.

Τέλος, αναφέρθηκε και από την εισηγήτρια μας, αλλά και από τους εισηγητές άλλων κομμάτων, δεν βρίσκω έναν δικαιολογητικό λόγο να εξαιρούνται οι επιστημονικοί συνεργάτες από την εκκαθάριση των δαπανών κίνησης στο τέλος του έτους. Και εδώ έχετε μια ευθύνη, κύριε Πρόεδρε. Θα το φέρετε στην Ολομέλεια; Είναι θέμα για το οποίο πρέπει να αποφασίσουμε και να αναλάβουμε τις ευθύνες μας όλοι μαζί.

Να καταθέσω, επίσης, ένα παράπονο που μου μεταφέρθηκε από τους εργαζόμενους. Δεν δεχθήκατε να συζητήσετε μαζί τους μια συνολική πρόταση για την αναβάθμιση του θεσμού. Με την έννοια αυτή υπάρχει ένα κενό επικοινωνίας και σας ζητώ να το καλύψετε.

Επίλογος. Ζω ως Βουλευτής με τους εργαζόμενους της Βουλής και θέλω να τους ευχαριστήσω και για την αμεσότητα στην εξυπηρέτηση και για την ποιότητα στην εξυπηρέτηση, αλλά και για την προθυμία στην εξυπηρέτηση. Και θέλω, επίσης, να καταθέσω δύο στοιχεία, τα οποία θεωρώ ότι είναι πολύ κρίσιμα και δείχνουν την ποιοτική διαφορά που κάνουν αυτοί οι άνθρωποι. Παρακολούθησα τη γιορτή της 28ης Οκτωβρίου, που διοργάνωσε ο Σύλλογος των Υπαλλήλων. Ήταν μία γιορτή πραγματικά πολύ φρέσκια, πολύ ξεχωριστή, που ξέφευγε από τα στερεότυπα τα αμιγώς εθνικοπατριωτικά και τα λοιπά και έμπαινε στην ουσία αυτού που πρέπει να έχει η πολιτεία και οι πολίτες ως καταστάλαγμα, απόσταγμα αυτής της επικής στιγμής της ελληνικής ιστορίας.

Επίσης, εγώ είμαι Δραμινός. Είμαστε πρόσφυγες. Η Δράμα είναι προσφυγομάνα. Και θέλω να αναγνωρίσω στο Ίδρυμα της Βουλής την πολύ σημαντική έκθεση με τίτλο: «Σήκω Ψυχή μου» και κυρίως για τη διάσταση της αισιοδοξίας. Όχι μόνο θρήνος για τις πατρίδες που χάθηκαν, αλλά και ελπίδα για την πατρίδα που φτιάξαμε εμείς οι πρόσφυγες στην Ελλάδα. Και βεβαίως είδα το βιβλίο -μου το έδωσε ο κύριος Πρόεδρος της Βουλής- σχετικά με την εγκατάσταση των προσφύγων στην Δράμα και στην Καβάλα, οι οποίες πόλεις υποδέχθηκαν την πλειονότητα των προσφύγων. Πραγματικά είναι ένα έργο μνημειώδες. Θα ζητήσω και επίσημα από το Βήμα αυτό να γίνει μια παρουσίαση του βιβλίου στη Δράμα, γιατί νομίζω δικαιούμαστε να οργανώσουμε μια τέτοια εκδήλωση.

Σας ευχαριστώ πολύ, κύριε Πρόεδρε και για την προτίμηση που μου δώσατε και για τη δυνατότητα να εκφράσω τις απόψεις μου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Δεν θα αντιδικήσω με τον κ. Ξανθόπουλο, ως Κιλκίς,πού εγκαταστάθηκε το μεγαλύτερο ποσοστό των προσφύγων στη χώρα. Το δικαιούνται νομίζω και οι δύο νομοί. Πραγματικά, το Ίδρυμα της Βουλής κάνει εξαιρετική δουλειά.

Τον λόγο έχει ο κ. Μπαραλιάκος από τη Νέα Δημοκρατία.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Πρόεδρε της Βουλής, καλούμαστε σήμερα να εγκρίνουμε τον προϋπολογισμό δαπανών της βουλής, οικονομικού έτους 2025 και τον απολογισμό των δαπανών της βουλής, οικονομικού έτους 2023, καθώς και του παραρτήματος αυτού ως προς τα πεπραγμένα του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία.

Κυρίες και κύριοι συνάδελφοι, η Βουλή των Ελλήνων αποτελεί το θεμέλιο της δημοκρατίας μας, η οποία τα τελευταία πενήντα χρόνια της Μεταπολίτευσης διάγει μια από τις πιο ομαλές και εύρυθμες περιόδους της από συστάσεως του ελληνικού κράτους και στον πυρήνα της δημοκρατίας, η οποία είναι μια έννοια πολυεδρική, βρίσκεται η λογοδοσία.

Γι’ αυτόν ακριβώς τον λόγο η σημερινή συνεδρίαση δεν πρέπει να θεωρείται μια τυπική διαδικασία. Είναι μια συνεδρίαση με βαθύ συμβολισμό, αλλά και ουσιαστικό περιεχόμενο για την ίδια τη λειτουργία του πολιτεύματος, του δημοκρατικού ήθους και της κοινοβουλευτικής τάξης, διότι ενισχύει την εμπιστοσύνη των πολιτών προς τους θεσμούς, προάγει τη διαφάνεια και εμπεδώνει το αίσθημα της χρηστής οικονομικής διαχείρισης.

Κυρίες και κύριοι συνάδελφοι, δεν θα σταθώ στη διεξοδική παρουσίαση και ανάλυση των οικονομικών στοιχείων. Άλλωστε, η παρουσίαση τους ήδη από τη συνεδρίαση της αρμόδιας επιτροπής υπήρξε διαφωτιστική και επισταμένη ως προς τις πτυχές του προϋπολογισμού του 2025 και του απολογισμού του 2023. Ο κεντρικός άξονας, που διαπερνά τον προς έγκριση προϋπολογισμό, πέραν των ανελαστικών δαπανών που αποτελεί μια αντικειμενική διαπίστωση αντανακλά την πολιτική στάση και φιλοσοφία του Προέδρου της Βουλής των Ελλήνων, του κ. Κωνσταντίνου Τασούλα. Συνδυάζει την χρηστή οικονομική διαχείριση από κοινού με ένα βαθύ κοινωνικό ίχνος, το οποίο αποτυπώνεται μέχρι τις εσχατιές της πατρίδας μας και αναδεικνύει τις εθνικές μας ευαισθησίες.

Επιτρέψτε μου απλώς να υπογραμμίσω μεταξύ άλλων την αύξηση στο αντίστοιχο κονδύλι του προϋπολογισμού στο επίδομα που λαμβάνουν εβδομήντα τέσσερα παιδιά πεσόντων στρατιωτικών, πυροσβεστών και στελεχών των Σωμάτων Ασφαλείας και τα οποία έχει υιοθετήσει η Βουλή των Ελλήνων. Οι παροχές αυτές είναι καθηλωμένες από το 2010 και η αύξησή τους έπειτα από δεκαπέντε χρόνια είναι μια ηθικά αξιέπαινη πρωτοβουλία, η οποία φυσικά αντανακλά και την υγεία που αποπνέει ο καταρτισθείς προϋπολογισμός.

Κυρίες και κύριοι συνάδελφοι, ο προϋπολογισμός ανέρχεται στο ποσό των 169.950.000 ευρώ και σε σχέση με το 2024 έχει αυξηθεί κατά 10.550.000 ευρώ και ποσοστιαία στο 6,62%, ενώ πρέπει να επισημανθεί ότι κινείται εντός των ορίων του Μεσοπρόθεσμου Προγράμματος Δημοσιονομικών Στόχων, το οποίο έχει εκδοθεί και αφορά την τετραετία 2025-2028. Εναρμονίζεται ο παρών προϋπολογισμός με την ήδη νομοθετημένη αύξηση των μισθών των δημοσίων υπαλλήλων από το νέο έτος και την καταβολή κινήτρου επίτευξης δημοσιονομικών στόχων.

Αξίζει εδώ να αναφέρω -αναφέρθηκε και από τον Πρόεδρο της Βουλής κ. Τασούλα και από τον εισηγητή της Νέας Δημοκρατίας, αλλά το αναφέρω για να έχουμε μια τάξη μεγέθους και να μπορούμε να αξιολογήσουμε τα ποσά επί του όλου- ότι ο προϋπολογισμός του Κοινοβουλίου για το 2025 έχει συνολική επιβάρυνση επί των δαπανών του κρατικού προϋπολογισμού του 2025, όπως αυτές παρουσιάστηκαν πρόσφατα στη Διαρκή Επιτροπή Οικονομικών Υποθέσεων της τάξεως του δύο τοις χιλίοις με το 75% των δαπανών να αφορά σε ανελαστικές δαπάνες συνολικής μισθοδοσίας και κρατήσεων και το 25% να αφορά πρωτοβουλίες, έργα, προμήθειες και λοιπές δράσεις.

Δράττομαι εδώ της ευκαιρίας να ευχαριστήσω το σύνολο των υπαλλήλων της Βουλής για τη συνεισφορά τους στην απρόσκοπτη, εύρυθμη και αποτελεσματική λειτουργία των υπηρεσιών, καθώς και την παραγωγή του κοινοβουλευτικού έργου. Η Προεδρία της Βουλής έχει αποδείξει σε πλείστες όσες περιπτώσεις ότι κείτεται των θεμάτων που αφορούν το προσωπικό της Βουλής. Ακούστηκαν άλλωστε και διάφορα αιτήματα, που έχουν υποβληθεί στη συνεδρίαση της Δευτέρας και στην αρμόδια επιτροπή και μεριμνά για την επίλυσή της.

Κλείνοντας, σας καλώ να εγκρίνουμε τον προϋπολογισμό δαπανών της Βουλής, του οικονομικού έτους 2025 και τον απολογισμό δαπανών, του οικονομικού έτους 2023, καθώς και του παραρτήματος αυτού ως προς τα πεπραγμένα του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία και να σταθούμε αρωγοί στην πολυσχιδή δραστηριότητα που αναπτύσσει η Βουλή και στο σπουδαίο εθνικό έργο που επιτελεί σε όλες τις γωνιές της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Περνάμε τώρα σε όσους από τους Κοινοβουλευτικούς Εκπροσώπους επιθυμούν να πάρουν τον λόγο. Τον έχει ζητήσει ο κ. Κόντης από τους Σπαρτιάτες.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν αρχίσω, θεωρώ χρέος μου να αποτίνω φόρο τιμής στον θανόντα Βαρδή Βαρδινογιάννη, έναν άνθρωπο, ο οποίος δημιούργησε και βοήθησε την ελληνική ναυτιλία και επιχειρηματικότητα.

Προσωπικά σε εμένα έδωσε τη δυνατότητα, να πλοιαρχεύσω σε ένα από τα καλύτερα πλοία της εποχής σαν υποπλοίαρχος τότε, το «KRITI CORAL», το 1986 και έζησα με τα παιδιά του που ήμασταν και φίλοι παιδικοί, την εποχή που του έριξαν τις ρουκέτες -και με τον Γιάννη και τον Γιώργο- την αγωνία που είχε η οικογένεια τότε με τη δολοφονική επίθεση των τρομοκρατών της 17 Νοέμβρη. Ένας άνθρωπος, ο οποίος όταν έβγαλαν οι Έλληνες εφοπλιστές τις ελληνικές σημαίες στην κρίση του 1980, κράτησε την ελληνική σημαία και όλα τα πληρώματα ήμασταν Έλληνες, από τον τελευταίο ναύτη μέχρι τον καπετάνιο.

Ήταν πολύ σημαντική γενικά η συνεισφορά του στην οικονομία της Ελλάδος και πιστεύω όπως και η σύζυγός του -κι αυτή θανούσα πέρυσι- η Μαριάννα Βαρδινογιάννη, βρίσκονται σε έναν χώρο καλύτερο, σε μια άλλη διάσταση και βλέπουν από μακριά τα παιδιά, τα εγγόνια και όλη την οικογένεια μαζί.

Πραγματικά, με συγκίνησε αυτό και δεν θα έκανα αναφορά για κανέναν άλλον επιχειρηματία, το έκανα επειδή έχω ζήσει την οικογένεια και μάλιστα, με βοήθησαν αργότερα στηρίζοντάς με, όταν άνοιξα το γραφείο μου στη Βραζιλία -το πρώτο γραφείο, το δεύτερο- διότι ήταν οι πρώτοι πελάτες μου και χαίρομαι να αναφέρω ότι είχα αυτή τη σχέση την παντοτινή.

Σχετικά με τη σημερινή ψήφιση του προϋπολογισμού της Βουλής, είναι περιττό να αναφέρω ότι επιτελεί ένα μεγάλο έργο χρόνια και η Βουλή και το Ίδρυμά της. Έχει αυτή τη στιγμή φτάσει σε έναν αριθμό υπαλλήλων αρκετά μεγάλο, πάνω από χίλιους, οι οποίοι βοηθούν στο να λειτουργεί η Βουλή, γιατί ο κόσμος που είναι έξω από τη Βουλή δεν γνωρίζει τι προσφέρει ο κάθε υπάλληλος, πώς λειτουργούν οι επιτροπές. Πολλοί καμιά φορά μου λένε ότι είναι άδεια η Βουλή, χωρίς να γνωρίζουν ότι παράλληλα λειτουργούν τέσσερις, πέντε επιτροπές, στις οποίες συμμετέχουν γύρω στους πενήντα, εκατό υπαλλήλους κάθε φορά, συν τους άλλους τους υποστηρικτικούς, συν τους άλλους υπαλλήλους στο Μέγαρο που υπάρχει απέναντι.

Η ψυχή της Βουλής θα έλεγα ότι είναι οι υπάλληλοί της και νομίζω ότι είναι ευκαιρία, κύριε Πρόεδρε, αφού έχουμε βγει από τα μνημόνια και με τόση επίταση και τόση χαρά διακηρύσσει και ο Υπουργός Οικονομικών και η Κυβέρνηση, θα πρέπει να επιστρέψουμε, αν όχι στην προηγούμενη περίοδο, σε θέματα αποδοχών ή σε θέματα απολαβών δέκατου τρίτου και δέκατου τέταρτου μισθού, τουλάχιστον, να φτάσουμε σε ένα επίπεδο περίπου στη μέση από αυτές τις περικοπές που έχουν γίνει.

Νομίζω ότι είναι δίκαιο να αρχίσει να επανέλθει, μια και είναι και υπάλληλοι οι οποίοι προσφέρουν έργο πολλαπλό και σε πολλές ώρες την ημέρα, ο δέκατος τρίτος και δέκατος τέταρτος μισθός. Θα μου πείτε δεν μπορεί να γίνει σε όλο το δημόσιο. Όλα μπορούν να γίνουν στην Ελλάδα.

Επίσης, είναι πολύ σημαντικό να κοιτάξουμε τη σχέση που υπάρχει με τους επιστημονικούς συνεργάτες. Σε λίγο καιρό, όπως, είπε προηγούμενος ομιλητής δεν θα βρίσκουμε επιστημονικούς συνεργάτες, γιατί με τα χρήματα που προσφέρονται αυτή τη στιγμή στην αγορά, ένας επιστημονικός συνεργάτης, με τη γνώση που απαιτείται για να φέρει σε πέρας το έργο του, δεν θα έρχεται να εργαστεί στη Βουλή, για να παίρνει αυτά τα 1.000 ευρώ ή τα 1.100 ευρώ, τα οποία πλέον είναι ο μισθός. Δεν είναι, δηλαδή, το θέμα μόνο να μπει μέσα στην εκκαθάριση του έτους, στην αποζημίωση αυτή που μίλησαν και οι προηγούμενοι συνάδελφοι, αλλά να αυξηθεί και ο μισθός των επιστημονικών όσο και το να ρυθμιστεί, επίσης, καλύτερα η σχέση των αποσπασμένων του δημοσίου, γιατί εγώ γνωρίζω τις περισσότερες περιπτώσεις που είναι αποσπασμένοι είτε από την πρωτοβάθμια εκπαίδευση ή από αλλού όπου δούλευαν τέσσερις-πέντε ώρες την ημέρα και πέντε μέρες την εβδομάδα, εδώ εργάζονται στο διπλάσιο και τριπλάσιο χρόνο πολλές φορές.

Θα πρέπει, λοιπόν, να κοιτάξουμε και το θέμα των υπερωριών τους και το θέμα ενός μπόνους, το οποίο μπορεί να δίνεται, γιατί επιτελούν μία άλλου είδους εργασία. Πολλές φορές, μάλιστα, υποκαθιστούν και τους επιστημονικούς όταν δεν υπάρχουν, ασχολούνται με νομοθετήματα, γράφουν συμβουλεύουν και νομίζουμε ότι είναι καιρός πλέον, αφού ξαναλέω βγήκαμε από τα μνημόνια, να αναβαθμιστεί η σχέση αυτή και να δούμε να μπουν σε ένα άλλο στάτους, το οποίο και οι ίδιοι επιθυμούν και είναι το σωστό και δίκαιο.

Όπως, είπε, ο εισηγητής μας, ο αγορητής μας εγκρίνουμε σίγουρα τον προϋπολογισμό και εδώ να υπερτονίσω και τη δράση του Ιδρύματος της Βουλής, η οποία είναι εμφανής και σε μεγάλο βαθμό πιάνει τα κύρια θέματα της κοινωνίας.

Όπως είπε και ο αγορητής μας, εγκρίνουμε σίγουρα τον προϋπολογισμό και εδώ να υπερτονίσω και τη δράση του Ιδρύματος της Βουλής, η οποία είναι εμφανής και σε μεγάλο βαθμό. Πιάνει τα κύρια θέματα της κοινωνίας. Να πούμε, μάλιστα, ότι και με την πρόσφατη προσπάθεια που γίνεται για την περιφέρειά μου, για την ανάθεση ανακατασκευής και ανάληψης υπό την αιγίδα του ιδρύματος να μπει το παλατάκι στη Θεσσαλονίκη, πιστεύουμε ότι και άλλα τέτοια έργα μπορούν να βρεθούν υπό την αιγίδα του ιδρύματος, τα οποία πολιτιστικά και κοινωνικά βοηθούν τις περιοχές μας και είναι κάτι το οποίο περιμένει η Θεσσαλονίκη και άλλες περιοχές της χώρας. Και όλα αυτά, με τη βοήθεια των υπαλλήλων της Βουλής και όλων των εμπλεκομένων.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο συνοδοί-εκπαιδευτικοί από το 13ο Γυμνάσιο Πάτρας (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Για τον προϋπολογισμό του 2025 η Βουλή προβλέπεται να ξοδέψει περίπου 170 εκατομμύρια ευρώ. Υπάρχει μια αύξηση, σε σχέση με πέρυσι, η οποία ως έναν βαθμό, πράγματι, όπως λέει και η έκθεση του Προέδρου της Βουλής, αιτιολογείται από το γεγονός ότι υπάρχει μία αύξηση 4% στους μισθούς.

Ωστόσο, πάνω στο θέμα των μισθών, θα πρέπει να υπογραμμίσουμε δύο σημεία: Το πρώτο είναι ότι -όπως είπαν και άλλοι ομιλητές- η Πλεύση Ελευθερίας πιστεύει ότι πρέπει να επανέλθει ο δέκατος τρίτος και δέκατος τέταρτος μισθός για τους δημόσιους υπαλλήλους. Επίσης, όμως, παρατηρούμε ότι ένα μεγάλο ποσοστό των προϋπολογιζόμενων εξόδων για τους μισθούς αφορά σε συμβάσεις ορισμένου χρόνου. Ενώ για τους τακτικούς υπαλλήλους προβλέπεται να ξοδευτούν λίγο πάνω από 60 εκατομμύρια ευρώ, κοντά στα 25 εκατομμύρια ευρώ είναι για συμβάσεις ορισμένου χρόνου.

Η Πλεύση Ελευθερίας πιστεύει ότι εκεί που υπάρχουν πάγιες ανάγκες της Βουλής, θα πρέπει το ποσοστό των συμβολαίων ορισμένου χρόνου να μειωθεί και να μονιμοποιηθεί η σύμβαση που έχουν αυτοί οι υπάλληλοι με τη Βουλή. Το ποσοστό αυτό είναι αρκετά μεγάλο, πλησιάζει κοντά στο 40% των εξόδων για τους μισθούς και αυτό δείχνει ότι υπάρχουν περιπτώσεις -ενδεχομένως, αρκετές-, υπαλλήλων με συμβόλαια ορισμένου χρόνου για τα οποία υπάρχει δυνατότητα μονιμοποίησης.

Αναφορικά με άλλα κονδύλια του προϋπολογισμού της Βουλής έχουμε να κάνουμε κριτική σε δύο κεντρικά σημεία και μετά θα περάσω σύντομα στον προϋπολογισμό του Ιδρύματος της Βουλής.

Σε σχέση με την ενέργεια, μας έκανε μεγάλη εντύπωση το γεγονός ότι ενώ η έκθεση του Προέδρου της Βουλής μιλά για σημαντική μείωση στη χρήση της ενέργειας, κατά 36% την περασμένη χρονιά, και μάλιστα υπήρξε και αλλαγή βαθμίδας, από τη βαθμίδα Δ΄ στη βαθμίδα Β΄ για τη Βουλή και μείωση εκπομπών του διοξειδίου του άνθρακα, το 2024 τα κονδύλια για το ηλεκτρικό ρεύμα και το φυσικό αέριο παραμένουν ακριβώς τα ίδια. Απορούμε, κατά συνέπεια, για ποιο λόγο παραμένουν αυτά τα κονδύλια στιγμή που υπάρχει μια τόσο μεγάλη εξοικονόμηση ενέργειας. Για το ηλεκτρικό ρεύμα η Βουλή ξοδεύει περίπου 2 εκατομμύρια ευρώ και για το φυσικό αέριο 270.000 ευρώ.

Αν θέλουμε, πράγματι, να γίνει το κτήριο ένα κτήριο που εξοικονομεί ενέργεια, θα πρέπει να εξεταστούν ξανά και οι προϋπολογισμοί, αλλά προφανώς και η πολιτική μείωσης ενέργειας στη Βουλή.

Σχετικά με άλλα στοιχεία του προϋπολογισμού, θεωρούμε ότι υπάρχει ένα κονδύλι περίπου 1 εκατομμυρίου, που έχει τίτλο «αγορές λοιπών υλικών». Αυτό είναι σχετικά μεγάλο. Έχει μειωθεί πέρσι από το 1 εκατομμύριο στις 950.000 ευρώ. Καλό θα είναι να λείπουν τέτοιοι γενικοί τίτλοι και να προσδιορίζονται πιο συγκεκριμένα ποια είναι αυτά τα λοιπά υλικά στα οποία ξοδεύονται αυτά τα χρήματα.

Έρχομαι τώρα στο Ίδρυμα της Βουλής. Εκεί, όσον αφορά τον προϋπολογισμό, έχουμε θέσει από την πλευρά της Πλεύσης Ελευθερίας δύο βασικές ενστάσεις. Χρησιμοποιείται ακόμη το αποθεματικό για να χρηματοδοτηθεί το ίδρυμα, αλλά επίσης υπάρχει και ένας τρόπος προϋπολογισμού του Ιδρύματος της Βουλής, ο οποίος προϋπολογίζει πιο μεγάλα ποσά από αυτά που ξοδεύονται κάθε χρόνο. Αιτιολογείται αυτό σε σχέση με την ευελιξία που χρειάζεται να έχει το ίδρυμα. Θεωρούμε όμως ότι θα πρέπει να επανεξεταστεί, διότι στο τέλος δεν ξοδεύεται ένα μεγάλο ποσό από αυτά που προϋπολογίζονται και αυτό είναι μια πρακτική που οικονομικά δεν είναι δόκιμη.

Στις δραστηριότητες του ιδρύματος όμως, έχουμε εκφράσει -και θα ήθελα να το επαναλάβω και τώρα- έντονη κριτική για το γεγονός ότι δεν λαμβάνει υπ’ όψιν τη συμμετοχή και τις προτάσεις που κάνουν τα κόμματα, σχετικά με τις δραστηριότητες του ιδρύματος.

Η Πλεύση Ελευθερίας έχει κάνει προτάσεις κατ’ επανάληψη να γίνουν -ειδικά φέτος που γιορτάζουμε τα πενήντα χρόνια της δημοκρατίας- εκδηλώσεις σε σχέση με τα πενήντα χρόνια της δημοκρατίας. Έχουμε, επίσης, θέσει την ανάγκη το Ίδρυμα της Βουλής να προγραμματίσει εκδηλώσεις για τις γερμανικές οφειλές, που είναι ένα εθνικό θέμα. Η Βουλή έχει ομόφωνα υιοθετήσει πόρισμα, την περασμένη δεκαετία, για τις γερμανικές οφειλές και είναι ένα ζήτημα διακομματικό. Δεν είναι ένα ζήτημα κομματικό. Ωστόσο δεν δίνεται η απαιτούμενη έμφαση σε αυτό. Επίσης, έχουμε ζητήσει να γίνουν εκδηλώσεις από το Ίδρυμα της Βουλής σχετικά με το ζήτημα του χρέους της χώρας μας, που είναι πάλι ένα εθνικό θέμα.

Θα κλείσω λέγοντας ότι η Βουλή, κατά την άποψή μας, πρέπει να είναι ανοιχτή στην κοινωνία. Οι επισκέψεις των μαθητών που έχουμε τώρα είναι μία πρωτοβουλία που προσπαθεί να ανοίξει τη Βουλή στην κοινωνία γιατί είναι Βουλή των Ελλήνων. Ωστόσο έχουμε παρατηρήσει ότι η προσέλευση των μαθητών έχει μειωθεί το τελευταίο διάστημα. Θα θέλαμε το Ίδρυμα της Βουλής να παίξει πιο ενεργό ρόλο, καθώς και στα εκπαιδευτικά προγράμματα της Βουλής και να προϋπολογίζονται περισσότερα χρήματα, ούτως ώστε να υπάρχει μεγαλύτερη συμμετοχή και από τα παιδιά, αλλά και από πολλές άλλες κοινωνικές ομάδες στις δραστηριότητες της Βουλής.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Αριστερά ο κ. Ηλιόπουλος.

Παρακαλώ, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι έχουμε όλοι την υποχρέωση να ξεκινήσουμε με ένα πραγματικό ευχαριστώ προς τους εργαζόμενους της Βουλής και τους εργαζόμενους του Ιδρύματος της Βουλής και για τη δουλειά τους και για το έργο τους και για το επιστημονικό έργο που κάνουν όλο αυτό το διάστημα, για να στηρίξουν τη λειτουργία της Βουλής. Προφανώς κάποια προβλήματα στη λειτουργία τους δεν αφορούν αυτούς, αλλά πολιτικές αποφάσεις που υπάρχουν. Νομίζω όμως, ότι για να είναι ειλικρινές αυτό το ευχαριστώ, πρέπει να αποτυπώνεται και σε συγκεκριμένες θεσμικές υλικές κινήσεις είτε αυτό σχετίζεται με τα δίκαια αιτήματά τους είτε αυτό σχετίζεται συνολικότερα με ζητήματα μισθολογικά.

Δεν είναι άλλωστε τυχαίο το γεγονός ότι σε λίγες μέρες, στις 20 του μήνα, θα γίνει μια μεγάλη πανεργατική απεργία ΓΣΕΕ και ΑΔΕΔΥ, όπου τα ζητήματα τα μισθολογικά είναι κεντρικά για όλους τους εργαζόμενους, ειδικά σε μία περίοδο που το κόστος ζωής συνεχίζει κανονικά να λεηλατεί τα εισοδήματα. Αυτές τις μέρες βλέπουμε, μέσα σε τρεις μέρες παραδείγματος χάριν, 200% αύξηση στην τιμή του ρεύματος στη χονδρική. Αυτή είναι η πρώτη παρατήρησή μου.

Επιτρέψτε μου όμως λίγο να σπάσω το πρωτόκολλο και να αναφερθώ σε κάτι το οποίο δεν έχει ακουστεί σήμερα, αν και νομίζω ότι δεν θα μπορούσε να λείπει από μια σημερινή συνεδρίαση. Πριν λίγο είχαμε τη χαρά να υποδεχτούμε δύο σχολεία από την Πάτρα και τα δύο σχολεία. Από χθες στην Πάτρα καταγράφηκε άλλο ένα θύμα γυναικοκτονίας, η Γαρυφαλιά, η οποία δολοφονήθηκε από τον πρώην σύντροφό της. Δεν ήταν το μόνο θύμα. Γιατί χθες υπήρχε άλλο ένα θύμα, η Δώρα από το Αγρίνιο, η οποία και αυτή δολοφονήθηκε από τον πρώην σύντροφό της, μία γυναίκα η οποία είχε απειληθεί με μαχαίρι, το δικαστήριο του δράστη θα γινόταν σε λίγες μέρες μέσα στο Νοέμβριο. Και άρα και η ΕΛ.ΑΣ. και η Κυβέρνηση, το Υπουργείο, πρέπει να απαντήσουν πώς ένας άνθρωπος ο οποίος σε λίγες μέρες είχε δικαστήριο, είχε απειλήσει την πρώην σύντροφό του με μαχαίρι, βρέθηκε να οπλοφορεί, χωρίς να υπάρχει κανένα πρόβλημα. Πώς βρέθηκε να οπλοφορεί, χωρίς να υπάρχει κανένα πρόβλημα;

Και επειδή ακόμα συζητάμε για το αν πρέπει να υπάρχει ή όχι ο όρος «γυναικοκτονία», να προσπαθήσω να σας βοηθήσω λίγο γιατί το λέμε γυναικοκτονία. Πάτρα, δολοφονημένη από τον πρώην σύντροφο. Αγρίνιο, δολοφονημένη από τον πρώην σύντροφο. Καλαμαριά, δολοφονημένη από τον πρώην σύντροφο. Θεσσαλονίκη, δολοφονημένη από το σύζυγο. Ηράκλειο, δολοφονημένη από τον σύζυγο. Ζεφύρι, δολοφονημένη από το σύζυγο. Λαμία και Αλεξανδρούπολης, δολοφονημένες από τον σύζυγο. Μετράμε δώδεκα δολοφονημένες κι ακόμα συζητάμε για το αν θα υιοθετήσουμε τον όρο «γυναικοκτονία». Δηλαδή αναφερόμαστε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώδεκα το 2024, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για το ’24 μιλάω. Και ακόμα συζητάμε για το αν θα υιοθετήσουμε τον όρο που ακριβώς εκφράζει τις πιο ακραίες μορφές έμφυλης βίας, τις πιο ακραίες μορφές της πατριαρχίας, τις πιο ακραίες μορφές της αντίληψης ότι η γυναίκα είναι ιδιοκτησία του άντρα.

Εμείς τι λέμε; Ότι πρέπει να κατοχυρωθεί ο όρος «γυναικοκτονία». Πρέπει να υπάρχει σαφές και δεσμευτικό πρωτόκολλο αξιολόγησης των κινδύνων από την ΕΛ.ΑΣ., που δεν υπάρχει. Χρειαζόμαστε περισσότερες δομές προστασίας και φιλοξενίας των γυναικών που καταγγέλλουν έμφυλη βία και προφανώς πρέπει να υλοποιηθούν οι πενήντα δύο συστάσεις της αντίστοιχης επιτροπής της GREVIO.

Κατανοώ ότι τώρα στην Κυβέρνηση και όχι μόνο στην Κυβέρνηση που έχετε γίνει οι μισοί «τραμπικοί» βλέπετε ότι στο ζήτημα της γυναικείας ζωής ή ακόμα και στο ζήτημα της προστασίας του δικαιώματος στην άμβλωση υπάρχει η επίθεση της woke ατζέντα. Δυστυχώς, αυτές οι πολιτικές φέρνουν αυτά τα αποτελέσματα.

Δύο παρατηρήσεις και κλείνω. Είναι ντροπή για τη Βουλή σε ένα κείμενο που συζητάμε σήμερα, στα ζητήματα της Μέσης Ανατολής να αναφέρεται με τον όρο «εχθροπραξίες». Στη Μέση Ανατολή δεν γίνονται εχθροπραξίες. Στη Μέση Ανατολή αυτή τη στιγμή υπάρχει γενοκτονία. Το λέει ο ΟΗΕ ότι υπάρχει γενοκτονία. Το λέει το Διεθνές Ποινικό Δικαστήριο της Χάγης που έχει ένταλμα σύλληψης για τον Νετανιάχου και τον πρώην Υπουργό Άμυνας. Έχουμε 70% νεκρών γυναικών και παιδιών. Άρα σε επίσημο κείμενο η Βουλή να αναφέρεται σε «εχθροπραξίες» νομίζω ότι πραγματικά προσβάλλει το δημοκρατικό φρόνημα των Ελλήνων πολιτών.

Η τελευταία φράση και κλείνω. Σε αυτόν τον κυβερνητικό κύκλο -να το πω έτσι- καταφέρατε να βάλετε μία από τις πιο μαύρες σελίδες στην ιστορία του Κοινοβουλίου. Για πρώτη φορά, με βάση τη δικιά σας αντίληψη, είχαμε στα πενήντα χρόνια της μεταπολίτευσης η Βουλή είχε Γενικό Γραμματέα επικίνδυνο για την εθνική ασφάλεια. Από τη στιγμή που δέχεστε το πόρισμα του Αρείου Πάγου που λέει ότι οι παρακολουθήσεις της ΕΥΠ έγιναν όλες καλά, πάει να πει ότι ο κ. Μυλωνάκης ήταν επικίνδυνος για την εθνική ασφάλεια. Γιατί αυτό είναι το νόμιμο πλαίσιο για να είναι κάποιος υπό παρακολούθηση από την ΕΥΠ.

Το σενάριο β΄ -γιατί ο κ. Μυλωνάκης δεν ήταν υπό παρακολούθηση μόνο από την ΕΥΠ, ήταν και από το «Predator», ήταν στους είκοσι επτά κοινούς στόχους που εντελώς τυχαία υπήρχαν είκοσι επτά κοινοί στόχοι- είναι ο κ. Μυλωνάκης και οι άλλοι είκοσι έξι να ήταν παρακολουθούμενοι από κάποιο ξένο κέντρο, ξένο κέντρο από το πολιτικό σύστημα, ξένο κέντρο από την ΕΥΠ κ.λπ.. Αν ίσχυε οτιδήποτε από τα δύο, και ο Πρόεδρος της Βουλής και η Βουλή και η Κυβέρνηση θα ήταν λίγο αγχωμένοι, αν δηλαδή είχαμε Γενικό Γραμματέα στη Βουλή επικίνδυνο για την εθνική ασφάλεια ή ξένο κέντρο παρακολουθούσε ακόμα και το Γενικό Γραμματέα της Βουλής μαζί με το μισό πολιτικό σύστημα, το μισό Υπουργικό Συμβούλιο, την ηγεσία του Στρατού, δημοσιογράφους, πολιτικούς σας αντιπάλους κ.λπ..

Δεν είστε αγχωμένοι. Ούτε κ. Τασούλας είναι ιδιαίτερα αγχωμένος. Και ο κ. Τασούλας δεν είναι ιδιαίτερα αγχωμένος όχι μόνο γιατί δεν χρησιμοποιεί smartphone και χρησιμοποιεί κινητό παλιάς τεχνολογίας και έχει το κεφάλι του ήσυχο ο άνθρωπος –ξέρει τι κάνει με αυτούς που κάνει παρέα, ότι είναι καλό να μην έχεις smartphone-, δεν είστε αγχωμένοι γιατί ξέρετε ποιοι έκαναν τις παρακολουθήσεις. Ξέρετε ότι οι παρακολουθήσεις έγιναν από ένα ενιαίο εγκληματικό κέντρο της Κυβέρνησης. Γι’ αυτό μιλάμε για καθεστώς Μητσοτάκη. Νομίζετε ότι με το να διώξετε τον κ. Δημητριάδη τελείωσε η συζήτηση. Δεν τελείωσε καμμία συζήτηση. Και αργά ή γρήγορα για αυτά τα ζητήματα να είστε σίγουροι ότι θα κληθείτε να δώσετε απαντήσεις και αυτοί που τα έκαναν, αλλά και αυτοί που δεν είχαν την αξιοπρέπεια να υπερασπιστούν ούτε τον εαυτό τους ούτε το θεσμικό αξίωμα.

Γιατί ξέρετε, το αν έχει αξιοπρέπεια ο κ. Μυλωνάκης ή όχι, είναι προσωπικό του ζήτημα. Το αν έχει αξιοπρέπεια ή όχι ο Γενικός Γραμματέας της Βουλής είναι ένα ζήτημα δημοκρατίας και ένα συλλογικό ζήτημα και εμείς σε αυτό θα επιμείνουμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα της Ελλάδας ο κ. Καραθανασόπουλος.

Παρακαλώ, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Επιτρέψτε μου έναν γενικότερο σχολιασμό. Η Βουλή τι είναι; Είναι όργανο του αστικού κράτους και το αστικό κράτος βεβαίως, είναι ένα κράτος βαθιά αντιλαϊκό, αντιδραστικό, το οποίο έχει διαμορφωθεί για να θωρακίσει την εξουσία της αστικής τάξης και τα συμφέροντα των επιχειρηματικών ομίλων.

Θα μπορούσε, λοιπόν, ο χαρακτήρας ενός οργάνου του αστικού κράτους να είναι κάτι το διαφορετικό; Όχι. Διότι ακόμη και αν υπήρχε αντίφαση, αυτή θα την έδινε άμεσα το σύστημα. Έχουμε δει περιπτώσεις για άλλους λόγους και αιτίες που έχουμε αναστολή των λειτουργιών της Βουλής και εγκαθίδρυση δικτατορικών καθεστώτων.

Και βέβαια, ο αρνητικός πολιτικός συσχετισμός δυνάμεων -που είναι διαχρονικός στη Βουλή, στο αστικό Κοινοβούλιο- δεν αφήνει και περιθώρια για αυταπάτες για τον χαρακτήρα του, για το περιεχόμενο, για τα νομοσχέδια τα οποία φέρνει. Αυτό δεν σημαίνει ότι δεν μπορεί να έρθουν και κάποιες διατάξεις που να ικανοποιούν κάποιες πλευρές των λαϊκών αναγκών.

Αυτές οι διατάξεις έρχονται πάντοτε ως αποτέλεσμα των αγώνων της εργατικής τάξης και των υπόλοιπων λαϊκών στρωμάτων και βέβαια, είναι διατάξεις προσωρινού χαρακτήρα που μπορεί γρήγορα να αναιρεθούν και βεβαίως, δεν αναιρούν, δεν ακυρώνουν τις επιπτώσεις της συνολικότερης επίθεσης που δέχονται τα λαϊκά στρώματα. Είναι και ένα εργαλείο αναπαραγωγής της κυρίαρχης της αστικής ιδεολογίας, της καλλιέργειας αυταπατών, εκβιασμών και ψευτοδιλημμάτων για τα πλατιά λαϊκά στρώματα, για να κρατούν εγκλωβισμένες τις λαϊκές συνειδήσεις ανάμεσα στις πολιτικές ομάδες του συστήματος που υπηρετούν και είναι υποταγμένες στον αντιλαϊκό μονόδρομο -που έτσι και αλλιώς είναι- ανεξάρτητα ποιος είναι ο μηχανοδηγός κάθε φορά.

Αυτό το βλέπουμε πολύ καθαρά και στον προϋπολογισμό που στην εισηγητική έκθεση αναφέρεται το πρόγραμμα το ευρωπαϊκό, το οποίο ανέλαβε το ελληνικό Κοινοβούλιο με το κοινοβούλιο της Μολδαβίας στο πλαίσιο, όπως λέει μέσα, της παρακολούθησης, της εφαρμογής, αλλά και της εποπτείας συμμόρφωσης του μολδαβικού κοινοβουλίου με το ευρωενωσιακό κεκτημένο. Για φανταστείτε. Συμμορφώνουμε τους άλλους, τους εξάγουμε δημοκρατία δηλαδή, την αστική δημοκρατία, γιατί αυτοί δεν είναι ικανοί. Είναι μία λογική η άλλη όψη των ιμπεριαλιστικών επεμβάσεων και πολέμων.

Βεβαίως, η αντίληψη του ΚΚΕ είναι τελείως διαφορετική. Εμείς μιλάμε για κατάργηση του αστικού κράτους, αλλά και των οργάνων του και της συγκρότησης ενός σοσιαλιστικού κράτους ως όργανο της ταξικής πάλης που έχει μια σειρά δραστηριότητες και λειτουργίες. Εκφράζει αυτό το σοσιαλιστικό κράτος μια ανώτερη μορφή δημοκρατίας, με βασικό χαρακτηριστικό της την ενεργή συμμετοχή της εργατικής τάξης στη διαμόρφωση της σοσιαλιστικής κοινωνίας, στην επίλυση των παλιών αντιφάσεων, αλλά και των κοινωνικών ανισοτήτων.

Και γι’ αυτό ακριβώς, θεμέλιο αυτής της εξουσίας, αποτελεί η παραγωγική μονάδα. Το δε εκλογικό δικαίωμα στη σοσιαλιστική εξουσία το έχει ότι ο εργαζόμενος μπορεί να εκλεγεί αλλά και να εκλέγεται σε όλα τα όργανα της εξουσίας, να ελέγχει αλλά και να ανακαλεί τους εκλεγμένους του, μέσα από την τακτική λογοδοσία την οποία θα κάνουν κάτι τέτοιο που δεν υπάρχει εδώ. Και βεβαίως, να μην έχει κανένα ιδιαίτερο προνόμιο ως εκλεγμένος αντιπρόσωπος των εργαζομένων.

Για τον προϋπολογισμό της Βουλής, επιτρέψτε μου να πω ορισμένα πράγματα, πρώτον ότι κινείται σε αυτά τα τρία άρθρα που χαρακτηρίζουν το σύστημα, των ανταγωνισμών των ιμπεριαλιστικών που οδηγούν στις ιμπεριαλιστικές επεμβάσεις για τον έλεγχο των αγορών των πλουτοπαραγωγικών πηγών, αλλά και των διαδρόμων και στο όνομα του κέρδους και της ανοικοδόμησης σκοτώνουν, αιματοκυλούν τους λαούς σε διάφορες περιοχές στην Ουκρανία, στη Μέση Ανατολή και αλλού, των αντιφάσεων του συστήματος, αλλά και των αδιεξόδων που επιτείνουν ακόμη περισσότερο τις συγκρούσεις τις ιμπεριαλιστικές, γιατί ακριβώς δεν μπορεί να υπάρξει διέξοδος σε αυτό το σύστημα.

Και συγκροτείται ο προϋπολογισμός της Βουλής αποδεχόμενος το συνολικότερο πλαίσιο του κρατικού προϋπολογισμού, δηλαδή των επιταγών της Ευρωπαϊκής Ένωσης για την οικονομική διαχείριση και του νέου Συμφώνου Σταθερότητας και Ανάκαμψης, το οποίο καθορίζει τα δημοσιονομικά μεγέθη κάθε κράτους, τη βιωσιμότητα των δημόσιων οικονομικών, αλλά και τη διαχείριση των κρατικών χρεών.

Έτσι, λοιπόν, έχουμε μια δαμόκλειο σπάθη που αφ’ ενός από τη μια αυξάνει τα φορολογικά έσοδα και από την άλλη μειώνει ή κρατάει παγωμένες τις δαπάνες τις κοινωνικές, με καθορισμένα μεγέθη κάθε φορά στο όνομα των αντοχών της οικονομίας, αντοχές της οικονομίας που λειτουργούν ως κόφτης για την ικανοποίηση των αναγκών, αλλά και των δικαιωμάτων των εργαζομένων, ενώ αντίθετα τέτοιου είδους αντοχές, τέτοιου είδους κόφτες δεν υπάρχουν όπου το επιβάλλουν οι ανάγκες των επιχειρηματικών ομίλων για φοροαπαλλαγές, για αναπτυξιακά κίνητρα, για υποδομές αναγκαίες για την αναπαραγωγή και την κερδοφορία των επιχειρηματικών ομίλων και βεβαίως, για τους επιθετικούς εξοπλισμούς, την πολεμική οικονομία.

Ακούστηκαν ευχαριστίες προς τους εργαζόμενους της Βουλής, αλλά και του ιδρύματος, αλλά αυτές οι ευχαριστίες θα είχαν αντανάκλαση αν υπήρχε και ένα ψήγμα αυτοκριτικής από κόμματα που κυβερνούν ή που κυβέρνησαν στο παρελθόν και οδήγησαν σε τεράστιες απώλειες, όσον αφορά το βιοτικό επίπεδο και το επίπεδο διαβίωσης των εργαζομένων και της Βουλής, αλλά και συνολικότερα της εργατικής τάξης του ιδιωτικού τομέα, αλλά και του δημόσιου τομέα, μια επιδείνωση η οποία έλαβε γιγαντιαίες διαστάσεις την εποχή των μνημονίων και συνεχίζεται ως σήμερα με πολύ μεγάλες απώλειες στις ονομαστικές αποδοχές, δεν υπάρχει δέκατος τρίτος και δέκατος τέταρτος μισθός, για τεράστιες απώλειες όμως στις πραγματικές αποδοχές, οι οποίες αποτελούν συνάρτηση του ονομαστικού μισθού, της τεράστιας ακρίβειας που δεν καλύπτει τον ονομαστικό μισθό, της φορολογίας αλλά και της εμπορευματοποίησης της υγείας και της παιδείας.

Από αυτή την άποψη ο προϋπολογισμός της Βουλής για το ζήτημα των εργαζομένων δεν αναιρεί αυτή την τάση. Για παράδειγμα λέει ο προϋπολογισμός ότι οι αποδοχές των μονίμων και των ΙΔΑΧ αυξάνονται κατά 895.000, δηλαδή κατά 3,3%, ούτε τον τιμάριθμο δεν καλύπτει. Και ταυτόχρονα αφαιρούνται 400.000 στο όνομα της αντιμετώπισης της προσωπικής διαφοράς. Δηλαδή μιλάμε για αύξηση 495.000 επί της ουσίας για τους ΙΔΑΧ και τους μόνιμους, δηλαδή 1,9%. Όμως, όλα αυτά προσπαθούν να συγκαλύπτουν στο όνομα του κινήτρου επίτευξης στόχων το οποίο όμως έχει συγκεκριμένα αντεργατικά -κατά τη γνώμη μας- κριτήρια ως νόμος γιατί διαφοροποιεί τους εργαζόμενους, εντατικοποιήσει τους εργαζόμενους και αναδεικνύει το κριτήριο της υποκειμενικότητας και της αυθαιρεσίας από μεριάς της διοίκησης.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ολοκληρώσω, κύριε Πρόεδρε και ευχαριστώ για την ανοχή.

Δεν θεωρούμε και δεν πιστεύουμε ότι ο Πρόεδρος της Βουλής θα προβεί σε τέτοιου είδους επιλεκτικές αξιοποίησης αυτού του κινήτρου επίτευξης στόχων, αλλά αυτό δεν αναιρεί ότι αυτό είναι προσωρινό. Μπορεί του χρόνου να είναι διαφορετικό το μέγεθος πολύ μικρότερο ή και να δοθούν με άλλους όρους και κριτήρια.

Από αυτή την άποψη, λοιπόν, εμείς λέμε καθαρά ότι παλεύουμε για πραγματικές αυξήσεις στο μισθό των εργαζομένων και στη Βουλή και στο υπόλοιπο δημόσιο και στον ιδιωτικό τομέα για αποκατάσταση των απωλειών, επιστροφή του δέκατου τρίτου και δέκατου τέταρτου μισθού και για κάλυψη των θέσεων με μόνιμο προσωπικό αορίστου χρόνου για να αντιμετωπιστεί η εντατικοποίηση της εργασίας.

Για το δε Ίδρυμα της Βουλής επιτρέψτε μου μια κουβέντα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ναι, αλλά μιλάτε δέκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εντάξει, είμαι ο μοναδικός ομιλητής από το ΚΚΕ.

**ΠΡΟΕΔΡΕΥΩΝ (Γεώργιος Γεωργαντάς):** Είστε, αλλά όλοι από έναν έχουν βασικά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Να πω δύο κουβέντες για το Ίδρυμα της Βουλής.

**ΠΡΟΕΔΡΕΥΩΝ (Γεώργιος Γεωργαντάς):** Εγώ απλά είμαι υποχρεωμένος τον Κανονισμό, έτσι όπως τον έχουμε αποφασίσει όλοι μαζί, να προσπαθώ να τον τηρήσω.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έχετε δίκιο να προσπαθείτε να τον τηρείτε…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, την κουβέντα σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Λέω για το Ίδρυμα της Βουλής ότι δεν αμφισβητούμε το έργο του Ιδρύματος της Βουλής. Αυτό που αμφισβητούμε και είμαστε κριτικοί είναι ως προς το περιεχόμενο, για παράδειγμα ιστορικές αναδρομές στο πλαίσιο της αναθεώρησης της ιστορίας. Τα ογδόντα χρόνια από το τέλος του Δευτέρου Παγκοσμίου Πολέμου θα αποκαταστήσουν την 9η Μαΐου ως ημέρα συντριβής του φασισμού και όχι ημέρα της Ευρώπης;

Και δεύτερον, ο προσανατολισμός του είναι μονοσήμαντος με βάση τις αγγλοσαξονικές κατευθύνσεις ούτε καν τις γαλλικές ή τις γερμανικές ή τις ισπανικές, που αποτελούν παραλλαγή της αστικής αντίληψης για τις κοινωνικές επιστήμες. Και να μιλήσουμε βεβαίως για τον επιστημονικό σοσιαλισμό και τα εργαλεία που έχει για να διερευνεί τα κοινωνικοοικονομικά φαινόμενα.

Από αυτή την άποψη, κύριε Πρόεδρε, εμείς θα ψηφίσουμε «παρών» και στον προϋπολογισμό της Βουλής και στον απολογισμό, βεβαίως ένα «παρών» που είναι πολιτικό και δεν σχετίζεται με τη χρηστή διαχείριση από μεριάς και των υπαλλήλων της Βουλής, αλλά και του ιδρύματος των οικονομικών της Βουλής. Δεν έχουμε καμμία αμφιβολία, έχουν τηρηθεί σωστά τα οικονομικά μεγέθη, αλλά για πολιτικούς λόγους ψηφίζουμε «παρών».

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το ΠΑΣΟΚ - Κίνημα Αλλαγής ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εντελώς συμπληρωματικά σε όσα πολύ σωστά σημείωσε από το Βήμα, αλλά και στην αρμόδια επιτροπή ο καλός συνάδελφος Απόστολος Πάνας, θα ήθελα και εγώ από την πλευρά μου να σταθώ στην πολιτική ουσία της συζήτησης και σε αυτό το οποίο τελικά συζητούμε εδώ, το οποίο δεν είναι ένα απλό εργασιακό, δημοσιοϋπαλληλικό ή άλλου τύπου λειτουργικό ζήτημα της δημόσιας διοίκησης.

Η Βουλή των Ελλήνων είναι οργανωτική βάση του πολιτεύματος, στηρίζει και ασκεί κατ’ ουσίαν τη νομοθετική εξουσία της χώρας μας. Είναι πυλώνας και εγγύηση της κοινοβουλευτικής μας δημοκρατίας, της σύγχρονης, φιλελεύθερης, κοινοβουλευτικής μας δημοκρατίας. Γι’ αυτό και οποιαδήποτε συζήτηση γίνεται είτε για τη λειτουργία της όσον αφορά στον Κανονισμό της είτε για την εξωστρεφή κοινωνική της δράση, για το ίδιο το νομοθετικό και κοινοβουλευτικό έργο, για τον ελεγκτικό ρόλο της απέναντι στην εκτελεστική εξουσία, ως θεσμικό αντίβαρο έναντι της κρατικής εκτελεστικής εξουσίας, αλλά και όσον αφορά στα οικονομικά της, συμπεριλαμβανομένων των ζητημάτων που άπτονται των εργασιακών δεδομένων και σχέσεων του προσωπικού της, αφορά σε ζητήματα βαθιά πολιτικά που έτσι πρέπει να αναγνωρίζονται.

Γι’ αυτόν τον λόγο συνηγορώ και εγώ στο αίτημα που κατέθεσε ο συνάδελφος Πάνας ήδη για δεύτερη συναπτή χρονιά να υπάρξει ειδική μονάδα στο Κοινοβούλιό μας που θα αναλάβει να διενεργεί, όπως γίνεται στο Ευρωπαϊκό Κοινοβούλιο, έρευνες σε συσκευές ηλεκτρονικές για την ενδεχόμενη ανεύρεση επιθέσεων με κακόβουλο λογισμικό. Η ιστορία με το Ευρωπαϊκό Κοινοβούλιο και τα ευρήματα εκεί που αφορούν και στη χώρα μας -όχι στην παράταξή μας, αλλά στη χώρα μας- με την υπόθεση του κ. Ανδρουλάκη είναι απλώς η κορυφή ενδεχομένως ενός παγόβουνου, το οποίο πρέπει να το ξεσκεπάσουμε, με θεσμικό τρόπο να συνδράμουμε τη δικαιοσύνη και τους θεσμούς στη διαδικασία που ακολουθούν για να αποκαλύψουν την αλήθεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς συμφωνούμε σε αυτό και θα το στηρίξουμε.

**ΔΗΜΗΤΡΙΟΣ ΜΑΝΤΖΟΣ:** Ευχαριστούμε πολύ, κυρία Πρόεδρε.

Θεωρώ ότι είναι κάτι το οποίο θα πρέπει να εκφράσει όλες τις πτέρυγες της Βουλής, γιατί πράγματι η θεσμική αυτή ανάγκη θα πρέπει να μας εκφράζει όλους ως κοινωνούς, εκφραστές και εγγυητές εν τέλει του δημοκρατικού κοινοβουλευτικού πολιτεύματος.

Θα ήθελα και εγώ να ενώσω τη φωνή μου με όλους τους συναδέλφους απ’ όλες τις πτέρυγες που εξήραν την ουσιαστική συμβολή των υπαλλήλων της Βουλής των Ελλήνων στο έργο της Βουλής, το οποίο αντιμετωπίζει πολλές δυσχέρειες, και οι οποίοι υπάλληλοι αντιμετωπίζουν, προφανώς μαζί με όλους εμάς, τις δυσκολίες που φέρνει η δημοκρατική λειτουργία μιας Βουλής με πολλές κοινοβουλευτικές ομάδες -πρώτη φορά τόσες πολλές στη μεταπολεμική περίοδο, αν δεν κάνω ιστορικό σφάλμα- πολλές και πολύωρες συνεδριάσεις όχι μόνο της Ολομέλειας, αλλά και πολλών επιτροπών και πολλών γραφείων και υπηρεσιών σε όλα τα κτήρια της Βουλής.

Είναι ποιοτικό και αποδοτικό το έργο των υπαλλήλων και σε όλους τους πυλώνες της κοινοβουλευτικής δράσης, και στη διοίκηση του οργανισμού και στις τεχνικές υπηρεσίες, στη συντήρηση, στην ενεργειακή αναβάθμιση -το ακούσαμε και αυτό να συμβαίνει-, στο αμιγώς κοινοβουλευτικό έργο, στη νομοθετική λειτουργία, στον κοινοβουλευτικό έλεγχο, στις επιτροπές μας, που είναι πολλές, αλλά και σ’ έναν τομέα και σε έναν άξονα που και εμένα ως Τομεάρχη Εξωτερικών του Κινήματος με αφορά και θέλω να τον εξάρω, στις διεθνείς σχέσεις, στην εξωστρέφεια της Βουλής, με τις Κοινοβουλευτικές Ομάδες Φιλίας και με αυτό που σωστά ονομάζεται διεθνώς κοινοβουλευτική διπλωματία. Είναι ένα σπουδαίο εργαλείο ήπιας ισχύος, το οποίο η χώρα μας οφείλει κεντρικά να αξιοποιήσει.

Να εξάρω και να υπογραμμίσω φυσικά την προσπάθεια και τη δουλειά που γίνεται και από τους υπαλλήλους του Ιδρύματος της Βουλής για τον Κοινοβουλευτισμό και τη Δημοκρατία, το σημαντικό έργο των οποίων είχαμε την ευκαιρία στο διοικητικό συμβούλιο του ιδρύματος να το πληροφορηθούμε αναλυτικά, το μελετητικό, ερευνητικό έργο, το έργο εκθέσεων, εξωστρέφειας, κοινωνικής προβολής του κοινοβουλευτικού έργου και φυσικά να παραινέσω για ακόμη μεγαλύτερη διάδραση με την κοινωνία, ιδίως με τις νέες γενιές, με τα σχολεία μας. Οι παρατηρήσεις μας και οι προτάσεις που όλα τα κόμματα ανεξαιρέτως κατέθεσαν στο διοικητικό συμβούλιο νομίζω ότι συνηγορούν στο ότι το όργανο αυτό, το διοικητικό συμβούλιο, θα πρέπει να συνεδριάζει πιο τακτικά από την άπαξ συνεδρίαση την ετήσια.

Ολοκληρώνω, κύριε Πρόεδρε, χαιρετίζοντας τις παροχές που έχουν γίνει και είναι εύλογες και αναλογικές, ανάλογες του έργου των υπαλλήλων και του προσωπικού της Βουλής. Ορισμένα από αυτά τα αιτήματα ήταν και αιτήματα της δικής μας Κοινοβουλευτικής Ομάδας και σε παλαιότερες κοινοβουλευτικές περιόδους, οπότε είμαστε διπλά ευχαριστημένοι. Ελπίζουμε –κλείνω με αυτό- και αισιοδοξούμε ότι και λοιπά ζητήματα ή λοιπά ζητήματα, όχι αμιγώς οικονομικού περιεχομένου, ζητήματα εργασιακά, τα οποία οφείλουμε να συζητήσουμε και μας θέτουν οι υπάλληλοι της Βουλής υπ’ όψιν μας στο πλαίσιο αυτού του θεσμικού διαλόγου που πρέπει να συνεχίζεται αδιάλειπτα και ακώλυτα, και αυτά τα ζητήματα η Βουλή των Ελλήνων θα τα εξετάσει με τη δέουσα σοβαρότητα και το ανάλογο θετικό πνεύμα στο μέλλον.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Δημοκρατία η κ. Άννα Ευθυμίου και στη συνέχεια η Πρόεδρος της Κοινοβουλευτικής Ομάδας της Πλεύσης Ελευθερίας.

Παρακαλώ, κυρία Ευθυμίου.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα έχουμε τον απολογισμό της Βουλής για το 2023 και τον προϋπολογισμό για το 2025. Θεωρώ ότι είναι ένας προϋπολογισμός ο οποίος πετυχαίνει τον κύριο στόχο, που είναι αυτός της διαφάνειας και της λογοδοσίας κυρίαρχα απέναντι στην κοινωνία, ώστε να μπορέσουμε να είμαστε απολύτως ακριβείς στο τι κοστίζει η δημοκρατία μας, ο ναός της δημοκρατίας εδώ. Επομένως, ο πρώτος στόχος είναι αυτός.

Ο δεύτερος στόχος είναι ακριβώς αυτή η αποδοτική κατανομή των πόρων του ανθρώπινου δυναμικού και των υποδομών της Βουλής, ώστε με αυτόν τον τρόπο να μπορέσει να επιτυγχάνεται καλύτερα η αναβάθμιση του νομοθετικού έργου και του κοινοβουλευτικού ελέγχου, που είναι ο πρώτιστος στόχος της Βουλής, και φυσικά να βελτιστοποιείται ο εκσυγχρονισμός της λειτουργίας των διοικητικών και οικονομικών διαδικασιών, αλλά και των Υπηρεσιών της Βουλής.

Θεωρώ, λοιπόν, ότι στο πλαίσιο αυτό και ο Πρόεδρος της Βουλής, ο κ. Τασούλας, έχει βάλει την προσωπική του σφραγίδα στους στόχους αυτούς που επιτυγχάνονται και με τον υπό ψήφιση προϋπολογισμό της Βουλής, αλλά και ο εισηγητής μας και Κοσμήτορας, ο κ. Υψηλάντης, ο οποίος και ο ίδιος εξέθεσε ότι βρίσκεται σε αγαστή συνεργασία τόσο με τον Πρόεδρο της Βουλής, όσο και με τις υπηρεσίες της Βουλής με αυτή του την ιδιότητα.

Εδώ θα ήθελα να σταθώ σε δύο σημεία. Τα αριθμητικά στοιχεία αναλύθηκαν και από τον εισηγητή μας και θα αναλυθούν και από τον κύριο Πρόεδρο της Βουλής. Επομένως, θα ήθελα να σταθώ σε δύο πολιτικά στοιχεία. Το πρώτο στοιχείο είναι ότι αναγνωρίζουμε και προφανώς καταθέτουμε το μεγάλο μας «ευχαριστώ» στους υπαλλήλους, τα στελέχη και τους υπηρεσιακούς παράγοντες της Βουλής για τον τρόπο με τον οποίον επιτελούν το καθήκον τους. Γνωρίζοντας και τελώντας σε επίγνωση ότι πραγματικά αυτή τη φορά η Βουλή έχει εννέα κόμματα, το έργο που έχετε να κάνετε έχει πολλαπλασιαστεί και πραγματικά το επιτελείτε με τρόπο ώστε να διευκολύνετε και εμάς τους Βουλευτές και τους υπόλοιπους παράγοντες εδώ να επιτελέσουμε τον δικό μας ρόλο και το δικό μας καθήκον σωστά. Ουσιαστικά εδώ στη Βουλή είστε οι καλύτεροι συμπαραστάτες μας.

Επομένως, θεωρώ ότι προφανώς είναι προς τη σωστή κατεύθυνση η επέκταση του ανθυγιεινού επιδόματος. Ένα δίκαιο αίτημα πλέον γίνεται και αυτό πράξη μέσα στο πλαίσιο που ορίζει η εφαρμογή του ανθυγιεινού επιδόματος από τον νόμο. Φυσικά και το επίδομα επίτευξης στόχων είναι μια ουσιαστική ενίσχυση, ένα σημαντικό κίνητρο για τη καλύτερη και πιο εύρυθμη επίτευξη των στόχων της Βουλής, όπως αρχικώς ανέφερα.

Φυσικά εμμένω σ’ αυτό που τόνισε ο εισηγητής μας, δηλαδή ότι προφανώς έχουμε ευήκοα ώτα, είμαστε εδώ για να ερχόμαστε σε διαπραγμάτευση με τους εκπροσώπους των συλλόγων των εργαζομένων προς ικανοποίηση αιτημάτων -μέσα στο πλαίσιο των υπαρχουσών δημοσιονομικών δυνατοτήτων- και του μόνιμου προσωπικού και των επιστημονικών συνεργατών.

Το δεύτερο πολιτικό στοιχείο που ήθελα να θίξω είναι προφανώς το κοινωνικό πρόσημο και το πολιτιστικό πρόσημο που επιτελεί η Βουλή, αυτή η βοήθεια σε πολιτιστικούς φορείς όπως τα κατά τόπους φεστιβάλ, αλλά και σε κοινωνικούς φορείς.

Προσωπικά έτυχα να είμαι αυτή που μετέφερε στον Πρόεδρο της Βουλής τις μεγάλες ευχαριστίες του σωματείου του Νίκου Καπετανίδη που είπε πόσο πολύ και ουσιαστικά έχουν βοηθήσει η Βουλή και ο Πρόεδρος, ώστε να μπορέσουμε να ενισχύσουμε τον σκοπό του σωματείου αυτού. Επομένως, είναι σημαντική αυτή η εξωστρέφεια της Βουλής και με τις διπλωματικές σχέσεις που έχει και με τις Ομάδες Φιλίας, αλλά και με το πολιτιστικό και κοινωνικό πρόσημό της και πρέπει πραγματικά να το ενισχύσουμε ακόμα περισσότερο.

Καταλήγοντας, επειδή τέθηκε από τον Κοινοβουλευτικό Εκπρόσωπο της Νέας Αριστεράς κ. Ηλιόπουλο το θέμα των γυναικοκτονιών, θα πω ότι προφανώς είναι ένα πολυπαραγοντικό κοινωνικό φαινόμενο που απασχολεί πολύ έντονα την Κυβέρνηση της Νέας Δημοκρατίας. Η ομιλούσα πραγματικά έχω καταθέσει πάρα πολλές προτάσεις και μέσω του κοινοβουλευτικού ελέγχου στο πλαίσιο αντιμετώπισης κατά το δυνατόν του φαινομένου αυτού.

Να πούμε ότι η κοινωνική αστυνόμευση είναι στην πρώτη γραμμή της αποστολής της Ελληνικής Αστυνομίας και αυτό σας το καταθέτω μετά από συνάντηση που είχα με τον κ. Χρυσοχοϊδη και για το θέμα αυτό. Μόνο φέτος έχουν γίνει δέκα εννέα χιλιάδες συλλήψεις κακοποιητών. Κάθε μέρα, κάθε βράδυ, κάθε εικοσιτετράωρο γίνονται από εξήντα ως ογδόντα συλλήψεις. Πέρσι το αντίστοιχο διάστημα ήταν οκτώ χιλιάδες οι συλλήψεις. Πέρα από τους ξενώνες φιλοξενίας, έχουν δημιουργηθεί και τα safe houses που είναι ένας προσωρινός χώρος διαμονής και φυσικά έχουν μοιραστεί και χιλιάδες panic buttons. Να αναφέρω ότι μόνο την τελευταία εβδομάδα, από 4 έως 10 Νοεμβρίου, οι αστυνομικοί σ’ όλη τη χώρα ανταποκρίθηκαν σε εξακόσιες εξήντα έξι κλήσεις στο τηλεφωνικό κέντρο της Άμεσης Δράσης και χορηγήθηκε την προηγούμενη εβδομάδα σε εκατόν δέκα τρεις γυναίκες - θύματα η εφαρμογή του panic button. Φυσικά έχουμε φέρει και πολλά μέτρα στο πλαίσιο της καταστολής του φαινομένου.

Καταλήγοντας, θα ήθελα να πω ότι μείζονος σημασίας είναι το θέμα της πρόληψης στο κομμάτι της βίας, είτε της ενδοοικογενειακής βίας είτε και της βίας μεταξύ ανηλίκων σε όλες της τις εκφάνσεις.

Κρίσιμης σημασίας είναι η επικράτηση μιας κουλτούρας συναίνεσης και η ευρύτερη δυνατή συμπεριληπτικότητα ως παράγοντες κοινωνικής αλλαγής. Νομίζω ότι σε αυτό πρέπει να δώσουμε ιδιαίτερη έμφαση ως κοινωνία και ως πολιτεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε ο κύκλος με τους Κοινοβουλευτικούς Εκπροσώπους.

Τον λόγο τώρα έχει η Πρόεδρος της Κοινοβουλευτικής Ομάδας Πλεύση Ελευθερίας, κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Παίρνω τον λόγο και ως Πρόεδρος της Πλεύσης Ελευθερίας αλλά και ως πρώην Πρόεδρος της Βουλής -είμαι και η μόνη πολιτική αρχηγός που υπήρξα Πρόεδρος της Βουλής- και ως Αντιπρόεδρος του Ιδρύματος της Βουλής, λόγω της ιδιότητάς μου της πρώην Προέδρου της Βουλής για να μιλήσω για το κοινοβουλευτικό υπόδειγμα που υπηρέτησα από τη θέση της Προέδρου της Βουλής και το κοινοβουλευτικό υπόδειγμα που η Πλεύση Ελευθερίας, αυτή η μικρή ομάδα που είναι όμως η πιο ζωντανή, η πιο ζωηρή, η πιο παρούσα και η πιο ενοχλητική χτίζει και υπηρετεί εδώ μέσα στη Βουλή αυτούς τους σχεδόν δέκα επτά μήνες.

Είναι πραγματικά κάτι το οποίο καταγράφεται στη δική μου συνείδηση ότι δυστυχώς η Βουλή έχει απαξιωθεί τρομακτικά από τη σημερινή Κυβέρνηση που την εκπροσωπεί αντί να την περιορίζει ο σημερινός Πρόεδρος της Βουλής. Και αυτό είναι ένα σύμπτωμα της διαπλοκής των εξουσιών αντί της διάκρισης των εξουσιών στην οποία εμείς πιστεύουμε. Πιστεύουμε στη διάκριση των εξουσιών, πιστεύουμε στη λαϊκή κυριαρχία, πιστεύουμε ότι η Βουλή πρέπει να είναι ανεξάρτητη λειτουργία του πολιτεύματος και όχι βέβαια ένα επικυρωτήριο των κυβερνητικών εντολών.

Φυσικά το ότι η Βουλή έχει αυτόνομο προϋπολογισμό που εγγυάται την κοινοβουλευτική λειτουργία είναι και αυτό στοιχείο ανεξαρτησίας. Εγώ προσωπικά και το υπηρέτησα και το υπερασπίστηκα όταν μου ζητήθηκε από τη θέση της Προέδρου της Βουλής να διαθέσω το αποθεματικό της Βουλής για τις αναγκαίες, όπως τότε διατυμπανιζόταν, της δημοσιονομικής ανταπόκρισης. Βεβαίως αρνήθηκα να το κάνω ακριβώς διότι κάτι τέτοιο θα έθετε τη Βουλή και την ανεξαρτησία της σε μείζονα διακύβευση κάτι που έγινε δυστυχώς για πάρα πάρα πολλά χρόνια και φαίνεται ότι εξακολουθεί.

Ταυτόχρονα η Βουλή πρέπει να έχει διαφανή λειτουργία σε όλες της τις οικονομικές δραστηριότητες. Και αυτό το υπηρέτησα όταν αρνήθηκα να νομιμοποιήσω αδιαφανείς πρακτικές, έγκρισης κονδυλίων και απευθείας αναθέσεων από τον εξακολουθούντα τότε να υπηρετεί ως Γενικός Γραμματέας της Βουλής από εποχής Πετσάλνικου και μετά Μεϊμαράκη, τον κ. Παπαϊωάννου, που τώρα με τις δικές σας ευλογίες είναι πρόεδρος του ΑΣΕΠ. Ό,τι, λοιπόν, λέω το λέω έχοντας με το παράδειγμά μου υπηρετήσει την ανοιχτή Βουλή.

Εδώ μέσα σε αυτή την Αίθουσα κάναμε εκδηλώσεις για να τιμήσουμε τις γυναίκες, κάναμε εκδηλώσεις για να τιμήσουμε τα θύματα ολοκαυτωμάτων. Εδώ μέσα σ’ αυτή την Αίθουσα έγινε εκδήλωση το 2015 για να τιμήσουμε τους επιζώντες της Χιροσίμα και του Ναγκασάκι με το Πλοίο της Ειρήνης, τους χιμπακούσα που φέτος πήραν το βραβείο Νόμπελ Ειρήνης. Η Βουλή επί δικής μου θητείας τους βράβευσε το 2015.

Εμείς πιστεύουμε στη Βουλή που ανοίγει τις πόρτες της και τα παράθυρά της, στη Βουλή που προσκαλεί τους πολίτες να παρακολουθούν τις συνεδριάσεις. Και βέβαια, όλοι όσοι έρχονται και τους προσκαλούμε βλέπουν με μεγάλη απογοήτευση τα κενά σας έδρανα, κύριοι. Πιστεύουμε ότι οι πολίτες όταν παρακολουθούν τη Βουλή δεν πρέπει να αστυνομεύονται. Είναι πολύ μεγάλη κατάντια, κύριε Πρόεδρε, ότι έχετε ζητήσει από τη Φρουρά της Βουλής να αστυνομεύει τους πολίτες, όρθιοι αστυνομικοί να αστυνομεύουν τους πολίτες στα θεωρεία της Βουλής. Δεν είναι δείγμα ούτε κοινοβουλευτισμού ούτε ανοχής στην ύπαρξη των πολιτών και της κοινωνίας.

Να το ξεκαθαρίσουμε, για μένα, για την Πλεύση Ελευθερίας, αλλά και για την κοινωνία, αυτή εδώ είναι η Βουλή των Ελλήνων και των Ελληνίδων. Δεν είναι η Βουλή των Βουλευτών και των Υπουργών. Είναι πάρα πολύ σημαντικό όλοι μας να έχουμε συνείδηση και συναίσθηση ότι εδώ βρισκόμαστε υπηρετώντας και εκπροσωπώντας τους πολίτες, όλους τους πολίτες. Εδώ βρισκόμαστε με εντολή των πολιτών και όχι αφ’ εαυτών μας. Εδώ βρισκόμαστε για να παλεύουμε και να υπερασπιζόμαστε την κοινωνία.

Έχουμε εφαρμόσει -και θα συνεχίσουμε να το εφαρμόζουμε, την ώρα που εσείς κλείνετε τις πόρτες και τα παράθυρα της Βουλής και απουσιάζετε, σε λίγο θα κλειδαμπαρώσετε και τη Βουλή- την πρακτική του να προσκαλούμε πολίτες και έρχονται εδώ καθημερινά φοιτητές, μαθητές, απλοί άνθρωποι, άνθρωποι που συναντώ στον δρόμο και τους λέω: «Η Βουλή είναι δική σου. Μπορείς να έρθεις να παρακολουθήσεις τις συνεδριάσεις». Προσκαλούμε πυρόπληκτους από το Μάτι, πλημμυροπαθείς από τη Θεσσαλία, εργαζόμενους στον e-ΕΦΚΑ, εργαζόμενους στο δημόσιο, εποχικούς πυροσβέστες.

Είδα πάθατε μεγάλο πανικό επειδή προσκαλέσαμε για άλλη μια φορά τους εποχικούς πυροσβέστες στη Βουλή και παραγγείλατε και δημοσιεύματα ότι παρωθούμε τους εποχικούς πυροσβέστες να κάνουν φασαρίες την ώρα της ομιλίας του Πρωθυπουργού στη Βουλή. Μα, τόσο πολύ φοβάστε την κοινωνία; Τόσο πολύ που έφτασε ο Πρωθυπουργός να πει ότι θα έρθει στις 11.00΄ και ήρθε στις 10.30΄ μην του κάνουν φασαρίες οι εποχικοί πυροσβέστες; Κατ’ αρχάς, οι εποχικοί πυροσβέστες έχουν την ψυχή του ήρωα. Αυτό που τους ενδιαφέρει είναι να σώζουν και όχι να κάνουν φασαρίες.

Αν, όμως, φτάνετε να έχετε τέτοιον φόβο για την κοινωνία, είναι νομίζω όχι ένδειξη, αλλά τρανή απόδειξη ότι δεν πάτε καθόλου καλά. Δεν πάτε καθόλου καλά. Μια εξουσία που φοβάται την κοινωνία και την κλείνει απ’ έξω δεν πάει καθόλου καλά κι αυτό πια το ξέρετε καλά κι εσείς και το ξέρει και η κοινωνία.

Το είπα από τα έδρανα που καθόμαστε εμείς, η πολύχρωμή μας ομάδα, κύριε Μάντζο, στηρίζουμε απόλυτα την πρότασή σας να υπάρξει μέριμνα κατά των παρακολουθήσεων όπως γίνεται στο Ευρωκοινοβούλιο. Αυτή ήταν, εξάλλου, η αφορμή για να πιαστεί η Κυβέρνηση Μητσοτάκη με τη «γίδα στην πλάτη» -θα μου επιτρέψετε να πω- και αυτή ήταν η βάση της έρευνας που αποκάλυψε στην ελληνική κοινωνία έναν Πρωθυπουργό ωτακουστή, ένα πρωθυπουργικό γραφείο το οποίο ασχολείται με παρακολουθήσεις και μία σαθρή πολιτική κυβερνητική λειτουργία που συνιστά το ελληνικό Watergate.

Μετά από αυτές τις αποκαλύψεις έχουν αποκαλυφθεί εδώ μέσα στη Βουλή και άλλες αντιδημοκρατικές και ανησυχητικές πρακτικές σας από το γεγονός ότι ανοίχτηκαν τα γραφεία του κόμματός μας, της Πλεύσης Ελευθερίας. Το έχουμε καταγγείλει και καμμία επίσημη απάντηση, απολογία ή έρευνα δεν υπήρξε. Φυσικά εγώ ως πρώην Πρόεδρος της Βουλής έχω το δυσμενές προνόμιο να έχω στοχοποιηθεί και άλλες φορές. Ο κ. Βούτσης άλλαξε τις κλειδαριές των γραφείων μου και είχε ταυτόχρονα κατασχέσει και τα αρχεία της Επιτροπής Αλήθειας Δημοσίου Χρέους, την οποία τότε μαζί με τον κ. Τσίπρα κατήργησαν με απόφαση Προέδρου Βουλής. Έχουμε ζήσει πολλά και έχει ενδιαφέρον να σας βλέπουμε εσάς των εξουσιών και των καρεκλών να μιμείστε ο ένας στον άλλον και να διαγωνίζεστε στο ποιος θα κάνει χειρότερα. Για μένα έχει μεγάλο ενδιαφέρον και όταν θα τα καταγράψω όλα ιστορικά, θα προβώ και στις απαραίτητες συγκρίσεις, πάντα για το ποιος ήταν ο χειρότερος και όχι για το ποιος ήταν ο καλύτερος.

Θα ήθελα να κάνω τρεις επισημάνσεις, σε σχέση με το τι σημαίνει αξιοποίηση του κοινοβουλευτικού κεκτημένου και ποια είναι για εμάς η αποστολή του Ιδρύματος της Βουλής.

Η πρώτη επισήμανση έχει να κάνει με τη Βουλή των Εφήβων που την θεωρούμε έναν εξαιρετικό θεσμό, που όμως φαίνεται ότι και αυτό σας φοβίζει και γι’ αυτό προσπαθείτε όσο μπορείτε πιο πολύ να κανοναρχείτε και να περιορίζετε τα παιδιά. Αφήστε τα ελεύθερα και ακούστε τα, όταν σας κρίνουν. Πέρσι κόπηκε η ομιλία ενός παιδιού που ασκούσε κριτική την ώρα της Βουλής των Εφήβων, ήμουν παρούσα και μου το κατήγγειλαν και τα παιδιά. Το παράδειγμα της λογοκρισίας ή το παράδειγμα του ομοιόμορφου και αρεστού λόγου δεν έχει σχέση με τη δημοκρατία. Και σας το λέω ως άνθρωπος που μεγάλωσα σε ένα σπίτι δύο ανθρώπων που αντιστάθηκαν στη χούντα και η βιβλιοθήκη μας ήταν γεμάτη από βιβλία, τα οποία είχαν τη σφραγίδα της λογοκρισίας. Διότι τα είχε πάει η μητέρα μου στον πατέρα μου και δεν είχαν εγκριθεί. Δεν εγκρίνεται διότι δεν επιτρέπεται, έλεγε η σφραγίδα της λογοκρισίας επί χούντας, γιατί μέχρι εκεί έφτανε και η διανοητική δυνατότητα της χούντας. Δεν εγκρίνεται, διότι δεν επιτρέπεται. Αφήστε τις πρακτικές της λογοκρισίας, ανοίξτε τα μυαλά και τις σκέψεις σας και κυρίως, αφήστε τους νέους ανθρώπους να εκφραστούν.

Η Βουλή των Εφήβων που ήταν μια έμπνευση του Απόστολου Κακλαμάνη είχε κάποτε λαμπρές προσωπικότητες να έχουν την ευθύνη της, όπως ο μεγάλος μας συγγραφέας, ο Αντώνης Σαμαράκης. Φαντάζεστε τον Αντώνη Σαμαράκη να προσπαθεί να περιορίσει τα παιδιά στο τι θα πουν; Φαντάζεστε τον Αντώνη Σαμαράκη να κλείνει τα μικρόφωνα στα παιδιά; Εγώ όχι. Και είχα τη μεγάλη χαρά, τον σπουδαίο αυτόν πνευματικό άνθρωπο να τον γνωρίσω από μικρή και είχα και τη μεγάλη χαρά να παρακολουθώ τη Βουλή των Εφήβων από μικρή, από τα πρώτα της βήματα.

Δεύτερη παρατήρηση: το Ίδρυμα της Βουλής δεν μπορεί να είναι το μακρύ χέρι της Κυβέρνησης ούτε ιδεολογικός μοχλός για τη Νέα Δημοκρατία. Υπάρχει κοινοβουλευτικό κεκτημένο, το οποίο έχω προτείνει, γιατί αναφέρεται σε δικές μου πρωτοβουλίες που τις ξέρω καλά, αλλά που δεν αφορούν εμένα ή την Πλεύση Ελευθερίας. Αφορούν τη δημοκρατία, αφορούν την κοινωνία. Υπάρχουν λοιπόν, στοιχεία του κοινοβουλευτικού κεκτημένου, τα οποία παραμένουν αναξιοποίητα.

Στοιχείο πρώτο: το κοινοβουλευτικό κεκτημένο για τις γερμανικές οφειλές. Όλη η δουλειά που έχουμε κάνει και στη διακομματική επιτροπή για τις γερμανικές οφειλές, η εξέταση των μελών της επιτροπής του Γενικού Λογιστηρίου του Κράτους, οι τοποθετήσεις των εκπροσώπων των μαρτυρικών χωριών και των συλλογικοτήτων, που μάχονται για τις γερμανικές οφειλές.

Γιατί, κύριοι του ιδρύματος, δεν το εισηγείστε ποτέ και γιατί, κύριε Πρόεδρε και εσείς όπως και ο προηγούμενος, δεν το βάζετε στα θέματα του Ιδρύματος της Βουλής; Για να έρχεται ο κ. Σταϊνμάιερ και να του λέει ο κ. Μητσοτάκης «σας ευχαριστώ για τη χειρονομία να πάτε στην πατρίδα μου»; Μα, δεν είναι αυτά σοβαρά πράγματα, την ώρα που οφείλονται στην Ελλάδα 278 δισεκατομμύρια έως 341 δισεκατομμύρια ευρώ για τις θηριωδίες των ναζί! Δεν είναι σοβαρά πράγματα και φαίνεται ότι δεν θέλετε να τα διεκδικήσετε, για αυτό δεν εμφανισθήκατε κιόλας, συνολικά το κόμμα σας και η Κυβέρνησή σας και εσείς ως Πρόεδρος της Βουλής, στις εκδηλώσεις για την απελευθέρωση της Αθήνας. Ήταν τρομακτικό, ογδόντα χρόνια μετά δεν ήρθε ούτε Υπουργός, ούτε Υφυπουργός, ούτε Βουλευτής, ούτε Πρόεδρος, Αντιπρόεδρος της Βουλής από τη Νέα Δημοκρατία, ούτε εκπρόσωπος του κόμματος. Ήρθε ο Γενικός Γραμματέας του Υπουργείου Εσωτερικών!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, θα παρακαλούσα να συντομεύσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, θα συντομεύσω, ξέρω, αυτό είναι πάντα το θέμα που έρχεται την ώρα που πρέπει να…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, έχετε μιλήσει τον τριπλάσιο από τον προβλεπόμενο χρόνο, παρακαλώ. Άμα είναι, να φύγω από την Έδρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ένα θέμα που πάντα ενεργοποιεί τα αντανακλαστικά του χρόνου.

**ΠΡΟΕΔΡΕΥΩΝ (Γεώργιος Γεωργαντάς):** Αν επιθυμείτε να φύγω από την Έδρα, ή να φύγουν όλοι οι Προεδρεύοντες…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προς Θεού, αλίμονο, να επιθυμώ να φύγετε από την Έδρα, αν είναι δυνατόν!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, λοιπόν, είναι και για την ισότητα των όπλων που θα λέγαμε σε μια δικαστική αίθουσα. Πρέπει όλοι να έχουν την ίδια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ισότητα των όπλων έχουμε όταν κάνουμε δίκη.

**ΠΡΟΕΔΡΕΥΩΝ (Γεώργιος Γεωργαντάς):** Ναι, πρέπει να έχουν όλοι την ίδια αντιμετώπιση. Δεν μπορεί να μιλάει καθένας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η ισότητα των όπλων είναι όταν κάνουμε δίκη.

**ΠΡΟΕΔΡΕΥΩΝ (Γεώργιος Γεωργαντάς):** Εγώ ξέρω ότι ο Κανονισμός προβλέπει πέντε λεπτά, είστε στα δεκαπέντε, παρακαλώ μέχρι τα είκοσι λεπτά να ολοκληρώσετε την ομιλία σας, ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο Κανονισμός για τον πρώην Πρόεδρο της Βουλής προβλέπει δώδεκα λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Θέλετε να μιλήσετε ως πρώην ή ως νυν Πρόεδρος Κοινοβουλευτικής Ομάδας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας απάντησα.

**ΠΡΟΕΔΡΕΥΩΝ (Γεώργιος Γεωργαντάς):** Η συγκεκριμένη συζήτηση είναι οργανωμένη και έχει πεντάλεπτα για όλους. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Γεωργαντά.

Μετά από αυτή την αντιπαράθεση για τις γερμανικές οφειλές επισημαίνω τα στοιχεία ακόμη που δεν έχουν αποτελέσει αντικείμενο αξιοποίησης και είναι όλη η δουλειά που έχει γίνει για το χρέος και το έργο της Επιτροπής Αλήθειας Δημοσίου Χρέους. Υπάρχουν δύο επίσημα πορίσματα και υπάρχει πλουσιότατο βιντεοληπτικό υλικό, πρακτικά και πάρα πολλά έγγραφα. Είναι μία μοναδική επιτροπή στην ιστορία όλων των κρατών-μελών της Ευρωπαϊκής Ένωσης, από την οποία έχουν εμπνευστεί και άλλα κράτη εκτός Ευρωπαϊκής Ένωσης. Δεν το αξιοποιεί το Ίδρυμα της Βουλής.

Κυπριακό: Πενήντα χρόνια κατοχής, σχεδόν αφωνία από το Ίδρυμα της Βουλής και το λέω με πάρα πολύ πόνο, γιατί υπήρξα η Πρόεδρος που μαζί με τον ομόλογό μου τότε Πρόεδρο της Βουλής των Αντιπροσώπων της Κύπρου, τον Γιαννάκη Ομήρου, ξεκινήσαμε τη διαδικασία για το άνοιγμα του Φακέλου της Κύπρου τον Ιούνιο του 2015, διαδικασία που ακόμη δεν έχει ολοκληρωθεί. Ακόμα δεν έχει δημοσιοποιηθεί με τον προσήκοντα τρόπο το πλήρες περιεχόμενο του Φακέλου της Κύπρου.

Πενήντα χρόνια από την αποκατάσταση της δημοκρατίας, εντελώς άνευρη η παρουσία της Βουλής και του Ιδρύματος της Βουλής. Και βλέπω ότι σήμερα υπάρχει και μία εκδήλωση για τη δικαιοσύνη και τη χούντα στην οποία καλείτε πρόσωπα που πρέπει να εξηγήσετε πώς τα έχετε επιλέξει, την ώρα που υπάρχουν εμβληματικές προσωπικότητες, που έχουν να πουν και για τις δίκες στη διάρκεια της χούντας και για τις δίκες των συνταγματαρχών και για τον ρόλο που έπαιξε το δικαστικό σώμα, γιατί εισαγγελέας του Αρείου Πάγου ήταν ο πρώτος πρόεδρος της χούντας, ο Κόλλιας και βεβαίως, οι τακτικοί δικαστές ήταν αυτοί που έκαναν τις δίκες της χούντας, φορώντας στρατιωτικές στολές, τις δίκες δηλαδή κατά των αγωνιστών και στη συνέχεια, οι ίδιοι παρέμειναν στο δικαστικό σώμα και κάποιοι προήχθησαν.

Αυτά, φυσικά, δεν θα τα συζητήσετε, κύριε Χατζηβασιλείου, στην αποψινή εκδήλωση, γιατί η αποψινή εκδήλωση είναι μία εκδήλωση δημοσίων σχέσεων με δικαστές, στην οποία προφανώς δεν απασχολεί τι ρόλο έπαιξε και η δικαστική εξουσία επί χούντας.

Τελειώνω, κύριε Πρόεδρε, με το θέμα των γυναικοκτονιών, το οποίο αναφέρθηκε και από άλλους ομιλητές. Έχω το δυσμενές προνόμιο να αναφέρομαι σε αυτό σε κάθε ομιλία μου και με είκοσι οκτώ επίκαιρες ερωτήσεις μου. Θα ήταν ίσως σημαντικό το Ίδρυμα της Βουλής και η Βουλή να ασχοληθούν πιο σοβαρά με τα ζητήματα ισότητας, αλλά αυτό προϋποθέτει και έναν σεβασμό στην ισότητα. Προϋποθέτει, δηλαδή, μία Βουλή που οι εκπρόσωποί της δεν αναπαράγουν τα πρότυπα του σεξισμού, του bullying και των διακρίσεων, όπως κάνουν δυστυχώς οι εκπρόσωποι του κυβερνώντος κόμματος είτε στην Κυβέρνηση είτε στη Βουλή και κατ’ εξοχήν και ο ίδιος ο Πρόεδρος της Βουλής.

Με όλα αυτά είναι αυτονόητο ότι εμείς δεν μπορούμε σε καμμία περίπτωση να στηρίξουμε τη δική σας κατεύθυνση απαξίωσης της Βουλής, την κατεύθυνση της άδειας Βουλής. Είμαστε και πάλι οι περισσότεροι σήμερα εδώ, ενώ είμαστε η μικρότερη Κοινοβουλευτική Ομάδα. Εμάς μας αντιπροσωπεύει η γεμάτη Βουλή. Προσωπικά, ως Πρόεδρος της Βουλής ποτέ μου δεν καταδέχθηκα να προεδρεύσω σε άδεια Βουλή και όταν ανέβαινα και δεν υπήρχε η απαιτούμενη απαρτία των εβδομήντα πέντε, έλεγα: «Δεν υπάρχει απαρτία, καλημέρα σας».

Αυτή είναι η συνταγματική επιταγή και είμαι πάρα πολύ σίγουρη, καθώς βιώνουμε και παρακολουθούμε τις πολύ μεγάλες αλλαγές και ανατροπές που γίνονται, ότι σύντομα θα έχουμε μία Βουλή γεμάτη από Βουλευτές που θα υπηρετούν όχι την τσέπη και το συμφέρον τους, όχι το κόμμα και την εξουσία τους, αλλά τον ελληνικό λαό.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συνεδρίαση με την τοποθέτηση του Προέδρου της Βουλής των Ελλήνων, του κ. Τασούλα.

Ορίστε, κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, με την παρέμβασή μου που κατά τα ειωθότα γίνεται στο τέλος των ομιλιών των συναδέλφων ολοκληρώνεται και φέτος η συζήτηση με θέμα το Σχέδιο Προϋπολογισμού Δαπανών της Βουλής, οικονομικού έτους 2025 και τον Απολογισμό Δαπανών της Βουλής, οικονομικού έτους 2023 και του παραρτήματος αυτού, δηλαδή τον απολογισμό του 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία.

Ολοκληρώνεται, όπως προεξόφλησαν κατά συντριπτική πλειοψηφία οι αγαπητές και αγαπητοί συνάδελφοι που προηγήθηκαν, κατ’ έναν τρόπο ο οποίος αντιλαμβάνεται πως η προσπάθεια που γίνεται εδώ στη Βουλή είναι για θέματα που αφορούν τη λειτουργία της Βουλής και τίποτε άλλο πέραν αυτού, γιατί σήμερα συζητάμε για την εσωτερική λειτουργία της Βουλής, δεν συζητάμε για θέματα που ξεφεύγουν από το θέμα της ημερησίας διατάξεως, όσοι τουλάχιστον σεβόμαστε τον ρόλο μας και τις υποχρεώσεις μας. Αντιλαμβάνομαι, λοιπόν, ότι οι συνάδελφοι εκτιμούν το έργο το οποίο γίνεται και το οποίο αποτελεί προϊόν συνεργασίας της διοικήσεως και των στελεχών και των υπαλλήλων της Βουλής, αλλά εκτιμούν και την αναγκαία προοπτική αυτό το έργο να τύχει βελτιώσεων, γιατί και προτάσεις έγιναν και κριτική ασκήθηκε. Πάντα -επαναλαμβάνω- απευθύνομαι σε όσους είχαν την ευπρέπεια και τη σοβαρότητα να τηρήσουν την ημερήσια διάταξη η οποία σήμερα μας απασχολεί.

Υπάρχουν δύο θέματα στα οποία πρέπει να τοποθετηθούμε. Είναι ο απολογισμός του 2023 ο οποίος βέβαια είναι κατασταλαγμένος οικονομικά και παρουσιάζεται στο δεύτερο μέρος της εκδόσεως που έχετε ανά χείρας. Ο απολογισμός του 2023, λοιπόν, που σας καλώ να τον υπερψηφίσετε, έχει να κάνει με το ότι αρχικά οι πιστώσεις του ήταν 148.900.000 και μετά από διάφορες αποφάσεις εξελίχθηκε σε 148.605.475 ευρώ. Είχαμε μία ελάχιστη -συμβολική περίπου, γύρω στις 6.000 ευρώ- επιστροφή προς το Γενικό Λογιστήριο του Κράτους. Αυτό, όσον αφορά εις τον απολογισμό που σας καλώ να ψηφίσετε.

Επίσης, ο απολογισμός -το παράρτημα, δηλαδή, του προϋπολογισμού μας- που αφορά το Ίδρυμα της Βουλής έχει ήδη ψηφιστεί από το Διοικητικό Συμβούλιο της Βουλής, με μεγάλη πλειοψηφία και ακριβώς απηχεί ένα έργο το οποίο εξακολουθεί να γίνεται στο Ίδρυμα της Βουλής, το οποίο είναι σημαντικό, πολύπτυχο. Αφορά τρεις τομείς βασικά, όπου έχει το ίδρυμα ξεδιπλώσει τη γόνιμη και αναγνωρισμένη δραστηριότητά του, η οποία πηγάζει και από το καταστατικό του και από την αποστολή του.

Το ίδρυμα, λοιπόν, απευθύνεται στο ευρύτερο κοινό με διάφορες εκδηλώσεις, κυρίως στο εσωτερικό της χώρας και όχι μόνο στην πρωτεύουσα της Ελλάδος. Έχει διεθνή παρουσία και αναγνώριση και έχει και συμβολή στην παραγωγή επιστημονικής γνώσης.

Αυτοί οι τρεις τομείς ξεδιπλώνονται και στον απολογισμό του ιδρύματος του 2023, ο οποίος εκρίθη από την επίτροπο του Ελεγκτικού Συνεδρίου ότι είναι ένας απολογισμός που μαρτυρεί χρηστή δημοσιονομική διαχείριση, αλλά ξεδιπλώνεται και στον προγραμματισμό για το 2025 ο οποίος και αυτός υπερψηφίστηκε από τη συντριπτική πλειοψηφία του διοικητικού συμβουλίου και ο οποίος δείχνει ότι το ίδρυμα εξακολουθεί να διεκδικεί αυτή την αναγνώριση που δικαίως μέχρι σήμερα και το πολιτικό προσωπικό και η ελληνική κοινωνία τού έχει απονείμει.

Πάμε τώρα -εντός θέματος πάντα- στον προϋπολογισμό της Βουλής του 2025. Ο προϋπολογισμός, όπως ελέχθη, είναι 169.950.000 και είναι ελαφρώς λιγότερο αυξημένος εν σχέσει με τον περσινό. Απ’ ό,τι ήταν ο περσινός εν σχέσει με τον προπέρσινο, έχουμε αύξηση 6,62%. Είναι, όπως ελέχθη, εντός των οροφών, εντός του ορίου του μεσοπρόθεσμου προγράμματος δημοσιονομικών στόχων, το οποίο όριο είναι εγκεκριμένο και αφορά την τετραετία 2025-2028.

Η αύξηση των δαπανών του προϋπολογισμού κατά 6,62% για την ακρίβεια έχει να κάνει κυρίως με την οριζόντια αύξηση των μισθών του δημοσίου από την 1η Απριλίου του χρόνου, την εφαρμογή, δηλαδή, εκείνων των μισθολογικών αυξήσεων που μετά από εννέα χρόνια καθηλώσεως έχουμε προς το προσωπικό του δημοσίου. Έχει να κάνει με την εφαρμογή του κινήτρου επίτευξης στόχων. Έχει να κάνει με τη διεύρυνση του επιδόματος επικίνδυνης και ανθυγιεινής εργασίας, που δίδεται πλέον πιο εκτεταμένα και πιο δίκαια απ’ ό,τι μέχρι τώρα. Μέχρι τώρα διδόταν περισσότερο συμβολικά.

Έχει να κάνει με την αύξηση της δουλειάς της Επιτροπής του «Πόθεν Έσχες», αλλά και την αύξηση της επαγγελματικής συνεργασίας με ορκωτούς λογιστές και εταιρείες αντίστοιχες που έχει η Βουλή. Διότι οι ελεγχόμενοι, με τη νέα νομοθεσία είναι πλέον διπλάσιοι απ’ ό,τι προηγούμενες χρονιές. Έχουμε την ευθύνη δεκατριών χιλιάδων περίπου ελεγχομένων, ενώ μέχρι πρότινος είχαμε εξίμισι χιλιάδες ελεγχόμενους.

Έχει να κάνει με την αύξηση της επιχορηγήσεως εις το Ίδρυμα της Βουλής, στο όποιο Ίδρυμα της Βουλής υπάρχει και η -θα έλεγα- εντυπωσιακή και πολύ δημιουργική προοπτική, μέσω συνεργασίας της Βουλής με την πολιτεία και με την Εταιρεία Ακινήτων Δημοσίου, να διαχειριστεί και να ανακαινίσει το περίφημο Κυβερνείο εις την περιοχή Καραμπουρνού, εις την περιοχή Καλαμαριάς Θεσσαλονίκης, ένα διατηρητέο κτήριο της βορείου Ελλάδος, το οποίο εδώ και δεκαετίες έχει περιπέσει σε αδράνεια και σε μαρασμό.

Και όπως ενημέρωσα το Διοικητικό Συμβούλιο του Ιδρύματος της Βουλής την προηγούμενη Παρασκευή, η προοπτική να το αναλάβει και να το διαχειριστεί το Ίδρυμα της Βουλής, αφού ανακαινισθεί, προσδίδει ιδιαίτερη ωφέλεια στη βόρεια Ελλάδα, εκτιμάται από την τοπική κοινωνία, η οποία βλέπει αυτόν τον μαρασμό και πληγώνεται από την εξακολούθηση αυτού του μαρασμού και μπορεί να ξεδιπλώσει εκεί το Ίδρυμα της Βουλής -σε συνεργασία με τους τοπικούς φορείς και παράγοντες, και άλλα ομόλογα ιδρύματα της περιοχής, αλλά και του εξωτερικού- όλες τις δραστηριότητές της, να γίνουν εκθέσεις, διαλέξεις, σεμινάρια αλλά και να παραχωρείται σε τοπικούς φορείς. Είναι ένας χώρος σε καταπληκτική τοποθεσία, η οποία αντικρίζει όλη την αναπεπταμένη έκταση του Θερμαϊκού και που για λόγους που έχουν να κάνουν με αδράνειες και με παραλείψεις προφανώς, αλλά ίσως και με οικονομικές αδυναμίες, εδώ και αρκετά χρόνια παραμένει και υπόκειται την χειρότερη φθορά που μπορεί να υποστεί ακίνητο, τη φθορά της αχρησίας.

Η απεικόνιση των δραστηριοτήτων της Βουλής για το ’25 στην έκδοση που έχουμε, γίνεται με έναν τρόπο ο οποίος είναι τριπλός:

Είναι η διοικητική ταξινόμηση των δραστηριοτήτων της Βουλής. Αυτό χωρίζεται σε τρεις τομείς, πιο αδρομερώς.

Είναι η οικονομική ταξινόμηση, η οποία είναι και η πιο επαγωγός, η πιο κατανοητή για όσους δεν έχουν γνώσεις λογιστικής. Αφορά σε οκτώ κατηγορίες δαπανών.

Και είναι και η λειτουργική ταξινόμηση, η παρουσίαση δηλαδή με βάση στόχους -στοχοθεσία-, που είναι μια νεότερη καταγραφή των δραστηριοτήτων της Βουλής και που θα τη συσχετίσουμε με την εφαρμογή της παραχώρησης στο προσωπικό του κινήτρου επίδοσης. Διότι η επίδοση της Βουλής -η οποία τηρείται χάρη, επαναλαμβάνω, στην αγαστή συνεργασία και στην προθυμία και στην καλή δουλειά που κάνουν οι εργαζόμενοί μας- δεν έχει να κάνει τόσο με τρόπους που μετράται η επίδοση σε άλλα Υπουργεία.

Είναι κυρίως ποιοτική επίδοση, έχει να κάνει με την παραγωγή του νομοθετικού έργου και του κοινοβουλευτικού ελέγχου. Από το πρωί συχνά ξεκινάμε στις 9 μέχρι μετά τα μεσάνυχτα. Η Βουλή συνεδριάζει -είναι εδώ οι άμεσοι συνεργάτες μας, οι άμεσοι συνεργάτες σας- και όλος αυτός ο όγκος δουλειάς παράγεται επειδή ακριβώς υπάρχει το προσωπικό της Βουλής, το οποίο είμαι βέβαιος και το ’25 με την επίδοσή του, που θα αναγνωριστεί και οικονομικά λόγω αυτού του επιδόματος -το οποίο το έχουμε περάσει και στον Κανονισμό της Βουλής με τη δική σας συναίνεση ήδη- θα καταφέρουμε να πετύχουμε τους στόχους μας και να είμαστε και φέτος και του χρόνου εντάξει με την αποστολή μας, η οποία είναι εξαιρετικά σημαντική.

Θέλω να διευκρινίσω ότι εξακολουθεί η δαπάνη του Κοινοβουλίου, η δαπάνη των ανελαστικών και των άλλων κομματιών των δαπανών μας, να αντιπροσωπεύει ένα ελάχιστο ποσοστό της συνολικής κρατικής δαπάνης για το ’25 κρίνοντας από το προσχέδιο του κρατικού προϋπολογισμού που ήδη συζητήθηκε στην Επιτροπή Οικονομικών της Βουλής σε τρεις συνεδριάσεις.

Κρίνοντας, λοιπόν, από το σύνολο των δαπανών του κράτους για το 2025, όπως παρουσιάστηκε σε αυτή τη συζήτηση, εξακολουθεί η δαπάνη του Κοινοβουλίου να αντιπροσωπεύει ένα γλίσχρο, ένα συμβολικό ποσοστό της συνολικής κρατικής δαπάνης. Ο προϋπολογισμός που θα ψηφίσουμε σε λίγο είναι μόλις και μετά βίας το δύο τοις χιλίοις των συνολικών κρατικών δαπανών και νομίζω πως αυτό μαρτυρεί ότι η Βουλή εξακολουθεί -χωρίς να υπονομεύει τη λειτουργικότητά της και την γκάμα των ευρύτερων δραστηριοτήτων της, πέραν των πιο εμβληματικών- να σέβεται το δημόσιο χρήμα και να κινείται σε πνεύμα νοικοκυροσύνης και περιστολής.

Επίσης, ήθελα να διευκρινίσω ότι όλες αυτές οι αυξήσεις οι οποίες οδηγούν στο 6,62% αύξηση σε σχέση με το 2024 δεν αφορούν επ’ ουδενί τις αποδοχές των Βουλευτών ή οποιαδήποτε άλλη παροχή των Βουλευτών. Οι αποδοχές των Βουλευτών, το επίδομα οργάνωσης γραφείου, οτιδήποτε αφορά στους Βουλευτές, δεν συμμετέχει στο ποσοστό αύξησης των δαπανών της Βουλής, εξακολουθεί να είναι καθηλωμένο εδώ και πάρα πολλά χρόνια.

Επίσης, ήθελα να σας πω ότι οι ανελαστικές δαπάνες, οι δαπάνες δηλαδή οι οποίες αφορούν την πρώτη μείζονα κατηγορία της οικονομικής ταξινόμησης, είναι περίπου το 75% του συνολικού ποσού του προϋπολογισμού του 2025. Τα 127.657.000 ευρώ που αφορούν τις μισθοδοτικές παροχές σε εργαζόμενους, Βουλευτές, υπαλλήλους, υπαλλήλους ΙΔΟΧ, επιστημονικούς συνεργάτες, ασκούμενους και τις εργοδοτικές εισφορές όλων αυτών -όλα αυτά που είναι ανελαστικά προφανώς- εκπροσωπούν το 75% της συνολικής δαπάνης που θα κληθούμε σε λίγο να τοποθετηθούμε.

Εν συνεχεία, έχουμε τις κοινωνικές παροχές, οι οποίες αφορούν σε έναν θεσμό που υπηρετεί η Βουλή εδώ και δεκαετίες, τον θεσμό της «υιοθεσίας» τέκνων πεσόντων στρατιωτικών ανδρών και γυναικών των Σωμάτων Ασφαλείας και του Πυροσβεστικού Σώματος. Αυτή η σεμνή όσο και ουσιαστική δραστηριότητα της Βουλής -εδώ δεν θα δείτε μια επιχείρηση αυταρέσκειας-, πρακτικώς ωφέλιμη και αποδεκτή δραστηριότητα της Βουλής συνεχίζεται τα τελευταία χρόνια. Έχοντας συνεννοηθεί με τις οικονομικές υπηρεσίες, ανακοινώνω τώρα στην Ολομέλεια, όπως έκανα και στην επιτροπή, ότι το ποσόν που παρέχεται στα τέκνα των πεσόντων εν δράσει στρατιωτικών και στελεχών των Σωμάτων Ασφαλείας και του Πυροσβεστικού Σώματος, επειδή από το 2010 είναι καθηλωμένο στα ίδια επίπεδα, από το 2025 και μετά θα τύχει μιας αξιοπρεπούς αύξησης, ώστε αυτή η βοήθεια που σήμερα παρέχεται σε εβδομήντα πέντε τέκνα να συνεχιστεί και να συνεχιστεί προσαρμοσμένη στα σημερινά οικονομικά δεδομένα και όχι στα οικονομικά δεδομένα του 2010.

Οι επόμενες κατηγορίες οικονομικής ταξινόμησης είναι οι συνδρομές που καταβάλλουμε σε διεθνείς οργανισμούς στους οποίους η Βουλή μετέχει και μέσω αυτών των οργανισμών ασκείται η λεγόμενη κοινοβουλευτική διπλωματία. Είναι οι προμήθειες και οι πληρωμές προς όλους τους κοινωφελείς οργανισμούς με τους οποίους είμαστε συμβεβλημένοι, αυτό που μια οικογένεια θα έλεγε φως, νερό, τηλέφωνο. Είναι ένα ασήμαντο ποσόν για τόκους. Είναι το αποθεματικό της Βουλής που καλού κακού, το βάζουμε στην μπάντα, δεν έχει τύχει μέχρι στιγμής να καταφύγουμε, είναι ένα ποσόν 100.000 ευρώ τα τελευταία χρόνια, παγίως. Και είναι και κάποια ποσά που αφορούν σε αγορές έργων τέχνης, συνήθως πίνακες και είδη γλυπτικής, τα οποία σχετίζονται με την Βουλή και εν συνεχεία, αγορές υπολογιστών, επίπλων, κλιματισμού και λογισμικού -που είναι και η έβδομη κατηγορία- της τάξεως περίπου των 4.461.000 ευρώ.

Όλο αυτό το σύνολο της δραστηριότητας, το οποίο ξετυλίγεται μέσα στο έτος, καταλήγει στο ποσόν που σας είπα, στο 169.950.000 ευρώ, και πρέπει να ξέρετε ότι εκτός από όσα διαδραματίζονται εντός της Αιθούσης με τον άλφα ή τον βήτα τρόπο, η Βουλή αναπτύσσει μια πολύπτυχη δραστηριότητα.

Σήμερα το πρωί είχαμε μια εκδήλωση στη Γερουσία με αφορμή τα διακόσια χρόνια από το Ολοκαύτωμα των Ψαρών, όπου φορείς της τοπικής αυτοδιοίκησης, εκπρόσωποι των Ενόπλων Δυνάμεων και της Εκκλησίας και ιστορικοί αναφέρθηκαν στην απερίγραπτη θηριωδία την οποία υπέστησαν τα Ψαρά. Πριν από λίγες μέρες είχαμε κάνει μια αντίστοιχη εκδήλωση για την Κάσο. Συνεχίζουμε αυτές τις εκδηλώσεις.

Αυτές οι εκδηλώσεις είναι της Βουλής, αλλά αυτές οι εκδηλώσεις συμπληρώνουν την γκάμα των πολύ επιτυχημένων και αναγνωρισμένων, επαναλαμβάνω, δραστηριοτήτων, οι οποίες σχετίζονται με το ιστόρημα της δημοκρατίας στη χώρα μας.

Υπάρχει αυτή τη στιγμή σε εξέλιξη μια μεγάλη έκθεση στο Καπνεργοστάσιο, μια έκθεση που παρουσιάζεται ταυτόχρονα και στην Πινακοθήκη της Κυπριακής Δημοκρατίας, μια έκθεση που αφορά τα πενήντα χρόνια από την κυπριακή τραγωδία. Είναι μια καταπληκτική έκθεση που γίνεται από κοινού με τη Βουλή των Αντιπροσώπων της Κύπρου.

Στις 22 και 23 Νοεμβρίου, σε δέκα μέρες περίπου, το Ίδρυμα της Βουλής συνδιοργανώνει με το αντίστοιχο ίδρυμα της κυπριακής Βουλής ένα συνέδριο στη Λευκωσία για την εδραίωση της δημοκρατίας στην Κύπρο.

Αυτές οι εκδηλώσεις που αξίζει τον κόπο να τις επισκεφθείτε -αλλά μην τρομοκρατείστε δεν πρόκειται να σας καταμαρτυρήσω κάτι εάν δεν πάτε, όπως δεν θα καταμαρτυρήσω σε όσους δεν πήγαν σήμερα στην εκδήλωση για τα Ψαρά ότι δεν σεβάστηκαν τα θύματα της τουρκικής θηριωδίας στα Ψαρά- είναι μια προσπάθεια να δούμε με μια άλλη ματιά τα πενήντα χρόνια από την τουρκική εισβολή και στρατιωτική κατοχή στην Κύπρο και να δούμε ότι παρά αυτή τη δραματική περιπέτεια και δοκιμασία της Μεγαλονήσου, η Κύπρος στέκεται σήμερα όρθια, έχοντας στερηθεί ένα μεγάλο ποσοστό του εδάφους της, αλλά όρθια ατενίζει το μέλλον από καλύτερη θέση απ’ ό,τι παλαιότερα, παρά το συγκλονιστικό τραύμα.

Θελήσαμε δηλαδή δίπλα στον θρήνο να αναμέλψουμε και τον αίνο, τον αίνο της κυπριακής απαντοχής και αυτό παρουσιάζεται και στην έκθεση και στο έντυπο που έχουμε εκδώσει, αλλά και στην εκδήλωση η οποία θα γίνει σε λίγες μέρες στη Λευκωσία.

Ήθελα επίσης να σας πω ότι συνεχίζουμε τις προσπάθειες για την αποκατάσταση του εκτεταμένου κτηριακού αποθέματος που έχει η Βουλή. Συνεχίζεται το έργο στη Μπενάκειο Βιβλιοθήκη, λύσαμε τα προβλήματα που είχαμε με την Αρχαιολογική Υπηρεσία.

Ξέρετε, στα υπόγεια του κτηρίου της Μπενακείου Βιβλιοθήκης βρέθηκαν αρχαιολογικά ευρήματα. Έπρεπε να λυθεί αυτό το θέμα για τον τρόπο με τον οποίο θα παρουσιαστούν. Ελύθη αυτό το θέμα, πέρασε από το Κεντρικό Αρχαιολογικό Συμβούλιο. Το ίδιο και με το ακίνητο της οδού Φιλελλήνων.

Ήθελα να σας πω επίσης, επειδή ακούστηκε, για το μέγαρο «Μποδοσάκη» το εξής. Το μέγαρο «Μποδοσάκη» το νοικιάσαμε δίνοντας 100.000 ευρώ λιγότερα από ό,τι έδινε η Eurobank και μας άφησαν όλη την καινούργια υποδομή, η οποία υπήρχε και από πλευράς εξοπλισμού, κλιματισμού και τεχνολογίας, προβολής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και παρακολουθήσεων.

**ΠΡΟΕΔΡΟΣ (Κωνσταντίνος Τασούλας):** Θα το καταφέρω και αυτό, πού θα πάει. Πού θα πάει και αυτό.

Όλο αυτό λοιπόν το υλικό, αν το συνδυάσεις με το ότι πετύχαμε 100.000 ευρώ λιγότερο ενοίκιο, δεν ταιριάζει με το παράπονο που ακούστηκε, γιατί το παράπονο που ακούστηκε για τα ενοίκια συγκρίνουν το 2023 με το 2025. Το 2024 όμως που δεν έχουμε τα απολογιστικά στοιχεία -εγώ τα έχω, εσείς δεν τα έχετε- εν σχέσει με το 2025, τα ενοίκια που καταβάλλει η Βουλή είναι ίδια, παρά τη μεγάλη αύξηση που έχει σημειωθεί ειδικά στο κέντρο, «εντός των τειχών» όπως έλεγε ο Βασίλης Βασιλικός. Είμαστε εντός των τειχών εδώ και η αύξηση αυτών των ενοικίων η οποία γίνεται στα μίσθια που διατηρεί η Βουλή στην οδό Βασιλίσσης Σοφίας ή στην οδό Σέκερη ή αλλού εδώ στο κέντρο μάς αναγκάζει να είμαστε ίσα βάρκα ίσα νερά μεταξύ του 2024 και του 2025.

Άλλωστε η αύξηση των ενοικίων είναι γνωστή στους Βουλευτές της επαρχίας, οι οποίοι νοικιάζουν ακίνητα με τη συνδρομή της Βουλής στην ευρύτερη περιοχή και νιώθουν τι συμβαίνει με τις αυξήσεις.

Συνεχίζουμε και άλλες προσπάθειες που έχουν να κάνουν με τη συντήρηση αυτού του κτηρίου, αυτού του περικαλλούς μνημείου που είναι η Βουλή των Ελλήνων, και το μεγαλύτερο έργο το οποίο θα γίνει, συντήρησης αυτού του κτηρίου, έχει ήδη ξεκινήσει.

Αυτή τη στιγμή, έπειτα από μια σύμβαση που υπογράψαμε τον Ιούλιο φέτος, διενεργούνται τέσσερις μελέτες που αφορούν στο επίχρισμα της Βουλής, αφορούν δηλαδή τον σοβά της Βουλής, ο οποίος σε πολλές όψεις και ιδίως στην όψη που βλέπει στην πλατεία Συντάγματος έχει υποστεί τέτοιες συντηρήσεις και τέτοια μπαλώματα που είναι περίπου μια ετερόκλητη παραλλαγή του ίδιου χρώματος, αλλά σε πάρα πολλές εκδοχές. Δεν υπάρχει ενιαία εικόνα του κτηρίου της Βουλής ως προς το επίχρισμα πλέον.

Κι επειδή τα πράγματα έφτασαν πέρυσι και σε κάπως επικίνδυνες πτώσεις επιχρισμάτων, φροντίσαμε, σε συνεργασία με το Υπουργείο Πολιτισμού και τη Διεύθυνση Συντήρησης, να προχωρήσουμε σε αυτή τη μελέτη, η οποία περιλαμβάνει τοπογραφική, αρχιτεκτονική, στατική μελέτη και μελέτη συντήρησης υλικών, η οποία εξελίσσεται αυτή τη στιγμή, με αποτέλεσμα στο τέλος αυτής της μελέτης να μπορούμε έως την άνοιξη του 2025 να είμαστε σε θέση να δημοπρατήσουμε τη συντήρηση της εξωτερικής όψεως της Βουλής, ένα έργο το οποίο θα κρατήσει δύο χρόνια -ίσως και λίγο περισσότερο- προϋπολογισμού, όπως υπολογίζεται, της τάξεως των 5,5 εκατομμυρίων ευρώ με ΦΠΑ και έχουμε ήδη εξασφαλισμένους πόρους από το Πράσινο Ταμείο και από το ΕΣΠΑ, αλλά και από τον ειδικό λογαριασμό της Βουλής.

Οφείλω να πω ότι όλοι οι Πρόεδροι της Βουλής ανεξαιρέτως, αυτάρεσκοι και μη αυτάρεσκοι, έχουν συγκρατήσει από τις οικονομίες που κάνει η Βουλή τα ποσά εδώ στη Βουλή και επιτρέπει αυτή η συγκράτηση των ποσών να ασκεί η Βουλή και το κοινωνικό έργο και το πολιτιστικό και το επενδυτικό με τρόπο ο οποίος να μην κλονίζει τα οικονομικά της.

Υπάρχει μια παράδοση που έρχεται από παλιά, έχει να κάνει με την αυτονομία της Βουλής. Αυτό περιελήφθη στο Σύνταγμα του 1975, είναι το περίφημο άρθρο 65.

Σήμερα αυτή η διαδικασία είναι εσωτερική της Βουλής. Η διαδικασία σήμερα δεν αφορά την εξωτερική πολιτική, δεν αφορά το αν εγώ είμαι "χουντικός", όπως ελέχθη, δεν αφορά το αν η Κυβέρνηση, η οποία απουσιάζει και σωστά απουσιάζει, είναι καλύτερη ή χειρότερη ή χείριστη. Η διαδικασία αυτή, για την οποία ευχαριστώ τη συντριπτική πλειοψηφία των κομμάτων που τη σεβάστηκαν, αφορά την τήρηση του Συντάγματος. Είναι διαδικασία σεβασμού προς την αυτονομία της Βουλής, εσωτερική διαδικασία του Σώματος.

Εκ των αγορεύσεων της συντριπτικής πλειοψηφίας των συναδέλφων συνάγω ότι συμμερίζονται αυτή την άποψη, τη σέβονται και βοηθούν όχι τον Πρόεδρο της Βουλής, πολλώ δε μάλλον την Κυβέρνηση που δεν έχει σχέση με αυτό, βοηθούν την παράδοση της Βουλής να διατηρήσει την αυτονομία της, βοηθούν την παράδοση των στελεχών και των υπαλλήλων μας να μας είναι χρήσιμοι στην επιτέλεση του έργου μας, το οποίο, όπως βλέπετε, με τις πολιτικές εξελίξεις και τις κομματικές εξελίξεις, παίρνει τις τελευταίες εβδομάδες και μία ποσοτική πολυπλοκότητα, αλλά πού θα πάει, θα καταφέρουμε να διαχειριστούμε και αυτή την ποσοτική πολυπλοκότητα.

Ήδη αυτή η μελέτη των επιχρισμάτων βρίσκεται σε μια φάση εξέλιξης. Έχουν παραδοθεί από την Τεχνική Υπηρεσία τεχνικές εκθέσεις, μελέτες και σχέδια που αφορούν το κτήριο του Μεγάρου πάνω στο οποίο υλικό γίνεται θεωρητικώς, γιατί γίνεται και στην πράξη πάνω στο κτήριο, η μελέτη. Η ανάδοχος εταιρεία έχει προχωρήσει στην τοπογραφική και αρχιτεκτονική αποτύπωση των προσόψεων φωτογραμμετρικά με χρήση συστημάτων μη επανδρωμένων αεροσκαφών. Άρα, άμα δείτε drones εδώ, στη Βουλή, δεν είναι για να πλήξω εγώ τους εχθρούς μου. Είναι για να γίνει μία τοπογραφική αποτύπωση των επιφανειών της Βουλής.

Έχουμε μια προετοιμασία για τη διενέργεια διερευνητικών τομών στο Μέγαρο, η οποία θα γίνει αυτή την εβδομάδα που μας έρχεται. Έχουμε την προεκτίμηση του προϋπολογισμού του έργου, που σας ανακοίνωσα ότι θα είναι στα 5,5 εκατομμύρια. Και γίνεται και σε εργαστήρι η διερεύνηση των υλικών των επιχρισμάτων. Επιμένω σε αυτό, θα είναι το μεγαλύτερο και σπουδαιότερο έργο συντήρησης ενός πανελληνίως εμβληματικού κτηρίου. Το καινούργιο επίχρισμα που θα μπει θα πρέπει να έχει τα ίδια υλικά και το ίδιο χρώμα με το αρχικό. Επιπλέον όμως θα έχει και ένα υλικό το οποίο θα συμβάλει στην ενεργειακή υποστήριξη του κτηρίου, ένα υλικό δηλαδή το οποίο θα βοηθάει στην αντοχή του κτηρίου στη ζέστη και στο κρύο. Αυτό θα είναι το πρόσθετο στοιχείο, το οποίο φυσικά το 1840 δεν ήταν δυνατόν να υπάρχει.

Είμαστε λοιπόν εδώ εν όψει της επιτελέσεως της αποστολής μας. Είχα την ευκαιρία να αναφέρω στην επιτροπή πολλές από τις βοήθειες που κάνει η Βουλή ακριβώς από αυτά τα ποσά τα οποία ενόψει της αυτονομίας της μπορεί να τα διαχειρίζεται και να επιτελεί το πολιτιστικό και το κοινωνικό της έργο. Όλα τα φεστιβάλ κινηματογράφου που γίνονται στην Ελλάδα, όλα, και τα πιο γνωστά, όπως της Θεσσαλονίκης ή της Δράμας, και άλλα που γίνονται επίσης περιφερειακά, όπως στα Χανιά, όπως στη Χαλκίδα, όπως στον Πύργο της Ηλείας, όλα, μα όλα τα φεστιβάλ κινηματογράφου επιχορηγούνται και από τη Βουλή των Ελλήνων.

Επιχορηγούνται και φορείς οι οποίοι επιτελούν κοινωνικό έργο. Προηγούμενος συνάδελφος μού επεσήμανε ότι υπάρχει σύλλογος ατόμων με ειδικές ανάγκες που χρειάζεται ένα ποσόν για το όχημα το οποίο θα μεταφέρει τα παιδιά. Ήδη τέτοιο όχημα προσφέραμε στην περιοχή της Κοζάνης για αντίστοιχο σύλλογο. Και σας λέω μία ελάχιστη δράση από αυτό το πλούσιο κοινωνικό και πολιτιστικό έργο της Βουλής.

Συνεπώς, έχοντας αναπτύξει όλους τους μείζονες τομείς οικονομικής ταξινόμησης, έχοντας εξηγήσει ότι είμαστε εντός των ορίων του μεσοπρόθεσμου προγράμματος, έχοντας εξηγήσει ότι η Βουλή συνεχίζει τη δουλειά της, ικανοποιώντας τη θεσμική της υποχρέωση να υπηρετεί τον κοινοβουλευτισμό και τη δημοκρατία, έχοντας εξηγήσει ότι το Ίδρυμα της Βουλής κάνει μία δουλειά η οποία είναι όχι μόνο αξιέπαινη αλλά υποδειγματική στους τρεις δύσκολους ταυτόχρονα τομείς της διεθνούς εκπροσώπησης, της διάδοσης του κοινοβουλευτισμού και της γνώσης της ιστορίας σε όλη την Ελλάδα, αλλά και της παραγωγής επιστημονικού έργου, καλώ τους συναδέλφους για μια ακόμη χρονιά, ως Πρόεδρος της Βουλής, βάσει της ημερησίας διατάξεως, να υπερψηφίσουν το Σχέδιο Προϋπολογισμού Δαπανών της Βουλής του 2025, τον Απολογισμό της Βουλής του 2023 και το παράρτημα αυτού, που είναι ο απολογισμός του Ιδρύματος του 2023.

Σας ευχαριστώ για την προσοχή σας.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, κηρύσσεται περαιωμένη η συζήτηση επί του Σχεδίου Προϋπολογισμού Δαπανών της Βουλής, οικονομικού έτους 2025 και επί του Απολογισμού Δαπανών της Βουλής, οικονομικού έτους 2023 και του παραρτήματος αυτού (Απολογισμός 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Προχωρούμε στην ψήφισή τους, η οποία θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| ΟΙΚΟΝΟΜΙΚΗ ΔΙΑΧΕΙΡΙΣΗ ΒΟΥΛΗΣ |
| α. Σχέδιο Προϋπολογισμού Δαπανών της Βουλής, οικονομικού έτους 2025 ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| β. Απολογισμός της Βουλής, οικονομικού έτους 2023 και του παραρτήματος αυτού ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, ο Προϋπολογισμός Δαπανών της Βουλής για το οικονομικό έτος 2025 κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία.

Επίσης, μετά την ολοκλήρωση της ψηφοφορίας με το ηλεκτρονικό σύστημα, ο Απολογισμός Δαπανών της Βουλής για το οικονομικό έτος 2023 και το παράρτημα αυτού (Απολογισμός 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία) κατ’ έξοδα, αποτελέσματα από τη χρήση του και στο σύνολο, έγινε δεκτός σε μία και μόνη συζήτηση κατά πλειοψηφία.

(Τα ψηφισθέντα σχέδια νόμου του Προϋπολογισμού Δαπανών της Βουλής για το οικονομικό έτος 2025 και του Απολογισμού Δαπανών της Βουλής για το οικονομικό έτος 2023 και το παράρτημα αυτού (Απολογισμός 2023 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία καταχωρίζονται στα Πρακτικά και έχουν ως εξής)

(Να μπουν οι σελ. 312α και 312β)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση των παραπάνω αποφάσεων της Βουλής.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η εξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 16.46΄ λύεται η συνεδρίαση για αύριο, ημέρα Πέμπτη 14 Νοεμβρίου 2024 και ώρα 9.00΄, με αντικείμενο εργασιών του Σώματος: Μόνη συζήτηση και ψήφιση επί των σχεδίων νόμου του Υπουργείου Εθνικής Οικονομίας και Οικονομικών α) Κύρωση του Απολογισμού του Κράτους οικονομικού έτους 2022 και β) Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2022 έως 31-12-2022.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**